(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΝΑ΄

Πέμπτη, 13 Ιουνίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Γ. Σταμάτη, Ν. Μηταράκη, Θ. Ρουσόπουλου, Γ. Πασχαλίδη και Ν. Κασιμάτη, σελ.
3. Ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και το ν.3126/2003 ποινική ευθύνη των Υπουργών όπως ισχύουν την 7/6/2024, ποινική δικογραφία που αφορά στον πρώην Υπουργό Υποδομών και Μεταφορών Κωνσταντίνο Καραμανλή και στον πρώην Υφυπουργό Υποδομών και Μεταφορών Μιχαήλ Παπαδόπουλο, σελ.
4. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτή, σελ.
5. Ανακοινώνεται επιστολή του Βουλευτή της Περιφερειακής Ενότητας Γρεβενών της Νέας Δημοκρατίας κ. Αθανάσιου Σταυρόπουλου, με την οποία δηλώνει ότι επιλέγει το βουλευτικό αξίωμα κατά το άρθρο 57 παράγραφος 2 του Συντάγματος , σελ.
6. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοίνωση του δελτίου επικαίρων ερωτήσεων της Παρασκευής 14 Ιουνίου 2024, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση της από 23 Νοεμβρίου 2023 Σύμβασης Υπο-Παραχώρησης μεταξύ αφενός του Ελληνικού Δημοσίου, της εταιρείας «Ταμείο Αξιοποίησης Ιδιωτικής Περιουσίας του Δημοσίου ΑΕ» και της εταιρείας «Οργανισμός Λιμένος Καβάλας ΑΕ», και αφετέρου της εταιρείας «ΣΑΡΙΣΑ Υπο-Παραχώρηση Λιμένος Καβάλας Φίλιππος ΙΙ Ανώνυμη Εταιρεία», της εταιρείας «Blacksummit Financial Group Inc», της εταιρείας «ΓΕΚ ΤΕΡΝΑ Ανώνυμη Εταιρεία Συμμετοχών Ακινήτων Κατασκευών» και της εταιρείας «Ευρωπαϊκές Επενδύσεις και Επιχειρήσεις Αεροδιαστημικής Μονοπρόσωπη Ανώνυμος Εταιρεία»», σελ.
2. Κατάθεση σχεδίου νόμου:

Οι Υπουργοί Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Υγείας, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Μετανάστευσης και Ασύλου, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας καθώς και οι Αναπληρωτές Υπουργοί Εθνικής Οικονομίας και Οικονομικών και Εσωτερικών κατέθεσαν στις 11/6/2024 σχέδιο νόμου: «Ενσωμάτωση της Οδηγίας (ΕΕ) 2021/2118 για την ασφάλιση αστικής ευθύνης που προκύπτει από την κυκλοφορία αυτοκινήτων οχημάτων, λήψη μέτρων προς εφαρμογή του Κανονισμού (ΕΕ) 2022/858 σχετικά με το πιλοτικό καθεστώς υποδομών της αγοράς που βασίζονται σε τεχνολογία κατανεμημένου καθολικού, ειδικότερες ρυθμίσεις για τα οχήματα και τη δημόσια περιουσία και άλλες διατάξεις του Υπουργείου Εθνικής Οικονομίας και Οικονομικών», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΒΙΛΙΑΡΔΟΣ Β. , σελ.
 ΓΕΡΟΒΑΣΙΛΗ Ό. , σελ.
 ΜΙΧΑΗΛΙΔΗΣ Σ. , σελ.
 ΜΠΟΥΡΑΣ Α. , σελ.

Β. Επί του σχεδίου νόμου του Υπουργείου Ναυτιλίας και Νησιωτικής Πολικής:
 ΑΠΟΣΤΟΛΑΚΗΣ Γ. , σελ.
 ΒΕΛΟΠΟΥΛΟΣ Κ. , σελ.
 ΒΡΕΤΤΟΣ Ν. , σελ.
 ΓΙΑΝΝΟΥΛΗΣ Χ. , σελ.
 ΔΕΛΒΕΡΟΥΔΗΣ Κ. , σελ.
 ΔΕΛΗΚΑΡΗ Α. , σελ.
 ΔΕΛΗΣ Ι. , σελ.
 ΔΗΜΗΤΡΙΑΔΗΣ Π. , σελ.
 ΚΑΖΑΜΙΑΣ Α. , σελ.
 ΚΑΛΑΜΑΤΙΑΝΟΣ Δ. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΤΡΙΝΗΣ Μ. , σελ.
 ΚΟΝΤΗΣ Ι. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΖΑΡΙΔΗΣ Μ. , σελ.
 ΛΙΝΟΥ Α. , σελ.
 ΜΑΜΟΥΛΑΚΗΣ Χ. , σελ.
 ΜΙΧΑΗΛΙΔΗΣ Σ. , σελ.
 ΜΠΟΥΚΩΡΟΣ Χ. , σελ.
 ΞΑΝΘΟΠΟΥΛΟΣ Θ. , σελ.
 ΠΑΠΠΑΣ Ι. , σελ.
 ΠΑΠΠΑΣ Ν. , σελ.
 ΠΕΡΚΑ Θ. , σελ.
 ΣΤΙΓΚΑΣ Β. , σελ.
 ΣΤΥΛΙΑΝΙΔΗΣ Χ. , σελ.
 ΤΣΙΑΡΑΣ Κ. , σελ.
 ΦΩΤΟΠΟΥΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΝΑ΄

Πέμπτη 13 Ιουνίου 2024

Αθήνα, σήμερα στις 13 Ιουνίου 2024, ημέρα Πέμπτη και ώρα 10.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Γεώργιο Βρεττάκο, Βουλευτή Β΄ Πειραιώς, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το σχετικό e-mail με τις αναφορές)

B. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το σχετικό e-mail με τις απαντήσεις)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, πριν εισέλθουμε στην ημερήσια διάταξη νομοθετικής εργασίας να κάνω μία ανακοίνωση προς το Σώμα.

Έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και το ν.3126/2003 ποινική ευθύνη των Υπουργών όπως ισχύουν την 7-6-2024, ποινική δικογραφία που αφορά στον πρώην Υπουργό Υποδομών και Μεταφορών Κωνσταντίνο Καραμανλή και στον πρώην Υφυπουργό Υποδομών και Μεταφορών Μιχαήλ Παπαδόπουλο.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):**Κυρίες και κύριοι συνάδελφοι εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση της από 23 Νοεμβρίου 2023 Σύμβασης Υπο-Παραχώρησης μεταξύ αφενός του Ελληνικού Δημοσίου, της εταιρείας «Ταμείο Αξιοποίησης Ιδιωτικής Περιουσίας του Δημοσίου Α.Ε.» και της εταιρείας «Οργανισμός Λιμένος Καβάλας Α.Ε.», και αφετέρου της εταιρείας «ΣΑΡΙΣΑ Υπο-Παραχώρηση Λιμένος Καβάλας Φίλιππος ΙΙ Ανώνυμη Εταιρεία», της εταιρείας «Blacksummit Financial Group Inc», της εταιρείας «ΓΕΚ ΤΕΡΝΑ Ανώνυμη Εταιρεία Συμμετοχών Ακινήτων Κατασκευών» και της εταιρείας «Ευρωπαϊκές Επενδύσεις και Επιχειρήσεις Αεροδιαστημικής Μονοπρόσωπη Ανώνυμος Εταιρεία»».

Η Διάσκεψη των Προέδρων αποφάσισε στη συνεδρίασή της, στις 22 Μαΐου 2024, τη συζήτηση του νομοσχεδίου σε μία συνεδρίαση, εν συνόλω, επί της αρχής και επί των άρθρων.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα ενέκρινε.

Τον λόγο έχει ο εισηγητής της Νέας Δημοκρατίας κ. Μακάριος Λαζαρίδης για δεκαπέντε λεπτά. Παρακαλώ, να ανοίξει το σύστημα ηλεκτρονικής εγγραφής ομιλητών.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ένας όρος, ο οποίος είναι συνυφασμένος με την Κυβέρνηση του Κυριάκου Μητσοτάκη και την εφαρμοζόμενη πολιτική της Κυβερνήσεως, είναι ο όρος «ανάπτυξη». Είναι μία από τις προϋποθέσεις συλλογικής ευημερίας αλλά και κοινωνικής συνοχής. Μια οικονομική κατάσταση ταυτισμένη εν πολλοίς με τις δημόσιες και ιδιωτικές επενδύσεις που εξελίσσονται στη χώρα μας. Η Ελλάδα έχει μπει πλέον σε έναν ενάρετο αναπτυξιακό κύκλο και αυτό είναι πασιφανές σε κάθε καλοπροαίρετο πολίτη. Και αυτό χωρίς να υπάρχουν πολίτες δύο ταχυτήτων, με όλους τους Έλληνες να έχουν δικαίωμα στις ίδιες ευκαιρίες για προκοπή και βεβαίως στην πρόνοια του κοινωνικού κράτους.

Από την αρχή βασική μας προτεραιότητα ήταν να μετατρέψουμε τη χώρα μας σε ένα διαμετακομιστικό κόμβο και να αξιοποιήσουμε τη γεωγραφική μας θέση καθώς και τις σημαντικές υποδομές τις οποίες έχουμε στη διάθεσή μας. Μια τέτοια περίπτωση είναι ο λιμένας της Καβάλας «Φίλιππος Β΄» την αξιοποίηση του οποίου εγκρίνουμε σήμερα με την κύρωση της σχετικής σύμβασης παραχώρησης. Είναι ένα έμπρακτο αποτύπωμα του οράματός μας για την Ελλάδα της προόδου και της ευημερίας, της Ελλάδας που έκανε σημαντικά βήματα προς τα εμπρός την προηγούμενη πενταετία και προχωρά πλέον με ακόμα πιο γρήγορους ρυθμούς με στόχο την επίτευξη της πραγματικής σύγκλισης με την Ευρώπη.

Κυρίες και κύριοι συνάδελφοι, η είσοδος ιδιωτών επενδυτών στο «Φίλιππο ΙΙ» ενισχύει περαιτέρω τον ρόλο του συγκεκριμένου λιμένα στην περιοχή, ενώ πολλαπλά κερδισμένοι βγαίνουν το ελληνικό δημόσιο και η χώρα. Πολλοί θεωρούν ότι ο λιμένας Καβάλας θα μπορούσε να λειτουργήσει ως κομμάτι του νοητού άξονα, ως μια Εγνατία των λιμανιών, όπως πολύ σωστά ανέφερε στις επιτροπές ο Υφυπουργός Ναυτιλίας κ. Γιάννης Παππάς, ένας νοητός άξονας, λοιπόν, ο οποίος θα περιλαμβάνει και τα λιμάνια της Αλεξανδρούπολης, της Θεσσαλονίκης, της Ηγουμενίτσας, ενώνοντας Ανατολή και Δύση στην καρδιά της Βαλκανικής και της νοτιοανατολικής Ευρώπης. Βεβαίως αποτελεί ένα μόνο μέρος του ολοκληρωμένου σχεδιασμού της Κυβέρνησης για την αναπτυξιακή διάσταση της Περιφέρειας Ανατολικής Μακεδονίας Θράκης, όπως την έχει ανακοινώσει ο ίδιος ο Πρωθυπουργός Κυριάκος Μητσοτάκης.

Αυτό το σχέδιο περιλαμβάνει περισσότερα από τριακόσια εξήντα έργα με εξασφαλισμένα τα 6,8 δισεκατομμύρια ευρώ που υπολογίζεται ότι χρειάζονται. Το μεγάλο στοίχημα δεν ήταν τόσο να βρούμε νέους πόρους όσο να τους κινητοποιήσουμε και να τους οργανώσουμε σε συνεννόηση πάντα με την τοπική κοινωνία. Το εν λόγω πρόγραμμα αφορά τέσσερις βασικούς πυλώνες για τη συγκεκριμένη περιφέρεια: την κατασκευή σύγχρονων δικτύων και υποδομών, τον εκσυγχρονισμό της αγροτικής παραγωγής στο πλαίσιο της πράσινης μετάβασης, την προώθηση και ενίσχυση καινοτόμων επενδύσεων στην περιοχή και φυσικά την αναβάθμιση της ποιότητας ζωής των ανθρώπων.

Τα έργα προς υλοποίηση περιλαμβάνουν ανάμεσα στα άλλα παρεμβάσεις για τη βελτίωση των μεταφορών και τη διασυνδεσιμότητα, τη βελτίωση της άρδευσης καλλιεργήσιμων περιοχών, για την ενέργεια, την υγεία, τον πολιτισμό, την παιδεία, τη βελτίωση των συνοριακών διαβάσεων και την ασφάλεια.

Η αξιοποίηση των συγκριτικών πλεονεκτημάτων και της γεωγραφικής θέσης της Ανατολικής Μακεδονίας Θράκης έρχεται να μας δώσει μια ακόμα μεγαλύτερη γεωπολιτική ισχύ και η εξέλιξη στο λιμάνι «Φίλιππος Β΄» κινείται προς αυτή την κατεύθυνση. Άλλωστε η Ελλάδα βρίσκεται σε γεωγραφική θέση που την τοποθετεί στο σταυροδρόμι Ανατολής και Δύσης, Βορρά και Νότου και σε μία θαλάσσια περιοχή με τεράστια γεωστρατηγική σημασία. Με δεδομένο ότι ο «Φίλιππος Β΄» είναι χαρακτηρισμένος ως ένα από τα έντεκα λιμάνια εθνικής σημασίας μπορεί με αυτή την υποπαραχώρηση να συμβάλει καθοριστικά στην ανταγωνιστικότητα της ελληνικής οικονομίας, ανταγωνιστικότητα, η οποία μέσα στο πλαίσιο του διεθνούς ανταγωνισμού και της παγκοσμιοποίησης συνδέεται με τη ναυτιλία και τον τουρισμό, που αποτελούν βασικούς πλουτοπαραγωγικούς τομείς της εθνικής οικονομίας.

Έρχομαι τώρα στα τεχνικά και οικονομικά ζητήματα της σύμβασης που καλούμαστε να κυρώσουμε σήμερα. Σύμφωνα, λοιπόν, με τη σύμβαση υποπαραχώρησης η εταιρεία με την επωνυμία «ΣΑΡΙΣΑ Υπο-Παραχώρηση Λιμένος Καβάλας Φίλιππος ΙΙ Ανώνυμη Εταιρεία» ενεργεί ως διαχειριστική αρχή του συγκεκριμένου λιμανιού και ως πάροχος λιμενικών υπηρεσιών εντός του λιμένα. Το ελληνικό δημόσιο επιβλέπει τις δραστηριότητες που λαμβάνουν χώρα εντός του λιμανιού και της χερσαίας και θαλάσσιας ζώνης εντός του πλαισίου που προβλέπεται από τη σύμβαση παραχώρησης και την εφαρμοστέα νομοθεσία.

Με την υπερψήφιση του συγκεκριμένου νομοθετήματος υλοποιούνται μία σειρά βραχυπρόθεσμων και μακροπρόθεσμων στόχων. Συγκεκριμένα επιτυγχάνεται η υιοθέτηση προτύπων καθώς, επίσης, και ενός δεσμευτικού και ρυθμιστικού πλαισίου για την κάθε είδους απόδοση σύμφωνα με τη σύμβαση καθώς και πρόβλεψη υποχρεώσεων παροχής λιμενικών υπηρεσιών και της άσκησης συναφών δραστηριοτήτων εντός του λιμένα. Η αποσαφήνιση του ρόλου του ιδιώτη επενδυτή ως φορέα εκμετάλλευσης του λιμανιού. Η ενθάρρυνση της βιώσιμης ανάπτυξης των λιμενικών εγκαταστάσεων. Οι επενδύσεις σε νέες υποδομές. Η συντήρηση των υφιστάμενων καθώς και η υιοθέτηση πράσινων τεχνολογιών. Ο προσδιορισμός της διαδικασίας καθορισμού των λιμενικών τελών, λαμβάνοντας υπ’ όψιν παραμέτρους με εθνική, κοινωνική και δημογραφική διάσταση. Η εισαγωγή μηχανισμών εποπτείας, επιθεώρησης, ελέγχου και υποβολής αναφορών καθώς και ενδίκων βοηθημάτων και κυρώσεων, που προσιδιάζουν σε συμφωνία μεταξύ οικονομικά ανεξάρτητων αντισυμβαλλόμενων. Επίσης, ενισχύεται το ανταγωνιστικό πλεονέκτημα του λιμανιού «Φίλιππος Β΄» σε ευρωπαϊκό και εθνικό επίπεδο, συντηρούνται οι δομές του και η επέκταση του χρόνου ζωής τους για μεγαλύτερο χρονικό διάστημα, ενώ προωθείται η ποσοτική και ποιοτική βελτίωση των παρεχόμενων υπηρεσιών.

Το δικαίωμα που παραχωρείται στην εταιρεία «ΣΑΡΙΣΑ Υπο-Παραχώρηση Λιμένος Καβάλας Φίλιππος ΙΙ Ανώνυμη Εταιρεία» σύμφωνα με την κείμενη σύμβαση παραχώρησης διάρκειας σαράντα ετών δεν απονέμει ούτε εκχωρεί σε αυτή ή σε οποιονδήποτε από τους υφιστάμενους ή μελλοντικούς διαδόχους της οποιαδήποτε εμπράγματα δικαιώματα επί της χερσαίας ζώνης του λιμένα ούτε επιδρά στη φύση αυτής ως κοινόχρηστου δημοσίου πράγματος που ανήκει κατά κυριότητα στο ελληνικό δημόσιο.

Προηγήθηκαν ο σχετικός διαγωνισμός και η έγκριση της υποπαραχώρησης από το Ελεγκτικό Συνέδριο καθώς και η μεταβίβαση στο ΤΑΙΠΕΔ του 100% των μετοχών δέκα οργανισμών λιμένων μεταξύ των οποίων και του Οργανισμού Λιμένος Καβάλας. Στην «ΟΛΚ Α.Ε.» έχει περιέλθει το δικαίωμα χρήσης, εκμετάλλευσης και λειτουργίας των κτηρίων, εγκαταστάσεων, επιχειρηματικών μονάδων και λειτουργιών και υπηρεσιών εν γένει εντός της χερσαίας ζώνης του λιμένα της Καβάλας. Η σύμβαση υποπαραχώρησης υπογράφτηκε στις 23 Νοεμβρίου του 2023 μεταξύ αφ’ ενός του ελληνικού δημοσίου, της εταιρείας «Αξιοποίησης Ιδιωτικής Περιουσίας του Δημοσίου» και της εταιρείας «Οργανισμός Λιμένος Καβάλας Α.Ε.» και αφ’ ετέρου της εταιρείας «ΣΑΡΙΣΑ Υπο-Παραχώρηση Λιμένος Καβάλας Φίλιππος ΙΙ Ανώνυμη Εταιρεία» της εταιρείας «Blacksummit Financial Group Inc» της εταιρείας «ΓΕΚ ΤΕΡΝΑ Ανώνυμη Εταιρεία Συμμετοχών Ακινήτων Κατασκευών» και της εταιρείας «Ευρωπαϊκές Επενδύσεις και Επιχειρήσεις Αεροδιαστημικής Μονοπρόσωπη Ανώνυμος Εταιρεία». Για την υπογραφή της σύμβασης από το δημόσιο έχει εκδοθεί ήδη πράξη υπουργικού συμβουλίου, σύμφωνα με την οποία το δημόσιο συμβάλλεται με διπλή ιδιότητα ως εγγυητής των υποχρεώσεων του Οργανισμού Λιμένος Καβάλας και αναλαμβάνοντας πρωτογενώς το ίδιο υποχρεώσεις έναντι του επενδυτή.

Ως προς το οικονομικό σκέλος της σύμβασης ο υποπαραχωρησιούχος του λιμένα «Φίλιππος Β΄» θα καταβάλει 1,8 εκατομμύρια ευρώ εφάπαξ και σε διάστημα σαράντα ετών το τίμημα σχεδόν των 20 εκατομμυρίων ευρώ. Ταυτόχρονα αναλαμβάνει δεσμευτικές επενδύσεις ύψους περίπου άλλων 20 εκατομμυρίων ευρώ. Συγκεκριμένα εντός ενός έτους θα πρέπει να διαθέσει 10 εκατομμύρια ευρώ στην εταιρεία είτε με τη μορφή του μετοχικού κεφαλαίου είτε με τη μορφή δανεισμού. Τα υπόλοιπα 10 εκατομμύρια ευρώ θα διατεθούν σε βάθος σαράντα ετών. Σύμφωνα με τους όρους της σύμβασης τουλάχιστον το 30% των υπενδεδυμένων κεφαλαίων θα αφορούν στο μετοχικό κεφάλαιο του παραχωρησιούχου.

Κυρίες και κύριοι συνάδελφοι, η χώρα έχει μπει σε έναν δρόμο δυναμικής ανάπτυξης με προοπτική. Για να συμβεί αυτό άρχισε να αποδίδει η μεταρρυθμιστική πολιτική που εφαρμόζει η Κυβέρνηση της Νέας Δημοκρατίας από το 2019. Με το ίδιο πάθος, την ίδια διάθεση και αποτελεσματικότητα, θα συνεχίσουμε. Αυτή άλλωστε είναι η εντολή που λάβαμε από τους πολίτες στις εκλογές της περασμένης Κυριακής, στις ευρωεκλογές. Οφείλουμε να πάμε πιο γρήγορα, πιο τολμηρά, πετυχαίνοντας την πραγματική σύγκλιση με τις αναπτυγμένες ευρωπαϊκές χώρες.

Αρωγός μας σε αυτή την προσπάθεια είναι το Ταμείο Ανάκαμψης και Ανθεκτικότητας, το πρόσθετο χρηματοδοτικό εργαλείο το οποίο αυτή η Κυβέρνηση, αυτός ο Πρωθυπουργός, ο Κυριάκος Μητσοτάκης, εξασφάλισαν και κατάφεραν να πείσουν την Ευρωπαϊκή Ένωση ύστερα από μια πολύ σκληρή διαπραγμάτευση τον Ιούλιο του 2020. Τα οφέλη του τα καρπώνονται ήδη όλες οι Ελληνίδες και όλοι οι Έλληνες και συντελούν στην αποτροπή σημαντικών περιφερειακών αποκλίσεων σε σχέση με την ανάπτυξη. Η Ελλάδα του 2024, όπως είπε και ο Πρωθυπουργός, είναι πολύ καλύτερη από εκείνη του 2019. Έτσι και η Ελλάδα του 2027, όταν αυτή η Κυβέρνηση θα κριθεί στις εθνικές εκλογές, θα είναι πολύ καλύτερη από τη σημερινή. Το θέλουμε, το μπορούμε και θα το καταφέρουμε.

Σε μία χώρα που μεταμορφώνεται προς το καλύτερο οι θυσίες των πολιτών αποδίδουν και η βούληση ταυτόχρονα με το σχέδιο και την ικανότητα της σημερινής Κυβέρνησης έχουν ήδη συγκεκριμένα αποτελέσματα. Είναι δέσμευσή μας να βελτιώσουμε την ποιότητα ζωής και την καθημερινότητα των πολιτών και θα το κάνουμε, κυρίες και κύριοι συνάδελφοι. Πρόκειται για το μεγάλο μας στοίχημα κατά τη δεύτερη κυβερνητική μας θητεία, διανύουμε ήδη τον πρώτο χρόνο αυτής. Οι πολίτες μάς εμπιστεύονται και μας διαμηνύουν να προχωρήσουμε στις μεταρρυθμίσεις πιο γρήγορα, πιο αποτελεσματικά και με μεγαλύτερη ένταση.

Στο πλαίσιο αυτό σας καλώ να ψηφίσουμε όλοι μαζί το συγκεκριμένο σχέδιο νόμου, την κύρωση της σύμβασης παραχώρησης του «Φίλιππος Β΄», προσθέτοντας έτσι μια ακόμα χρυσή σελίδα στο αναπτυξιακό κεφάλαιο της βορείου Ελλάδος.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για τη συνέπεια στον χρόνο.

Πριν καλέσω στο Βήμα τον εισηγητή του ΣΥΡΙΖΑ - Προοδευτική Συμμαχία, τον κ. Χαράλαμπο Μαμουλάκη, θα μου επιτρέψετε να κάνω κάποιες ανακοινώσεις:

«Γρεβενά, 27-5-2024. Δήλωση επιλογής βουλευτικού αξιώματος κατά το άρθρο 57 παράγραφος 2 του Συντάγματος.

Αξιότιμε κύριε Πρόεδρε, διά της παρούσης σας ενημερώνω πως το έτος 2009 ίδρυσα την εταιρεία «GEABIOENERGYHELLASΕΠΕ» η οποία από το έτος 2016 δεν έχει καμμία οικονομική δραστηριότητα. Μεταβιβάζω, ήδη, την εταιρική μου μερίδα και έχω, ήδη, παραιτηθεί από τα όργανα διοίκησής της. Μολονότι η εταιρεία αυτή δεν έχει καμμία σχέση με ανάληψη συμβάσεων από το δημόσιο τα εξομοιωμένα με αυτό πρόσωπα της παραγράφου 1 του άρθρου 57 του Συντάγματος, προς αποφυγή οποιασδήποτε τυχόν παρερμηνείας στο πλαίσιο της προθεσμίας της παραγράφου 2 του άρθρου 57 του Συντάγματος, σας δηλώνω ρητά και ανεπιφύλακτα πως επιλέγω το αξίωμα του Βουλευτή.

Με τιμή Αθανάσιος Σταυρόπουλος Βουλευτής της Περιφερειακής Ενότητας Γρεβενών της Νέας Δημοκρατίας».

(Στο σημείο αυτό καταχωρίζεται στα Πρακτικά η προαναφερθείσα δήλωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 15)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Οι Υπουργοί Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Υγείας, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Μετανάστευσης και Ασύλου, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας καθώς και οι Αναπληρωτές Υπουργοί Εθνικής Οικονομίας και Οικονομικών και Εσωτερικών κατέθεσαν στις 11-6-2024 σχέδιο νόμου: «Ενσωμάτωση της Οδηγίας (ΕΕ) 2021/2118 για την ασφάλιση αστικής ευθύνης που προκύπτει από την κυκλοφορία αυτοκινήτων οχημάτων, λήψη μέτρων προς εφαρμογή του Κανονισμού (ΕΕ) 2022/858 σχετικά με το πιλοτικό καθεστώς υποδομών της αγοράς που βασίζονται σε τεχνολογία κατανεμημένου καθολικού, ειδικότερες ρυθμίσεις για τα οχήματα και τη δημόσια περιουσία και άλλες διατάξεις του Υπουργείου Εθνικής Οικονομίας και Οικονομικών». Παραπέμπεται στην αρμόδια Διαρκή Επιτροπή.

Η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτή.

Ο Βουλευτής επικρατείας της Νέας Δημοκρατίας κ. Σταμάτης αιτείται ολιγοήμερη άδεια απουσίας για το εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Ο Βουλευτής της Νέας Δημοκρατίας κ. Νότης Μηταράκης αιτείται ολιγοήμερη άδεια απουσίας για το εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Ο Βουλευτής της Νέας Δημοκρατίας κ. Θόδωρος Ρουσόπουλος με την ιδιότητά του ως Προέδρου της Κοινοβουλευτικής Συνέλευσης του Συμβουλίου της Ευρώπης αιτείται ολιγοήμερη άδεια απουσίας για το εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Ο Βουλευτής της Νέας Δημοκρατίας κ. Γιάννης Πασχαλίδης, ομοίως, αιτείται ολιγοήμερη άδεια απουσίας για το εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Τέλος, η Βουλευτής του ΣΥΡΙΖΑ -Προοδευτική Συμμαχία κ. Νίνα Κασιμάτη αιτείται ολιγοήμερη άδεια απουσίας για το εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Τον λόγο έχει ο εισηγητής του ΣΥΡΙΖΑ - Προοδευτική Συμμαχία κ. Χαράλαμπος Μαμουλάκης για τη δική του εισήγηση.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι η πρώτη συνεδρίαση της Ολομέλειας μετά από το κομβικό σημείο των πρόσφατων ευρωπαϊκών εκλογών σε εθνική κάλπη, μία διαδικασία η οποία άφησε ένα ξεκάθαρο πολιτικό αποτύπωμα και αν μη τι άλλο, με την καταβαράθρωση των ποσοστών του κυβερνώντος κόμματος. Να σημειώσουμε -ειρήσθω εν παρόδω- ότι είναι το χαμηλότερο πλήθος ψήφων που έχει καταλάβει ποτέ η Νέα Δημοκρατία από την ίδρυσή της και θα έπρεπε αυτό τουλάχιστον να ενσωματωθεί και στον πολιτικό σας λόγο. Άκουσα τον εισηγητή της Συμπολίτευσης, θα ακούσουμε και τις τοποθετήσεις των Βουλευτών του κυβερνώντος κόμματος κατά τη διάρκεια της συνεδρίασης, αλλά νομίζω ότι μάλλον δεν έχετε λάβει το μήνυμα, ένα μήνυμα που οι Έλληνες πολίτες εκκωφαντικά έστειλαν. Ένα μήνυμα κατά της αλαζονείας του 41%, ένα μήνυμα το οποίο, αν μη τι άλλο, προέταξε ως κομβικής σημασίας τα θέματα της καθημερινότητας των πολιτών, μια ακρίβεια που μαστίζει, αλλά και μια ταπείνωση του κράτους δικαίου που συνεχίζεται. Μάλιστα άκουσα σήμερα τον Προεδρεύοντα να αναφέρει ότι έχουμε και νέα ποινική δικογραφία για τον κ. Καραμανλή και τον κ. Παπαδόπουλο. Νομίζω ότι η υπόθεση των Τεμπών οφείλει να εξελιχθεί τάχιστα και να αποδοθεί δικαιοσύνη και συνάμα δικαίωση.

Τα ζητήματα, λοιπόν, είναι πολλά και μέσα σε αυτό το πλαίσιο, μέσα σε αυτόν τον καμβά που έχει διαμορφωθεί σε πολιτικό επίπεδο έχουμε σήμερα τη συζήτηση επί της κυρώσεως μιας υποπαραχώρησης. Είναι η υποπαραχώρηση από το Ταμείο «Αναξιοποίησης» Ιδιωτικής Περιουσίας του Δημοσίου -το ΤΑΙΠΕΔ- και της εταιρείας «Οργανισμός Λιμένος Καβάλας Α.Ε.» και από την άλλη πλευρά, βέβαια, η «ΣΑΡΙΣΑ Υπό-παραχώρηση Λιμένος Καβάλας Φίλιππος ΙΙ Ανώνυμη Εταιρεία» και της εταιρείας «Blacksummit Financial Group Inc» της εταιρείας «ΓΕΚ ΤΕΡΝΑ Ανώνυμη Εταιρεία Συμμετοχών Ακίνητων Κατασκευών» και της εταιρείας «Ευρωπαϊκές Επενδύσεις και Επιχειρήσεις Αεροδιαστημικής - μονοπρόσωπη ανώνυμη εταιρεία».

Κυρίες και κύριοι συνάδελφοι, καλούμαστε, λοιπόν, σήμερα να κυρώσουμε την εν λόγω υποπαραχώρηση. Ξεκινώ από το εξής ζήτημα: Η διάρκεια της εν λόγω υποπαραχώρησης αριθμεί τα σαράντα έτη. Να σημειώσουμε εδώ ότι είναι το μέγιστο διάστημα το οποίο μπορεί να προχωρήσει μια τέτοιου είδους επένδυση. Πότε αξιοποιείται αυτό το μέγιστο, το σχοινοτενές χρονικό διάστημα; Στις πολύ μεγάλες επενδύσεις, σε αυτές τις επενδύσεις που θα φέρουν πολλαπλασιαστική αξία στη χώρα μας και αν μη τι άλλο, θα έχουν ένα πολύ θετικό αναπτυξιακό αποτύπωμα. Συμβαίνει αυτό στην περίπτωση του λιμένα «Φίλιππος Β΄»; Συμβαίνει αυτό στην περίπτωση της εν λόγω επένδυσης; Εκτιμούμε πως όχι και θα αποδείξουμε γιατί.

Πρώτον, οι επενδύσεις ανέρχονται στα 36 εκατομμύρια ευρώ, αυτό αναφέρει το σχέδιο υποπαραχώρησης. Όμως απουσιάζει –αυτό, πραγματικά, για όσους γνωρίζουν και σε τεχνικό επίπεδο είναι ανατριχιαστικό- το master plan. Απουσιάζει η έγκριση της στρατηγικής μελέτης περιβαλλοντικών επιπτώσεων. Απουσιάζει όλο το πλαίσιο στο οποίο θα πρέπει να κρίνουμε εμείς ως νομοθετικό Σώμα την εν λόγω κύρωση. Θα πρέπει να δούμε στην πράξη τι ακριβώς ισχύει. Τι θα επενδύσει ακριβώς; Γιατί το μόνο που αναφέρεται είναι δύο κτήρια του τελωνείου και του κτηρίου λιμενικών εγκαταστάσεων, συνολικής επιφανείας των δύο αυτών κτηρίων τριακοσίων πενήντα τετραγωνικών. Όπως γνωρίζετε -όλοι γνωρίζουμε μέσες-άκρες grosso mondo- ένα κόστος κατασκευής για κτηριακές υποδομές είναι στα 1.000, 1.500, 2.000 ευρώ. Άρα μιλάμε για μια επένδυση 600, 700 χιλιάδων ευρώ μέγιστο. Έχει και μία υποχρέωση αναδάσωσης ο υποπαραχωρησιούχος, καθώς και της συντήρησης των υφιστάμενων εγκαταστάσεων, που ούτως ή άλλως οφείλει να προχωρήσει, για να μπορεί να αξιοποιήσει το λιμάνι.

Τι ακριβώς συμβαίνει εδώ; Πού είναι τα υπόλοιπα 35 εκατομμύρια ευρώ; Πού είναι οι ρητές, σαφείς υποχρεώσεις που πρέπει το κείμενο της υποπαραχώρησης να ενσωματώνει; Αυτή, λοιπόν, η δημιουργική ασάφεια που υπάρχει στο κείμενο νομίζω ότι μόνο υπέρ του ιδιώτη υποπαραχωρησιούχου δρα και όχι υπέρ του ελληνικού δημοσίου και της θωράκισης του δημοσίου συμφέροντος.

Είναι ένα κομβικό ζήτημα. Ξεκινάω από τη διάρκεια και τις υποχρεώσεις σε αναπτυξιακό επίπεδο, για να συνεχίσω μετέπειτα στα υπόλοιπα. Άλλωστε, κατέστη σαφές στις συνεδριάσεις της επιτροπής -πριν το κλείσιμο, βέβαια, της Βουλής- ότι υπάρχουν και τα τεχνικά, αλλά και γεωγραφικά χαρακτηριστικά που πραγματικά καθιστούν το λιμάνι «Φίλιππος Β΄» στρατηγικής σημασίας για τη χώρα μας.

Να τονίσουμε και να θυμίσουμε συνάμα εδώ ότι επενδύθηκαν δεκάδες εκατομμύρια ευρώ από τους Έλληνες φορολογούμενους, από το ελληνικό δημόσιο για να αναπτυχθεί το λιμάνι «Φίλιππος Β΄», τα κρηπίδωμα, οι λιμενικές εγκαταστάσεις, οι λιμενοβραχίονες, η οδική σύνδεση, η οποία με δεκάδες εκατομμύρια ευρώ προχωράει με την Εγνατία Οδό, και τα συνοδά έργα τα οποία μόνο προς όφελος του οιονεί υποπαραχωρησιούχου θα δράσουν.

Έχουμε, λοιπόν, ένα σημαντικό λιμάνι και σημαντικές δημόσιες επενδύσεις. Δεν διαλευκάνθηκαν, όμως, μια σειρά καίριων και καθοριστικών ζητημάτων που οδήγησαν στην πολιτική αυτή επιλογή της Νέας Δημοκρατίας να προχωρήσει στη σχετική υποπαραχώρηση.

Ερχόμαστε, τώρα, σε επίσης κάτι πολύ κομβικό. Πάμε τώρα στο τίμημα. Διότι, ναι, πράγματι -θέλω να είμαστε σαφείς-, δεν πωλούνται οι μετοχές, δεν υπάρχει πώληση του λιμένος. Υπάρχει μια μεγάλου χρονικού ορίζοντα υποπαραχώρηση. Σε αυτό το σημείο, λοιπόν, θα σκεφτόταν ο καθείς ότι εφόσον υπάρχει υποπαραχώρηση, το εύλογο ζήτημα, το μεγάλο διακύβευμα θα είναι το ύψος του ποσού. Πόσο θα ωφεληθούν οι Έλληνες πολίτες, οι Έλληνες φορολογούμενοι, το ελληνικό δημόσιο; Εδώ αρχίζουν τα περίεργα.

Υποχρέωση του ιδιώτη ανέρχεται σε μια καταβολή εφάπαξ ποσού 1,9 εκατομμύρια ευρώ, την ίδια ώρα που το ελληνικό δημόσιο θα πρέπει να εγγυηθεί για τυχόν επιπρόσθετη δανειοδότηση -άκουσον άκουσον- του ιδιώτη. Δηλαδή, τι γίνεται; Έχουμε ιδιωτική επένδυση με τις πλάτες του δημοσίου. Αυτό στην κρίση των πολιτών, για άλλη μία φορά. Εδώ θα μου πείτε σχεδιάσετε την εν λόγω υποπαραχώρηση με το καθεστώς του 41%. Θα πρέπει μάλλον να αναθεωρήσετε πολλά πράγματα στην πορεία.

Εδώ, λοιπόν, τι έχουμε; Πάμε τώρα στην ανταποδοτικότητα. Πάντοτε ως ευαγγέλιο στις υποπαραχωρήσεις -έχει γίνει επί κυβέρνησης ΣΥΡΙΖΑ και το τηρήσαμε ευλαβικά- θα είναι ο λιμένας, ο Οργανισμός Λιμένος εν προκειμένω Καβάλας, να επωφεληθεί από αυτή την υποπαραχώρηση, για να μπορεί να είναι βιώσιμος και να δρα ως οφείλει υπέρ του δημοσίου συμφέροντος και βέβαια υπέρ της λειτουργίας του λιμένος.

Τι έχουμε εδώ; Έχουμε την ελάχιστη. Προσέξτε, βάζετε όριο, βάζετε κόφτη, βάζετε ταβάνι στις 200.000 ευρώ ανά τριετία, δηλαδή σε ένα ύψος 2% επί του τζίρου και με κόφτη -το τονίζω-, δηλαδή 60.000 ευρώ ετησίως για τον Οργανισμό Λιμένος Καβάλας. Ούτε η μισθοδοσία. Δεν υπάρχει καμμία περίπτωση να καθίσταται βιώσιμη η λειτουργία του Οργανισμού Λιμένος Καβάλας. Δεν σας απασχολεί, φαίνεται. Δεν ξέρω αν έχει σκοπό να προχωρήσετε και περαιτέρω αν και δεν είναι και τόσο εύκολο.

Εδώ δείχνετε ξεκάθαρα ένα σαφές πολιτικό στίγμα. Δεν ενδιαφέρεστε για τη λειτουργία του δημοσίου, για την εύρυθμη λειτουργία του δημοσίου. Θέλετε έναν δημόσιο οργανισμό, εν προκειμένω, αφυδατωμένο στελεχιακά, αδύναμο, ώστε να έρθει ο ιδιώτης και να επικυριαρχήσει επάνω. Εξηγούμαι και περαιτέρω γιατί το λέμε αυτό. Έλλειψη masterplan ή τουλάχιστον άγνοια του Σώματος εδώ του ελληνικού Κοινοβουλίου για το ποιο είναι το masterplan. Τι πρόκειται να συμβεί; Τι θα επενδύσει ο ιδιώτης; Υπάρχει ένα τεράστιο funding gap, ένα χρηματοδοτικό κενό. Δεν υπάρχει ξεκάθαρος οδικός χάρτης για το τι θα επενδύσει.

Ανέφερε ο συνάδελφος προηγουμένως ότι θα υπάρξει αύξηση μετοχικού κεφαλαίου κ.λπ.. Πού θα οδηγηθούν οι πόροι; Πώς θα αναπτυχθεί το λιμάνι; Πώς θα μπορέσει το ελληνικό δημόσιο την επόμενη μέρα να παραλάβει κάτι καλύτερο από αυτό που παρέδωσε; Αμφίβολο.

Άρα, λοιπόν, νομίζω ότι κολυμπάμε σε θολά νερά, κυρίες και κύριοι συνάδελφοι, και αυτή η θολότητα ευνοεί μόνο και πάντα τον ιδιώτη υποπαραχωρησιούχο. Αυτό είναι νόμος σε τέτοιου είδους συμβάσεις. Είναι τόσο μονομερής και ετεροβαρής υπέρ του ιδιώτη η εν λόγω σύμβαση, που πραγματικά προκαλεί απορία: Μήπως συνετάχθη όχι από φορείς του δημοσίου, αλλά από τον ίδιο. Δηλαδή, αν ήταν ιδιώτης πόσο καλύτερα θα μπορούσε να συντάξει μία τέτοια κύρωση, μία τέτοια υποπαραχώρηση.

Τώρα, κάτι επίσης πάρα πολύ σημαντικό. Ο υποπαραχωρησιούχος είναι ελεύθερος να προσλαμβάνει προσωπικό με σύμβαση μέσω υπεργολάβων ή και παροχών προσωπικού, με παράλληλη αναφορά στη σύμβαση σε προσωπικό εκτός χώρας. Πού και πώς, λοιπόν -κομβικό σημείο- διασφαλίζονται οι πολλές -και καλά- αμειβόμενες θέσεις εργασίας που ακούσαμε και στις επιτροπές;

Επίσης, καλούμαστε να ψηφίσουμε υπό την αναβλητική αίρεση ενός masterplan που ανέφερα προηγουμένως, για το οποίο δεν γνωρίζουμε τίποτα. Πώς, λοιπόν, είναι δυνατόν σήμερα, κύριοι της Συμπολιτεύσεως, να κυρώσετε, να ψηφίσετε να υπερψηφίσετε κάτι το οποίο δεν γνωρίζετε;

Επίσης, είναι ή δεν είναι η ανάπτυξη λιμένων ζήτημα εθνικής στρατηγικής σημασίας; Θέλουμε ένα κράτος ισχυρό που να σχεδιάζει αναπτυξιακά με βάση τις ανάγκες της οικονομίας και της κοινωνίας, που να είναι ισχυρός διαπραγματευτικά παίκτης;

Ή θέλετε ένα κράτος έρμαιο των αναπτυξιακών σχεδιασμών, αποκλειστικά των ιδιωτών; Και για τους οποίους σχεδιασμούς η εμπλοκή του δημοσίου θα έγκειται στο να διευκολύνει τη δανειοδότηση των επενδυτών.

Εμείς, κυρίες και κύριοι συνάδελφοι, άλλου είδους εμπλοκή και ενεργό συμμετοχή του δημοσίου θα επιδιώκαμε.

Κυρίες και κύριοι συνάδελφοι, για το ΣΥΡΙΖΑ - Προοδευτική Συμμαχία, η λέξη «ανάπτυξη» εκτός του ότι θα έπρεπε να συνοδεύεται από τους όρους «βιώσιμη» και «πράσινη», θα πρέπει να οδηγεί στη βελτίωση του βιοτικού επιπέδου, της ευημερίας της πλειονότητας των πολιτών. Η ανάπτυξη και η αξιοποίηση θα πρέπει να οδηγεί σε εκείνο το πλεόνασμα σε οικονομικούς όρους που να επιτρέπει στο δημόσιο να ασκεί κοινωνική αναδιανεμητική πολιτική. Και μακάρι –μακάρι- να φτάναμε σε εκείνο το επίπεδο που οι πολίτες της Ελλάδας να ζούσαν αξιοπρεπώς, να είχαν καλά αμειβόμενες εργασίες, μηδενική ανασφάλεια, καλό σύστημα δημόσιας υγείας αλλά και παιδείας, στέγη, υψηλή αγοραστική δύναμη και άλλα. Δυστυχώς όλα αυτά απουσιάζουν τα πέντε αυτά χρόνια διακυβέρνησης της Νέας Δημοκρατίας. Να μπορούσαν αυτοί οι άνθρωποι να απολαύσουν πραγματικά τη ζωή.

Εσείς, βεβαίως, σχεδιάζετε και υλοποιείτε αξιοποιήσεις με τα οφέλη τους να αποτυπώνονται μόνο στο πορτοφόλι των εκάστοτε επενδυτών. Σχεδιάζετε τρόπον τινά και η Ελλάδα με μαθηματική ακρίβεια κινδυνεύει να χάσει το σύνολο των στρατηγικών της πλεονεκτημάτων.

Χαρακτηριστικό παράδειγμα, επίσης, είναι και η τροπή που έχει πάρει η τουριστική ανάπτυξη της χώρας με την επικυριαρχία μεγάλων ξενοδοχειακών μονάδων, που αλλοιώνουν το τοπίο και τη μοναδικότητα των ελληνικών νησιών.

Οι λόγοι, λοιπόν, είναι πολλοί που σήμερα θα καταψηφίσουμε το συγκεκριμένο νομοσχέδιο, τη συγκεκριμένη κύρωση υποπαραχώρησης, αλλά πάνω από όλα είναι προκλητική η μονομερής, ιδιοτελής, υποκειμενική υπέρ του ιδιώτη στάση σας σε αυτή την υποπαραχώρηση. Νομίζω ότι αυτό το σχέδιο κύρωσης και ο τρόπος που συνετάχθη συμβολίζει και αποκρυσταλλώνει άρρηκτα το πώς αντιλαμβάνεστε εσείς το δημόσιο συμφέρον, το πώς αντιλαμβάνεστε εσείς τον τρόπο ανάπτυξης της χώρας μας, το πώς αντιλαμβάνεστε τη σημαντικότητα -ή μη, καλύτερα- των σημαντικών στρατηγικών υποδομών της πατρίδας μας και πώς αντιλαμβάνεστε το πώς θέλετε να εξελιχθεί το μεταφορικό έργο στη χώρα.

Γιατί μιλάμε για ένα λιμάνι, ένα λιμάνι το οποίο είναι εμπορικό, στο οποίο δεν δεσμεύεται ο ιδιώτης ούτε καν, ξεκάθαρα, για εργασίες ανάπτυξής του, για να αναπτυχθεί το κρηπίδωμα, να αναπτυχθεί ο προσήνεμος μόλος, να αναπτυχθούν ζητήματα κομβικής σημασίας για ένα λιμάνι όπως οραματιζόμαστε. Γιατί εμείς, ναι, ο «Φίλιππος Β΄» ως λιμάνι θεωρούμε ότι παίζει κομβικό ρόλο, άλλωστε φάνηκε και από την κυβέρνηση ΣΥΡΙΖΑ η σημαντικότητα και η ένταξη του ως λιμάνι υποπαραχώρησης. Θέλουμε τη σύμπραξη με τον ιδιωτικό τομέα, αλλά με όρους, νόρμες και κανόνες. Όρους, νόρμες και κανόνες που πάντοτε θα έχουν ως προμετωπίδα το δημόσιο συμφέρον. Αυτή άλλωστε είναι και η κομβική, η θεμελιώδης ειδοποιός μας διαφορά.

Έτσι, λοιπόν, ως ΣΥΡΙΖΑ – Προοδευτική Συμμαχία καταψηφίζουμε με τεκμηριωμένο λόγο και επιχειρήματα τη συγκεκριμένη προσπάθεια της Νέας Δημοκρατίας να απαξιώσει, ουσιαστικά, μια επένδυση, μια υποδομή σημαντική για την πατρίδα.

Ευχαριστώ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για τη συνέπεια στον χρόνο.

Παρακαλώ να κλείσει το σύστημα της ηλεκτρονικής εγγραφής ομιλητών.

Καλώ τώρα στο Βήμα τον ειδικό αγορητή του ΠΑΣΟΚ - Κινήματος Αλλαγής, τον κ. Σταύρο Μιχαηλίδη.

**ΣΤΑΥΡΟΣ ΜΙΧΑΗΛΙΔΗΣ:** Κύριε Πρόεδρε, κυρίες και κύριοι συνάδελφοι, κύριε Υπουργέ, πρώτη μου μετεκλογική, λοιπόν, συνεδρία, πρώτη προσωπική κοινοβουλευτική παρέμβαση και δεν μπορώ να αποφύγω τον πειρασμό να σχολιάσω την «ωραία» ατμόσφαιρα. Διαγράφηκαν οριστικά τα «σαραντάρια» σε αυτή την Αίθουσα, βέβαια μας έρχονται τα «σαραντάρια» του καιρού απ’ έξω. Αυτά τουλάχιστον θα περάσουν.

Κυρίες και κύριοι συνάδελφοι, με εντυπωσιακή χρονολογική τάξη η Κυβέρνηση φέρνει ακόμα μια παραχώρηση λιμένα για επικύρωση. Αν η χωρίς πρόγραμμα και στρατηγική, δίκην απαλλαγής, εκχώρηση λιμενικών υποδομών δεν ήταν για το ΠΑΣΟΚ μείζον πολιτικό γεγονός που επηρεάζει πολύπλευρα και στρατηγικά τη νησιωτική και ναυτιλιακή χώρα μας στη διαχρονικά ευαίσθητη και θερμή περιοχή μας, ίσως, ανεβαίναμε για λίγα δευτερόλεπτα απλά να λέγαμε μόνο τρεις λέξεις «καταψηφίζουμε το νομοσχέδιο». Δεν υπάρχει λόγος παρεμβάσεων από τη στιγμή που η Βουλή καλείται μόνο να επικυρώσει ειλημμένες αποφάσεις, όπως είναι το αντικείμενο του νομοσχεδίου, η επικύρωση, δηλαδή, της ήδη υπογεγραμμένης από την Κυβέρνηση σύμβασης παραχώρησης του εμπορικού λιμένα της Καβάλας «Φίλιππος Β΄». Εντούτοις, θα τοποθετηθούμε, διότι έχουμε υποχρέωση ο ελληνικός λαός να γνωρίζει με πόση ελαφρότητα εκποιεί η Κυβέρνηση ένα ακόμα λιμάνι μείζονος διεθνούς σημασίας, όχι μόνο με εξαιρετικά χαμηλό τίμημα, αλλά και σε χρονική περίοδο σημαντικών και πολυδιάστατων πρωτοβουλιών της Ευρωπαϊκής Ένωσης για τα λιμάνια της Ευρώπης.

Το ΠΑΣΟΚ - Κίνημα Αλλαγής δεν είναι αντίθετο σε πολιτικές αξιοποίησης των λιμανιών της χώρας. Όμως τέτοιας σημασίας και βαρύτητας πολιτικές πρέπει να εδράζονται σε καλά μελετημένη στρατηγική αξιοποίησης των λιμενικών υποδομών, συμπληρωματικά της μιας με την άλλη, που συνολικά θα αναβαθμίσουν τη θέση μας στην ευρύτερη περιοχή της Ανατολικής Ευρώπης, της Μεσογείου, της Μαύρης Θάλασσας, της Μέσης Ανατολής.

Επιπρόσθετα, διαφορά μας με την Κυβέρνηση είναι ότι το ΠΑΣΟΚ - Κίνημα Αλλαγής διαφωνεί με την καθολική εκχώρηση στους χρήστες, τη χάραξη άσκησης πολιτικής ανάπτυξης και παράλληλα, της διοίκησης των λιμενικών υποδομών. Ιδιαίτερα αυτήν την κρίσιμη για την Ευρώπη περίοδο επανεξέτασης της θέσης της στον έντονο ανταγωνισμό Ανατολής - Δύσης. Ιδιαίτερα αυτή τη χρονική περίοδο που η Ευρώπη επαναχαράσσει και επανεξετάζει την οργάνωση και τον χάρτη των διευρωπαϊκών δικτύων μεταφορών σιδηροδρομικών, θαλάσσιων, χερσαίων σε μια πολυτροπική διασύνδεση από Βορρά σε Νότο, Δύση με Ανατολή, για αποδοτικότερο, πιο εύρυθμο, πιο πράσινο, πιο οικονομικό δίκτυο.

Η Ελλάδα είναι νησιωτική χώρα. Η συμβολή των λιμένων είναι καθοριστική για την οικονομική ανάπτυξη, την κοινωνική ζωή και ευημερία, αλλά και τη γεωπολιτική θέση της. Συνεπώς τίθεται ως προτεραιότητα η ύπαρξη συγκροτημένης στρατηγικής ανάπτυξης των ελληνικών λιμένων. Αυτή την κεφαλαιώδους σημασίας εθνική πολιτική δεν δείχνει η Κυβέρνηση ότι τη συμμερίζεται. Το μοντέλο που υιοθετεί μέχρι σήμερα, ουσιαστικά, είναι η παράδοση πλήρους κυριότητας και όχι η χρήση και εκμετάλλευση των λιμενικών μας υποδομών. Τα αδιέξοδα που διαπιστώθηκαν στην αντίστοιχη διαδικασία ιδιωτικοποίησης του λιμένα Αλεξανδρούπολης, αλλά και η καθυστέρηση των υποχρεωτικών επενδύσεων στους ιδιωτικοποιημένους λιμένες Πειραιά και Θεσσαλονίκης θα έπρεπε να είχαν οδηγήσει σε έναν εθνικό διάλογο για την πολιτική λιμένων, με στόχο τη μέγιστη αξιοποίηση τους προς όφελος του ελληνικού δημοσίου και ευρύτερα της περιφερειακής ανάπτυξης, αλλά και εξυπηρέτησης συγκεκριμένων γεωπολιτικών στόχων.

Στο υπό συζήτηση νομοσχέδιο η Κυβέρνηση προχωρεί στην παραχώρηση του τερματικού σταθμού του Οργανισμού Λιμένα Καβάλας. Ωστόσο και σε αυτή την περίπτωση το νομοσχέδιο επικυρώνει τη de facto παράδοση του λιμένα Καβάλας «Φίλιππος Β΄» σε ιδιώτες χωρίς τις απαραίτητες προβλέψεις για το δημόσιο έλεγχο και δικαίωμα ρυθμιστικών παρεμβάσεων, γεγονός που αποτελεί ιδιαίτερα αρνητική εξέλιξη.

Όσον αφορά το αντίτιμο της υποπαραχώρησης, πρόκειται για ευτελισμό. Πιο τίμιο θα ήταν να ειπωθεί ευθέως ότι αυτή η τεράστια λιμενική υποδομή τριακοσίων ογδόντα περίπου στρεμμάτων, με τεράστιους στεγασμένους αποθηκευτικούς χώρους, με την προοπτική ανάπτυξης στον ευρωπαϊκό σχεδιασμό που ανέφερα, παραχωρείται δωρεάν, 1,8 εκατομμύρια περίπου εφάπαξ ευρώ με την υπογραφή και σε σαράντα χρόνια -με αρχή από αυτή τη χρονιά- 200.000 ευρώ περίπου τον χρόνο, στα σαράντα χρόνια δηλαδή, περίπου, 19 εκατομμύρια ευρώ.

Και όλα αυτά τα χρήματα οδεύουν για το ΤΑΙΠΕΔ. Για τον Οργανισμό Λιμένος Καβάλας που είναι ο παραχωρησιούχος αυτής της τεράστιας υποδομής και έχει την ευθύνη για περαιτέρω ανάπτυξη για ό,τι του απομένει, δεν ξεπερνούν τα 60.000 περίπου ευρώ τον χρόνο.

Θα μου επιτρέψετε να πω ότι σουβλατζίδικο να άνοιγε στο λιμάνι, θα τα «έπιανε» αυτά τα 60.000.

Κυρίες και κύριοι συνάδελφοι, το Υπουργείο Ναυτιλίας και Νησιωτικής Πολιτικής οφείλει να χαράσσει την εθνική στρατηγική για τους ελληνικούς λιμένες, στοχεύοντας στην ανάπτυξη και ολοκλήρωση ενός σύγχρονου λιμενικού συστήματος που εντάσσεται σε ένα ολοκληρωμένο σύστημα μεταφορών, με σκοπό την αειφόρο ανάπτυξη, τη βελτίωση της ανταγωνιστικότητας της οικονομίας και την εδαφική συνοχή της χώρας.

Από τις μέχρι σήμερα πολιτικές της Κυβέρνησης στην αξιοποίηση των μεγάλων, των διεθνούς σημασίας λιμενικών υποδομών της χώρας, προκύπτει αδιαμφισβήτητα έλλειμμα στρατηγικής και φυσικά αδιαφάνεια. Μετά από πέντε χρόνια διακυβέρνησης της Νέας Δημοκρατίας αναζητείται η εθνική λιμενική πολιτική, αλλά και αυτή στο πλαίσιο των πρωτοβουλιών της Ευρωπαϊκής Ένωσης, εκεί που σήμερα εξετάζονται τεράστιας σημασίας αλλαγές.

Τις επόμενες εβδομάδες δημοσιεύεται ο αναθεωρημένος κανονισμός του 1315/2003 για τα διευρωπαϊκά πολιτικά δίκτυα μεταφορών. Δισεκατομμύρια ευρώ θα εκταμιευθούν για τη δημιουργία, επέκταση και εκσυγχρονισμό των λιμενικών εγκαταστάσεων του επικαιροποιημένου δικτύου. Στο πλαίσιο του ευρωπαϊκού δικτύου μεταφορών, περιλαμβάνεται και η διασύνδεση με τα λιμάνια χωρών της Βαλκανικής, των λιμένων της Βόρειας Ελλάδας, της Θεσσαλονίκης, της Καβάλας και της Αλεξανδρούπολης με τη Βάρνα, το Μπουργκάς, την Κωνστάντζα κ.λπ..

Ποιος είναι ο σχεδιασμός της Κυβέρνησής σας πάνω σε όλα αυτά; Η άρον άρον παραχώρηση; Τι σας τρέχει και παραδίδετε δίχως πρόγραμμα εθνικής λιμενικής πολιτικής το ένα λιμάνι πίσω από το άλλο; Σε ποια στρατηγική συνδέονται όλες αυτές οι παραχωρήσεις; Ποιος τελικά σχεδιάζει και ασκεί τη λιμενική πολιτική; Το Υπουργείο Ναυτιλίας και Νησιωτικής Πολιτικής ή το ΤΑΙΠΕΔ και το Υπερταμείο; Με νομοθετικές ρυθμίσεις που ψηφίστηκαν το 2019 και το 2022 αντίστοιχα, το ΤΑΙΠΕΔ ανέλαβε και τον ρόλο της αρχής σχεδιασμού για τους ελληνικούς λιμένες που λειτουργούν ως ανώνυμες εταιρείες, με το άρθρο 159 του ν.4635/2019.

Στο πλαίσιο αυτό υπονομεύονται και υποτιμούνται οι αρμοδιότητες του Υπουργείου Ναυτιλίας, η σημασία μεθοδικής παρακολούθησης της επιχειρηματικότητας που αναπτύσσεται στη λιμενική βιομηχανία και η ανάγκη εποπτείας και ρύθμισης επιτρέποντας στο Υπερταμείο και το ΤΑΙΠΕΔ να εμπλέκεται μέχρι στη διαβούλευση και έγκριση των στρατηγικών και περιβαλλοντικών όρων για καθένα από τους οργανισμούς λιμένων, καθώς και στις διαδικασίες που αφορούν την έκδοση των προεδρικών διαταγμάτων για έγκριση αναπτυξιακών προγραμμάτων, περιβαλλοντικών επιπτώσεων και μελετών στρατηγικής διαχείρισης και ανάπτυξης τα λεγόμενα master plan.

Το ΤΑΙΠΕΔ -δηλαδή, το Υπερταμείο- και οι λεγόμενοι θεσμοί ασκούν την εθνική λιμενική πολιτική. Αδιαφορία, έλλειψη συναίσθησης του τι διακυβεύεται; Η λογική είναι ότι οι υποπαραχωρήσεις λιμενικών υποδομών θα εξυπηρετούν, τουλάχιστον, δύο στόχους: Αφ’ ενός, την βέλτιστη αξιοποίηση λιμενικών υποδομών επ’ ωφέλεια της εθνικής και περιφερειακής ανάπτυξης και αφ’ ετέρου, την εξοικονόμηση πόρων για την ανάπτυξη και βελτίωση του εθνικού λιμενικού συστήματος.

Η πολιτική που επιλέγετε δεν υπηρετεί κανένα από τους δύο. Υπονομεύει απροκάλυπτα το δημόσιο συμφέρον. Δεν υπάρχει αμφιβολία ότι τη στρεβλή κυβερνητική πολιτική εκποίησης των λιμένων διεθνούς ενδιαφέροντος θα ακολουθήσει η Κυβέρνηση και στα λιμάνια και εθνικής σημασίας, όπως είναι τα μεγαλύτερα λιμάνια των νησιών του ανατολικού Αιγαίου. Αυτό ήδη έχει προαποφασιστεί για την άσκηση των ρυθμιστικών αρμοδιοτήτων.

Να ξαναγυρίσω, όμως, στις εκποιήσεις. Ποιος παρεμβαίνει για την επίλυση όποιων προβλημάτων ανακύψουν μεταξύ του παρόχου και των χρηστών του λιμένα; Ποιος θα εποπτεύει τη σύμβαση παραχώρησης μεταξύ του δημοσίου και του υποπαραχωρησιούχου;

Στις αρμοδιότητες της Ρυθμιστικής Αρχής Λιμένων ως Ανεξάρτητη Ρυθμιστική Αρχή περιλαμβανόταν υποστήριξη για την κατάρτιση προδιαγραφών δημοσίων συμβάσεων, η παρακολούθηση της εφαρμογής των όρων των δημοσίων συμβάσεων και άλλα. Η ΡΑΛ αποψιλώθηκε από τις συγκεκριμένες αρμοδιότητες, καθώς αποφασίστηκε στην περίπτωση δημοσίων συμβάσεων ο έλεγχος να μην ασκείται αυτοτελώς από τη Ρυθμιστική Αρχή Λιμένων ο στρατηγικός σχεδιασμός ανάπτυξης των λιμένων, τα λεγόμενα master plan και αυτός του ΤΑΙΠΕΔ.

Τι πάθος είναι αυτό με το ΤΑΙΠΕΔ και το Υπερταμείο; Γιατί η Κυβέρνηση δεν αναθέτει την ευθύνη χάραξης του στρατηγικού σχεδιασμού ανάπτυξης στους ίδιους τους οργανισμούς λιμένων; Οι πρωτοβουλίες του Υπουργείου Ναυτιλίας στο συγκεκριμένο τομέα σε καμμία περίπτωση δεν αντιστοιχούν με άξονες εθνικής λιμενικής στρατηγικής. Είναι πολιτική ξεπουλήματος και δεν είναι αποδεκτή από το ΠΑΣΟΚ - Κίνημα Αλλαγής, της παράταξης που έχει αποδείξει έμπρακτα ότι διαχρονικά πρεσβεύει και εφαρμόζει πολιτικές προς όφελος της εθνικής και περιφερειακής ανάπτυξης.

Όσον αφορά τη μέριμνα για την εξασφάλιση των θέσεων εργασίας που παρατηρούνται στις συμβάσεις παραχώρησης του λιμένα Ηγουμενίτσας και της Καβάλας παρατηρείται διαφορετική προσέγγιση στην εξασφάλιση των εργαζομένων. Κάποιες υποτυπώδεις αναφορές υπήρχαν στη σύμβαση παραχώρησης της Ηγουμενίτσας. Στην παρούσα σύμβαση είναι εμφανής η απόλυτη αδιαφορία για την προστασία των εργαζομένων.

Για το περιβάλλον και την προστασία του τώρα, οι απαιτήσεις στη σύμβαση είναι ελάχιστες. Ούτε καν λαμβάνεται υπ’ όψιν ότι από το 2025 επιβάλλεται σε όλα τα κράτη μέλη της Ευρωπαϊκής Ένωσης να καθορίσουν μεθόδους μετάβασης στην πράσινη ναυτιλία, στις φιλικές προς το περιβάλλον λιμενικές υποδομές και στη σταδιακή απανθρακοποίηση του τομέα των θαλασσίων μεταφορών, με πρώτο ορόσημο το 2030 και απώτερο το 2050.

Κυρίες και κύριοι συνάδελφοι το ΠΑΣΟΚ - Κίνημα Αλλαγής δεν είναι απέναντι στην βέλτιστη αξιοποίηση των λιμανιών, αλλά με διαδικασίες που εξυπηρετούν το δημόσιο, το εθνικό συμφέρον και είναι συμβατές με τις αρχές της Ευρωπαϊκής Ένωσης και του ευρωπαϊκού κεκτημένου σε θέματα ανταγωνισμού και διαφάνειας και της προστασίας του περιβάλλοντος.

Υπό αυτές τις συνθήκες άσκησης λιμενικής πολιτικής από την Κυβέρνηση, δεν μπορούμε να συμπλεύσουμε. Διαφωνούμε και καταψηφίζουμε το νομοσχέδιο.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Μιχαηλίδη και για τη συνέπεια στον χρόνο.

Τον λόγο έχει ο ειδικός αγορητής του ΚΚΕ ο κ. Γιάννης Δελής.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Πώς τα φέρνει καμμιά φορά η ζωή! Λίγες μέρες μετά τις ευρωεκλογές, στις οποίες παρά το συνολικό αρνητικό συσχετισμό, το ΚΚΕ καταγράφει μια νέα σημαντική εκλογική άνοδο και ένα διακριτό ρεύμα που αμφισβητεί την κυρίαρχη πολιτική και σταθεροποιείται και ενισχύεται, έρχεται στη Βουλή ένα νομοσχέδιο, το οποίο επιβεβαιώνει πλήρως την εκτίμηση του ΚΚΕ για τη στρατηγική σύμπλευσης όλων των αστικών κομμάτων. Στρατηγική σύμπλευση η οποία βέβαια υπήρξε και η βασική αιτία για τον ολοφάνερο πολιτικό αποπροσανατολισμό που επιχειρήθηκε στη διάρκεια της προεκλογικής περιόδου και οδήγησε την πολιτική αντιπαράθεση στα όρια του εκφυλισμού, με τη δημόσια συζήτηση γύρω από το «πόθεν έσχες» του ενός και τα ακίνητα του άλλου και όλα αυτά μπροστά στα έκπληκτα και αηδιασμένα μάτια ενός λαού που περνάει δύσκολα.

Πρόκειται, λοιπόν, για το νομοσχέδιο με το οποίο σήμερα κυρώνεται στη Βουλή η σύμβαση υποπαραχώρησης του εμπορικού λιμανιού της Καβάλας, η ιδιωτικοποίησή του, δηλαδή και η παράδοσή του σε μια ιδιωτική εταιρεία όπου κουμάντο θα κάνουν τα αμερικανικά κεφάλαια. Και σε τέτοια κομβικά ζητήματα, στρατηγικά, αποδεικνύεται ότι τα αστικά κόμματα ελάχιστα περιθώρια ελιγμών έχουν. Έτσι, ενώ από την πρώτη στιγμή στην αρμόδια επιτροπή της Βουλής το ΚΚΕ καταψήφιζε και κατήγγελλε τη σημερινή σύμβαση, όλα τα υπόλοιπα κόμματα της συμπλέουσας με την Κυβέρνηση Αντιπολίτευσης, αποφεύγετε να πάρετε καθαρή θέση και δηλώνατε ότι επιφυλάσσεστε για την Ολομέλεια, με τις τοποθετήσεις σας όμως να μην αφήνουν και πολλά περιθώρια για ουσιαστικές αντιρρήσεις τις οποίες ούτε και σήμερα ακούσαμε παρά την καταψήφιση τελικά, όπως δήλωσαν οι εκπρόσωποι του ΠΑΣΟΚ και του ΣΥΡΙΖΑ. Οι αντιρρήσεις αφορούσαν τη χρονική διάρκεια της σύμβασης, το τίμημα που είναι πολύ χαμηλό ασφαλώς αλλά δεν είναι το κύριο ή την έλλειψη ενός σχεδίου. Το master plan, όπως είπε ο εισηγητής του ΣΥΡΙΖΑ. Και η κριτική σας εξαντλούνταν σε όλα αυτά.

Φυσικά η συμπεριφορά αυτή και οι τοποθετήσεις σας εξηγούνται γιατί σας δεσμεύουν όλους σας και σας καθοδηγούν. Πάνω από όλα και πριν από όλα οι καπιταλιστικές επενδύσεις, η πράσινη μετάβαση και η βιώσιμη ανάπτυξη, η αξιοποίηση των ανταγωνιστικών πλεονεκτημάτων -όλα αυτά τα έχω αντλήσει από τη σύμβαση- όλα αυτά, δηλαδή, που αποτελούν και τα σημερινά ευαγγέλια της καπιταλιστικής ανάπτυξης, η οποία, όμως, ως καπιταλιστική οδηγεί με τις σημερινές ιδιωτικοποιήσεις στην ένταση της εκμετάλλευσης, στα ανύπαρκτα μέτρα ασφάλειας και υγιεινής, στα ελλιπή μέτρα προστασίας του περιβάλλοντος. Και αυτό το τελευταίο ξέρετε έχει πολύ κρίσιμη σημασία για ένα λιμάνι, όπως αυτό της Καβάλας στο οποίο ακριβώς δίπλα λειτουργούν βιομηχανικές εγκαταστάσεις πετρελαίων και λιπασμάτων.

Συχνά τη σύμπλευση σας αυτή την ομολογείται και ανοικτά. Είναι τότε όταν κάνετε λόγο για τη λεγόμενη συνέχεια του κράτους. Ας δούμε, λοιπόν, αυτή τη συνέχεια-σύμπλευσή σας, όπως αποτυπώνεται στην πρόσφατη ιστορία των λιμανιών της χώρας. Αυτό, λοιπόν, το λιμάνι της Καβάλας και το πιο εμπορικό του τμήμα, με νόμο του ΠΑΣΟΚ το 2001, έγινε πρώτα ανώνυμη εταιρεία, ο «Οργανισμός Λιμένος Καβάλας Α.Ε.», και έπειτα, μετά από δέκα χρόνια, το 2011, πήγε στο ΤΑΙΠΕΔ με νόμο του πρώτου μνημονίου, του μνημονίου του ΠΑΣΟΚ που τότε ψηφίστηκε και από το ΛΑΟΣ του Καρατζαφέρη, στο οποίο ήταν Βουλευτής τότε ο κ. Βελόπουλος. Για να μην ξεχνιόμαστε, δηλαδή, εδώ μέσα.

Στη συνέχεια, στο πλαίσιο της συνέχειας του κράτους έπιασαν δουλειά οι επόμενοι, ΣΥΡΙΖΑ και ΑΝΕΛ, οι οποίοι όχι μόνο δεν κατάργησαν με ένα νόμο και ένα άρθρο -τα θυμόμαστε- τα μνημόνια και τους νόμους τους, αλλά τους διατήρησαν και τους επέκτειναν, με τον λαό φυσικά να συνεχίζει να υφίσταται τις συνέπειές τους. Τους επέκτειναν; Βεβαίως, αφού ΣΥΡΙΖΑ και ΑΝΕΛ στο πλαίσιο της ίδιας πολιτικής -της ευνοϊκής βέβαια πάντα για τα κέρδη του κεφαλαίου- και μάλιστα παρά την τυπική λήξη του τρίτου μνημονίου ψήφισαν τον ν.4597 το 2019. Είναι αυτός ακριβώς ο νόμος, τον οποίο σήμερα η Νέα Δημοκρατία υλοποιεί στην Καβάλα αφού είναι ο νόμος με βάση τον οποίο έρχεται σήμερα η Νέα Δημοκρατία και συνάπτει τη σύμβαση υποπαραχώρησης, ιδιωτικοποίησης, δηλαδή, του λιμανιού της Καβάλας. Όχι τίποτα άλλο, δηλαδή, αλλά θα ησυχάσουν επιτέλους και εκείνα τα τοπικά στελέχη του ΣΥΡΙΖΑ στην Καβάλα που πέρσι τέτοιο καιρό στις εθνικές εκλογές του 2023 αγωνιούσαν οι άνθρωποι και διαμαρτύρονταν γιατί, όπως έλεγαν δημόσια, η Νέα Δημοκρατία δεν έκανε τίποτα για το λιμάνι της Καβάλας εννοώντας φυσικά ότι δεν προχώρησε πιο γρήγορα την ιδιωτικοποίησή του, αφού ο διεθνής διαγωνισμός είχε ξεκινήσει ήδη από το 2020. Η Νέα Δημοκρατία, λοιπόν, εισάκουσε τις διαμαρτυρίες τους και ιδού, έφερε τη σύμβαση αυτή.

Ποιοι είναι αλήθεια αυτοί που παίρνουν το λιμάνι; Το παραχωρούμενο τμήμα του λιμανιού της Καβάλας κατά 55% πάει στην «BFG», 35% στη «ΓΕΚ ΤΕΡΝΑ» και 10% στην «EFA VENTURES». Η τελευταία είναι γνωστή για την ανάπτυξη συστημάτων και τεχνολογιών που σχετίζονται με την αμυντική, την πολεμική βιομηχανία. Όπως καταλαβαίνετε βέβαια κάνει μπαμ ότι τα αμερικανικά συμφέροντα πήραν και το αριστερό παπούτσι μετά το δεξί που είναι το λιμάνι της Αλεξανδρούπολης. Έτσι τα αποκαλούν ξέρετε οι Αμερικάνοι αυτά τα δύο λιμάνια, «αριστερό και δεξιό παπούτσι», αφού τα θεωρούν εντελώς απαραίτητα για να τρέξουν οι γεωπολιτικοί τους ιμπεριαλιστικοί σχεδιασμοί. Και η ελληνική αστική τάξη βεβαίως που θέλει κι αυτή το μερίδιό της από την ιμπεριαλιστική λεία επιλέγει -και τα κόμματα της φυσικά όλοι εσείς υλοποιείτε- την πλήρη ένταξη της χώρας μας σε αυτούς τους επικίνδυνους σχεδιασμούς, μέσα σε ένα όλο και μεγαλύτερο, όλο και οξύτερο πλέγμα ιμπεριαλιστικών ανταγωνισμών που φέρνουν καθώς βλέπουμε και πολέμους στη γειτονιά μας.

Ο εισηγητής της πλειοψηφίας το είπε καθαρά στην επιτροπή. Το λιμάνι της Καβάλας, είπε, σε συνδυασμό με αυτά της Θεσσαλονίκης και της Αλεξανδρούπολης διευρύνει τις προοπτικές, περαιτέρω οικονομικής διείσδυσης της χώρας μας στην ευρύτερη περιοχή. Και όταν λένε, βέβαια, «οι άνθρωποι της χώρας μας» εννοούν τους ελληνικούς επιχειρηματικούς ομίλους σε συνεργασία πάντα και με ξένους βέβαια. Αυτόν ακριβώς τον στόχο έρχονται να υπηρετήσουν όλοι γενικότερα οι ιμπεριαλιστικοί σχεδιασμοί οι οποίοι υπηρετούν και με τη λεγόμενη Εγνατία των λιμανιών –Ηγουμενίτσα, Θεσσαλονίκη, Καβάλα, Αλεξανδρούπολη- λιμάνια που παίρνουν σειρά το ένα μετά το άλλο και με τη συμφωνία βεβαίως με τις Ηνωμένες Πολιτείες της Αμερικής και με τις βάσεις και συνολικότερα με το ρόλο που αναθέτουν στην ευρύτερη περιοχή της βόρειας Ελλάδας. Το να λέτε, λοιπόν, εσείς της συμπολιτευόμενης Αντιπολίτευσης ότι η σημερινή σύμβαση δεν εντάσσεται σε ένα ευρύτερο σχέδιο δεν υπάρχει, δηλαδή, κάποιο master plan, δεν ισχύει και το λέτε προσχηματικά μπας και μπορέσετε να κρυφτείτε πίσω από το δάχτυλό σας. Αλλά πώς να γίνει αυτό;. Σας διαψεύδουν, όμως, όλους σας τα ίδια τα γεγονότα τα οποία επιβεβαιώνουν πλήρως την ανάλυση και την κριτική του ΚΚΕ.

Μεσούσης, λοιπόν, της προεκλογικής περιόδου, τώρα πρόσφατα, στις 22 Μαΐου, δηλαδή, την επόμενη μέρα από την υπερψήφιση της σύμβασης στην επιτροπή της Βουλής -η τελευταία συνεδρίαση της επιτροπής ήταν στις 21 Μαΐου- και χωρίς ακόμη η σύμβαση να έχει ψηφιστεί, κυρωθεί στην Ολομέλεια, βγαίνει από ένα site της Καβάλας το proininews.gr, ένα δημοσίευμα, χωρίς ποτέ να υπάρξει διάψευση. Σύμφωνα με αυτό το δημοσίευμα πραγματοποιήθηκε μία ενδιαφέρουσα και μακριά από τη δημοσιότητα συνάντηση, όπου φέρεται να έλαβαν μέρος εκπρόσωποι των εταιρειών της υποπαραχώρησης, ο Οργανισμός Λιμένα Καβάλας καθώς και πολιτικό προσωπικό του πολεμικού ναυτικού των Ηνωμένων Πολιτειών Αμερικής. Σύμφωνα με πληροφορίες, συνεχίζει το δημοσίευμα, συζητήθηκε η πρόθεση των Αμερικανών να χρησιμοποιήσουν άμεσα το νέο λιμάνι για πλοία του πολεμικού τους ναυτικού λόγω του μεγάλου βάθους αυτού του λιμανιού. Από τις ίδιες πληροφορίες, συνεχίζει το δημοσίευμα, προκύπτει ότι αυτού του είδους τα πλοία, θα έρθουν αμέσως μετά την ολοκλήρωση της παραχώρησης, από αύριο δηλαδή, στη διάρκεια του καλοκαιριού ή αρχές φθινοπώρου. Για την Ανατολική Μακεδονία-Θράκη βάση των αμερικανικών δυνάμεων είναι το λιμάνι και η ευρύτερη περιοχή της Αλεξανδρούπολης με εναλλακτική λιμενική επιλογή, όπως φαίνεται το λιμάνι της Καβάλας «Φίλιππος Β΄». Αυτό φέρεται να προβλέπεται άλλωστε, καταλήγει το δημοσίευμα, και στην επικαιροποιημένη συμφωνία μεταξύ της χώρας μας και των Ηνωμένων Πολιτειών Αμερικής.

Τι σημαίνουν όλα αυτά; Μα φυσικά ότι υπήρχε σοβαρός λόγος το επενδυτικό ενδιαφέρον να είναι αμερικανονατοϊκής κοπής, όπως και έγινε δηλαδή, ότι είχε λόγους κάποτε ο πρώην πρέσβης των Ηνωμένων Πολιτειών, ο Πάιατ, να προφητεύει τότε ότι μετά το «δεξί παπούτσι», που ήταν το λιμάνι της Αλεξανδρούπολης, πρέπει να πάρουν και το «αριστερό», όπως είναι το λιμάνι της Καβάλας, ότι υπάρχει λόγος -το συμφέρον της αστικής τάξης, όχι το εθνικό- για τον οποίο είναι που προωθείται αυτή η «Εγνατία των λιμανιών». Και επειδή όλα αυτά θέλετε μεν να τα κάνετε, αλλά όχι και να τα λέτε στον λαό, παριστάνετε τους αντιπολιτευόμενους εδώ μέσα, αλλά στην πραγματικότητα συμφωνείτε. Το μαρτυρούν άλλωστε οι αμερικανονατοϊκές συμφωνίες που υπογράψατε και οι βάσεις που αναπτύξατε και επεκτείνατε τα τόσα και τόσα κεριά που ανάβετε συνέχεια στην ιερή συμμαχία του ΝΑΤΟ, όπως χωρίς ντροπή δηλώνει ο Αρχηγός του ΣΥΡΙΖΑ. τώρα επίσης καταλαβαίνουμε και κάτι άλλο, καταλαβαίνουμε γιατί κάποιοι στην Καβάλα επέμεναν τόσο μα τόσο πολύ να οργανώσουν τα περασμένα Χριστούγεννα στην πόλη φιέστα ξεπλύματος των αμερικανονατοϊκών δολοφόνων με εκείνη τη συναυλία της χορωδίας της στρατιωτικής ακαδημίας των ΗΠΑ.

Το ερώτημα ωστόσο παραμένει: Λιμάνια είτε υπό δημόσιο έλεγχο είτε ιδιωτικοποιημένα, τα οποία, όμως, λειτουργούν στην ανταγωνιστική ζούγκλα του καπιταλισμού για τα συμφέροντα των ομίλων και του ΝΑΤΟ ή λιμάνια στα χέρια του λαού για τις δικές του ανάγκες; Αυτό είναι το πραγματικό, το ουσιαστικό δίλημμα, καθώς εκτός από την ιδιωτικοποίηση οδικών αξόνων, σιδηροδρόμων, αεροδρομίων, της ενέργειας, της διαχείρισης απορριμμάτων, του νερού και τόσων και τόσων άλλων κοινωνικών αγαθών για να φουσκώνουν, βέβαια, τα κέρδη των επιχειρηματικών ομίλων και τον λαό να χρυσοπληρώνει ή ακόμα και να χάνει και τα παιδιά του, όπως σε εκείνο το αδιανόητο έγκλημα των Τεμπών, υπάρχει πλέον ξέρετε και πείρα από τα ήδη ιδιωτικοποιημένα λιμάνια της Θεσσαλονίκης και του Πειραιά. Ό,τι και να λέτε στον λαό όλοι εσείς οι υπέρμαχοι αυτών των συμβάσεων παραχώρησης, μιας λαϊκής στην πραγματικότητα περιουσίας που την έφτιαξαν και την πλήρωσαν γενιές και γενιές, ό,τι και να προβλέπουν οι συμβάσεις που υπογράφετε, είναι τραγική κυριολεκτικά η πείρα για τις συνέπειες αυτών των συμβάσεων και σε μέτρα ασφάλειας και υγιεινής και σε μέτρα προστασίας της ζωής των εργαζομένων και σε μέτρα προστασίας του περιβάλλοντος, σε ένα λιμάνι όπως είπαμε αυτό της Καβάλας, όπου παντού λειτουργούν βιομηχανικές εγκαταστάσεις, πετρελαίου και χημικής βιομηχανίας.

Όσο για αυτά που λέει η συμπολιτευόμενη Αντιπολίτευση της Κυβέρνησης περί δήθεν δημοσίου ελέγχου, δεν είναι παρά λόγια κούφια, καθώς υπάρχει, όπως είπαμε, πλέον πείρα και από τη Θεσσαλονίκη και από τον Πειραιά. Και σύμφωνα με αυτή το δημόσιο θα ελέγχει. Αλλά ξέρετε τι θα ελέγχει; Θα ελέγχει αν ικανοποιούνται όλες οι απαιτήσεις του κεφαλαίου και αν διασφαλίζονται τα συμφέροντα του έναντι του εχθρού λαού. Είναι πρόκληση, παραδείγματος χάριν, οι αναφορές σε αυτή τη σύμβαση για την υποχρέωση τήρησης της εργατικής νομοθεσίας. Ποια εργατική νομοθεσία; Αυτή που έχει γίνει φύλλο και φτερό; Και η πείρα στον Πειραιά δείχνει πως ότι έχει απομείνει καταπατάται και αυτό και τα λιμάνια γίνονται ειδικές οικονομικές ζώνες, αν δεν οργανώνονται βέβαια -ευτυχώς που οργανώνονται βέβαια- και δεν αντεπιτίθενται με σκληρούς αγώνες οι εργαζόμενοι σε αυτή τη στρατηγική.

Με αυτά που λέμε -ξέρετε- εμείς δεν υπερασπιζόμαστε τη σημερινή κατάσταση, καθώς και ο λεγόμενος δημόσιος χαρακτήρας του λιμανιού στον καπιταλισμό δεν εξυπηρετεί κάτι διαφορετικό από τους σχεδιασμούς του κεφαλαίου, της ανάπτυξης των κερδών του δηλαδή και των ιμπεριαλιστικών συμμαχιών. Είναι χαρακτηριστικές από την άποψη αυτή και αποκαλυπτικές οι επιλογές του αστικού κράτους για την Αλεξανδρούπολη που παρ’ ότι βγήκε και εκεί το λιμάνι στο σφυρί πριν μερικά χρόνια, τελικά η ιδιωτικοποίηση για την ώρα σταμάτησε με κρατική μάλιστα παρέμβαση. Βλέπετε το κράτος πολλές φορές χρειάζεται να παίξει τον διαιτητή ανταγωνιστικών συμφερόντων, αλλά και να έχει και άμεσα την εποπτεία για μια υποδομή που χρησιμοποιείται ήδη και σε πολεμικές αναμετρήσεις. Και τότε προκύπτουν -ξέρετε- και ειδικά καθήκοντα και ανάγκες στο πλαίσιο αυτής της ολοένα και πιο βαθιάς ολοένα και πιο επικίνδυνης εμπλοκής της χώρας μας στον ιμπεριαλιστικό πόλεμο.

Καταλήγοντας, δεν μπορεί αυτή η πολιτική να αντιμετωπιστεί από κόμματα που ομνύουν στην Ευρωπαϊκή Ένωση, από κόμματα με στρατηγική σύμπλευση μεταξύ τους ό,τι κι αν ψηφίζουν τελικά εδώ μέσα. Πρόκειται φυσικά για την πολιτική της Ευρωπαϊκής Ένωσης για την απελευθέρωση των μεταφορών, για τις θαλάσσιες μεταφορές που υλοποιείται μεθοδικά και σχεδιασμένα άλλωστε από όλες τις κυβερνήσεις. Είπαμε, αυτή η σύμβαση υποπαραχώρησης πατάει πάνω στον νόμο του ΣΥΡΙΖΑ του 2019. Διέξοδο αποτελεί μονάχα η πρόταση του ΚΚΕ, η ικανοποίηση όλων των λαϊκών αναγκών για σύγχρονες, ασφαλείς λαϊκές μεταφορές. Έχει ως προϋπόθεση την εφαρμογή του κυβερνητικού προγράμματος του ΚΚΕ για έναν ριζικά διαφορετικό δρόμο ανάπτυξης με γνώμονα τις κοινωνικές ανάγκες. Μόνο και μόνο τότε τα λιμάνια της χώρας θα μπορούν να σχεδιάζονται, να λειτουργούν, να επεκτείνονται με κριτήριο την κοινωνική ευημερία, γιατί μόνο σε αυτό το γόνιμο έδαφος όπου ο σκοπός της παραγωγής δεν θα είναι πλέον το κέρδος μιας χούφτας μεγαλομετόχων, μπορεί τότε να εφαρμοστεί και να λειτουργήσει ο επιστημονικός κεντρικός σχεδιασμός της οικονομίας προς όφελος του λαού.

Καταψηφίζουμε φυσικά το νομοσχέδιο αυτό.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Καλώ στο Βήμα τον ειδικό αγορητή της Ελληνικής Λύσης, τον κ. Στυλιανό Φωτόπουλο.

Ορίστε, κύριε Φωτόπουλε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Ένα ακόμα σημαντικό λιμάνι της χώρας αποκρατικοποιείτε με τη μορφή σύμβασης υποπαραχώρησης του δικαιώματος χρήσης, λειτουργίας, συντήρησης και εκμετάλλευσης ενός σταθμού πολλαπλών χρήσεων σε τμήμα του Οργανισμού Λιμένος Καβάλας «Φίλιππος Β΄» ο Μακεδών, για σαράντα χρόνια. Η βασική δραστηριότητα του λιμένα «Φίλιππος Β΄» ο Μακεδών είναι η διακίνηση γενικού φορτίου και ξηρού φορτίου χύδην. Επιπροσθέτως στις λιμενικές του εγκαταστάσεις δύναται να εξυπηρετηθούν εμπορευματοκιβώτια, ενώ ο λιμένας διαθέτει έτοιμες προς χρήση λιμενικές υποδομές και χώρους διακίνησης και αποθήκευσης φορτίων. Αξίζει να σημειωθεί ότι μέσα σε οκτώ μήνες από τις τελευταίες εκλογές του 2023 η Κυβέρνηση της Νέας Δημοκρατίας προχώρησε σε δέκα αποκρατικοποιήσεις και συμβάσεις παραχώρησης μέσω του ΤΑΙΠΕΔ και του Ταμείου Χρηματοπιστωτικής Σταθερότητας.

Η παρούσα σύμβαση υποπαραχώρησης κατατίθεται στο Κοινοβούλιο προκειμένου με την κύρωση της να της προσδώσουμε ισχύ νόμου. Ως εκ τούτου οφείλουμε βάσει της κείμενης νομοθεσίας να προβούμε σε έλεγχο νομιμότητας των όρων της σύμβασης, να αποφανθούμε ότι το τίμημα είναι εύλογο, ότι διαφυλάσσονται οι θέσεις εργασίας και τα δικαιώματα των εργαζομένων, να ελέγξουμε την εμπειρία του υποπαραχωρησιούχου και τέλος να διαπιστώσουμε αν η σύμβαση εξυπηρετεί το δημόσιο συμφέρον.

Από τη μελέτη του νομοσχεδίου και τη συζήτηση στην αρμόδια επιτροπή προκύπτει το συμπέρασμα ότι ο υποπαραχωρησιούχος τελικά προσφέρει το εξαιρετικά χαμηλό ποσό των 33,9 εκατομμυρίων ευρώ για ένα λιμάνι με μεγάλη εμπορική αξία εξαιρετικές αναπτυξιακές προοπτικές και στο οποίο παλαιότερες και πρόσφατες επενδύσεις ανέρχονται σε πολλές δεκάδες εκατομμύρια ευρώ. Μάλιστα ακόμα και αυτό το χαμηλό τίμημα είναι ακόμα χαμηλότερο στην πράξη, καθώς θα καταβάλλεται τμηματικά με ετήσιες καταβολές για σαράντα χρόνια με το μεγαλύτερο μέρος του σε σημερινές τιμές χωρίς να υπολογίζεται φυσικά ο πληθωρισμός. Επιπρόσθετα, υπονομεύεται η βιωσιμότητα του Οργανισμού Λιμένα Καβάλας αφού χάνει μια σημαντική πηγή εσόδων εκατοντάδων χιλιάδων ευρώ τον χρόνο, λαμβάνοντας ως αντάλλαγμα το ποσό των 65.000 ευρώ ετησίως.

Το Ελεγκτικό Συνέδριο εντόπισε και προσπάθησε να βάλει φρένο στην κυβερνητική πρόθεση να χαρίσει για σαράντα χρόνια ένα λιμάνι με έτοιμες εγκαταστάσεις για διακίνηση γενικού και ξηρού χύδην φορτίου, καθώς και τη δυνατότητα εξυπηρέτησης εμπορευματοκιβωτίων, έτοιμες υποδομές που επιτρέπουν τη δυνατότητα επέκτασής του, ενώ βρίσκεται σε γεωγραφική περιοχή με σημαντικά πλεονεκτήματα για την εξυπηρέτηση μεγάλων αγορών εντός και κυρίως εκτός Ελλάδος.

Το Ελεγκτικό Συνέδριο, έπειτα από προσφυγή του ΤΑΙΠΕΔ, ανακάλεσε την 151/2023 πράξη του και εξέδωσε την 991/2023 απόφαση. Αντιπαραβάλλοντας τώρα το σκεπτικό των δύο ανωτέρω αποφάσεων του Ελεγκτικού Συνεδρίου δημιουργούνται εύλογες αμφιβολίες ως προς τη νομιμότητα των όρων της σύμβασης υποπαραχώρησης.

Τώρα, ως προς τις θέσεις εργασίας: Δεν διασφαλίζονται οι υφιστάμενες θέσεις εργασίας του προσωπικού. Ειδικότερα οι όροι 7111, 7115, 7118 όχι μόνο προβλέπουν ελάχιστα για την προστασία του μετά την υποκατάσταση του υποπαραχωρησιούχου στις υποχρεώσεις και τα δικαιώματα του ΟΛΚ, αλλά αντιθέτως γίνεται έμμεση αναφορά για ανάθεση σε εξωτερικούς συνεργάτες διαψεύδοντας τις κυβερνητικές δηλώσεις περί αξιοποίησης της δημόσιας περιουσίας με πολλαπλά οφέλη για την οικονομία, την ανάπτυξη και την απασχόληση.

Σύμφωνα με την οδηγία 23/2014 περί συμβάσεων παραχώρησης ορίζεται ότι τα κράτη-μέλη μπορούν να ορίζουν ότι η ανάθεση συμβάσεων παραχώρησης υπό τις αναθέτουσες αρχές ή τους αναθέτοντες φορείς δεν βασίζεται μόνο στο κριτήριο της πλέον συμφέρουσας, από οικονομική άποψη, προσφοράς, σύμφωνα με την παράγραφο 2.

Στα εν λόγω κριτήρια είναι δυνατόν να περιλαμβάνονται, εκτός από την τιμή ή το κόστος, οποιαδήποτε από τα ακόλουθα:

α) Η ποιότητα, συμπεριλαμβανομένης της τεχνικής αξίας, τα αισθητικά και λειτουργικά χαρακτηριστικά, η δυνατότητα πρόσβασης, ο σχεδιασμός για όλους τους χρήστες, τα περιβαλλοντικά χαρακτηριστικά και ο καινοτόμος χαρακτήρας.

β) Για παραχωρήσεις υπηρεσιών μπορεί να ληφθεί υπ’ όψιν η οργάνωση, τα προσόντα και η πείρα του προσωπικού στο οποίο θα ανατεθεί η εκτέλεση της εν λόγω σύμβασης με αποτέλεσμα μετά την ανάθεση της παραχώρησης η αντικατάσταση του σχετικού προσωπικού να είναι δυνατή μόνο κατόπιν συγκατάθεσης της αναθέτουσα αρχής ή του αναθέτοντος φορέα που πρέπει να επαληθεύει ότι οι αντικαταστάσεις διασφαλίζουν ισοδύναμη οργάνωση και ποιότητα.

Βλέπουμε ότι ο Ευρωπαίος νομοθέτης επέλεξε τη λύση των λίαν λεπτομερών και εξαντλητικών ρυθμίσεων, προσπαθώντας φυσικά να καλύψει όλες τις περιπτώσεις.

Θα έρθω τώρα στο ζήτημα της εμπειρίας του υποπαραχωρησιούχου. Η εταιρεία με την επωνυμία «ΣΑΡΙΣΑ ΥΠΟ-ΠΑΡΑΧΩΡΗΣΗ Α.Ε.», η οποία συστάθηκε για τους σκοπούς της σύμβασης υποπαραχώρησης, έχει εταίρους τις: «Blacksummit Financial Group» κατά 55%, «ΓΕΚ ΤΕΡΝΑ» κατά 35% και «Ευρωπαϊκές Επενδύσεις και Επιχειρήσεις Αεροδιαστημικής Μονοπρόσωπη Α.Ε.» κατά 10%.

Η ηγετική ομάδα του επενδυτικού ταμείου «BLACKSUMMIT» διαθέτει εμπειρία άνω των πενήντα ετών σε χρηματοοικονομικές συμβουλευτικές υπηρεσίες, υπηρεσίες που σύμφωνα με την επίσημη ιστοσελίδα του εστιάζουν στην παροχή συμβουλών προς εταιρείες στον χρηματοοικονομικό σχεδιασμό, σε συνταξιοδοτικές συμβουλές -εδώ θα πρέπει να πούμε ότι θα ήταν πολύ χρήσιμη η βοήθειά τους, αλλά στο Υπουργείο Εργασίας για να ξεκολλήσουν λίγο τις συντάξεις οι οποίες είναι «παγωμένες»- στον σχεδιασμό για ακίνητα, στην προστασία περιουσιακών στοιχείων. Καμμία σχέση και καμμία εμπειρία δηλαδή με τη διαχείριση λιμένων. Υποστηρίζεται χρηματοδοτικά από τον κρατικό οργανισμό IDFC ο οποίος με κεφάλαια 100 δισεκατομμυρίων δολαρίων προωθεί επενδύσεις οι οποίες εξυπηρετούν γεωστρατηγικούς σχεδιασμούς των Ηνωμένων Πολιτειών.

Ο όμιλος «ΓΕΚ ΤΕΡΝΑ» δραστηριοποιείται στους κλάδους των υποδομών, της καθαρής ενέργειας, της παραγωγής και εμπορίας ενέργειας και των παραχωρήσεων, ενώ παράλληλα δραστηριοποιείται και στους τομείς της διαχείρισης απορριμμάτων και της διαχείρισης εγκαταστάσεων.

Ενδιαφέρον στοιχείο για τη φυσιογνωμία του επιχειρηματικού σχήματος που θα αναλάβει το λιμάνι της Καβάλας είναι η συμμετοχή του «EFA GROUP», ενός ελληνικού ομίλου που επίσης δεν έχει καμμία σχέση με τη διαχείριση λιμένων και τις εμπορευματικές μεταφορές, αλλά δραστηριοποιείται στον τομέα αμυντικού εξοπλισμού και συστημάτων ασφαλείας υψηλής τεχνολογίας.

Είναι εμφανές ότι πρόκειται για ένα ακόμη βήμα υλοποίησης των αμερικανικών γεωστρατηγικών σχεδιασμών στην Ελλάδα και το λιμάνι της Καβάλας «Φίλιππος Β΄» ο Μακεδών θα περιέλθει υπό τον έλεγχο και τη διαχείριση επιχειρηματικού σχήματος που πατρονάρεται από την Ουάσιγκτον και χρηματοδοτείται από κρατικό επιχειρηματικό fund των Ηνωμένων Πολιτειών.

Η Ουάσιγκτον θα προσθέσει έναν ακόμη κρίκο στην αλυσίδα στρατηγικών επενδύσεων γεωπολιτικού και αμυντικού στρατιωτικού ενδιαφέροντος που προωθεί στην Ελλάδα. Η αλυσίδα περιλαμβάνει: Το Νεώριο Σύρου, τα Ναυπηγεία Ελευσίνας, τον τερματικό σταθμό φυσικού αερίου στην Αλεξανδρούπολη και το λιμάνι της Αλεξανδρούπολης το οποίο θεωρείται ήδη αμερικανικό, πριν ακόμα ολοκληρωθεί η διαδικασία παραχώρησης-ιδιωτικοποίησής του.

Ειδικότερα για την Αλεξανδρούπολη βασικός γνώμονας είναι να μην καταλήξει το λιμάνι και τα στρατηγικής σημασίας περιουσιακά του στοιχεία «σε λάθος χέρια», ενώ αναφορικά με τη διπλή στόχευση για Αλεξανδρούπολη και Καβάλα χαρακτηριστική είναι η φράση Αμερικανού διπλωμάτη ότι δεν μπορεί να μπαίνεις σε ένα κατάστημα παπουτσιών και να αγοράζεις μόνο το αριστερό παπούτσι.

Το ενδιαφέρον της Ουάσιγκτον για τον Έβρο αποτυπώνεται στην υποστήριξη των ενεργειακών έργων του FCRU, του αγωγού TAP και του υπό κατασκευή IGB με στόχο τη διαφοροποίηση των πηγών ενέργειας, ενώ στο πλαίσιο της γεωστρατηγικής ανάδειξης της περιοχής εντάσσεται και η χρήση του λιμανιού της Αλεξανδρούπολης για την αμερικανική συμμετοχή στο ΝΑΤΟ.

Το εμπορικό λιμάνι της Καβάλας με κύρια δραστηριότητα τη διακίνηση γενικού φορτίου και ξηρού φορτίου χύδην που συνδέεται μέσω ενός κόμβου σε απόσταση οκτακοσίων μέτρων απευθείας με την Εγνατία Οδό και που έχει τη δυνατότητα να εξυπηρετήσει στις λιμενικές του εγκαταστάσεις εμπορευματοκιβώτια, θεωρείται υψίστης σημασίας για σημαντικές αναπτυξιακές δραστηριότητες της ευρύτερης περιφέρειας, καθώς δύναται να διαδραματίσει καίριο ρόλο στο πλαίσιο εξυπηρέτησης πολλών αναγκών της βαλκανικής αγοράς.

Τούτων δοθέντων διαβάσαμε στον αθηναϊκό Τύπο, και ειδικότερα στην εφημερίδα «ΤΑ ΝΕΑ», ότι δύο ελληνικά λιμάνια στην Περιφερειακή Ενότητα της Ανατολικής Μακεδονίας και Θράκης, το λιμάνι της Καβάλας και το γεωστρατηγικής σημασίας λιμάνι της Αλεξανδρούπολης σχεδιάζεται από την Αθήνα να γίνουν κόμβοι για τον οικονομικό διάδρομο IMEC Ινδίας - Μέσης Ανατολής - Ευρώπης, καθιστώντας την Ελλάδα πύλη της Ινδίας προς την Κεντρική και τη Βόρεια Ευρώπη.

Επισημαίνεται ότι o IMEC συμφωνήθηκε τον Σεπτέμβριο του 2023 στη Σύνοδο Κορυφής των G20 στο Νέο Δελχί με συμβαλλόμενα μέρη τις: Ινδία, Ηνωμένες Πολιτείες, Σαουδική Αραβία, Ηνωμένα Αραβικά Εμιράτα, Γαλλία, Γερμανία, Ιταλία και Ευρωπαϊκή Ένωση ξεχωριστά ως ένα φιλόδοξο εγχείρημα μιας εναλλακτικής διαδρομής στον κινεζικό δρόμο BRI.

Ο ινδικός διάδρομος εξελίσσεται σε θέμα πρώτης προτεραιότητας για την Αθήνα καθώς ακολουθούν η Ιταλία και η Ισπανία. Η Ελλάδα μπορεί να αποτελέσει την πύλη της Ινδίας προς την Ευρώπη με τα ελληνικά λιμάνια να λειτουργούν ως κόμβος του διαδρόμου IMEC, κάνοντας λόγο για την κατασκευή σιδηροδρομικού δικτύου που θα συνδέει μεταξύ τους τις πόλεις Θεσσαλονίκη, Καβάλα, Αλεξανδρούπολη, Πύργο, Βάρνα, Ρούσε.

Σημαντικό θέμα, επίσης, εντοπίζεται στην απουσία πρόβλεψης και μέριμνας για την προστασία των εργαζομένων, καθώς και για τη διασφάλιση των συνθηκών εργασίας. Το άρθρο 8, παράγραφος 3 μας βρίσκει αντίθετους τόσο ως προς τη διατύπωση περί ευρεία διακριτικής ευχέρειας στον υποπαραχωρησιούχο, όσο και ως προς την αναφορά για ανάθεση σε εξωτερικούς συνεργάτες, διαψεύδοντας τις κυβερνητικές δηλώσεις περί αξιοποίησης της δημόσιας περιουσίας με πολλαπλά οφέλη για την οικονομία, την ανάπτυξη και την απασχόληση.

Το Σωματείο Λιμενεργατών Καβάλας έχει αναρτήσει στο διαδίκτυο από τα τέλη του 2023 κείμενο με τίτλο: «Εισβολή Βουλγάρων στο λιμάνι μας», καταδεικνύοντας την αγωνία και την ευαισθησία όχι για τα εργασιακά τους θέματα, αλλά για ζητήματα εθνικής φύσεως που σχετίζονται με την υπό κύρωση σύμβαση. Ειδικότερα αναφέρουν: «Πολλά ειπώθηκαν φέτος στη ΔΕΘ, αλλά κανείς δεν στάθηκε στη δήλωση του πρωθυπουργού της Βουλγαρίας ότι ενδιαφέρονται για το λιμάνι της πόλης μας». Τόνισε το ενδιαφέρον της Βουλγαρίας για τη μελλοντική ανάπτυξη και διαχείριση των λιμανιών της Καβάλας και της Αλεξανδρούπολης λέγοντας χαρακτηριστικά: «Οι βουλγαρικές εταιρείες δείχνουν έντονο ενδιαφέρον για τη χρήση αυτών των δύο εμπορικών λιμανιών, ιδίως υπό το φως των αποκλεισμένων εμπορικών οδών στη Μαύρη Θάλασσα λόγω της ρωσικής επιθετικότητας στην Ουκρανία. Στην ουσία αυτό που θέλουν να πετύχουν είναι να μας εκμεταλλευτούν προς όφελός τους και να ξεπουληθεί τμήμα του λιμανιού μας σε κρατική εταιρεία της Βουλγαρίας.» Θυμίζω ότι διαβάζω ανακοίνωση των λιμενεργατών της Καβάλας. Και συνεχίζω: «Ξεπούλημα της δημόσιας ελληνικής περιουσίας μας σε βουλγαρικά συμφέροντα, διότι σύμφωνα με έγκυρες πληροφορίες η κοινοπραξία των εταιρειών που κέρδισε τον διαγωνισμό για το λιμάνι της Καβάλας είναι έτοιμη να πουλήσει στους Βουλγάρους μέρος των μετοχών. Ό,τι δεν πέτυχαν οι Βούλγαροι με τον πόλεμο, θα το πετύχουν μέσω της εξαγοράς των μετοχών.»

Με αυτά τα γεωπολιτικής σημασίας δεδομένα για το λιμάνι «Φίλιππος Β΄» ο Μακεδών και με γνώμονα την αρχή της διαφάνειας είναι απαραίτητο να γνωρίζουμε ποιο είναι το ποσό με το οποίο αποτίμησε ο ανεξάρτητος αποτιμητής τον υποπαραχώρηση ΟΛΚ «Φίλιππος Β΄» ο Μακεδών. Αναφέρομαι σε αυτό, γιατί το ΤΑΙΠΕΔ σε αυτό το ζήτημα κρίνεται τουλάχιστον αδιαφανές ως προς τη λειτουργία του. Από το 2019 αναμένει το εθνικό Κοινοβούλιο να κατατεθούν οι εκτιμήσεις των ορκωτών εκτιμητών.

Στο πλαίσιο διερεύνησης και εμβάθυνσης του κράτους δικαίου η επίκληση, η διερεύνηση και η εκτίμηση του δημοσίου συμφέροντος προϋποθέτουν τη διαφάνεια, την τεκμηρίωση του συνόλου των στοιχείων που να αποδεικνύουν ότι οι αποφάσεις λαμβάνονται προς όφελος του δημοσίου και των πολιτών και, βεβαίως, λαμβάνοντας υπ’ όψιν τις ανάγκες της τοπικής κοινωνίας που θα επηρεαστεί άμεσα από αυτές.

Εν προκειμένω, οι προϋποθέσεις αυτές δεν συντρέχουν, αποδεικνύοντας ότι η υποπαραχώρηση γίνεται χωρίς κανένα αναπτυξιακό σχεδιασμό και γι’ αυτό δεν προηγήθηκε διαβούλευση με την τοπική κοινωνία. Αυτές οι επισημάνσεις επιβεβαιώνονται και από τις διατάξεις της σύμβασης υποπαραχώρησης που όχι μόνο δεν περιλαμβάνει αναπτυξιακές επενδύσεις, αλλά αφήνει πλήρως στον ιδιώτη τον λιμενικό σχεδιασμό αδιαφορώντας για τις ανάγκες της τοπικής και περιφερειακής οικονομίας.

Η σύμβαση υποπαραχώρησης του δικαιώματος χρήσης λειτουργίας, συντήρησης και εκμετάλλευσης ενός σταθμού πολλαπλών χρήσεων σε τμήμα του Οργανισμού Λιμένος Καβάλας «Φίλιππος Β΄» ο Μακεδών για σαράντα χρόνια αποτελεί ένα ακόμα παράδειγμα υπονόμευσης της αναπτυξιακής προοπτικής της χώρας από την Κυβέρνηση της Νέας Δημοκρατίας, εξυπηρετώντας έναν σχεδιασμό για δημιουργία μεγάλου κόμβου μεταφορών και εμπορίου με τεράστια κέρδη για τους επιχειρηματικούς ομίλους.

Για πολλοστή φορά καταλήγουμε στο ίδιο συμπέρασμα, η Κυβέρνηση της Νέας Δημοκρατίας λειτουργεί αποσπασματικά, χωρίς να διαθέτει στρατηγικό σχέδιο εν προκειμένω για τη διαχείριση των λιμένων, τη διασύνδεσή τους με τις τοπικές οικονομίες, ώστε η ανάπτυξή τους να αποβαίνει προς όφελος των τοπικών κοινωνιών, αλλά και της ίδιας της πατρίδας. Οι διαδικασίες αξιοποίησης συντελούνται ερήμην των τοπικών κοινωνιών και των φορέων τους. Ο αποκλεισμός των τοπικών κοινωνιών αφ’ ενός απαξιώνει τη λαϊκή συμμετοχή και αφ’ ετέρου είναι ενδεικτική του ιδιοκτησιακού πνεύματος που διέπει την Κυβέρνηση της Νέας Δημοκρατίας όσον αφορά τη δημόσια περιουσία.

Κλείνοντας, θέλω να ευχαριστήσω τις τριακόσιες εξήντα εννιά χιλιάδες επτακόσιες είκοσι επτά Ελληνίδες και Έλληνες που μας εμπιστεύτηκαν στις εκλογές της 9ης Ιουνίου. Θέλω να τους υποσχεθώ τόσο εγώ, όσο και οι υπόλοιποι άνθρωποι της Ελληνικής Λύσης πως δεν θα τους προδώσουμε. Και το γεγονός πως υπερδιπλασίασαν το ποσοστό μας και από 4,44% μόλις πριν έναν χρόνο, μας έδωσαν 9,30% σήμερα, δεν αποτελεί για εμάς αιτία πανηγυρισμών, αλλά βάρος ευθύνης και κίνητρο για ακόμα περισσότερη δουλειά στο εθνικό κοινοβούλιο, στις Βρυξέλλες, σε κάθε πόλη και χωριό να ξανακάνουμε όλοι μαζί την Ελλάδα μεγάλη, να ξανακάνουμε την Ευρώπη αυτό που πάντα ήταν, ευρωπαϊκή και χριστιανική.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ για τη συνέπεια στον χρόνο.

Τον λόγο έχει τώρα η ειδική αγορήτρια της Νέας Αριστεράς, κ. Θεοπίστη Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Σήμερα καλούμαστε να κυρώσουμε τη σύμβαση υποπαραχώρησης μεταξύ αφ’ ενός του ελληνικού δημοσίου, του ΤΑΙΠΕΔ, του Οργανισμού Λιμένος Καβάλας και αφ’ ετέρου της εταιρείας «International Port Investment» με μετόχους τη «Blacksummit Financial Group», τη «ΓΕΚ ΤΕΡΝΑ» και την «EFA Group».

Η συγκεκριμένη παραχώρηση αποτελεί ένα ακόμα παράδειγμα της έλλειψης ολοκληρωμένης στρατηγικής από πλευράς της Κυβέρνησης και ενός συνεκτικού σχεδίου για το ελληνικό λιμενικό σύστημα. Έτσι, η Νέα Δημοκρατία προχωρά στην παραχώρηση του εμπορικού λιμένα της Καβάλας για σαράντα έτη έναντι πινακίου φακής και χωρίς καμμία δέσμευση για τη δημιουργία θέσεων εργασίας και για την προστασία του περιβάλλοντος. Πρόκειται για έναν λιμένα που με τα χαρακτηριστικά που διαθέτει θα μπορούσε να συμβάλει στην αναβάθμιση της γεωπολιτικής θέσης της χώρας και στην τοπική και περιφερειακή ανάπτυξη.

Ο «Φίλιππος Β΄» είναι το λιμάνι με το μεγαλύτερο βύθισμα στη βόρεια Ελλάδα, γεγονός που αποτελεί προνομιακό του σημείο. Επίσης, πέρα από τη βασική δραστηριότητά του, που είναι η διακίνηση γενικού φορτίου και ξηρού χύδην φορτίου, στις λιμενικές εγκαταστάσεις του δύναται να εξυπηρετούνται και εμπορευματοκιβώτια. Παράλληλα, ο λιμένας διαθέτει έτοιμες προς χρήση λιμενικές υποδομές και χώρους διακίνησης και αποθήκευσης φορτίων, ενώ υπάρχει και η δυνατότητα επέκτασής του χάρη σε μια πρόσφατα ολοκληρωμένη επέκταση σε ό,τι αφορά τα κρηπιδώματα και την τερματική περιοχή.

Και φυσικά να μην ξεχνάμε το λιμάνι της Καβάλας που συνδέεται οδικά με την Εγνατία Οδό και προσφάτως η «ΕΡΓΟΣΕ» ανακοίνωσε ότι δρομολογείται η σιδηροδρομική σύνδεση του λιμένα με τον Τοξότη Ξάνθης, με τριάντα επτά χιλιόμετρα γραμμή, ένα έργο 212 εκατομμυρίων ευρώ που θα χρηματοδοτηθεί από το CEF και προβλέπεται να ολοκληρωθεί το 2028.

Αυτό είναι, λοιπόν, το λιμάνι που παραχωρεί σήμερα η Κυβέρνηση, σε συνέχεια της παραχώρησης του λιμένα της Θεσσαλονίκης και στην παραλίγο παραχώρηση του λιμένα Αλεξανδρούπολης, που ήταν στα σχέδια της Κυβέρνησης αλλά τελικά δεν ολοκληρώθηκε για λόγους που δεν θα αναφέρουμε σήμερα.

Άρα στην ακτογραμμή από Θεσσαλονίκη ως Αλεξανδρούπολη την οποία ο Υπουργός χαρακτήρισε Εγνατία των λιμένων, η αναπτυξιακή στρατηγική της Κυβέρνησης περιορίζεται στις παραχωρήσεις. Οπότε ουσιαστικά η τύχη του λιμένα Καβάλας εναποτίθεται στο ΤΑΙΠΕΔ το οποίο αν και επαίρεται φυσικά με τις επευφημίες της Κυβέρνησης, για την ταχύτητα ολοκλήρωσης των έργων που αναλαμβάνει και για την προσέλκυση ξένων επενδυτών, στην περίπτωση του «Φίλιππου Β΄», χρειάστηκε τέσσερα περίπου χρόνια για να ολοκληρώσει έναν διεθνή διαγωνισμό, στον οποίο τελικά κατατέθηκε μόνο μία προσφορά. Και βεβαίως, έτσι έρχεται σήμερα η σύμβαση στη Βουλή για την οποία, όμως, προκύπτουν πολλά ζητήματα τα οποία εμφανίστηκαν και στη συζήτηση στη διάρκεια των επιτροπών.

Πρώτο ζήτημα, σε ποιον τελικά παραχωρείται ο εμπορικός λιμένας της Καβάλας; Από τις εταιρείες - μετόχους του υποπαραχωρησιούχου υπάρχει κάποια που πληροί το κριτήριο της εξειδικευμένης διαχείρισης και λειτουργίας εμπορικών λιμένων; Βλέπουμε ξανά το ίδιο μοντέλο, γίνονται παραχωρήσεις και οι εταιρείες που αναλαμβάνουν δεν έχουν καμμία εξειδίκευση στο αντικείμενο, το οποίο αναλαμβάνουν. Είναι πάγια τακτική. Εάν πρόκειται για δάνεια εμπειρία -και το προσέχουμε λίγο αυτό- θα έπρεπε να κατατεθούν τα σχετικά έγγραφα και να μας απαντήσει το Υπουργείο και το ΤΑΙΠΕΔ για ποιο λόγο δεν προβλέπεται στη σύμβαση παραχώρησης η μη αποχώρηση της εταιρείας που καλύπτει τον σχετικό όρο.

Υπενθυμίζω ότι ένα πρόβλημα στη σύμβαση 717 που έχει να κάνει με το έγκλημα των Τεμπών ήταν η δάνεια εμπειρία που δεν ακολουθούσε η μία από τις δύο. Είναι πολύ προβληματικά σημεία αυτά και είναι απαράδεκτο να μην περιέχονται στις συμβάσεις, να μην εξασφαλίζονται. Τα πράγματα, όμως, γίνονται ακόμα χειρότερα αφού σύμφωνα με το άρθρο 19.2 της σύμβασης παραχώρησης, ο υποπαραχωρησιούχος δύναται να παραχωρήσει τη διαχείριση της περιοχής υπό παραχώρηση σε τρίτο μέρος ή σε συνδεδεμένη επιχείρηση - μέτοχο του υποπαραχωρησιούχου.

Καλούμαστε, λοιπόν, να κυρώσουμε μία σύμβαση παραχώρησης χωρίς να γνωρίζουμε τελικά σε ποιον θα καταλήξει το λιμάνι.

Δεύτερο ζήτημα, πόσο συμφέρον για το ελληνικό δημόσιο είναι τελικά το τίμημα των 33,9 εκατομμυρίων ευρώ; Είναι άραγε ικανοποιητικό το οικονομικό αυτό αντάλλαγμα για την παραχώρηση ενός τόσο στρατηγικής σημασίας λιμένα; Σε κάθε περίπτωση, το οικονομικό αντάλλαγμα εξαρτάται από τα ετήσια έσοδα του λιμένα. Υπάρχει μια σχετική έκθεση του Γενικού Λογιστηρίου του Κράτους που μιλάει για 800.000 ευρώ ανά έτος. Φυσικά δε μας δόθηκαν ποτέ πιο λεπτομερή στοιχεία ούτε από το Υπουργείο ούτε από το ΤΑΙΠΕΔ ούτε από τον Οργανισμό Λιμένα Καβάλας για να μπορούμε να έχουμε πιο ολοκληρωμένη άποψη.

Παρ’ όλα αυτά έχει ενδιαφέρον να προσέξουμε το σχόλιο του προέδρου της Ομοσπονδίας Υπαλλήλων Λιμανιών Ελλάδας, της ΟΜΥΛΕ, κατά την ακρόαση των φορέων ο οποίος χαρακτήρισε το τίμημα πάρα πολύ λίγο και είναι πάρα πολύ δυσανάλογο με την αξία που θα μπορούσε να αποκτήσει ο «Φίλιππος Β΄». Αναφέραμε πριν τα έργα που έχουν γίνει, τα έργα που προβλέπονται να γίνουν, συνδέσεις με σιδηρόδρομο, με Εγνατία κ.λπ. και την αξία που θα μπορούσε να αποκτήσει λοιπόν.

Ζήτημα τρίτο, άλλος ένας στόχος της Κυβέρνησης, το εργασιακό καθεστώς και οι αμοιβές των εργαζομένων στον λιμένα της Καβάλας. Επιμένουμε στα εργασιακά και ανησυχούμε ιδιαίτερα, διότι στο άρθρο 8.3 της σύμβασης ο υποπαραχωρησιούχος δεν δεσμεύεται για την πρόσληψη ή τη συνέχιση της απασχόλησης των εργαζομένων του ΟΛΚ που απασχολούνται στο λιμάνι, ενώ παράλληλα στο ίδιο άρθρο δίνεται η δυνατότητα πρόσληψης προσωπικού μέσω υπεργολάβων ή και αλλοδαπού προσωπικού χωρίς να τίθενται ανώτατα όρια. Ο διευθύνων σύμβουλος του ΟΛΚ μας ενημέρωσε ότι στο λιμάνι υπάρχει σήμερα μόνο ένας μόνιμος εργαζόμενος, γεγονός που μας προβληματίζει ακόμα περισσότερο σε σχέση με τα παραπάνω. Τα εργασιακά, λοιπόν, είναι πάλι στόχος της Κυβέρνησης της Νέας Δημοκρατίας.

Ακούσαμε και στην ακρόαση των φορέων τον πρόεδρο του διοικητικού συμβουλίου της Ομοσπονδίας Φορτοεκφορτωτών Ελλάδος και εκπρόσωπο του συλλόγου των υπαλλήλων του ΟΛΚ να λέει ότι στη σύμβαση παραχώρησης του λιμένα Ηγουμενίτσας υπήρχε μια υποτυπώδης πρόβλεψη για την εξασφάλιση των θέσεων εργασίας. Σε αντίθεση στη συγκεκριμένη σύμβαση δεν υπάρχει απολύτως τίποτα. Αυτό είναι πάρα πολύ σοβαρό. Το πρώτο που κοιτάς σε συμβάσεις παραχώρησης είναι το τίμημα και όλα αυτά, αλλά και οι θέσεις εργασίας κατ’ ελάχιστον. Ο πρόεδρος της ΟΜΥΛΕ τόνισε ότι στη σύμβαση δεν υπάρχει καμμία αναφορά για το μέλλον των εργαζομένων, για τις εργασιακές σχέσεις και το εργασιακό καθεστώς των εργαζομένων στην εταιρεία. Μια μικρή αναφορά γίνεται στο να δημιουργήσει όρους μη περιορισμού του δικαιώματος του να προσλαμβάνει και να λειτουργεί όπως θέλει η εταιρεία.

Ζήτημα τέταρτο, θεωρούνται επαρκείς οι μόλις 36 εκατομμύρια ευρώ υποχρεωτικές επενδύσεις; Διαβάζουμε στη σύμβαση παραχώρησης ότι προβλέπεται η ανέγερση δύο κτηρίων, για τη στέγαση των υπηρεσιών του ΑΝΑΠΤ εμβαδού διακοσίων τριάντα οκτώ τετραγωνικών μέτρων και για τη στέγαση τελωνείου, εμβαδού εκατό τετραγωνικών μέτρων περίπου, ενώ προβλέπεται και η αναδάσωση της περιοχής άσπρων χωμάτων. Δεν υπάρχει καμμία περίπτωση τα δύο κτήρια να έχουν κόστος 36 εκατομμύρια ευρώ. Γι’ αυτό έρχεται το ΤΑΙΠΕΔ για να το καλύψει και κάνει αναφορά σε δαπάνες βαριάς συντήρησης. Ακούστε, όμως, οι δαπάνες συντήρησης αφορούν τον παραχωρησιούχο για να μπορέσει να έχει απρόσκοπτη λειτουργία και ικανοποιητικές υπηρεσίες. Δεν μπορεί τις δαπάνες συντήρησης να τις υπολογίζεις στο επενδυτικό σχέδιο της εταιρείας.

Ζήτημα πέμπτο: και αυτό είναι στόχος της Κυβέρνησης παρά τα περί του αντιθέτου λεγόμενα, προστασία του περιβάλλοντος. Ξεχάστηκε παντελώς. Ζούμε εν μέσω κλιματικής κρίσης, έχουμε ήδη πολλές επιπτώσεις και βλέπουμε, ακούμε συμβάσεις, νομοσχέδια που αυτή η παράμετρος ξεχνιέται, δεν υπάρχει. Δεν περιλαμβάνονται ούτε ρυθμίσεις που το ίδιο το Υπουργείο έχει συμπεριλάβει στη σύμβαση παραχώρησης του λιμένα Ηγουμενίτσας. Θα αναφέρω και μερικές. Στην εφαρμογή, στο πλαίσιο της σύμβασης πολιτικών πράσινων λιμένων, οι οποίες συμβάλλουν στην προστασία του περιβάλλοντος, στον περιορισμό της κλιματικής αλλαγής, στην ορθή διαχείριση των πόρων, στην προστασία της βιοποικιλότητας και των θαλάσσιων οικοσυστημάτων και ενθαρρύνουν βιώσιμες επενδύσεις και λειτουργίες εντός του κεντρικού λιμένα και των πρόσθετων εγκαταστάσεων. Τίποτα από όλα αυτά. Στην τήρηση των παρακάτω συμβάσεων: πρώτον, σύμβαση της Βιέννης για την προστασία της στιβάδας του όζοντος και του πρωτοκόλλου του Μόντρεαλ για τις ουσίες που καταστρέφουν τη στιβάδα του όζοντος, σύμβαση της Βασιλείας για τον έλεγχο των διασυνοριακών κινήσεων επικίνδυνων αποβλήτων και της διάθεσής τους, σύμβαση της Στοκχόλμης για τους έμμονους οργανικούς ρύπους, σύμβαση για τη διαδικασία συναίνεσης κατόπιν ενημέρωσης για ορισμένα επικίνδυνα χημικά προϊόντα και φυτοφάρμακα στο διεθνές εμπόριο και τα τρία περιφερειακά πρωτόκολλα της.

Αυτή τη στιγμή σε μια άλλη επιτροπή συζητιέται η διάβρωση των ακτών και εκεί θα επαναλάβουμε ότι αυτές οι συμβάσεις, της Βιέννης, της Βασιλείας δεν λαμβάνονται υπ’ όψιν, δεν τηρούνται οι απαραίτητες προϋποθέσεις. Και όταν μιλάμε για λιμένα και διάβρωση ακτών και λιμένα και παραλίες, είχαμε και το νομοσχέδιο για τον αιγιαλό, είναι απαράδεκτο. Έστω και την τελευταία στιγμή θα πρέπει να προβλεφθούν. Δεν μπορεί να δίνεις παραχωρήσεις και να μην έχεις όρους περιβαλλοντικούς στην παραχώρηση, εκτός των άλλων.

Με βάση τα παραπάνω, λοιπόν, δεν ξαφνιαστήκαμε καθόλου από το γεγονός ότι από τη σύμβαση απουσιάζουν οι στόχοι για την ελάχιστη διακίνηση φορτίων. Θεωρούμε ότι αυτό δεν είναι παράλειψη, είναι επιλογή. Ωστόσο η εν λόγω δέσμευση θα διασφάλιζε αύξηση του οικονομικού ανταλλάγματος, δημιουργία θέσεων εργασίας, επιπλέον έσοδα για την ευρύτερη περιοχή και ουσιαστική ανάπτυξη του λιμένα. Η υποπαραχώρηση του λιμένα Καβάλας έχει επίσης κάποια από τα συνήθη χαρακτηριστικά, ένα ακόμα, στις πρωτοβουλίες της Κυβέρνησης της Νέας Δημοκρατίας, όπως είναι για παράδειγμα η συστημική υποτίμηση της διαβούλευσης με τους τοπικούς φορείς. Εδώ κάνουμε ολόκληρη απολιγνιτοποίηση στη δυτική Μακεδονία και δεν συμμετέχουν τοπικοί φορείς. Τι συζητάμε τώρα.

Ακούσαμε τον αντιπεριφερειάρχη Καβάλας και εκπρόσωπο της περιφέρειας Ανατολικής Μακεδονίας και Θράκης να λέει ότι ως διοίκηση της περιφέρειας που ανέλαβε από την 1η Ιανουαρίου του 2024 δεν έχουν συμμετάσχει σε καμμία διαβούλευση. Μάλιστα, δεν γνωρίζουν να έχει γίνει κάποια διαβούλευση με τον δεύτερο βαθμό της αυτοδιοίκησης. Δεν γνώριζε τίποτα σε ό,τι αφορά τον αναπτυξιακό σχεδιασμό της υποπαραχώρησης αλλά ούτε και την περιβαλλοντική πτυχή της επένδυσης ειδικότερα την ύπαρξη και το περιεχόμενο μιας στρατηγικής μελέτης περιβαλλοντικών επιπτώσεων.

Δεύτερο παράδειγμα, δεν υπάρχει οποιαδήποτε αναφορά σε σχέση με τον δημόσιο έλεγχο. Σε όλη τη διαδικασία της υποπαραχώρησης η παρουσία και ο έλεγχος του δημοσίου απουσιάζουν από τον τρόπο λειτουργίας της εταιρείας που θα προκύψει. Εδώ θα μου πείτε δεν έχουμε έλεγχο στα σουπερμάρκετ, στα καρτέλ της ενέργειας, κ.λπ.. Δεν μπορεί να μην προβλέπεται με ποιον τρόπο το δημόσιο θα ασκεί στοιχειωδώς έλεγχο σε ένα asset, που κακώς, άλλα έχει παραχωρήσει.

Συμπερασματικά, λοιπόν, ως Νέα Αριστερά δεν μπορούμε να συναινέσουμε σε μια σύμβαση παραχώρησης που εμφανώς δεν προασπίζει το δημόσιο συμφέρον, δεν είναι υπέρ της τοπικής και περιφερειακής ανάπτυξης, δεν περιλαμβάνει καμμία δέσμευση για τις θέσεις εργασίας και τις αμοιβές των εργαζομένων στο λιμάνι και αγνοεί παντελώς την περιβαλλοντική συνιστώσα και γι’ αυτό θα την καταψηφίσουμε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Πέρκα.

Τον λόγο έχει ο ειδικός αγορητής της Κοινοβουλευτικής Ομάδας της Νίκης, ο κ. Νικόλαος Βρεττός.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Μία τέτοια μέρα, η πρώτη συνεδρίαση της Ολομέλειας μετά τις ευρωεκλογές και πιο υποτονική συζήτηση δεν έχω δει. Λες και δεν έγιναν καθόλου εκλογές. Λες και το πολιτικό σύστημα είναι τόσο πολύ ευχαριστημένο και πηγαίνει μπροστά, όπως είπε και ο Πρωθυπουργός, να υλοποιήσει με ταχύτατους ρυθμούς το πρόγραμμά του, με ταχύτατους ρυθμούς θα αλλάζει τους Υπουργούς του. Γιατί τελικά, εφόσον πηγαίνει καλά, γιατί να τους αλλάξει; Θα τους κρατήσει εκεί, μπορούν και παράγουν.

Οφείλω, όμως, σ’ αυτή την πρώτη συμμετοχή μου μετά τις εκλογές στο Βήμα να ευχαριστήσω το 60% των Ελλήνων πολιτών που απαξίωσαν εντελώς αυτό το ψεύτικο πολιτικό γίγνεσθαι και φαίνεσθαι. Αυτοί είναι νικητές. Κατευθείαν στα μούτρα μας πέταξαν την απαξίωσή τους ότι είμαστε ανίκανοι τελικά εμείς να τους αντιπροσωπεύσουμε. Είμαστε ανίκανοι να τους εμπνεύσουμε. Είμαστε ανίκανοι να τους πείσουμε πλέον ότι αγωνιζόμαστε για το καλό τους.

Προσωπικά, μιας και είμαι ο πρώτος ομιλητής από το κίνημά μας, θέλω στους εκατόν εβδομήντα τρεις χιλιάδες, που επαναβεβαίωσαν με την ψήφο τους την παρουσία μας, να ζητήσω πρώτα ένα συγγνώμη και να τους ευχαριστήσω μετά, γιατί μας έδωσαν άλλη μία ευκαιρία. Να ζητήσω ένα συγγνώμη, γιατί δεν μπορέσαμε, παρ’ όλο που δουλέψαμε αρκετά αυτούς τους έντεκα μήνες, να παράξουμε έναν ξεκάθαρο πολιτικό λόγο τέτοιο, έτσι ώστε να μην τους αφήσουμε μόνους τους, αλλά να έχουμε και άλλους από αυτούς που απείχαν τους πολίτες κοντά τους και δίπλα μας, για να μας δώσουν μεγαλύτερη δύναμη ακριβώς για να επιτελέσουμε το σκοπό μας και τον ρόλο μας.

Ποιος είναι αυτός; Να ανακουφίσουμε τον Έλληνα πολίτη. Ποιος είναι αυτός; Να βελτιώσουμε το προσδόκιμο, το βιοτικό τους επίπεδο, το προσδόκιμο της ζωής τους, της υγείας τους, να δημιουργήσουμε ένα καλύτερο μέλλον για τα παιδιά μας. Επομένως, σε αυτή τη διαδικασία τους ευχαριστούμε -το ξαναλέω- διπλά, γιατί μας έδωσαν άλλη μια ευκαιρία να κρατήσουν άσβεστη αυτή τη φλόγα της ελπίδας.

Επομένως, για τα υπόλοιπα που ακούστηκαν για το νομοσχέδιο τι να πεις σε ένα νομοσχέδιο ενδοτισμού εθνικά όσον αφορά τα γεωπολιτικά, εκχωρισμού όσον αφορά τα οικονομικά και όσο αφορά τα τεχνοκρατικά μυρίζουν μπίζνες, μπίζνες όχι καθαρές.

Εξηγούμαι. Το τίμημα είναι διακόσιες χιλιάδες τον χρόνο. Αν μπει κάποιος στο gov.gr και δει μέσα πώς γίνονται οι παραχωρήσεις παραλιών μέσω των ηλεκτρονικών δημοπρασιών, θα δει ότι μια μέση παραλία στην Κρήτη τώρα που δημοπρατούνται η σεζόν της, δηλαδή το εξάμηνο, ξεκινάει με αφετηρία τις 25.000, δηλαδή το έτος 50.000 στον διαγωνισμό. Αν δεν είναι σικέ και είναι πραγματικός, θα είναι πολλαπλάσιος. Και εσείς ολόκληρο λιμάνι υποπαραχωρείτε με 200.000 χιλιάδες τον χρόνο; Μα, λέτε ότι θα επενδύσει ο επενδυτής. Ποιος επενδυτής; Ο Αμερικανός που είπε ότι μπήκα εγώ γιατί μου το ζήτησε η Αμερικανική Πρεσβεία με συνεργάτη τη «ΓΕΚ ΤΕΡΝΑ». Ποια είναι η υποχρέωση; Να κάνουν επενδύσεις, να κάνουν κτήρια. Τι κτήρια; Κτήρια με κάτι ποσά που είναι σαν να κτίζουμε τη Βουλή δέκα φορές.

Είναι δυνατόν να πιστεύει κανείς σοβαρός Έλληνας πολίτης που φτωχοποιείται όλο και συνεχώς ότι 36 εκατομμύρια θα πάνε να επενδύσουν για κτήρια και δαπάνες συντήρησης; Από ποιον; Από την ίδια την εταιρεία που θα τιμολογήσει την κοινοπραξία που είναι μέλος; Αν αυτά εσείς τα θεωρείτε ότι είναι επενδύσεις, καλά κάνετε και δεν μιλάτε. Όσο είστε στην εξουσία και στη Βουλή διαχειρίζεστε, όπως θέλετε, την προίκα του ελληνικού λαού, γιατί τα λιμάνια δεν είναι δικά σας. Τα λιμάνια είναι του ελληνικού λαού. Και εσείς αυτή τη στιγμή τα παραχωρείτε μεν, αλλά με όρους αποικιοκρατικούς.

Γιατί το λέμε αυτό; Οικονομικά σας το εξηγήσαμε. Τεχνοκρατικά τα σχήματα είναι γνωστά. Ξέχασα να πω ότι υπάρχει και ένας εταίρος, μια μονοπρόσωπη επενδυτική που ασχολείται με αεροδιαστημικά. Δηλαδή και στο λιμάνι μέσα να βάλουμε νέες τεχνολογίες όσον αφορά τις εταιρείες αυτές που παράγουν νέες τεχνολογίες, που είναι τελείως άσχετες με το αντικείμενο, δεν έχουν ασχοληθεί ξανά με λιμάνια, δεν ξέρουμε για ποιον λόγο γίνονται. Δεν υπάρχουν τεύχη που να κατευθύνουν και να οδηγούν και να μπορούμε να καταλάβουμε τι ακριβώς είναι.

Τέλος, αφήνω τη γεωπολιτική εκδοχή. Ένας σύμμαχος ήρθε και λέει ότι επενδύω. Κακό. Όχι, βέβαια. Δεν είμαστε εναντίον των συμμάχων, αλλά είμαστε εναντίον των πρακτικών που οι σύμμαχοί μας επιβάλλουν σε όλους μας τους εξωτερικούς φίλους, για εμάς γείτονες, αλλά επικίνδυνους όσον αφορά τα εθνικά μας θέματα. Γιατί στην ουσία τι εισάγετε μετά την Αλεξανδρούπολη και τώρα με την Καβάλα σε μία εταιρεία καθαρά αμερικανικών συμφερόντων που έχει αναλάβει αυτή την επένδυση κατά τη δική σας ερμηνεία με όρους γεωπολιτικούς; Να δημιουργήσει μήπως την ελεύθερη εμπορική ζώνη; Δηλαδή, μήπως εντάσσεται σε ένα πλαίσιο εντός της Ευρωπαϊκής Ένωσης με την ονομασία ειδική οικονομική ζώνη; Αυτό δεν αποτελεί χαρακτηριστικό μιας πολιτικής εθνικής απομείωσης εντός της ηπειρωτικής Ελλάδας;

Γνωρίζουμε ότι στη νησιωτική Ελλάδα δεν τολμάει η Κυβέρνηση να μιλήσει ποτέ. Δεν τολμάει ποτέ να σηκώσει έτσι έναν αντίλογο. Είτε είναι ο Σκοπιανός είτε είναι ο Αλβανός είτε είναι Τούρκος πολιτικός αρχηγός δεν τολμάτε να πείτε τίποτα. Τώρα τι κάνετε; Εκχωρείτε και πολιτικές απομείωσης κυριαρχικών δικαιωμάτων εντός της ηπειρωτικής επικράτειας; Τα θέτουμε ως ερωτήματα, γιατί θα απαντηθούν συντόμως.

Έχει, όμως, ένα θετικό αυτό το νομοσχέδιο και σ’ αυτό θα σταθώ. Ποιο είναι; Οι ονομασίες του, οι τίτλοι. Εκεί σας βγάζουμε το καπέλο. Πώς λέγεται το επενδυτικό σχήμα; «ΣΑΡΙΣΑ». Τι σχέση έχει η «σάρισα» του Μεγάλου Αλεξάνδρου που επεξέτεινε τον Ελληνισμό με τη «ΣΑΡΙΣΑ» του επενδυτικού σχήματος που συρρικνώνει την ελληνική κυριαρχία; Λιμένας «Φίλιππος Β΄». Τι σχέση έχει ο οραματιστής Φίλιππος Β΄ με τον τίτλο που του δώσατε στο λιμάνι;

Το μόνο καλό, γιατί η Ελλάδα ποτέ δεν πεθαίνει, όχι γιατί δεν θέλετε με τις πολιτικές σας να την πεθάνετε εσείς, αλλά γιατί από μόνη της έχει αυτή τη μαγιά της αντίστασης και της αντίδρασης.

Δεν ξέρω αν θα είστε Υπουργός μετά τον κυβερνητικό ανασχηματισμό, εύχομαι αν πάτε σε άλλο Υπουργείο να είστε πιο φρέσκος, πιο δραστήριος, πιο παραγωγικός και περισσότερο ελληνικός.

Ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής της Κοινοβουλευτικής Ομάδας Σπαρτιάτες, ο κ. Ιωάννης Κόντης.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, ψηφίζουμε σήμερα, αμέσως μετά τις εκλογές, αυτό το νομοσχέδιο. Ελπίζουμε ότι η κυβερνώσα παράταξη αντιλαμβάνεται πλέον ότι ο ελληνικός λαός έχει κουραστεί από υποσχέσεις και διάφορα πράγματα που ακούει κάθε μέρα και δεν τα πιστεύει.

Είδαμε ότι στις εκλογές στις ηλικίες δεκαεπτά έως είκοσι τεσσάρων ετών είχαμε συμμετοχή 6%. Αυτό είναι πρωτοφανές για την Ελλάδα. Οι νέοι έχουν γυρίσει την πλάτη τελείως. Και παρ’ όλο που είναι αντίθετοι στις κυβερνητικές επιλογές, όποιες και να είναι αυτές τα τελευταία χρόνια, θα μπορούσαν να πάνε να ψηφίσουν κάτι αντισυστημικό, όπως το λένε, δεν τολμάνε πλέον να πάνε γιατί πιστεύουν ότι δεν αλλάζει τίποτα και αυτό είναι το χειρότερο μήνυμα. Το χειρότερο μήνυμα είναι να χάσει ο κόσμος την εμπιστοσύνη του στο ότι κάτι μπορεί να γίνει για την πατρίδα. Αυτό είναι πολύ πιο σημαντικό από οποιοδήποτε νομοσχέδιο, από οτιδήποτε άλλο συμβαίνει.

Εγώ είμαι μέλος σε μια ένωση πρώην πλοιάρχων του εμπορικού ναυτικού –όχι σε αυτές τις ενώσεις της ΠΕΠΕΝ και τα λοιπά- όπου πάνω από δέκα χιλιάδες συνάδελφοί μου μου έστειλαν μηνύματα και οι περισσότεροι –όσο και αν σας φαίνεται περίεργο- δεν πήγαν να ψηφίσουν γιατί είπαν ότι είναι ντροπή κόμματα τα οποία είναι μεγάλα να αποκλείουν κόμμα σαν το δικό μας από τις εκλογές. Άνθρωποι οι οποίοι ψήφιζαν ΠΑΣΟΚ και Νέα Δημοκρατία μου είπαν ότι από αυτό και μόνο δεν θεωρούν ότι πρέπει να πάνε να ψηφίσουν.

Αυτό να το λάβετε σοβαρά υπ’ όψιν σας, ειδικά κύριοι της Κυβέρνησης, με την αυστηρότητα αυτή που μας αποκλείσατε από τις ευρωπαϊκές εκλογές, ενώ την ίδια στιγμή κατέβηκε ένα κόμμα το οποίο ομολογεί ότι είναι τουρκικό κόμμα. Η ίδια η πρόεδρος του ΚΙΕΦ μίλησε και είπε ότι το κόμμα της είναι τουρκικό και εξυπηρετεί τα τουρκικά συμφέροντα. Θα έπρεπε όλοι αυτοί ήδη να έχουν παραπεμφθεί στη δικαιοσύνη, ούτε άδεια να έχουν πάρει από το Α1 Τμήμα του Αρείου Πάγου, και κανείς και εδώ δεν λέει κουβέντα ούτε πριν ούτε σήμερα.

Και είδαμε αυτό το κόμμα, το οποίο αυτοαποκαλείται τουρκικό, να είναι πρώτο σε Ξάνθη και Ροδόπη. Δημιουργείται ένα αυγό του φιδιού εκεί, το οποίο θα αντιμετωπίσουμε στο μέλλον σαν χώρα και θα δείτε διεκδικήσεις, αλυτρωτισμούς, θα τεθεί θέμα μειονότητας και εμείς καθόμαστε και παρακολουθούμε. Άραγε εν ονόματι τίνος, εν ονόματι ποιου πράγματος; Του υποτίθεται δικαιώματος να εκφραστεί οποιαδήποτε άποψη; Την οποία άποψη στους μόνους που θεωρήσατε ότι πρέπει να κοπεί το δικαίωμα να εκφράσει είμαστε εμείς!

Και να ξέρετε δεν στηρίξαμε εμείς κάποιο κόμμα στις εκλογές και το είδατε και επίσημα. Γιατί υπήρχε η φημολογία επειδή μας στήριξε ο Κασιδιάρης στις εκλογές, έχουμε διακόσιες πενήντα χιλιάδες ψήφους δικές του. Εκεί που στήριξε τώρα πήρε σαράντα χιλιάδες ψήφους. Εμείς δεν στηρίξαμε κανέναν. Οι δικές μας ψήφοι έμειναν έξω.

Να ξέρετε, λοιπόν, ότι ο κόσμος δεν ξεχνάει, ο κόσμος παρατηρεί και βλέπει. Όλα αυτά που συμβαίνουν δεν μπορεί να γίνονται σε μια κοινοβουλευτική δημοκρατία σήμερα και εναντίον κομμάτων, τα οποία δηλώνουν πίστη στον κοινοβουλευτισμό και στη δημοκρατία. Είναι απαράδεκτα και το αρχίζω και το κλείνω εδώ.

Κύριε Υπουργέ, σχετικά με το λιμάνι, τον «Φίλιππο Β΄», αυτό το τρομερά ευαίσθητο και σημαντικό λιμάνι στη βόρειο Ελλάδα, να σας πω και επειδή γνωρίζω τι δυνατότητες έχει ότι είναι μία πολύ επιπόλαια κίνηση αυτή η συμφωνία που το ΤΑΙΠΕΔ επέλεξε να κάνει. Κι εγώ δεν θα μπω στο θέμα του τιμήματος του 1,8 εκατομμυρίου ευρώ ούτε καν στα 200.000 ευρώ τα οποία είναι ένα τίποτα κάθε χρόνο, σε ένα λιμάνι που πρόπερσι είχε αποθεματικό 6 εκατομμύρια ευρώ στα ταμεία του.

Πρόκειται για ένα λιμάνι το οποίο δεν είναι ζημιογόνο, ένα λιμάνι το οποίο έχει τη δυνατότητα να είναι πόλος εξαγωγής –και είναι- των μαρμάρων της Ελλάδος. Είμαστε οι δεύτεροι εξαγωγείς στην Ευρώπη σε μάρμαρο και πέμπτοι στον κόσμο, με τάση να αυξάνονται συνεχώς. Είναι ένα λιμάνι το οποίο μπορεί να επεκταθεί, να φτιάξει και άλλους ντόκους δεξιά και αριστερά, να αποκτήσει ακόμα μεγαλύτερο βύθισμα από τα σημερινά δεκατέσσερα, αν δεν κάνω λάθος, μέτρα και να δεχτεί πολύ μεγαλύτερα πλοία. Κι εμείς το δίνουμε σε μία εταιρεία ακολουθώντας το ΤΑΙΠΕΔ το παράδειγμα των αεροδρομίων, με τελευταίο παράδειγμα τους συνταξιούχους του Καναδά, οι οποίοι θα προσπορίζονται τα κέρδη του «Ελευθέριος Βενιζέλος» κατά 40% που αγόρασαν –πάλι ένα κερδοφόρο αεροδρόμιο το οποίο δόθηκε εύκολα.

Αυτό, λοιπόν, το λιμάνι δίδεται σε μια κατασκευαστική εταιρεία, στην «ΤΕΡΝΑ», η οποία δεν έχει καμμία συνάφεια με το αντικείμενο. Μπορεί να θέλει να ανοίξει τις δραστηριότητές της στη ναυτιλία, o.k.. Δίδεται, λοιπόν, σε μια εταιρεία που παίρνει το 10%, της οποίας ο μέτοχος όσο και να ψάξει κανείς στο ΓΕΜΗ είναι άγνωστος και υποτίθεται ότι είναι ελληνική εταιρεία –και αν μπορείτε, κύριε Υπουργέ, να μας πείτε και ποιος είναι ο ιδιοκτήτης αυτής της εταιρείας των οπλικών συστημάτων, ή τι είναι, με το 10%, γιατί δεν το βρίσκει κανείς πουθενά- καθώς και σε μια εταιρεία αμερικανική η οποία και αυτή, όσο κι αν ψάξει κανείς, δεν βρίσκει να έχει καμμία ανάμειξη στη ναυτιλία ή σε παρεμφερή τομέα ούτε καν σε ναυλώσεις.

Εγώ γενικά πιστεύω για τα λιμάνια μας –γιατί είναι ένας κύριος τομέας ανάπτυξης της οικονομίας μας- ότι ποτέ καμμία κυβέρνηση δεν σκέφτηκε να κάνει αυτό που κάνουν οι προηγμένες χώρες στον κόσμο. Ποιο είναι αυτό; Να βάλει κατάλληλους ανθρώπους σε κατάλληλες θέσεις, αντί να βάζει τους εντός εισαγωγικών «τεχνοκράτες» που προκύπτουν από τα διάφορα ΑΣΕΠ ή οτιδήποτε άλλο. Να βάλει ανθρώπους που προέρχονται από τη ναυτιλία ή, όπως είπε και συνάδελφος εδώ, ανθρώπους με χρόνια υπηρεσία στο λιμενικό σε ανώτερες βαθμίδες, πρώην πλοιάρχους, οι οποίοι ξέρουν να διαχειρίζονται τις ανάγκες ενός λιμανιού και από πριν μπορούν να προβλέψουν ή να σχεδιάσουν τι πρέπει να συμβεί.

Δεν υπάρχει σε κανένα λιμένα της χώρας μας, εκτός από τους πιλότους που βάζουν τα βαπόρια μέσα, άνθρωπος ο οποίος έχει υπάρξει ποντοπόρος πλοίαρχος ή κάποιος σε συναφές επάγγελμα. Ποτέ! Αντίθετα, όλα τα λιμάνια στην Αμερική, στην Ιαπωνία τώρα και στην Κίνα και στην Κορέα και στην Ευρώπη τα διαχειρίζονται πρώην αξιωματικοί του εμπορικού ναυτικού. Αυτοί είναι που μπαίνουν εκεί, πρώην αξιωματικοί του Coast guard, των λιμενικών έργων. Γιατί; Διότι γνωρίζουν το αντικείμενο.

Εδώ βρίσκουμε ένα πρώην διευθυντή τράπεζας, βρίσκουμε κάποιον οικονομολόγο, κάποιον ο οποίος έχει θητεύσει στην «CREDIT SUISSE» και μπορεί να τον βάλουμε στο ΤΑΙΠΕΔ, αύριο να τον πάρουμε από το ΤΑΙΠΕΔ και να τον βάλουμε διοικητή σε έναν λιμένα και έτσι πιστεύουμε ότι θα πάει μπροστά η ανάπτυξη που θέλουμε σε αυτά. Κι αν δεν πάει μπροστά –που δεν πάει-, θα φωνάξουμε απέξω τρεις εταιρείες, θα τους παντρέψουμε όλους μαζί και θα τους δώσουμε το λιμάνι.

Δεν γίνεται έτσι. Δεν μπορεί να αναπτυχθεί η χώρα έτσι! Οι κατάλληλοι άνθρωποι πρέπει να είναι στον κατάλληλο χώρο. Το ίδιο είδα και στο νομοσχέδιο που ψηφίσαμε του πολιτισμού για το σινεμά. Οι άνθρωποι του σινεμά εκλείπουν, οι πραγματικοί κινηματογραφιστές, σκηνοθέτες και λοιπά εκλείπουν από τη διοίκηση του ίδιου του προϊόντος που θέλουμε να προάγουμε. Δεν βάζουμε κατάλληλους ανθρώπους. Βάζουμε ημετέρους, βάζουμε ανθρώπους οι οποίοι είναι κοντά σε μας, οι οποίοι είναι εύκολο να χειραγωγηθούν να μας βοηθήσουν σε ό,τι ζητήσουμε. Κι αυτό είναι το πρόβλημα της Ελλάδας χρόνια. Είναι διαχρονικό, δεν είναι σημερινό μόνο.

Παρ’ όλα αυτά και παρ’ όλο που κι εγώ ανέτρεξα σε αυτό το περίφημο παράρτημα 15, κύριε Υπουργέ, στη σύμβαση, το οποίο θα ήταν θεωρητικά το business plan, θα ήθελα να δω –όχι ότι έχει μεγάλη σημασία- τι θέλουν να μας πουν, τι θέλουν να κάνουν με αυτό το business plan οι από τρεις μόνο περιοχές της γης συναντώμενοι στον Λιμένα της Καβάλας. Ήρθαν από την Αμερική, ήρθε ο Έλληνας και η κοινοπραξία «ΤΕΡΝΑ» κ.λπ.. Τι θέλουν να κάνουν εκεί; Πώς θέλουν να το κάνουν; Τι θέλουν να αναπτύξουν; Τι θέλουν να επενδύσουν; Τι χρήματα προβλέπουν ότι θα μπαίνουν κάθε χρόνο στο λιμάνι, ποια θα είναι η ανάπτυξη;

Αυτό μας δηλώθηκε ότι δεν μπορούμε να το δούμε. Δεν κατάλαβα. Είναι απόρρητο, δεν είναι; Στην επιτροπή το ζητήσαμε. Μέχρι σήμερα δεν το είδαμε. Δεν είναι λογικό να θέλουμε να δούμε κάτι που πωλείται, που υπήρξε περιουσία του ελληνικού δημοσίου; Και λέω «υπήρξε» γιατί με τα μνημόνια αυτά τα χαρίσαμε, πήγαν στα εφευρεθέντα υπερταμεία και τα λοιπά. Το Υπερταμείο το περνάει στο ΤΑΙΠΕΔ, το ΤΑΙΠΕΔ το περνάει σε κάποιους άλλους.

Δεν πρέπει, όμως, να δούμε τι δίνουμε για σαράντα - πενήντα χρόνια; Αύριο μπορεί να αλλάξετε, να φύγετε εσείς από Κυβέρνηση και να έρθει μία άλλη κυβέρνηση η οποία να πει: «Δεν συμφωνώ με καμμία απ’ αυτές τις συμφωνίες. Εγώ έχω άλλο πλάνο». Τι θα γίνει; Θα καταγγέλλει όλες τις συμβάσεις; Τι δίνουμε;

Πρέπει να πείσουμε και τον επόμενο που θα έρθει ότι είναι συμφέρουσες συμβάσεις, ότι ναι, έχετε δίκιο, κύριοι, το λιμάνι αυτό είχε αυτά τα έσοδα μέχρι τώρα και με τους κυρίους αυτούς θα έχει δεκαπλάσια και η περιοχή θα ωφεληθεί.

Επίσης, ακούσαμε ότι η προοπτική είναι να φέρνουν αυτοί οι κύριοι τρίτους και τέταρτους εργολάβους, οι οποίοι θα εκφορτώνουν κατά περίπτωση τα καράβια, θα είναι αυτοί οι οποίοι θα αναλαμβάνουν το stevedoring γενικά ή ό,τι εργασίες απαιτούνται.

Θα σας πω και πάλι ότι σε όλα τα λιμάνια του κόσμου χρειάζεται να υπάρχει έμπειρο μόνιμο προσωπικό, τουλάχιστον στον τομέα των κύριων λειτουργιών των λιμανιών, από τα γκρένια που κινούνται μέχρι τη φόρτωση στα πλοία ή τη εκφόρτωση. Και όχι να βρίσκουμε κατά καιρούς έναν εργολάβο που έχει δέκα εργάτες που έχουν κάνει μια εκφόρτωση εδώ, έχουν κάνει κάποιες άλλες εργασίες εκεί.

Εμείς τους το επιτρέπουμε με αυτό τον τρόπο, δεν το ελέγχουμε. Δεν έχει μπει μέσα στη σύμβαση αυτό. Και αυτό είναι λάθος μεγάλο, γιατί είναι επιχείρηση η φορτοεκφόρτωση, είναι ολόκληρη επιχείρηση. Διακυβεύονται εκατομμύρια δολάρια, από την αξία του ίδιου του πλοίου, αν πάθει αβαρίες, μέχρι τα φορτία. Είναι επιχείρηση η οποία απαιτεί εξειδικευμένα χέρια, τα οποία εξειδικευμένα χέρια αναγκαστικά θα έχουν καλούς μισθούς, μονιμότητα, ασφάλιση, συνθήκες ασφαλείας οι οποίες θα τους δίνουν τη δυνατότητα να εργάζονται απερίσπαστα επάνω στο βαπόρι.

Ξέρετε πόσοι κίνδυνοι υπάρχουν σε ένα πλοίο επάνω όταν ανέβεις για να εκφορτώσεις; Από το να πέσεις μέσα σε ένα αμπάρι μέχρι να χτυπήσεις σ’ ένα γκρένι μέχρι να πέσει πάνω σου ένα φορτίο. Όλα αυτά οι έμπειροι τα αντιλαμβάνονται. Οι άπειροι οι οποίοι απλά πάνε για να βρουν μια δουλειά όταν είναι άνεργοι και τους έχουν βάλει πέντε - δέκα φορές να κάνουν μία συγκεκριμένη εργασία είναι πάντα με τον κίνδυνο να πάθουν μια ζημία ή να προκαλέσουν μια ζημία.

Αυτά είναι θέματα τα οποία θα έπρεπε να περιγράφονται στη σύμβαση και να απαιτούνται, έστω από τον εκχωρούντα. Και όχι να περιμένουμε να δείξει την καλή διάθεση αυτό το τρίο, που πραγματικά δεν καταλαβαίνω τι θέλει αυτή η εταιρεία αμυντικών θεμάτων να ασχοληθεί με το λιμάνι της Καβάλας. Εμένα δεν με έπεισε ότι έχει την πρόθεση, τη γνώση, τη δυνατότητα και τη διάθεση να εργαστεί πάνω από το λιμάνι, στα προβλήματα του λιμανιού. Δεν μας έπεισαν.

Να σας πω κάτι; Δεν ήρθε κιόλας ένας εκπρόσωπός τους στη διάσκεψη των φορέων να μας πει ο ίδιος ότι θέλω να κάνω αυτό, εκείνο. Δεν θα ήταν κακό. Μπορεί να μην απαιτείται, αλλά θα μπορούσε να έρθει. Έμειναν σκοτεινά όλα τα σημεία αυτά. Άγνωστες οι προθέσεις τους!

Δεν θέλω, λοιπόν, να πω παραπάνω. Πιστεύω, κύριε Υπουργέ, ότι από αρχής μέχρι τέλους αυτοί η δεμένη με ένα ωραίο «περιτύλιγμα» εκχώρηση του λιμανιού μπάζει από πολλές μεριές. Και έτσι, εμείς είμαστε αντίθετοι με την κατακύρωση της σύμβασης.

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Αθανάσιος Μπούρας):** Εμείς ευχαριστούμε για τη συνέπεια στον χρόνο.

Κυρίες και κύριοι συνάδελφοι, πριν καλέσω στο Βήμα τον επόμενο ομιλητή επιτρέψτε μου πρώτα να ανακοινώσω στο Σώμα το δελτίο επίκαιρων ερωτήσεων της Παρασκευής 14 Ιουνίου 2024.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

Η με αριθμό 1105/11-6-2024 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελήπρος την ΥπουργόΠολιτισμού,με θέμα: «Υπολειτουργεί το μουσείο Βυζαντινού Πολιτισμού Θεσσαλονίκης».

Η με αριθμό 1097/11-6-2024 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Ελληνική Λύση» κ. Κωνσταντίνου Χήτα, προς τον Υπουργό Εθνικής Άμυνας, με θέμα: «Αποκατάσταση βαθμολογικής και μισθολογικής εξέλιξης αξιωματικών ειδικών καταστάσεων εξ’ Ανωτέρων Στρατιωτικών Σχολών Υπαξιωματικών (ΑΣΣΥ)».

Καλώ τώρα στο Βήμα τον ειδικό αγορητή της Πλεύσης Ελευθερίας κ. Αλέξανδρο Καζαμία.

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, προτού ξεκινήσω, θα ήθελα να πω ότι τις μέρες που διέκοψε η Βουλή τις εργασίες της για τις ευρωεκλογές χάσαμε την ποιήτρια και φιλόλογο Άντεια Φραντζή, μία από τις σημαντικές εκπροσώπους της ποιητικής γενιάς, που εμφανίστηκε στη δεκαετία του 1970 στη χώρα μας. Ο θάνατός της αποτελεί μεγάλη απώλεια για τον κόσμο των γραμμάτων.

Έρχομαι τώρα στο νομοσχέδιο που συζητούμε σήμερα και το οποίο συνεχίζει τις κυβερνητικές πολιτικές που αποδοκίμασαν οι πολίτες στις ευρωεκλογές της περασμένης Κυριακής.

Από τη δική μας πλευρά μας χαροποιεί το γεγονός ότι η Πλεύση Ελευθερίας βγήκε από την αναμέτρηση αυτή ενισχυμένη και αυτό μας ενθαρρύνει να συνεχίσουμε ακόμη πιο δυναμικά.

Το νομοσχέδιο που έχουμε προς συζήτηση σήμερα αποτελεί κύρωση σύμβασης ανάμεσα στον Οργανισμό Λιμένα Καβάλας και σε μία σύμπραξη τριών επιχειρήσεων με την επωνυμία «ΣΑΡΙΣΑ Α.Ε.»

Πρόκειται ουσιαστικά για μία ιδιωτικοποίηση, αν θέλετε, ορισμένου χρόνου. Δεν είναι τυπικά ιδιωτικοποίηση, διότι οι μετοχές δεν παραχωρούνται στη σύμπραξη αυτή, αλλά είναι ένα είδος ιδιωτικοποίησης ορισμένου χρόνου, για τα επόμενα σαράντα χρόνια της ζώνης «Φίλιππος Β΄» του λιμένα της Καβάλας.

Εισαγωγικά, πρέπει να τονίσουμε ότι τα λιμάνια είναι ζωτικό κομμάτι της περιουσίας της χώρας μας και ότι είναι ένα κομβικό και αναπόσπαστο τμήμα της οικονομίας μας, της ανάπτυξης, των κοινωνιών που ζουν γύρω από τα λιμάνια αυτά, καθώς και του φυσικού τους περιβάλλοντος.

Η ιδιωτικοποίησή τους συνεπώς -ή έστω περιορισμένου χρόνου- είναι μία υπόθεση στρατηγικής σημασίας, η οποία έχει επιπτώσεις επιπλέον σε ζητήματα αναπτυξιακά, περιβαλλοντικά, κοινωνικά και εργασιακά.

Θα πρέπει να παρατηρήσω, επίσης εισαγωγικά, ότι την προηγούμενη φορά που είχαμε κύρωση ανάλογης σύμβασης ήταν τον περασμένο Σεπτέμβριο για το λιμάνι της Ηγουμενίτσας. Αυτό ήταν ένα νομοσχέδιο που το έφερε ο τότε Υπουργός κ. Βαρβιτσιώτης και θυμόμαστε κάτω από ποιες συνθήκες παραιτήθηκε λίγες μέρες μετά.

Η σύμβαση που έχουμε μπροστά μας είναι προβληματική από πολλές απόψεις. Είναι προβληματική κατ’ αρχάς όσον αφορά τη διαδικασία. Αυτό δεν τονίστηκε επαρκώς ως τώρα, αλλά στην πραγματικότητα έχουμε μπροστά μας μία σύμβαση η οποία δεν είναι πλήρης.

Υπάρχουν, λοιπόν, δύο κεντρικές διαδικαστικές παρατηρήσεις που θέλουμε να κάνουμε και οι οποίες υπογραμμίζουν το τεράστιο πρόβλημα που πλέον φαίνεται στο κείμενο του νομοσχεδίου που φέρνετε και αυτό αντανακλά όλο το πλαίσιο μέσα από το οποίο πραγματοποιήθηκε ο διαγωνισμός και η παραχώρηση τελικά του «Φίλιππος Β΄» του λιμένα Καβάλας στη σύμπραξη η οποία υπέγραψε αυτή τη σύμβαση τον περασμένο Νοέμβριο.

Ποιες είναι αυτές οι δύο διαδικαστικές ενστάσεις; Η πρώτη είναι σοβαρή και αφορά τα παραρτήματα. Η σύμβαση έχει 38 άρθρα συνολικά και αποτελεί ενιαίο μέρος με τα παραρτήματα που τη συνοδεύουν. Τα παραρτήματα -αυτά τουλάχιστον που παρουσιάζονται στο νομοσχέδιο- είναι δεκαέξι κομμάτια παραρτημάτων, που ξεκινούν από το παράρτημα 5 και φτάνουν στο παράρτημα 30. Λείπουν, με άλλα λόγια, τουλάχιστον δεκατέσσερα παραρτήματα, το 1 έως 4, το 6, το 8, το 9, το 10, το 13, το 16, το 17, το 19, το παράρτημα 20, τα παραρτήματα 26 με 29. Και γνωρίζουμε ότι το τελευταίο εδώ στη σύμβαση είναι το 30, αλλά δεν ξέρουμε αν υπάρχουν και παραρτήματα μετά το 30 τα οποία ενδεχομένως και αυτά να λείπουν.

Ακόμη και τα δεκαέξι παραρτήματα που παρουσιάζονται στη σύμβαση δεν είναι ολόκληρα. Έχουμε κομμάτια παραρτημάτων. Θα αναφέρω μόνο ένα παράδειγμα, το παράρτημα 14. Δεν είναι ολόκληρο, είναι μια παράγραφός του. Και ξέρουμε ότι υπάρχουν παράγραφοι πριν που δεν έχουν εμφανιστεί στο νομοσχέδιο.

Επίσης, στο εισαγωγικό σημείωμα του νομοσχεδίου το πρώτο άρθρο συγκεκριμένα λέει ότι θα παραληφθεί το παράρτημα 15, το οποίο, όμως, εμφανίζεται με τίτλο εδώ και ο τίτλος του είναι «Το οικονομικό μοντέλο». Τα άλλα παραρτήματα που ανέφερα πριν και τα οποία παραλείπονται δεν αναφέρονται καν ούτε σε τίτλους. Αυτό έχει τίτλο -για να καταλάβετε το χάος που επικρατεί στο νομοσχέδιο και στη σύμβαση που παρουσιάζεται μπροστά στη Βουλή-, γνωρίζουμε ότι είναι «Το οικονομικό μοντέλο». Ο κύριος Υπουργός μας είπε ότι είναι το business plan, το αναπτυξιακό μοντέλο, δηλαδή ένα πολύ σημαντικό μέρος της σύμβασης. Αυτό, μας λέει η σύμβαση και το νομοσχέδιο, ότι παραλείπεται. Γιατί παραλείπεται;

Η Κυβέρνηση μάλιστα υπογραμμίζει ότι το μεγαλύτερο όφελος αυτής της σύμβασης είναι το αναπτυξιακό της σχέδιο. Αν πράγματι αυτός είναι ο πυρήνας όλης της σύμβασης, θα έπρεπε να παρουσιαστεί ή τουλάχιστον να παρουσιαστεί στο μεγαλύτερο μέρος του, αφαιρώντας κάποια σημεία τα οποία ενδεχομένως σχετίζονται με επιχειρηματικά μυστικά τα οποία η εν λόγω σύμπραξη θα ήθελε να καλύψει. Τίποτε από αυτά δεν παρουσιάζεται, όμως.

Επίσης, ρωτήσαμε στη διάρκεια των συζητήσεων στις επιτροπές γιατί παραλείπονται αυτά τα παραρτήματα. Είναι αίτημα αποκλειστικά της σύμπραξης ή μήπως και η Κυβέρνηση ζήτησε ή αποφάσισε να παραλειφθούν κάποια παραρτήματα; Φοβάμαι πως σε αυτό το ερώτημα ακόμη δεν έχουμε πάρει απάντηση, αν είναι δηλαδή αποκλειστικά αίτημα της σύμπραξης να παραλειφθούν ή όχι.

Έρχομαι τώρα στο δεύτερο διαδικαστικό ζήτημα, που είναι ίσως ακόμη πιο σοβαρό από το πρώτο που μόλις σας εξήγησα. Η Βουλή δεν μπορεί να αλλάξει τίποτε στη σύμβαση, γιατί όλη η σύμβαση, τα 38 άρθρα και τα κομμάτια παραρτημάτων που παρουσιάζονται, έρχονται ως το άρθρο 1 της συμβάσεως. Και αυτό θα πρέπει να το δεχτούμε ολόκληρο ή να το καταψηφίσουμε ολόκληρο. Δεν μπορούμε δηλαδή να παρέμβουμε στο ίδιο το κείμενο της σύμβασης.

Ωστόσο -και εδώ είναι το παράδοξο- στις παραγράφους 38.2 και 38.12 της σύμβασης, στις σελίδες 104 και 110, του νομοσχεδίου δίνεται η δυνατότητα αναθεώρησης της σύμβασης, που θα κυρώσουμε εμείς τώρα, από τα δύο μέρη, δηλαδή από την Κυβέρνηση και από τη σύμπραξη ερήμην της Βουλής. Η παράγραφος 38.2 λέει και διαβάζω: «Καμμία τροποποίηση η παραίτηση από οποιαδήποτε διάταξη της παρούσας σύμβασης δεν θα επιφέρει σε καμμία περίπτωση αποτελέσματα», και εδώ είναι η ουσία, «εκτός και αν γίνεται εγγράφως και υπογράφεται από τα μέρη». Δηλαδή, εάν τα μέρη αποφασίσουν να αλλάξουν κάτι εγγράφως, αλλάζει. Και αν γίνει έγγραφη η τροποποίηση, θα ισχύσει.

Τώρα έρχομαι στην παράγραφο 3812 που πάει ακόμη παρακάτω και λέει και διαβάζω: «Η παρούσα σύμβαση μπορεί να τροποποιηθεί μόνο με γραπτή συμφωνία των μερών». Επιβεβαιώνει το προηγούμενο και αφήνει να εννοηθεί με σαφήνεια ότι η Βουλή θα κυρώσει σήμερα ένα κείμενο το οποίο αύριο μπορεί να είναι διαφορετικό, αρκεί να το αποφασίσει η Κυβέρνηση με τη σύμπραξη. Άρα εμείς τι κυρώνουμε σήμερα;

Το άρθρο 2 του νομοσχεδίου στη σελίδα 173, που αφορά την εποπτεία πάνω στη σύμβαση, δίνει ακόμη σαφέστερη ένδειξη για το ότι η Βουλή αποκλείεται από αυτή τη διαδικασία. Και λέει ότι η σύμβαση υποπαραχώρησης τροποποιείται σύμφωνα με τη διαδικασία του όρου 38.12, αυτόν που μόλις σας διάβασα πριν και συνεχίζει: «Ειδικά ως προς την τροποποίηση των παραρτημάτων αυτής της σύμβασης δεν απαιτείται εκ νέου κύρωσή τους με νόμο, με την εξαίρεση του παραρτήματος 5».

Αυτά θέτουν το εξής ερώτημα: Τι κυρώνουμε σήμερα, κυρίες και κύριοι Βουλευτές, όσον αφορά αυτή τη σύμβαση; Κυρώνουμε ένα κείμενο, το οποίο αύριο με απόφαση της Κυβέρνησης και της σύμπραξης μπορεί να είναι εντελώς διαφορετικό, αρκεί να συμφωνηθεί αυτό γραπτώς; Αυτή είναι μια διαδικασία την οποία δεν μπορούμε να δεχτούμε.

Έρχομαι τώρα σε ορισμένα από τα κεντρικά θέματα της σύμβασης που αφορούν τα μέρη της που μπορούμε να δούμε, γιατί πολλά από αυτά δεν μπορούμε να τα δούμε καν και δεν μπορούμε να τα σχολιάσουμε. Θα μείνω τώρα σε αυτά που μπορούμε να δούμε.

Και ξεκινώ με το επονομαζόμενο οικονομικό όφελος. Η Πλεύση Ελευθερίας δεν κρίνει τις ιδιωτικοποιήσεις μόνο από τη σκοπιά του οικονομικού οφέλους, που επιφέρουν στο δημόσιο. Αλλά επειδή η Κυβέρνηση έρχεται να παρουσιάσει την εν λόγω σύμβαση ως επωφελή για το δημόσιο και ως μια σύμβαση που υποτίθεται ότι φέρνει εισπράξεις στο δημόσιο, καλό είναι να μάθουν οι πολίτες ότι τέτοιο οικονομικό όφελος δεν υπάρχει. Οι προηγούμενοι ομιλητές αναφέρθηκαν στη μικρή ετήσια αμοιβή των 200 χιλιάδων ευρώ τα πρώτα χρόνια τουλάχιστον -αυτή τιμαριθμοποιείται μετά- που θα δίνει η σύμπραξη στο ελληνικό δημόσιο για να έχει τη διαχείριση του της ζώνης «Φίλιππος Β΄».

Αυτό που δεν είπαν οι προηγούμενοι ομιλητές όμως είναι ότι στην Έκθεση του Λογιστηρίου του Κράτους φαίνεται ξεκάθαρα ότι αυτή τη στιγμή το δημόσιο έχει οικονομικά οφέλη της τάξης των διακοσίων είκοσι χιλιάδων ευρώ ετησίως. Άρα αυτά τα οφέλη που έχει σήμερα το δημόσιο πριν υπογραφεί η σύμβαση, χάνονται, και στη θέση τους παίρνουμε 200.000. Δηλαδή, υπάρχει μια έλλειψη. Και αυτά τα στοιχεία σας τα δίνει η έκθεση του Λογιστηρίου του Κράτους. Δεν είναι δικά μας. Με άλλα λόγια δεν υπάρχει κανένα απολύτως -είναι μηδενικό- όφελος τουλάχιστον τα τρία πρώτα χρόνια. Μετά μπαίνει το ζήτημα του πληθωρισμού και δεν μπορούμε να το υπολογίσουμε σωστά. Αλλά για τα τρία πρώτα χρόνια είναι φανερό πως όσα χάνει το δημόσιο, παίρνει ελάχιστα λιγότερα από την ετήσια αμοιβή.

Υπάρχει το εφάπαξ του 1, 8 εκατομμυρίου το οποίο θα εισπράξει το δημόσιο. Αυτό είναι το μόνο που εισπράττει για μία παραχώρηση τέτοιας σημαντικής αξίας σε αυτή τη σύμπραξη. Είναι δηλαδή ένα ιδιαίτερα λυπηρό γεγονός ο τρόπος με τον οποίο καθορίστηκε η αμοιβή της σύμπραξης για τον λιμένα Καβάλας. Και βεβαίως αυτά είναι χρήματα τα οποία χάνονται από τον Έλληνα φορολογούμενο και από τους πολίτες και το ελληνικό δημόσιο.

Έρχομαι τώρα σε ένα άλλο ζήτημα που αφορά το ρυθμιστικό πλαίσιο. Το ρυθμιστικό πλαίσιο στις ιδιωτικοποιήσεις είναι ζωτικής σημασίας, γιατί αυτό -που το επιβάλλει το δημόσιο- δείχνει πώς ακριβώς οι υποσχέσεις της σύμπραξης θα πληρωθούν, πώς θα πληρωθεί η υπόσχεση να εκτελέσει αυτά που λέει. Αν το ρυθμιστικό πλαίσιο είναι χαλαρό, αυτά που υπόσχεται μία σύμπραξη δεν πρόκειται να πληρωθούν, δεν πρόκειται να εκτελεστούν.

Η κρατική εποπτεία, λοιπόν, αφορά το άρθρο 2 και όλο το άρθρο 2 καλύπτει μόνο μία σελίδα. Αυτά είναι που προβλέπει το νομοσχέδιο όσον αφορά την κρατική εποπτεία για τη σύμπραξη. Και λέει μεταξύ άλλων περιγραφικά και αόριστα πράγματα, όπως ότι πρέπει εντός του πλαισίου του νόμου το κράτος να εποπτεύει την εκτέλεση της σύμβασης.

Για να καταλάβετε πόσο χαλαρό είναι αυτό το πλαίσιο, θα σας αναφέρω ένα παράδειγμα μόνο. Ένα από τα παραρτήματα που παρουσιάζονται, το παράρτημα 7, είναι στο μεγαλύτερό του μέρος γραμμένο στα αγγλικά. Περιέχει περισσότερες από διακόσιες είκοσι τον αριθμό προδιαγραφές και πρότυπα, τα οποία σύμφωνα με τη σύμβαση πρέπει να εφαρμόζει η σύμπραξη που θα εκμεταλλεύεται τη ζώνη αυτή του λιμανιού. Πολλές από αυτές είναι κοινοτικές οδηγίες. Για να επιβλέπεται η σωστή εφαρμογή τους χρειάζονται δεκάδες άτομα, τα οποία να εργάζονται καθημερινά και δεν προβλέπεται τίποτα όσον αφορά την ομάδα η οποία θα πρέπει να επιβλέπει την εκτέλεση της συμφωνίας και του ρυθμιστικού πλαισίου, που αυτή αφορά. Και σας αναφέρω ένα μόνο παράδειγμα. Υπάρχουν πάρα πολλά άλλα πράγματα που η σύμβαση λέει ότι πρέπει να εφαρμόζονται και βεβαίως δεν προβλέπεται τίποτα, ούτως ώστε να υπάρχει αυστηρός έλεγχος της εφαρμογής τους.

Έρχομαι τώρα συνοπτικά σε δύο ακόμη ζητήματα -και θα κλείσω με αυτά, κύριε Πρόεδρε- στα εργασιακά και στα ζητήματα του περιβάλλοντος. Όσον αφορά τα εργασιακά είχαμε στη διάρκεια της ακρόασης φορέων δηλώσεις από εκπροσώπους των εργαζομένων, όπως για παράδειγμα ο πρόεδρος του διοικητικού συμβουλίου της Ομοσπονδίας Φορτοεκφορτωτών Ελλάδος ΟΦΕ και ο εκπρόσωπος του συλλόγου υπαλλήλων του Οργανισμού Λιμένος Καβάλας. Και εκείνος στη διάρκεια της ακρόασης φορέων ξέρετε τι είπε; Είπε τα εξής: «Πρέπει να υπάρχουν κανόνες που διέπουν και εξασφαλίζουν τις θέσεις εργασίας των εργαζομένων που προϋπήρχαν πριν από την παραχώρηση και στη συγκεκριμένη περίπτωση τους λιμενεργάτες. Στη σύμβαση παραχώρησης της Ηγουμενίτσας, θα έλεγα, κάτι έγινε. Σε αυτή δεν προβλέπεται πουθενά». Δεν υπάρχει τίποτα για τα εργασιακά πράγματι μέσα στη σύμβαση. Ειπώθηκε στη διάρκεια των συζητήσεων στην επιτροπή ότι έχουμε έναν μόνιμο υπάλληλο ο οποίος λειτουργεί αυτή τη στιγμή και υπάρχουν πολλοί με συμβάσεις ορισμένου χρόνου.

Ωστόσο ο πρόεδρος της Ομοσπονδίας Υπαλλήλων Λιμανιών Ελλάδας, ΟΜΥΛΕ είπε στη διάρκεια της ακρόασης φορέων -κάτι με το οποίο εμείς συμφωνούμε και θεωρούμε ότι είναι απαράδεκτο που δεν βρίσκεται μέσα στη σύμβαση- τα εξής: «Εμείς δηλώνουμε ότι είναι απαραίτητο και πρέπει να υπάρξει μόνιμο προσωπικό στο λιμάνι. Διότι αλλιώς πώς θα λειτουργήσει; Και δεν εστιάζεται μόνο σε αυτό. Χρειάζεται προσωπικό που θα λειτουργεί τα υπόλοιπα. Όλα αυτά είναι αυτή τη στιγμή στον αέρα».

Συμφωνούμε με αυτό και καταθέτω στα Πρακτικά τις δηλώσεις των δύο εκπροσώπων εξωκοινοβουλευτικών φορέων.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχομαι τώρα στα ζητήματα του περιβάλλοντος. Είναι κεντρικής σημασίας το πού πηγαίνουν τα απόβλητα και η βιωσιμότητα του περιβάλλοντος γύρω από τον λιμένα. Βλέπουμε ότι με αυτά τα ζητήματα, με τις περιβαλλοντικές απαιτήσεις, ασχολείται ένα παράρτημα, το 21.1, και είναι συνολικά μισή σελίδα. Είναι κι αυτό αόριστο, γενικόλογο και αναφέρεται σε υπουργικές αποφάσεις που πρέπει να τηρούνται. Όμως οι επιπρόσθετοι έλεγχοι, οι εγγυήσεις και τα πρόστιμα που θα έπρεπε να είχαν προβλεφθεί ούτως ώστε η ιδιωτική σύμπραξη να πληροί τις υποχρεώσεις της απέναντι στο περιβάλλον δεν υπάρχουν πουθενά. Αν παραβιάσει κανείς τους περιβαλλοντικούς όρους, δεν υπάρχουν πρόστιμα, δεν υπάρχουν κυρώσεις.

Επίσης το παράρτημα λέει ότι, και διαβάζω: «Βρίσκεται σε εξέλιξη μια διαδικασία επικαιροποίησης των περιβαλλοντικών όρων που αφορά σε θέματα που εκκρεμούν αναφορικά με τις δασικές εκτάσεις εντός της χερσαίας ζώνης λιμένα». Πότε θα ολοκληρωθεί αυτή η διαδικασία επικαιροποίησης και τι υποχρεώσεις απορρέουν στη σύμπραξη από τους νέους περιβαλλοντικούς όρους; Δεν θα έπρεπε αυτά να έχουν γίνει προτού τα κυρώσουμε;

Κλείνοντας, κύριε Πρόεδρε, θα συνοψίσω. Θεωρούμε ότι η σύμβαση αυτή είναι προβληματική διότι το οικονομικό τίμημα για το δημόσιο είναι μηδαμινό, το ρυθμιστικό πλαίσιο είναι τρομερά χαλαρό, το κείμενο της σύμβασης δεν είναι πλήρες και δεν είναι οριστικό, (δηλαδή επιδέχεται τροποποιήσεις τις οποίες δε χρειάζεται να κυρώσει στο μέλλον ούτε καν να γνωρίζει η Βουλή), και το αναπτυξιακό μοντέλο το οποίο θα εφαρμοστεί, -και στο βαθμό που το γνωρίζουμε μόνο αποσπασματικά-, αμφιβάλλουμε πάρα πολύ αν θα είναι βιώσιμο. Γι’ αυτό η Πλεύση Ελευθερίας εκφράζει σοβαρές επιφυλάξεις απέναντι στη συγκεκριμένη σύμβαση και στο νομοσχέδιο που την εισάγει.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Καζαμία.

Τον λόγο ζήτησε και έχει τώρα ο Πρόεδρος της Κοινοβουλευτικής Ομάδας της Ελληνικής Λύσης, ο κ. Κυριάκος Βελόπουλος.

Ορίστε, κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα ήθελα προκαταβολικά να ευχαριστήσουμε τον ελληνικό λαό εμείς, ως Ελληνική Λύση, τον κάθε Έλληνα και την κάθε Ελληνίδα ξεχωριστά, για την τεράστια ευθύνη που μας έδωσε και αναλάβαμε με ένα συντριπτικό ποσοστό απέναντι σε όλους και απέναντι σε όλα. Τους ευχαριστούμε θερμά όλους.

(Χειροκροτήματα από την πτέρυγα της Ελληνικής Λύσης)

Με σοβαρότητα, μέτρο, εγκράτεια, σωφροσύνη κυρίως, θα εξακολουθήσουμε πιστά ό,τι κάναμε τα προηγούμενα χρόνια εδώ μέσα να το κάνουμε και κυρίως πιστεύοντας στους δημοκρατικούς θεσμούς πολύ περισσότερο από ό,τι οι άλλοι το κάνουν, επικαλώντας βέβαια τους δημοκρατικούς θεσμούς.

Θα ήθελα όμως να πω στην Κυβέρνηση της Νέας Δημοκρατίας, επειδή οφείλουμε στον ελληνικό λαό για τη στήριξη και την εμπιστοσύνη που μας έδειξαν να κυνηγήσουμε τα φαινόμενα διαφθοράς και αδιαφάνειας, και θα επιβάλουμε με κάθε τρόπο αυτή τη διαφάνεια που δεν μπορείτε να επιβάλλετε εσείς στη Νέα Δημοκρατία και τα υπόλοιπα κόμματα, ότι θα κυνηγήσουμε αυτή την ιστορία της υποθέσεως των επιστολικών ψήφων, που δείχνει καταφανώς ότι εδώ κάτι μαγειρεύτηκε. Ήδη δώσαμε εντολή στους δικηγόρους, στο νομικό μας τμήμα, να ακολουθηθεί η νόμιμη διαδικασία. Θα ζητήσουμε επανακαταμέτρηση για να τιμωρήσουμε αυτούς που ως λαθροχείρες επιχείρησαν αλλοίωση του αποτελέσματος.

(Χειροκροτήματα από την πτέρυγα της Ελληνικής Λύσης)

Το λέγαμε για την επιστολική ψήφο. Θα τα πούμε σε λίγο.

Ρωτώ, λοιπόν: Είναι αδιάβλητες οι εκλογές; Ερώτημα είναι. Εμείς λέμε ότι υπάρχουν ενδείξεις διαβλητότητας και μάλιστα έχουμε και αποδείξεις ανά χείρας τις οποίες θα τις πάμε εκεί που πρέπει να τις πάμε. Αλλά ρωτώ τον κάθε σοβαρό, τον κάθε λογικό άνθρωπο εδώ μέσα: Είναι δυνατόν στην επιστολική ψήφο η Νέα Δημοκρατία να παίρνει 41% και πανελλαδικά να εισπράττει 27-28%; Κανένας ειδικός στην στατιστική δεν θα σας πει ότι υπάρχει τέτοιο ενδεχόμενο, δεν γίνεται. Πανελλαδικά ψηφίζουν οι Έλληνες, 41 %. Πανελλαδικά ψηφίζουν οι Έλληνες, 28%. Εδώ κάτι συμβαίνει και συμβαίνουν πολλά και θα σας τα πω. Γιατί ουδείς ήλεγξε τους σάκους από πού ήρθαν, πώς ήρθαν, πώς καταμετρήθηκαν, ποιοι τους καταμέτρησαν, πώς βγήκαν τα άκυρα.

(Χειροκροτήματα από την πτέρυγα της Ελληνικής Λύσης)

Θα τα πούμε στην πορεία. Οι δικαιολογίες ότι «ξέρετε, μερικά βγήκαν άκυρα διότι είχε μέσα το διαβατήριο» είναι παιδικές, για αφελείς. Δηλαδή τόσο ηλίθιοι είναι οι Έλληνες; Είκοσι χιλιάδες άκυρα γιατί είχε διαβατήριο μέσα; Έστειλαν το διαβατήριό τους μαζί; Είναι δικαιολογίες οι οποίες εγράφησαν στον Τύπο.

Πάμε στα υπόλοιπα, στην ανεξήγητη διαφορά. Και επειδή κάποιοι θα μου πουν ότι αυτή η χαώδης διαφορά δικαιολογείται, να δώσω ενδεικτικά κάποια νούμερα. Καταθέτω στα Πρακτικά της Βουλής μερικά από τα στοιχεία γιατί η Ελληνική Λύση έχει μια διαφορά από τα υπόλοιπα κόμματα. Οι άλλοι απλά καταγγέλλουν και μετά σιωπούν. Εμείς αποδεικνύουμε και καταγγέλλουμε μετά. Καταθέτω στα Πρακτικά για να τα δείτε.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ακούστε, οκτώ περιφέρειες, Α΄ Ανατολικής Αττικής: Νέα Δημοκρατία με επιστολική 54%, εσωτερική ψήφος. Νέα Δημοκρατίας στην κάλπη 23%. Πώς γίνεται αυτό; Μόνο ο «Χουντίνι» Μητσοτάκης μπορεί να το κάνει αυτό και η παρέα του.

Εύβοια 41,5% επιστολική, κάλπη 25%. Χανιά επιστολική 35%, κάλπη 25%. Χαλκιδική επιστολική 40%, κάλπη 27%. Θα μπορούσα να πω πολλά πράγματα.

Το χειρότερο δε όλων είναι το εξής περίεργο: Ενώ όλα τα υπόλοιπα κόμματα είναι περίπου κοντά στο εκλογικό τους αποτέλεσμα, η Ελληνική Λύση πανελλαδικά είναι στο 9,3%, αλλά στην επιστολική στο 2,2%. Βρείτε μου έναν που ξέρει αριθμητική αν αυτό μπορεί να βγει στατιστικά. Δεν βγαίνει ό,τι και να κάνετε. Ρώτησα ειδικούς και ξανά ειδικούς, αλλά δεν βγαίνει, είναι μία στο δισεκατομμύριο.

Πάμε και σε άλλες περιπτώσεις οι οποίες είναι ενδεικτικές του πόσο επηρεασμένες είναι αυτές οι εκλογές από το άγχος του Πρωθυπουργού, τον πανικό του, να αλλοιώσει ή να επηρεάσει το αποτέλεσμα. Σε ποια χώρα θα έβγαινε ο Κυβερνητικός Εκπρόσωπος, κύριοι συνάδελφοι, και θα έλεγε στις 10 Ιουνίου του 2024 -ο κ. Μαρινάκης- για τον κ. Γκρίνμπεργκ; Ο κ. Γκρίνμπεργκ, ο οποίος έχει έναν ρόλο επικοινωνιακό, πληρώνεται με σύμβαση η οποία είναι κατατεθειμένη, είναι υπογεγραμμένη και από τη Νέα Δημοκρατία και από τον ίδιο με συγκεκριμένη αμοιβή και χρονικό ορίζοντα, όπως συνέβη στις προηγούμενες εκλογές. Βγαίνει την ίδια μέρα η «ΚΑΘΗΜΕΡΙΝΗ» και λέει ότι είναι αμισθί ο άνθρωπος. Και λέω το εξής: Ζητάτε το πόθεν έσχες του Κασσελάκη, και καλά κάνετε. Βγάλτε τη σύμβαση του Γκρίνμπεργκ τώρα να δούμε από ποιον πληρώνεται, πόσα παίρνει και γιατί τα παίρνει. Βγάλτε την επιτέλους.

(Χειροκροτήματα από την πτέρυγα της Ελληνικής Λύσης)

Είναι μια ιστορία για τον πιο ακριβοπληρωμένο επικοινωνιολόγο, παρακαλώ. Και ρωτώ τους καλούς συναδέλφους Νέας Δημοκρατίας αν είχατε ένα μαγαζί και ήταν χρεωμένο, θα κάνατε συνεχώς διαφήμιση; Χρεοκοπημένο μαγαζί είναι. Χρωστάτε 500 εκατομμύρια. Στη «GOOGLE», στην τηλεόραση, παντού διαφήμιση, φιέστες, δεξιώσεις, εκδηλώσεις, πού τα βρήκατε τα λεφτά ρε, παιδιά; Για πείτε μου εκεί στη Νέα Δημοκρατία πού τα βρήκατε τα λεφτά για να τα κάνετε όλα αυτά; Μόνο στη «GOOGLE», λέει, δώσατε 600.000, δεν ξέρω, 300.000 ή 500.000 ή 600.000, δεν ξέρω πόσα δώσατε. Χρωστάτε 500 εκατομμύρια. Στον ισολογισμό σας υπάρχει πρόβλημα. Τα έξοδά σας είναι περισσότερα από τα έσοδα. Ξέρω λίγο από επιχειρήσεις. Πού τα βρήκατε τα λεφτά; Είναι μαύρα μήπως; Ρωτώ διότι αλλιώς δεν δικαιολογούνται. Γιατί αν δεν είναι μαύρα, πληρώστε τα χρέη σας.

Σας τα λέω αυτά για να καταλάβετε ότι ένα κόμμα βαθιά βουτηγμένο στη διαφθορά, στον βούρκο, στην αδιαφάνεια, δεν δικαιούται διά να κυβερνά την Ελλάδα που πρέπει επιτέλους να κυβερνηθεί από διάφανες διαδικασίες και διάφανη κυβέρνηση.

(Χειροκροτήματα από την πτέρυγα της Ελληνικής Λύσης)

Αυτό που προκαλεί μεγαλύτερη θλίψη είναι άλλο όμως. Ενώ χάσατε ένα εκατομμύριο ψηφοφόρους -δεν μιλάμε για εκατό χιλιάδες- ένα εκατομμύριο έφυγαν, πήγαν σε παραλίες, πήγαν κάπου αλλού -το αντιλαμβάνομαι ότι η δικαιολογία είναι αυτή- αντί να στεναχωριούνται που δεν έπεισαν τους ψηφοφόρους να πάνε να ψηφίσουν, γελάνε γιατί πήγαν στην παραλία και δεν τους καταψήφισαν. Δείτε πολιτικαντισμός αίσχιστου είδους.

Προκαλεί, όμως, θλίψη και κάτι άλλο. Κάνατε τα δύο κόμματα τα υπόλοιπα και όλη την Αντιπολίτευση να αλληλοσφάζονται και να αλληλοσπαράζονται για να κάνετε το κομμάτι σας. Κάνατε την Αντιπολίτευση, λοιπόν, να αλληλοσφάζεται με τη λογική την αγγλοσαξονική του Πρωθυπουργού «διαίρει και βασίλευε». Διαιρεί την Αντιπολίτευση, κατακερματίζει την πατριωτική φωνή, την αντιλαϊκή πολιτική σας και τι κάνετε; Χαίρεστε για αυτό, ότι αλληλοσφάζονται οι υπόλοιποι.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Θα σας πω ένα πράγμα. Δεν θα χαίρεστε. Και δεν θα χαίρεστε για έναν και μόνο λόγο. Διότι υπάρχει η Ελληνική Λύση, η οποία πραγματικά θα αποδομήσει όλα όσα κάνετε εναντίον και εις βάρος του ελληνικού λαού.

(Χειροκροτήματα από την πτέρυγα της Ελληνικής Λύσης)

Το λέμε και δεσμευόμαστε. Θα κακοπεράσει η Κυβέρνηση, γιατί κακοπερνάει ο Έλληνας και η Ελλάδα. Θα σας κάνουμε αντιπολίτευση μέχρι τέλους.

Πείτε μου τώρα, εγώ πώς να πιστέψω τη Νέα Δημοκρατία ότι μας λέει ψέματα ότι οι εκλογές ήταν αδιάβλητες, όταν υπάρχουν εξακόσιες χιλιάδες νεκροί ακόμη στους καταλόγους. Εγώ δεν λέω ότι έγινε νοθεία. Λέω, όμως, πώς να πιστέψω ότι δεν έγινε νοθεία, όταν εξακόσιες χιλιάδες νεκροί υπάρχουν στους καταλόγους, όταν τα αποτελέσματα της επιστολικής ψήφου είναι τελείως διαφορετικά από την πανελλαδική; Ρωτώ, έτσι. Πώς να πιστέψω μια κυβέρνηση που μας έλεγε ψέματα ο ίδιος ο Πρωθυπουργός για το εμβόλιο της «ASTRAZENECA» ότι δεν έχει παρενέργειες και μετά από έναν χρόνο απεσύρθη;

Για τις Πρέσπες, για τους φόρους, για το μεταναστευτικό, για τις υποκλοπές, για τα ελληνοτουρκικά, για τα Τέμπη, γιατί να σας πιστέψουμε ότι λέτε αλήθεια; Αφού έχετε μάθει να ψευδολογείτε, να συκοφαντείτε, να λοιδορείτε και να αποκαλείτε την Αντιπολίτευση όταν διαφωνεί μαζί σας «σαχλαμαράκες». Έτσι είπε ο Πρωθυπουργός «σαχλαμάρες» και «σαχλαμαρισμοί». Θα τα πούμε.

Όλα αυτά, λοιπόν, έχουν έναν κοινό παρονομαστή, τον οποίο απεκάλυψε ο Άδωνις Γεωργιάδης ευθέως. Τον είπε σε τηλεοπτικό σταθμό. Σας διαβάζω, για να μη λέτε μετά ότι δεν το είπε, γιατί το έκανε και αυτό ο Πρωθυπουργός με τον Παπαλεξόπουλο. Τα κάνετε και αυτά. «Ο κ. Βελόπουλος υπήρχε περίοδος που ήταν σταθερά στο 12% με 13%. Είχαμε δημοσκοπήσεις στα χέρια μας». Και εγώ ρωτώ: Γιατί οι δημοσκόποι δεν μας έδιναν ποτέ 13% και μας έδιναν πάντα 7%, 8%, 9%, 10%, μέχρι 10,2%, αφού η Νέα Δημοκρατία έχει δημοσκοπήσεις 13%; Είναι διαφορετικές δημοσκοπήσεις; Γι’ αυτό δεν εμπιστευόμαστε τους δημοκόπους πολιτικάντηδες δημοσκόπους!

(Χειροκροτήματα από την πτέρυγα της Ελληνικής Λύσης)

Συνεχίζει: «Όμως δεν πήρε το υψηλό δημοσκοπικό ποσοστό του». Για να είμαι ειλικρινής, ο εκλογικός μας στόχος για την Ελληνική Λύση ήταν να μην πάρει ποτέ διψήφιο. Και δεν πήρε διψήφιο. Ο στόχος επετεύχθη». Ο στόχος της Νέας Δημοκρατίας είναι να μη φανεί -ακούστε- η νέα λαϊκή, πατριωτική φωνή στο Κοινοβούλιο και η διακυβέρνηση που έρχεται από τους πατριώτες. Αυτή είναι η πραγματικότητα.

(Χειροκροτήματα από την πτέρυγα της Ελληνικής Λύσης)

Και το παραδέχεται ο Αντιπρόεδρος της Νέας Δημοκρατίας, στόχος ο Βελόπουλος.

Θα σας πω ένα πράγμα. Αντί να έχετε στόχο την επίλυση των προβλημάτων του ελληνικού λαού, έχετε στόχο έναν άνθρωπο και μία ομάδα ανθρώπων που το μόνο που θέλουν να κάνουν είναι να σας κάνουν κριτική για να αυτοβελτιωθείτε. Αλλά δεν βελτιώνεστε. Συνεχώς τσακαλώνεστε, τσαλαβουτάτε μες τη διαφθορά, μες την αδιαφάνεια. Αυτό είναι ένα μεγάλο πρόβλημα.

(Χειροκροτήματα από την πτέρυγα της Ελληνικής Λύσης)

Θέλετε την αλήθεια και θα την πούμε στον ελληνικό λαό. Η Κυβέρνηση και ο Πρωθυπουργός δεν έχουν νομιμοποίηση. Αυτή η Βουλή, όπως είναι το αποτέλεσμα, δεν έχει νομιμοποίηση. Αυτή είναι η πραγματικότητα. Όταν ψηφίζει το 40% εκ των εκατό υπάρχει θέμα νομιμοποιήσεως της Βουλής και της Κυβέρνησης. 40%. Λάβατε 28%, που αν το κάνετε απλή αναγωγή είναι 14%. Σας ψήφισε το 14% των Ελλήνων. Δυστυχώς, αυτό αποδεικνύει κάτι, ότι ούτε μυαλό βάλατε ούτε έχετε καταλάβει ότι διώχνετε τους πολίτες από την πολιτική και από τη νόμιμη υποχρέωση ή δικαίωμα που έχουν να ψηφίζουν.

Και συνεχίζει να λέει ψέματα ο Πρωθυπουργός, αμετανόητος. Έκανε μια συνέντευξη σε ένα φιλικό του μέσο, όπως το ήθελε αυτός, και άρχισε να λέει πάλι: «Ναι θα κάνουμε αυτό, θα φορολογήσουμε..». Δεν είναι λογικά πράγματα αυτά. Είπε για τα ληστρικά τεκμήρια στους ελεύθερους επαγγελματίες, τους οποίους εκβιάζει με πενταετή φορολογικό έλεγχο. Δείτε τι ψέματα λέει. Αν θέλει κάποιος και νομίζει, λέει, ότι ο φόρος που πληρώνει είναι παραπάνω, ας πάει στα δικαστήρια, για να του κάνετε πενταετή φορολογικό έλεγχο, για να τον κάνετε εκβιαζόμενο τον άλλον και να τον έχετε εκβιασμένο. Ξέρουμε πώς κάνουν οι υπηρεσίες σας. Τα είδαμε και στη Χαλκίδα με τα κομματικά σας στελέχη και τον άντρα της... Τα είδαμε εκεί στη Χαλκίδα πώς κάνατε δουλειές.

(Χειροκροτήματα από την πτέρυγα της Ελληνικής Λύσης)

Για τον γάμο ομοφυλοφίλων πάλι τα ίδια, να λέει ότι είναι εναντίον της υιοθεσίας των παιδιών, μη γνωρίζοντας ή κάνοντας πως δεν γνωρίζει ότι αν πάνε στα δικαστήρια αυτοί οι άνθρωποι, θα δικαιωθούν. Έτσι λέει ο νόμος.

Για τα Τέμπη, βέβαια, δεν τόλμησε να πει ούτε τη λέξη «Τέμπη», «έγκλημα των Τεμπών». Ούτε μία λέξη. Καμμία αναφορά για τα Τέμπη. Καμμία! Σαν να μην υπάρχουν οι νεκροί. Σαν να μην υπάρχει το έγκλημα. Σαν να υπάρχει δολοφονία. Γι’ αυτό λέω, είστε αμετανόητοι!

(Χειροκροτήματα από την πτέρυγα της Ελληνικής Λύσης)

Πάμε και στις ιδιωτικοποιήσεις, κύριε Υπουργέ. Μία ερώτηση ως επιχειρηματίας: Εγώ θέλω να πουλήσω ένα μαγαζί που έχω στην Πάτρα, παραδείγματος χάριν. Γιατί να το πουλήσω; Για πείτε μου. Πείτε μας γιατί κάνετε ιδιωτικοποιήσεις, ποιος είναι ο λόγος των ιδιωτικοποιήσεων. Για να εισπράξω κάποια έσοδα. Ωραιότατα, το αντιλαμβάνομαι, για να κάνω μια κίνηση παραγωγικής διαδικασίας. Τα έσοδα που εισπράττουμε από τις ιδιωτικοποιήσεις που πηγαίνουν, ξέρει ο ελληνικός λαός; Ξέρετε εσείς; Εισπράττουμε 100 ευρώ από ιδιωτικοποιήσεις. Τα έσοδα αυτά πού πηγαίνουν; Θα σας απαντήσω εγώ, αφού δεν ξέρετε εσείς. Το Υπερταμείο απάντησε σε ερώτηση του κ. Βιλιάρδου 3560/6-3-2024. Από το 2011 μέχρι το 2023 8,79 δισεκατομμύρια από ιδιωτικοποιήσεις έλαβε η χώρα. 8,7 δισεκατομμύρια. Από αυτά, τα 8,5 δισεκατομμύρια πήγαν στο χρέος. Άρα ξεπουλάτε ασημικά και χρυσαφικά, για να πληρώσετε τα χρέη σας, αλλά το δημόσιο χρέος πάλι αυξάνεται. Μα τι μαεστρία είναι αυτή, ρε παιδιά; Τι μαεστρία! Τι οικονομολόγοι είστε εκεί στην Κυβέρνηση; Πουλάτε τα ασημικά, για να ξεχρεώσουμε, αλλά το χρέος αυξάνεται. Αυτό θέλει μεγάλη προσπάθεια για να το πετύχεις. Εγώ ως επιχειρηματίας ξέρω το ξεχρεώνω και τελειώνω, όχι πουλάω ό,τι έχω και δεν έχω, αλλά πάλι είμαι χρεωμένος διπλά και τριπλά. Κάτι δεν κάνετε καλά.

Θα σας πω και περισσότερα τώρα. Πώς κάνατε τις ιδιωτικοποιήσεις; Να θυμίσουμε τον Προκοπίου, τον φίλο του Άδωνι Γεωργιάδη, αυτός που στον Λακωνικό Κόλπο είχε κάτι πετρελαιοφόρα δεξαμενόπλοια και πηγαινοερχόταν. Δεν ξέρω, έτσι λένε οι πληροφορίες. Το είχα πει και εδώ στη Βουλή. Τα δεξαμενόπλοιά του πήγαιναν στον Λακωνικό, στα διεθνή ύδατα, ξεκουραζόταν εκεί και μετά έφευγαν και πήγαιναν αλλού. Ναι, ναι, ναι, ναι, ναι, έχουμε πολλούς τέτοιους, κύριε Υπουργέ, φίλους σας που κάνετε και δουλειές μαζί τους. Προκοπίου.

Το Πολεμικό μας Ναυτικό -για τα ναυπηγεία-, ο μεγαλύτερος πιστωτής θα πληρωθεί μετά από δεκαετίες. Η μισθοδοσία των εργαζομένων καταβάλλεται κατά 70% από το Πολεμικό Ναυτικό. Αυτό είναι ιδιωτικοποίηση. Το πήρε για να δουλέψει αυτός, αλλά πληρώνει το Πολεμικό Ναυτικό τη μισθοδοσία. Επισκεύασε εξήντα πλοία εμπορικά. Το κράτος πληρώνει όλα τα έξοδα. Δηλαδή, πληρώνει το κράτος, εισπράττει ο ιδιώτης και αυτό λέγεται ιδιωτικοποίηση. Έτσι κάνετε ιδιωτικοποιήσεις; Κάτι δεν κάνετε καλά. Κάτι δεν κάνετε καλά.

Χρωστούσαμε 320 δισεκατομμύρια. Ξεπουλήθηκαν ΔΕΗ, ΟΤΕ, λιμάνια, μαρίνες, αεροδρόμια, νοσοκομεία, αρχαιολογικοί χώροι και χρωστάμε 400 δισεκατομμύρια. Πείτε μου πώς γίνεται αυτό; Αν μου το αιτιολογήσετε, να πω ότι το αιτιολογείτε: Πουλάμε και ξεχρεώνουμε. Εδώ πουλάμε και χρεωνόμαστε και άλλο. Και δείτε τι πουλάτε: Πουλήσατε την Αλεξανδρούπολη. Τώρα πουλάτε και την Καβάλα. Ξέρετε τι λένε οι Αμερικανοί; Ότι ποτέ δεν παίρνει ο Αμερικανός ένα δεξί παπούτσι. Παίρνει και το αριστερό. Και τι κάνατε τώρα, κύριοι; Αποκόψατε ανατολική Μακεδονία και Θράκη, δίνοντας δύο λιμάνια με κάθετες οδούς μέχρι επάνω την υπόλοιπη Ελλάδα. Το αφήνω εδώ, σταματώ εδώ, γιατί είναι πολύ σημαντικό θέμα τα λιμάνια.

Η Ελλάς μεγαλούργησε ως έθνος και οι Έλληνες από την αρχαιότητα, γιατί είχαν λιμάνια, ναυπηγεία, ναυτοσύνη και Έλληνες που έκαναν εμπόριο και άνθισε η οικονομία!

(Χειροκροτήματα από την πτέρυγα της Ελληνικής Λύσης)

Τώρα το αποκεντρώνετε και το παίρνετε το δικαίωμα ή αν θέλετε τη δυνατότητα αυτή να αναπτυχθεί η ευρύτερη περιοχή. Ακούστε, δεν είμαι εναντίον των ιδιωτικοποιήσεων. Είμαι, όμως, εναντίον αυτού του ξεπουλήματος. Δεν ξεπουλάτε, όμως, μόνο εταιρείες. Φτάσατε στο σημείο η μισή Χαλκιδική να ανήκει σε Βούλγαρους και Σκοπιανούς, το μισό κέντρο της Θεσσαλονίκης να ανήκει σε άλλα έθνη. Ξεπουλάνε τα πάντα. Οι Έλληνες ξεπουλάνε τα πάντα, καταλάβετέ το.

Δεν είναι δυνατόν να θεωρείται ιδιωτικοποίηση η αλλαγή ιδιοκτησιακού καθεστώτος μιας χώρας, το ξεπούλημα της δημόσιας περιουσίας. Δεν είναι δυνατόν να θεωρείται ιδιωτικοποίηση ο πλειστηριασμός της ιδιωτικής περιουσίας με την εξαγορά των σπιτιών από ξένους. Θα έχουμε ένα κράτος που λέγεται Ελλάδα, αλλά δεν θα έχει δημόσια περιουσία και οι ιδιώτες που κατοικούν στην Ελλάδα δεν θα έχουν ιδιωτική ακίνητη περιουσία. Πείτε μου πώς λέγεται όλο αυτό; Εσείς, οι κεντροδεξιοί, ελαφροδεξιοί, μη δεξιοί πατριώτες της Νέας Δημοκρατίας, πείτε μου πώς λέγεται.

Mε απλά λόγια, οδηγείτε τη χώρα στο τέλμα. Γιατί σε λίγο καιρό η Ελλάδα δεν θα έχει τίποτα πια να πουλήσει, τίποτα! Δεν θα έχει μείνει τίποτα, για να πουλήσει και αυτό που θα της μείνει είναι ένα όνομα σε ένα κράτος Ελλάδα και κανένα καθεστώς ιδιοκτησιακό δεν θα είναι ελληνικό. Αυτό, μόνο με παραγωγή πλούτου αναστρέφεται, μόνο με σχέδιο, με πρόγραμμα και όχι ξεπούλημα της δημόσιας και ιδιωτικής περιουσίας των Ελλήνων. Αλλιώς θα αποτύχουμε οικτρά.

(Χειροκροτήματα από την πτέρυγα της Ελληνικής Λύσης)

Και κάνετε και εγκλήματα οικτρά. Παιδεία ιδιωτική, υγεία ιδιωτική, ενέργεια ιδιωτική, όλα ιδιωτικά. Τι είναι μόνο δημόσιο, αγαπητοί συνάδελφοι; Το χρέος. Όλα τα άλλα ιδιωτικά αλλά το χρέος είναι δημόσιο. Τεράστια επιτυχία από μία Κυβέρνηση, η οποία πραγματικά δεν ξέρει που πατάει και που βρίσκεται.

Δεν θέλω να μιλήσω πάρα πολύ, αλλά επειδή είναι πολύ κουβέντα για το «πόθεν έσχες» του κ. Κασσελάκη, για να τα πούμε λίγο, Υπουργέ, οι δυο μας εδώ.

Έκανε νόμο ο Πρωθυπουργός το 2023, ώστε να νομιμοποιείται το μαύρο χρήμα, ναι ή όχι; Ρωτώ, κύριε Υπουργέ. Είναι ο ν.5026/2023 όπου αφαιρέθηκε μια παραπομπή, όπου ομιλεί εκεί ξεκάθαρα για ρευστό που δεν υποχρεούται ο υπόχρεος «πόθεν έσχες» να δηλώσει. Δηλαδή, έκανε νόμο η Νέα Δημοκρατία στις 28 Φεβρουαρίου του 2023, την ημέρα του εγκλήματος των Τεμπών, το περάσατε πλάγια, ενώ τρεις μήνες πριν ο Πρωθυπουργός αγόρασε ακίνητο σε Ζαγοροχώρια, το δήλωσε 30 Δεκεμβρίου του 2022. Δύο οικόπεδα, ένα σπίτι, 70.000 ευρώ. Του δίνω 120.000 ευρώ να τα πάρω, δίνω και 130.000 ευρώ. Ποιον κοροϊδεύετε, ρε παιδιά; Δύο οικόπεδα και ένα ακίνητο στα Ζαγοροχώρια με 70.000 ευρώ; Σοβαρά μιλάτε και αυτός είναι Πρωθυπουργός της χώρας που κάνει νόμο για τον εαυτό του;

Καταθέτω στα Πρακτικά της Βουλής τον νόμο που ξεπλένει το μαύρο χρήμα. Ντροπή! Το καταγγέλλω! Να κάνει προσωπικό δικό του νόμο ένας Πρωθυπουργός γιατί αγόρασε τρία οικόπεδα ή δύο οικόπεδα και ένα σπίτι δύο μήνες πριν! Κι έτσι νομιμοποιούνται όλοι όσοι έχουν μαύρο χρήμα εδώ μέσα και οι υπόχρεοι «πόθεν έσχες» να πουν ότι είχαν στη θυρίδα τους 1.500.000 ευρώ. Δεν τους ελέγχει κανένας, συνάδελφε, κύριε Τσιάρα. Το λέει ο νόμος. Όποιος κατάλαβε τι έγινε, το κατάλαβε. Όποιος δεν θέλει να καταλάβει, ξαναψηφίζει τους διεφθαρμένους του Μεγάρου Μαξίμου. Τελεία, παύλα και πάμε παρακάτω.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

Και εδώ έρχεται ο κ. Κασσελάκης. Το κάνατε τον άνθρωπο δαντέλα, δέκα μέρες. Δικαιολογημένα για το «πόθεν έσχες» του, μαζί σας είμαι. Είναι λίγο περίεργο, είναι λίγο άκαιρο. Αυτό δεν ήταν «πόθεν έσχες». Για πείτε μου εσείς, γιατί δεν δουλεύει η πλατφόρμα του «πόθεν έσχες»; Πείτε στον ελληνικό λαό ότι δεν κάνατε «πόθεν έσχες» για το 2021 και το 2022; Ξέρετε γιατί δεν κάνατε την πλατφόρμα; Γιατί έπρεπε να δηλώσει ο Πρωθυπουργός αυτό που πήρε. Αυτοί είστε, κύριοι. Αλλά εσείς που είστε; Σας έβαλαν στα ρινγκ, σας ρίχνουν μπουνιές, κλωτσιές, κανένας δεν μιλάει. Γιατί δεν μιλάει κανείς άλλος εδώ μέσα; Τον νόμο δεν τον ξέρετε; Ξέπλυμα χρήματος; Λέω εγώ. Λάθος τυπογραφικό του νόμου; Να αφαιρεθεί μόνο μία μικρή υποπαράγραφος από τον προηγούμενο νόμο φωτογραφικά για τον κύριο Πρωθυπουργό ή για κάποιους άλλους εδώ μέσα; Έτσι νομοθετείτε; Αν συνέβαινε αυτό σε άλλη χώρα, θα είχε παραιτηθεί ο Πρωθυπουργός και η Κυβέρνηση. Δεν νομοθετείς υπέρ του συμφέροντος σου, αλλά υπέρ του συμφέροντος του ελληνικού λαού. Και ντρέπομαι που το λέω.

(Χειροκροτήματα από την πτέρυγα της Ελληνικής Λύσης)

Επαναλαμβάνω την προσφορά, 130.000 ευρώ δίνω εγώ προσωπικά -τα έχω, έχω και «πόθεν έσχες»- στον Πρωθυπουργό να μου δώσει τα δύο οικόπεδα και το σπίτι στα Ζαγοροχώρια. Τα αγόρασε 70.000 ευρώ. Θα βγάλει τα διπλά λεφτά. Επένδυση πάρα πολύ καλή.

Πάμε και στην ακρίβεια, για να κλείνω σιγά-σιγά. Ακούστε, λοιπόν, το έχω πει και άλλη φορά, ερωτήσεις και απαντήσεις. Γιατί έχουμε ακρίβεια ρωτάνε οι δημοσιογράφοι. Την ίδια πατέντα όλοι τους. Γιατί έχουμε ακρίβεια, γιατί δεν μειώνετε τον ΦΠΑ; Και αρχίζει ο Βορίδης -το πρωί τον άκουγα- κι όπου έχουμε εμείς την αίσθηση, δεν είναι έτσι, η μείωση ΦΠΑ δεν μπορεί να πάει στο προϊόν κ.λπ.. Για σταθείτε, ρε παιδιά. Αν η Κυβέρνηση αποφασίσει να μηδενίσει τον ΦΠΑ, δεν μπορεί να ελέγχει μετά το σουπερμάρκετ αν ανέβασε την τιμή, ναι ή όχι; Αν δεν μπορεί να ελέγξει, πηγαίνετε στα σπίτια σας, απαλλάξτε μας επιτέλους από την παρουσία σας, να αναλάβουν άλλοι για να λύσουν το πρόβλημα.

(Χειροκροτήματα από την πτέρυγα της Ελληνικής Λύσης)

Κι αν θέλετε να πιστέψουμε αυτό που λέτε, να το δεχτώ, έχουμε ακριβή ενέργεια. Ποιος αποφασίζει; Ωραία! Πάμε στο κυρίως πιάτο τώρα. Γιατί δεν κάνατε κακούργημα την αισχροκέρδεια; Δεν είναι αδίκημα, ναύαρχέ μου, η αισχροκέρδεια. Ούτε καν πλημμέλημα είναι. Είναι σαν να λέτε τον απατεώνα που αισχροκερδεί «αισχροκέρδισε, δεν πληρώνεις». Μη μου πείτε ότι βάζετε πρόστιμα. Πείτε στον ελληνικό λαό ότι αν κλέψω 100 εκατομμύρια ευρώ από αισχροκέρδεια, μόνο 1 εκατομμύριο πληρώνω πλαφόν. Πλαφόν στις τιμές των προϊόντων δεν βάζετε, πλαφόν στα πρόστιμα αυτών που αισχροκερδούν, βάζετε. Υπηρετείτε τους ολιγάρχες και όχι τους πολίτες.

(Χειροκροτήματα από την πτέρυγα της Ελληνικής Λύσης)

Για να δείτε την ειδοποιό διαφορά και αν θέλετε υπάρχει και αυτό που έκανε και η Κύπρος, το ECOFIN. Κάντε το έτσι, από τον παραγωγό μια εφαρμογή μέχρι το σουπερμάρκετ, στη διαδρομή η τιμή αναγράφεται σε αυτή την εφαρμογή. Το έχουν οι Κύπριοι και έπεσαν οι τιμές έπεσαν οι τιμές.

Δυστυχώς εδώ, εργάζεστε άοκνα -να το πω αυτό- εργάζεστε πυρετωδώς -να το πω κι αυτό- μόνο για το συμφέρον των ολιγαρχών καπιταλιστών και της πλουτοκρατίας, όχι των απλών ανθρώπων και πολιτών. Δυστυχώς! Γι’ αυτό πήγατε στο 28% και θα πάτε και στο 8% στο τέλος, αν συνεχίσετε αυτή την αντιλαϊκή πολιτική.

(Χειροκροτήματα από την πτέρυγα της Ελληνικής Λύσης)

Πόσοι από εσάς γνωρίζετε ότι το 72,5% των πολιτών της χώρας έχουν καταθέσεις κάτω από 1.000 ευρώ. Πόσοι; Ότι το 14,5% έχουν από 1.000 ως 5.000 ευρώ, δηλαδή 7,5 εκατομμύρια Έλληνες δεν έχουν να φάνε! Δεν έχουν να φάνε, το καταλαβαίνετε; Πώς γίνεται αυτό; Πώς το πετύχατε όλοι αυτό το πράγμα; Πώς έγινε αυτό; Εξηγήστε το στον ελληνικό λαό. Και μη μου αρχίσετε πάλι πήραμε 28%. Το είπε και ο Πρωθυπουργός. Τέρμα το 41%. Τώρα θα λέτε 28%.

Ξέρετε, στην πολιτική ζωή όταν πηγαίνεις προς τη δύση, τελειώνει. Έδυσε το άστρο Μητσοτάκη, τελείωσε ο Μωυσής, έρχεται η ήρεμη δύναμη του ελληνικού λαού να αποφασίσει για το μέλλον του. Και αυτό το μέλλον του είναι προδιαγεγραμμένο. Λέγεται Ελληνική Λύση ή πατριωτική διακυβέρνηση! Η νέα διακυβέρνηση για τον ελληνικό λαό από τον ελληνικό λαό!

(Χειροκροτήματα από την πτέρυγα της Ελληνικής Λύσης)

Να σας πω κι άλλο έγκλημα τώρα. Ήρθα σήμερα πραγματικά εκνευρισμένος. Ήταν εδώ ο Πρωθυπουργός, κύριε Υπουργέ, όταν του είπα ότι στην Πάρνηθα έσβησε η φωτιά, επειδή έριξαν αντιπυρικό υγρό, το κόκκινο υγρό. Με είπε «σαχλαμάρα». Εδώ ήταν, εδώ! Ήρθε και είπε «είσαι σαχλαμάρας». Την ίδια μέρα αποδείχτηκε ότι είχα δίκιο. Όλος ο Τύπος έλεγε ότι αγοράσατε αντιπυρικό υγρό και ότι στην Πάρνηθα ρίξατε αντιπυρικό υγρό. Ακούστε τι κάνανε οι εγκληματίες. Ξέρετε πότε παραγγείλατε αντιπυρικό υγρό για τις φωτιές; Εδώ το έχω, 11 Ιουνίου υπεγράφη η σύμβαση στον Πειραιά για προμήθεια επιβραδυντικού υγρού για αεροπυρόσβεση. Πότε θα παραδοθεί; Σε ενενήντα μέρες. Τον Σεπτέμβριο! Να το, πάρτε το! Σύμβαση, την έχω στα χέρια μου, απίστευτοι οι άνθρωποι. Δηλαδή, κάψανε την Ελλάδα πόσες φορές, εκατομμύρια στρέμματα δάσους, σας είπα από πέρσι πάρτε αντιπυρικό υγρό και υπογράφετε τώρα τη σύμβαση, για να πάρουμε τον Σεπτέμβριο το αντιπυρικό υγρό.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυβερνάτε έτσι, κύριε Υπουργέ; Είστε σοβαρός άνθρωπος εσείς προσωπικά. Έτσι κυβερνά μια Κυβέρνηση χρηστή; Αυτό είναι "αχρηστοκυβέρνηση". Άχρηστοι είστε! Ζητώ συγγνώμη, αλλά δεν παραγγέλνεις κάτι τώρα, για να το πάρεις τον Σεπτέμβριο, όταν το χρειάζεσαι τον Ιούνιο, Ιούλιο, Αύγουστο. Εξηγήστε μου τον λόγο. Αν δεν είναι άχρηστος αυτός που το έκανε, είναι επικίνδυνος. Διότι όταν είπα στον Πρωθυπουργό ότι καίγονται τα δάση, μού έλεγε τι είναι αυτά που λες και είδα τον Άδωνι Γεωργιάδη στα Δερβενοχώρια επάνω να κόβει κορδέλα με ανεμογεννήτριες, εκεί που κάηκαν πέρσι.

Πότε πρόλαβαν; Πότε κάηκαν, πότε μπήκαν οι ανεμογεννήτριες; Τι γρήγορες δουλειές κάνετε! Δεν κάνετε, όμως, άλλες γρήγορες δουλειές για την ακρίβεια, τη φτώχεια και την πείνα των Ελλήνων. Γι’ αυτό, επειδή δεν κάνετε γρήγορες δουλειές, θα φύγετε και γρήγορα από τη διακυβέρνηση! Οι εκλογές είναι κοντά, το λένε πλέον όλοι!

(Χειροκροτήματα από την πτέρυγα της Ελληνικής Λύσης)

Θα σας διαβάσω τώρα, κάτι που λέει ένας δικός σας άνθρωπος. Νεοδημοκράτης είναι ο άνθρωπος! Θα σας πω στο τέλος πώς λέγεται. Η πληροφορία μου είναι ότι είναι νεοδημοκράτης. Μισούν ό,τι παράγεται στην Ελλάδα. Επιχειρηματίας Νεοδημοκράτης. Δεν το λέμε εμείς. Λέει, λοιπόν, «υψηλά ιστάμενοι μισούν ό,τι παράγεται στην Ελλάδα. Είναι πολύ ακριβές και οι πρώτες ύλες. Χαρακτηρίζω την Ελλάδα ως τη χώρα με τους πιο φτωχούς καταναλωτές και τις πιο ακριβές τιμές». Προσθέτει ο ίδιος: «Η ποιότητα των τροφίμων αλλάζει προς το χειρότερο, θα έχουμε πείνα σύντομα».

Ποιος το λέει αυτό; Τον όμιλο Βενέτη τον ξέρετε; Ο κ. Μονεμβασιώτης. Μισείτε ό,τι παράγεται στην Ελλάδα. Εμείς αγαπάμε και την Ελλάδα και ό,τι παράγεται στην Ελλάδα και θα παράγουμε για την Ελλάδα. Δικό σας είναι αυτός. Και το λέει αυτός. Δικός σας. Δικό σας παιδί είναι ο Βενέτης. Δικός σας. Μπορεί τελευταία να πήγε στη σωστή διαδρομή, να έφυγε από την πίστα της Νέας Δημοκρατίας που είναι πίστα -να μην πω τι- κακοτράχαλη και να ήρθε σε μια άλλη πίστα. Δεν ήρθε στη δική μας πάντως. Δεν ξέρω που πήγε. Όπου και να πάει ο καθένας είναι δικαίωμά του. Η αλήθεια είναι αυτή όμως. Τη λέει ο κ. Μονεμβασιώτης.

Τώρα πάμε στα ωραία, κύριε Υπουργέ. Ήρθε ο Πρωθυπουργός σας εδώ και μας είπε ψεκασμένους. Έτσι δεν μας έλεγε; Όχι εσάς. Εμάς. Είχαμε την τιμητική μας. Διαβάζω, λοιπόν, τα «Παραπολιτικά»: «Με μελετημένο feng shui το πρωθυπουργικό Γραφείο του Μητσοτάκη». Και βάζει κάτι βατραχάκια στο γραφείο του Πρωθυπουργού. Βατραχάκια. Μιλήστε μου για ξεχασμένους τώρα. Είναι κάτι βατραχάκια ινδικά που δίνουν feng shui. Όχι, θα τα ακούτε. Ψεκασμένοι εμείς που λέγαμε ότι τα εμβόλια έχουν παρενέργειες που επιβεβαιωθήκαμε και δεν είναι ψεκασμένος δαύτος;

(Χειροκροτήματα από την πτέρυγα της Ελληνικής Λύσης)

Στο γραφείο του Πρωθυπουργού γυάλινα βατραχάκια. Να σας τα δώσω να τα δείτε. Λέει, φέρνουν γούρι και ενέργεια θετική διότι ο ψεκασμός που γίνεται από τα αεροπλάνα, με αυτά αντιστρατεύεται σαν ομπρέλα αντιπυραυλική. Αυτός είναι ο Πρωθυπουργός που θα μας πει εμάς ψεκασμένους; Ο ήδη ψεκασμένος με βατραχάκια με feng shui και με διάφορα άλλα πράγματα. Ντροπή.

(Χειροκροτήματα από την πτέρυγα της Ελληνικής Λύσης)

Δεν μιλούσα τότε. Μιλάω τώρα. Πάρτε πέντε βατραχάκια στα γραφεία σας και κάντε feng shui όλοι. Και να πάμε στα σοβαρά τώρα. Φτάνει.

Θέλω μία απάντηση. Η παράταξη της Νέας Δημοκρατίας, εσείς οι συντηρητικοί άνθρωποι, είστε συντηρητικοί. Δόθηκε άδεια για εννέα ολόκληρες ημέρες να γίνει ένα Europride στη Θεσσαλονίκη. Δικαίωμά τους. Δεν θα πω εγώ να μην τον κάνουν. Άποψή μου είναι να μη γίνει ποτέ. Αλλά δικαίωμά σας. Το κάνατε; Το κάνατε. Βγάζει ο εμπορικός σύλλογος μια ανακοίνωση που πραγματικά είναι πέραν του δέοντος ρατσιστική εις βάρος των υπολοίπων. Τι λέει ο εμπορικός σύλλογος; «Καλούμε όλες τις εμπορικές επιχειρήσεις να προσελκύσουν τους επισκέπτες καταναλωτές και να δείξουν φιλόξενη διάθεση. Να κάνουν χαμηλές τιμές και εκπτώσεις και δελεαστικές προσφορές για όλο το χρονικό διάστημα της παραπάνω διοργάνωσης». Δηλαδή, οι Έλληνες οι υπόλοιποι, οι λίγο στρέιτ, οι λίγο αλλιώς, τι είμαστε; Κορόιδα; Είμαστε διαφορετικοί από τα pride; Τότε να γίνουμε όλοι pride και να πάμε να πάρουμε χαμηλές τιμές. Ε, μα δεν γίνεται αλλιώς. Τι είναι αυτά τα πράγματα; Ακούστε. Για μας η Ορθοδοξία, οι κανόνες της, οι νόρμες της, η πίστη μας είναι αδιαπραγμάτευτες. Για εσάς μπορεί να είναι διαπραγματεύσιμες.

(Χειροκροτήματα από την πτέρυγα της Ελληνικής Λύσης)

Εμείς είμαστε στη ρύση του μεγάλου κατ’ εμέ Σιμαρδάνη. Εξαιρετικός άνθρωπος. Τον γνώρισα προσωπικά, είχα μιλήσει μαζί του. Ο Σιμαρδάνης είχε πει το εξής. «Δεν είμαι υπερήφανος που είμαι ομοφυλόφιλος. Κανείς δεν μπορεί να είναι υπερήφανος για το τι κάνει στο κρεβάτι του. Ούτε εσύ πρέπει να νιώθεις περήφανος που είσαι στρέιτ. Να είσαι περήφανος επειδή είσαι τίμιος, καλός άνθρωπος, καλός πατέρας». Αυτά ακριβώς είναι αυτά που σηματοδοτούν τη διαφορετικότητα και την επιλογή ενός ανθρώπου. Γιατί αυτός ο άνθρωπος ήξερε τι έλεγε. Έφυγε από τη ζωή βέβαια. Οι υπόλοιποι, οι γυμνοί, μ’ αυτά που βγάζουν έξω, με τις εικόνες που βεβηλώνουν, που στιγματίζουν. Είναι απαράδεκτες εικόνες. Είμαστε Έλληνες χριστιανοί ορθόδοξοι. Θέλουμε η Ελλάδα να είναι ελληνική, χριστιανική, ανεκτική όμως. Άλλο ένα άλλο το άλλο

(Χειροκροτήματα από την πτέρυγα της Ελληνικής Λύσης)

Έχω και την ανακοίνωση ΥΠΕ -της ΒΥΠΕ, πως λέγεται- της υπηρεσίας υγείας. Κύριε Υπουργέ, σας πω κάτι. Είστε Υπουργός και λέτε ότι θα γίνει μια εκδήλωση, κύριοι συνάδελφοι, στην οποία υπάρχει κίνδυνος να έχουμε νόσο των πιθήκων. Είναι επίσημη ανακοίνωση. Ακούστε. Μεταδιδόμενα σεξουαλικά νοσήματα πάρα πολλά. Επίσης ευλογιά των πιθήκων. Θα έχουμε, λέει, λοιμώδη και σεξουαλικά μεταδιδόμενα νοσήματα. «Να τεθούν σε συναγερμό οι υγειονομικές υπηρεσίες όλης της χώρας». Αυτό το έστειλε η υγειονομική υπηρεσία Θεσσαλονίκης σε όλα τα νοσοκομεία.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πώς επιτρέπετε, λοιπόν, όταν σας προειδοποιούν οι γιατροί ότι μπορεί να έχουμε ευλογιά των πιθήκων, ηπατίτιδα Β΄, μεταδιδόμενα νοσήματα, να γίνει το Europride; Εγώ με το έγγραφο αυτό θα απαγόρευα το Europride. Κινδυνεύει η δημόσια υγεία. Το λέτε μόνοι σας. Δεν το λέω εγώ. Έγγραφο είναι.

(Χειροκροτήματα από την πτέρυγα της Ελληνικής Λύσης)

Και κλείνοντας εδώ θα υπενθυμίσω κάτι από τον Αριστοτέλη. Δεν είναι εδώ βέβαια ο Άδωνις Γεωργιάδης, ο γνωστός εθνικός "κυβιστίας". Να μην τον πω κωλοτούμπα! Ναι, διότι δεν μπορείς μια φιλία περίπου τριάντα ετών, επειδή είσαι σε ένα κόμμα το οποίο ψεύδεται εναντίον του φίλου σου, να συναινείς στο ψεύδος. Και αναφέρομαι στα χειρόγραφα. Ήξερα από το 2016. Είχα το βίντεο. Δεν το έδειξα ποτέ μου. Με λοιδορούσε ο Πρωθυπουργός. Με λοιδορούσαν Υπουργοί. Εσείς προσωπικά. Το άκουγα. Δεν έχει σημασία. Άποψή σας, τη δέχομαι. Αλλά είχα ένα βίντεο με τον Άδωνη να το κάνει πριν από εμένα και δεν το έβγαζα. Ξέρετε γιατί; Αυτή είναι η ποιοτική μας διαφορά. Εγώ δεν χτυπάω βρώμικα κανέναν. Με στοιχεία, ναι. Αλλά βρώμικα όχι. Η ηθική στην πολιτική αν φύγει, έχουμε χάσει όλοι μας, είτε αριστεροί είτε δεξιοί. Και η ηθική είναι το πρόκριμα στην πολιτική. Διότι άνευ ηθικής δεν υπάρχει πολιτική. Και για μας η ηθική είναι η κορωνίδα της ελληνικής Λύσης.

(Χειροκροτήματα από την πτέρυγα της Ελληνικής Λύσης)

Πάμε, λοιπόν, στον Αριστοτέλη και κλείνω. Αριστοτέλης, πολιτικά. Η επιδίωξη της τυραννίας είναι να πτωχεύσουν οι πολίτες. Αφ’ ενός για να συντηρείται με τα χρήματα τους η φρουρά του καθεστώτος, αφ’ ετέρου για να είναι απασχολημένοι οι πολίτες και να μην τους μένει χρόνος για επιβουλές». Σκέψη. «Σε αυτό το αποτέλεσμα αποβλέπουν. Τόσο η επιβολή μεγάλων φόρων και η απορρόφηση των περιουσιών των πολιτών, όσο και η κατασκευή έργων που εξαντλούν τα δημόσια οικονομικά». Αυτό κάνατε όλοι σας. Αυτό πετύχατε. Ό,τι έλεγε ο Αριστοτέλης. Απομυζήσατε τη χώρα, απομυζήσατε τους Έλληνες. Πτώχαιναν οι Έλληνες και η χώρα.

Εμείς σας υποσχόμαστε ένα πράγμα. Θα είμαστε η νέα πατριωτική διακυβέρνηση. Θα είμαστε αυτή η διακυβέρνηση που θα είναι πιστή στους πολίτες, όχι στους ολιγάρχες, όχι στους καπιταλιστές, όχι στους κλέφτες, όχι στους απατεώνες, όχι σε αυτούς που απομυζούν οι κρατικοδίαιτοι επιχειρηματίες την Κυβέρνηση -και δεν ξέρω αν γίνεται το πάρτι και με μέλος της Κυβέρνησης- εμείς θα υπηρετούμε το κοινό καλό, το εθνικό καλό. Θα κάνουμε την Ελλάδα ισχυρή, τους Έλληνες περήφανους. Διότι είμαστε η λύση και είστε το πρόβλημα. Είμαστε η λύση και είστε το πρόβλημα.

Ευχαριστούμε για ακόμη μια φορά τον ελληνικό λαό για την επιλογή του. Δεν θα τους παραδώσουμε. Θα τιμήσουμε την κάθε ψήφο ξεχωριστά. Θα αγωνιστούμε γιατί οι εκλογές έρχονται πολύ σύντομα για το καλό των Ελλήνων όχι των Αμερικανών, όχι των Ρώσων και των Γερμανών. Κανένας από αυτούς. Των Ελλήνων πολιτών που αγαπούν την Ελλάδα που αγαπούν τους Έλληνες. Γι’ αυτό είμαστε εδώ, γι’ αυτό λέμε εθνική ανεξαρτησία, λαϊκή κυριαρχία. Γι’ αυτό λέμε η Ελλάδα ανήκει στους Έλληνες. Πρώτα η Ελλάδα. Πρώτα οι Έλληνες. Σας ευχαριστώ.

(Όρθιοι οι Βουλευτές της Ελληνικής Λύσης χειροκροτούν ζωηρά)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος του ΠΑΣΟΚ κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, αντίθετα από την Κυβέρνηση που όχι μόνο δεν έχει σταθερή λιμενική πολιτική αλλά προχωρά και σε καθολικές παραχωρήσεις λιμανιών της χώρας, κύριε Υπουργέ, με αδιαφάνεια και χαμηλό οικονομικό αντίτιμο, το ΠΑΣΟΚ υποστηρίζει τη στρατηγική αξιοποίησή τους με ουσιαστικό όμως δημόσιο έλεγχο, με ισχυρούς φορείς διοίκησης και με γνώμονα το εθνικό αλλά και το τοπικό συμφέρον. Και γι’ αυτόν τον λόγο, όπως αναλυτικά εξήγησε ο εισηγητής μας, καταψηφίζουμε το παρόν νομοσχέδιο.

Όμως, κυρίες και κύριοι συνάδελφοι, η σημερινή συζήτηση στη Βουλή διεξάγεται στη βαριά σκιά της εκκωφαντικής αποδοκιμασίας της Κυβέρνησης από τους Έλληνες πολίτες. Ακούω πάρα πολλούς από τους συναδέλφους της Νέας Δημοκρατίας να επαναλαμβάνουν ότι πήραν το μήνυμα. Κατ’ αρχάς δεν είναι βέβαιο ότι πήρατε όλοι το ίδιο μήνυμα. Και αν το νομίζετε είναι σίγουρα λάθος, γιατί κάποιοι άλλοι και κυρίως Πρωθυπουργός σας, ερμηνεύουν αλλιώς το μήνυμα. Ο κ. Μητσοτάκης ο οποίος κατέγραψε τον χαμηλότερο αριθμό ψήφων που έχει καταγράψει ποτέ, όχι Κυβέρνηση εν ενεργεία αλλά η Νέα Δημοκρατία από την ίδρυσή της, συμπεριφέρεται σχεδόν σαν να μη συνέβη τίποτα.

Η πρώτη δημόσια παρέμβασή του μετά τις εκλογές ήταν και εξοργιστική και συνάμα προσβλητική για τους πολίτες. Πίσω από κάποιες φαινομενικά απολογητικές διατυπώσεις αναδείχθηκε και πάλι η καθεστωτική νοοτροπία του κ. Μητσοτάκη, ο αυταρχισμός, η αλαζονεία του. Το μήνυμα που έστειλε αυτή τη φορά ο κ. Μητσοτάκης στους Έλληνες πολίτες είναι ότι αυτός ξέρει καλύτερα και ότι θα συνεχίσει να κάνει ό,τι έκανε με διορθωτικές κινήσεις.

Τρία χρόνια επελαύνει η ακρίβεια, η οποία εδώ και καιρό δεν είναι ακρίβεια, είναι αισχροκέρδεια που πλήττει τη μεσαία τάξη και τους πιο αδύναμους οικονομικά συμπολίτες. Και μετά από τρία χρόνια ανακάλυψε ο κ. Μητσοτάκης ότι έχουμε πρακτικές ολιγοπωλίων στην αγορά; Δεν υπάρχει, μήπως, ολιγοπωλιακή διάσταση στην ενέργεια, στις τράπεζες, στον ιδιωτικό τομέα της υγείας;

Ναι, κυρίες και κύριοι της Νέας Δημοκρατίας, αναφέρομαι σε όλους αυτούς που η Κυβέρνηση έκανε τα πάντα για να μη φορολογηθούν. Αναφέρομαι σε όλους αυτούς που η Κυβέρνηση έκανε τα πάντα για να μην πληρώσουν για τα υπερκέρδη που έβγαλαν εν μέσω κρίσης και ακρίβειας. Ο κύριος Πρωθυπουργός, πέρα από την τιμή της φέτας με την οποία ασχολήθηκε το τελευταίο διάστημα, χωρίς όμως επιτυχία, δεν έχει ακούσει τίποτα προφανώς για τις αυξήσεις στο χρηματιστήριο ενέργειας τον Μάιο, αυξήσεις που είναι βέβαιο ότι θα περάσουν στις τιμές ηλεκτρικού ρεύματος από δω και πέρα. Τα στοιχεία που δημοσιεύτηκαν από τη Ρυθμιστική Αρχή Αποβλήτων Ενέργειας και Υδάτων αναφέρουν ότι τον Ιούνιο το πράσινο ή ειδικό τιμολόγιο ηλεκτρικής ενέργειας για τους οικιακούς καταναλωτές θα είναι αυξημένο από 11,5% έως και 65%! Και, αλήθεια, όταν φτάσει ο λογαριασμός στους πολίτες έχει πολύ μεγάλο ενδιαφέρον να δούμε ποιες δικαιολογίες θα επιστρατεύσει και πάλι η Κυβέρνηση. Αλλά είναι μόνο αυτό; Δυστυχώς όχι.

Τι μας είπε για την ακρίβεια ο κ. Μητσοτάκης; Ότι δεν κάνει, λέει, «κινήσεις πανικού» και θα αντιμετωπίσει την ακρίβεια με τα όπλα που διαθέτει. Δηλαδή, θα κάνει ό,τι έκανε μέχρι σήμερα και εμείς θα περιμένουμε να βγει κάτι διαφορετικό. Γιατί το λέμε αυτό; Γιατί ό,τι έχει κάνει μέχρι σήμερα η Κυβέρνηση της Νέας Δημοκρατίας είναι απλά αναποτελεσματικό και αποτυχημένο. Απέτυχε να περιορίσει τις ανατιμήσεις, απέτυχε να μειώσει τις τιμές στο ράφι, απέτυχε να προστατεύσει τους Έλληνες καταναλωτές και κυρίως δεν έκανε τίποτα το ουσιαστικό για να περιορίσει αυτούς που απροκάλυπτα αισχροκερδούν εδώ και πάρα πολύ μεγάλο διάστημα. Διότι η ακρίβεια τροφοδοτεί τελικά την αισχροκέρδεια, με ελληνικά προϊόντα να πωλούνται με χαμηλότερες τιμές στο εξωτερικό απ’ ότι πωλούνται στην Ελλάδα.

Και όταν αυτό το επισημαίνουν καταναλωτικές οργανώσεις, όταν αυτό το επισημαίνουν πολίτες, πολιτικοί φορείς, δημόσιοι παράγοντες, η Κυβέρνηση τι λέει; «Είστε λαϊκιστές». Όταν στην Κύπρο που δεν έχει διυλιστήρια και προμηθεύεται καύσιμα από την Ελλάδα, με αυξημένο μάλιστα κόστος μεταφοράς, κύριε Υπουργέ, η βενζίνη είναι φθηνότερη στην Κύπρο, που δεν έχει διυλιστήρια και έχουμε αυξημένο κόστος μεταφοράς, σε σχέση με την Ελλάδα. Η Κυβέρνηση έχει μια δυσκολία να δικαιολογήσει τα αδικαιολόγητα. Γιατί όμως συμβαίνει αυτό; Γιατί η Κύπρος μείωσε τον ειδικό φόρο κατανάλωσης, μείωσε και τον ΦΠΑ στη βενζίνη, γιατί έτσι συμβαίνει, όταν έχουμε ενεργειακή κρίση τότε αυτές οι μειώσεις είναι αντικειμενικά μονόδρομος.

Εδώ όμως ο κ. Μητσοτάκης, η Νέα Δημοκρατία, θέλουν υψηλό ΦΠΑ όχι μόνο στη βενζίνη, αλλά υψηλό ΦΠΑ στα τρόφιμα, στα βασικά είδη διατροφής, για να έχουν φορολογικά έσοδα. Γιατί στη διάρκεια της διακυβέρνησης Μητσοτάκη τα φορολογικά έσοδα στηρίζονται κυρίως στους έμμεσους φόρους, που ξέρουμε όλοι ότι είναι πιο άδικοι, που ξέρουμε όλοι ότι πλήττουν κυρίως τη μεσαία τάξη και τους πιο αδύναμους οικονομικά συμπολίτες μας. Η αναλογία έμμεσων προς άμεσους φόρους έχει επιδεινωθεί σημαντικά κατά τη διάρκεια της πενταετίας Μητσοτάκη. Και βέβαια το ίδιο γίνεται και στα τρόφιμα.

Και, αλήθεια, επιμένει η Κυβέρνηση, επιμένει ο Πρωθυπουργός ότι η ακρίβεια είναι εισαγόμενη, όπως έλεγε για πάνω από ενάμιση χρόνο, όταν η Ελλάδα, σήμερα που μιλάμε, έχει υπερδιπλάσιο πληθωρισμό στα τρόφιμα σε σχέση με το μέσο όρο της Ευρωζώνης σύμφωνα με τα στοιχεία της EUROSTAT; Και αυτό είναι λαϊκισμός, κύριοι της Νέας Δημοκρατίας. Ή μήπως αμφισβητείτε και αυτά τα στοιχεία; Και γιατί λοιπόν δεν μειώνετε τελικά το ΦΠΑ; Να δούμε, λοιπόν, τα επιχειρήματα σας για να θυμηθούν και να διαπιστώσουν οι πολίτες τις παλινωδίες της Κυβέρνησής σας.

Στην αρχή τι λέγατε; Δεν μειώνουμε τον ΦΠΑ για τα υπερέσοδα, δίνουμε Market Pass στους οικονομικά αδύναμους. Ο ΦΠΑ δεν μειώθηκε, τα υπερέσοδα παρέμειναν, το Market Pass μετά τις εκλογές του Ιουνίου καταργήθηκε με την εξέλιξη της Θεσσαλίας. Στη συνέχεια το επιχείρημα ήταν «δεν μειώνουμε το ΦΠΑ γιατί αυτό το μέτρο και να το ψηφίσουμε δεν θα μπορέσει να περάσει στην αγορά και στις τιμές στο ράφι», όταν στις άλλες χώρες που ψηφίστηκε έχει ήδη περάσει στις τιμές και έχουν μειωθεί οι τιμές στο ράφι και όταν όλοι οι παράγοντες της εγχώριας αγοράς διαβεβαιώνουν ότι αν το ψηφίσετε, την επόμενη μέρα θα περάσει στην κατανάλωση, άρα θα μειωθούν οι τιμές στα βασικά είδη διατροφής.

Αφού, λοιπόν, και αυτό το επιχείρημα σας τελείωσε, το τελευταίο είναι ότι δεν μειώνετε το ΦΠΑ γιατί έτσι θα μειωθούν τα έσοδα. Κινδυνεύει η ελληνική οικονομία κινδυνεύει ακόμα και η καταβολή συντάξεων, όπως είπε το βράδυ της Δευτέρας ο Υπουργός Οικονομικών σε πάνελ εκπομπής στο οποίο ήμουν κι εγώ παρών. Μάλιστα, ο κ. Μητσοτάκης στην προχθεσινή συνέντευξη απέδειξε ότι όχι μόνο δεν έχει πάρει κανένα μήνυμα, αλλά ουσιαστικά δεν κατάλαβε αυτό που συνέβη την Κυριακή, λέγοντας ότι κάνουν λάθος όσοι πιστεύουν ότι «θα κάνουμε κινήσεις πανικού και θα μειώσουμε το ΦΠΑ, όταν πιστεύω ακράδαντα» -λέω επί λέξει αυτά που είπε- «ότι δεν το αντέχει η ελληνική οικονομία».

Και αναρωτιέμαι εγώ, είναι κίνηση πανικού για τον κ. Μητσοτάκη η μείωση του ΦΠΑ στα βασικά είδη διατροφής και χρησιμοποιεί ως επιχείρημα ότι δεν αντέχει η ελληνική οικονομία, η ελληνική οικονομία που κατά τα άλλα και κατά τον ίδιον αναπτύσσεται δυναμικά και είναι σε πολύ καλό δρόμο, με επενδύσεις, με αύξηση των δεικτών και βεβαίως με ενίσχυση της απασχόλησης; Παραδέχεται, λοιπόν, ο κ. Μητσοτάκης ότι διατηρεί ψηλά το ΦΠΑ στα τρόφιμα για να αποκομίζει από εκεί φορολογικά έσοδα που δεν τολμά να αναζητήσει από άλλες πηγές χρηματοδότησης, από τους έχοντες και κατέχοντες, γιατί αποφεύγει να τους φορολογήσει. Και έτσι τι κάνει; Επιβαρύνει πολύ απλά το μέσο ελληνικό νοικοκυριό.

Και δεν έχει νόημα, βεβαίως, σε έναν αλαζόνα Πρωθυπουργό να του επισημάνουμε ότι χώρες όπως η Ισπανία -μόλις σήμερα ο Πρωθυπουργός Σάντσεθ ανανέωσε μετά από σύμφωνη γνώμη και του ομογάλακτου κόμματός σας τη μείωση του ΦΠΑ στα βασικά είδη διατροφής- Πορτογαλία, Πολωνία, μείωσαν τον ΦΠΑ στα βασικά είδη διατροφής, μειώθηκε ο πληθωρισμός στα τρόφιμα, μειώθηκαν οι τιμές στο ράφι, μειώθηκε το κόστος διαβίωσης και διατροφής για το μέσο νοικοκυριό.

Και δεν έχει κανένα νόημα, γιατί δεν έχουν πάρει κανένα μήνυμα, όπως λένε. Τόσο ο Πρωθυπουργός όσο και ο Υπουργός Οικονομικών υπεραμύνθηκαν μάλιστα του κεφαλικού φόρου που επέβαλαν σε όλους τους ελεύθερους επαγγελματίες, με την επιβολή τεκμηρίων σε όλους τους ανθρώπους της αγοράς. Μέχρι χθες είχαν υποβληθεί περίπου εβδομήντα πέντε χιλιάδες δηλώσεις ελευθέρων επαγγελματιών, εκ των οποίων οι περισσότεροι θα κληθούν να πληρώσουν πολλαπλάσιο φόρο σε σχέση με αυτό που πλήρωσαν πέρυσι.

Και, βέβαια, όλοι αντιλαμβανόμαστε για ποιον λόγο η Κυβέρνηση έδωσε με πολύ μεγάλη άνεση, περιθώριο και παράταση στην προθεσμία υποβολής φορολογικών δηλώσεων και καθυστέρησε το άνοιγμα της πλατφόρμας. Γιατί πολύ απλά δεν ήθελε να πάνε οι ελεύθεροι επαγγελματίες στην κάλπη, αφού πρώτα είχαν ενημερωθεί για τον πολλαπλάσιο φόρο που θα πληρώσουν χάρη στην Κυβέρνηση της Νέας Δημοκρατίας. Γιατί; Γιατί τότε ο λογαριασμός που θα έβγαινε από την κάλπη θα ήταν σίγουρα πολύ πιο βαρύς για την Κυβέρνηση.

Κυρίες και κύριοι συνάδελφοι, ο κ. Μητσοτάκης είπε και άλλα. Και στέκομαι ιδιαίτερα στον ασαφή τρόπο με τον οποίο μίλησε για αλλαγές στο ΑΣΕΠ. Και θα σας έλεγα με μία μόνο φράση, επειδή όλοι υποψιαζόμαστε τι απεργάζεται η Κυβέρνηση: «Κάτω τα χέρια από το ΑΣΕΠ, τη μεγαλύτερη και ουσιαστικότερη θεσμική παρέμβαση για τη διαφάνεια και την αξιοκρατία που έχει τη σφραγίδα και την υπογραφή του ΠΑΣΟΚ».

Εμείς θα την υπερασπιστούμε, όπως θα υπερασπιστούμε τη διαύγεια, το εθνικό σύστημα υγείας, το κράτος δικαίου, αυτό που επιχειρεί να καταλύσει ο κ. Μητσοτάκης με τη βοήθεια της ακροδεξιάς. Γιατί χρειάστηκε τη βοήθεια και τις ψήφους της ακροδεξιάς στη Βουλή για να αλλάξει τη σύνθεση της ΑΔΑΕ και να πετύχει πλειοψηφίες που συγκαλύπτουν ρυπαρά δίκτυα που κάνουν υποκλοπές.

Κυρίες και κύριοι συνάδελφοι, είναι σαφές ότι η Κυβέρνηση αποδοκιμάστηκε και μάλιστα με έναν τρόπο ηχηρό και ισχυρό. Ένα εκατομμύριο εκατόν είκοσι πέντε χιλιάδες εξακόσιοι δύο ψηφοφόροι της απέμειναν την περασμένη Κυριακή και θα ήταν λιγότεροι αν γνώριζαν πολλά από αυτά που ανέφερα πριν. Ο κ. Μητσοτάκης επέλεξε αντίπαλο, του βγήκε όμως μπροστά κάτι άλλο, κάτι που δεν περίμενε. Έθεσε εκβιαστικά διλήμματα που οι πολίτες και του τα απέρριψαν, αλλά και του τα γύρισαν πίσω. Λέει ότι πήρε το μήνυμα, αλλά τελικά φαίνεται ότι δεν πήρε κανένα μήνυμα και απέναντί σας έχετε το ΠΑΣΟΚ και θα το έχετε ανυποχώρητα, με τεκμηριωμένη αντιπολίτευση, με στοιχεία και αποκαλύψεις που σας ενοχλούν, με λύσεις και προτάσεις για την καθημερινότητα.

Απέναντί σας, όμως, κυρίως έχετε μια μεγάλη κοινωνική πλειοψηφία και αυτή η κοινωνική πλειοψηφία σύντομα θα βρει πολιτική έκφραση και αυτοί που απείχαν, θα έρθουν στην κάλπη για να δώσουν το τελικό χτύπημα σε αυτή την Κυβέρνηση. Γιατί όντως εκεί έξω υπάρχει μια νέα κοινωνική και δημοκρατική πλειοψηφία, υπάρχουν δημιουργικές δυνάμεις, πολίτες που είναι έτοιμοι να στηρίξουν ένα ρεαλιστικό και συνεκτικό σχέδιο διακυβέρνησης για να περπατήσουμε μαζί έναν άλλο δρόμο. Και είναι η ώρα ευθύνης για όλους εμάς για να ανοίξουμε τον δρόμο σε αυτήν την προοπτική.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής της Νέας Δημοκρατίας κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, εφόσον ανοίγω τη λίστα των Βουλευτών ομιλητών και προερχόμαστε από την κάλπη της προηγούμενης Κυριακής, αυτή των ευρωεκλογών, επιτρέψτε μου να μοιραστώ ορισμένες σκέψεις μαζί σας οι οποίες και θεωρώ ότι αφορούν το σύνολο του πολιτικού συστήματος. Η αλήθεια είναι ότι δεν κατορθώσαμε τα τελευταία σαράντα χρόνια να καταστήσουμε τις ευρωεκλογές ως μια δημοφιλή κάλπη για το ελληνικό εκλογικό σώμα. Επίσης, είναι αλήθεια ότι καθιερώθηκε ως μια κάλπη όχι σημαντική, μια κάλπη ευκαιρίας για μηνύματα, για διαμαρτυρίες και όλα όσα συζητήθηκαν στις τελευταίες ημέρες. Είχαμε, όμως, ρεκόρ αποχής από όποια πλευρά και αν το δει κανείς.

Άκουγα τον προηγούμενο συνάδελφο να λέει ότι ένα εκατομμύριο διακόσιες χιλιάδες ψηφοφόροι λείπουν από την κάλπη της Νέας Δημοκρατίας σε σχέση με τις περσινές εθνικές εκλογές. Αφ’ ενός μεν πρέπει να μάθουμε να συγκρίνουμε όμοια πράγματα, όχι μήλα με πορτοκάλια, δεν είναι ίδιες οι εκλογές, αφ’ ετέρου δε ψηφοφόροι δεν έλειψαν μόνο από τη Νέα Δημοκρατία, έλειψαν και από άλλα μικρότερα ή μεγαλύτερα κόμματα. Αυτό καθόλου δεν μας εφησυχάζει. Μας προβληματίζει και όπως είπε ο Πρωθυπουργός τη βραδιά των εκλογών ακούμε δυνατά το μήνυμα αυτών των συμπολιτών μας. Είναι, λοιπόν, ευθύνη της Κυβέρνησης κατ’ αρχάς, του κυβερνητικού κόμματος, αλλά και του συνόλου των κομμάτων να προσελκύσουν εκ νέου το ενδιαφέρον αυτών των συμπολιτών μας που είτε αδιαφόρησαν να προσέλθουν στις κάλπες, είτε θέλησαν να στείλουν το δικό τους μήνυμα.

Ως προς τις κομματικές προσεγγίσεις τώρα θα μου επιτρέψετε να πω ότι παρατηρώντας κόμματα της Αντιπολίτευσης να σχολιάζουν κυρίως τι συνέβη στη Νέα Δημοκρατία που παραμένει πρώτο κόμμα με τεράστια διαφορά -μεγαλύτερη από κάθε προηγούμενη ευρωκάλπη είναι η διαφορά, η ποσοστιαία διαφορά, μην το ξεχνάμε αυτό- καταλήγω στο συμπέρασμα ότι δεν νιώθουν την ανάγκη για κανενός είδους αυτοκριτική, ας έχασαν ψηφοφόρους σε σχέση ακόμα και με τις προηγούμενες ευρωεκλογές και όχι εθνικές εκλογές, ας μην πέτυχαν τους ποσοστιαίους στόχους τους, ας μην κατάφεραν κάποια άλλα κόμματα να πετύχουν τη θέση κατάταξης, κοιτάζουν ότι η Νέα Δημοκρατία έχασε ένα εκατομμύριο διακόσιους. Το βασικό συμπέρασμα, κυρίες και κύριοι συνάδελφοι, είναι ότι όλοι αυτοί οι συμπολίτες μας δεν πήγαν στην κάλπη να ψηφίσουν τη Νέα Δημοκρατία, αλλά δεν πήγαν στην κάλπη να ψηφίσουν και κάποιο άλλο κόμμα και είχαν πληθώρα επιλογών. Είχαν κόμματα στα δεξιά της Νέας Δημοκρατίας πολλά. Είχαν κόμματα στα αριστερά της Νέας Δημοκρατίας -καινούργια εννοώ- αρκετά. Είχαν κόμματα μικρά και καινούργιοι ακόμα και στο κέντρο του πολιτικού σκηνικού και δεν πήγαν αυτοί οι πολίτες να ψηφίσουν. Επιτρέψτε μου, αυτό θα έπρεπε πρώτα και πάνω από όλα να προβληματίζει τα κόμματα της Αντιπολίτευσης, μικρότερα ή μεγαλύτερα. Αυτό είναι το βασικό συμπέρασμα των εκλογών.

Εμείς αυτό το μήνυμα που λαμβάνουμε από αυτόν τον κόσμο που απείχε είναι ότι πρέπει να κάνουμε περισσότερα, να τα κάνουμε γρηγορότερα, να συναισθανθούμε σε μεγαλύτερο βάθος τα προβλήματα που τους απασχολούν και να φροντίσουμε να δώσουμε λύσεις. Θα μας επιτρέψετε να πιστεύουμε ότι σε αυτόν τον κόσμο που δεν ήρθε να ψηφίσει, η Νέα Δημοκρατία και ο Κυριάκος Μητσοτάκης βρίσκονται εγγύτερα όλων των υπολοίπων. Διότι αν οι υπόλοιποι βρίσκονταν εγγύτερα σε αυτό το εκλογικό σώμα, ποια καλύτερη ευκαιρία από τις ευρωεκλογές να υπερψηφίσουν αυτά τα κόμματα; Μη θέτετε, λοιπόν, χίμαιρες και πολιτικές αυταπάτες, γιατί το έχετε ξανακάνει στο παρελθόν.

Βεβαίως αυτό που σας ασκώ προσεκτικά ως κριτική τώρα, δεν πρέπει να αφήσει αδιάφορη την Κυβέρνηση και όλους μας. Το βλέπουμε και στεκόμαστε στις φράσεις του Πρωθυπουργού Κυριάκου Μητσοτάκη το βράδυ των εκλογών, ότι ακούμε δυνατά το μήνυμα των πολιτών. Δεν το έχει ξαναπεί Πρωθυπουργός αυτό άμεσα, όταν η κάλπη είναι ζεστή ακόμα και είμαι βέβαιος ότι είναι εκείνος που θα σχεδιάσει με τη συνδρομή όλων μας μια ανασύνταξη και μια επανεκκίνηση, όχι μόνο για τη διάσωση και την αύξηση και την άνοδο των εκλογικών ποσοστών. Αυτό είναι κομματική στόχευση. Η εθνική στόχευση, όμως, είναι ότι η επανεκκίνηση της χώρας πρέπει να οδηγήσει στη συνέχιση της ανάπτυξης, στη συνέχιση της ασφάλειας, στη συνέχιση της ενίσχυσης της εθνικής άμυνας και κυρίως στη συνέχιση της αντιμετώπισης των κοινωνικών προβλημάτων που αντιμετωπίζουν ευρείες μάζες του ελληνικού λαού. Αυτή είναι η στόχευσή μας και μην τρέφετε αυταπάτες για δεύτερη φορά. Αν δεν πετύχουμε τη στόχευση μας στο 100%, να είστε βέβαιοι ότι εν όψει των εθνικών εκλογών του 2027 θα έχουμε πετύχει τους στόχους μας σε πολύ μεγάλο ποσοστό. Αυτά για την κάλπη της Κυριακής.

Δυο λόγια για το νομοσχέδιο, παραχώρηση του Λιμένος Καβάλας «Φίλιππος Β΄». Εκφράζονται αντιρρήσεις, άλλοι λένε να πάμε σε υποπαραχωρήσεις, να μην πάμε σε παραχωρήσεις. Τα λιμάνια είναι συγκριτικό πλεονέκτημα της χώρας. Όσο μεγαλύτερη υπεραξία φέρνουν στην οικονομία, τόσο αυξάνουν τη γεωπολιτική και γεωστρατηγική θέση της χώρας, αυξάνουν την ισχύ της χώρας. Τα λιμάνια μας δυστυχώς ήταν εγκαταλελειμμένα και απαξιωμένα με ελάχιστο κύκλο εργασιών. Κανείς δεν σκέφτεται απ’ όσους εκφράζουν αντιρρήσεις ότι τα τρία λιμάνια Αλεξανδρούπολη, Καβάλα, Θεσσαλονίκη είναι στο πλαίσιο ενός ευρύτερου σχεδίου για τη μελλοντική δημιουργία του σχεδίου «sea to sea» που θα ενωθούν με τρία λιμάνια της μαύρης θάλασσας και θα μετατοπίσουν τον γεωπολιτικό άξονα από τα στενά προς τη χώρα μας; Δεν τα σκέπτονται αυτά; Και μιλάω ως Βουλευτής Μαγνησίας, διότι έχουν ξεκινήσει και οι διαδικασίες παραχώρησης λιμένος Βόλου και κύριε Υπουργέ, εκεί πρέπει να δούμε τα έργα εκβάθυνσης μετά τις ζημιές που προκλήθηκαν από τον «Ντάνιελ», την κακοκαιρία και να προχωρήσουν οι διαδικασίες.

Εγώ θα έλεγα σχηματικά το εξής, κυρίες και κύριοι συνάδελφοι: για να δούμε αν είναι χρήσιμη αυτή η πολιτική, ποια ανάλογη πολιτική παραχώρησης πρέπει να κοιτάξουμε; Τα δεκατέσσερα αεροδρόμια που παραχωρήθηκαν στη «FRAPORT». Πέντε χρόνια μετά, έξι χρόνια μετά τι γίνεται σε αυτά τα αεροδρόμια; Έχει αυξηθεί η κίνηση μεσοσταθμικά πάνω από 30%. Ποιος ωφελείται από αυτή την αύξηση στην κίνηση; Οι επενδυτές; Ασφαλώς, ναι. Δεν επενδύει κανένας για να χάσει. Ωφελείται η εθνική οικονομία και τα έσοδα του δημοσίου; Ωφελούνται. Ωφελείται η ανάπτυξη; Ωφελείται. Ωφελείται η τοπική οικονομία και η τοπική κοινωνία; Βεβαίως ωφελούνται όταν τα αεροδρόμια που παραχωρήθηκαν τότε προσελκύουν μεγαλύτερο επιβατικό κοινό και περισσότερους τουρίστες στις περιοχές. Το τίμημα είναι πάντα σημαντικό. Είναι μια αξία. Η προοπτική και η ανάπτυξη όμως είναι υπεραξία. Γι’ αυτό και ψηφίζουμε το νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο Πρόεδρος της Κοινοβουλευτικής Ομάδας των Σπαρτιατών κ. Στίγκας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κυρία Πρόεδρε, κυρίες και κύριοι συνάδελφοι, πέρασαν και οι πολυαναμενόμενες ευρωεκλογές. Είδαμε και ακούσαμε έναν μεγάλο κρότο και ήταν από τις σφαλιάρες που δέχτηκαν πολλά κόμματα. Και, βεβαίως, το σκηνικό στο «ελλαδιστάν» συμπληρώθηκε από κόμματα που «κέρδισαν» τη μάχη των εδρών. Είτε πήραν για πρώτη φορά από μία έδρα είτε πήραν για δεύτερη φορά μία έδρα παραπάνω. Και, βεβαίως, όλο αυτό το φαιδρό σκηνικό μάς θυμίζει ψευτονταήδες που πανηγυρίζουν όταν δέρνουν κάποιον αδύναμο ή μαζεύονται πολλοί για να πουλήσουν νταηλίκι σε έναν. Διότι κανένας δημοκράτης από εδώ μέσα δεν μίλησε. Κανένας δημοκράτης δεν κατάλαβε. Κανένας δημοκράτης έκανε ότι δεν γνωρίζει τη γνωστή φράση του κωμωδιογράφου Μενάνδρου «Δρυός πεσούσης πας ανήρ ξυλεύεται».

Και για όσους εξακολουθούν να μην καταλαβαίνουν, εξηγώ. Όταν κάποιος ισχυρός άνθρωπος ή θεσμός χάσει τη δύναμή του, τότε όλοι προσπαθούν να επωφεληθούν και να κερδίσουν κάτι από την πτώση του. Έτσι και τώρα. Είδα στην τηλεόραση πολλούς να κομπάζουν εν τη απουσία των Σπαρτιατών. Διότι, αν ο πολιτικός αμοραλισμός, θα πω -να μην πω κάτι πιο βαρύ-, δεν συνωμοτούσε κατά των Σπαρτιατών, τα αποτελέσματα δεν θα ήταν αυτά. Δεν θα έπαιρναν έδρες νεόκοποι πολιτικοί και δεν θα έπαιρναν ούτε μία έδρα εκμεταλλευτές και καταδικασμένοι για απάτες.

Επίσης, η ήττα τουλάχιστον της Νέας Δημοκρατίας και προσωπικά του Κυριάκου Μητσοτάκη θα ήταν, να είστε σίγουροι, ακόμα μεγαλύτερη και σύμφωνα με πρόχειρες εκτιμήσεις θα άγγιζε το 24%-25%. Γιατί αυτή η πτώση των δεκατριών ποσοστιαίων μονάδων μέσα σε έναν χρόνο δεν ήταν απλά ένα χαστούκι, αλλά ήταν μία γροθιά από τους ταλαιπωρημένους πολίτες που μετά από δεκαπέντε χρόνια σκληρών μνημονίων δεν έχουν πια το κουράγιο να παλέψουν για τη ζωή τους και πόσο μάλλον δε να πάνε να ψηφίσουν, που ήταν ο διακαής πόθος σας και δεν μπορούσατε ή δήθεν κάνατε ότι δεν μπορείτε να πιστέψετε ότι η αποχή ήταν τόσο μεγάλη.

Πριν συνεχίσουμε τα δικά μας, πάμε για λίγο στην Ευρώπη. Και εκεί παρ’ ότι η "ευρωσφαλιάρα" ακούστηκε παντού, κάποιοι προφανώς δεν πήραν σοβαρά το μήνυμα. Παράδειγμα ο Μακρόν, που ήρθε δεύτερος, με τον τρίτο πολύ κοντά του, να πηγαίνει άμεσα σε βουλευτικές εκλογές μήπως μπορέσει και περισώσει λιγάκι την αξιοπρέπειά του. Πώς να το εξηγήσει κάποιος, όταν παραμονές εκλογών διατυμπάνιζε ότι θα στείλει στρατεύματα στην κρεατομηχανή της Ουκρανίας. Νομίζετε ότι ο γαλλικός λαός δεν τα έλαβε σοβαρά υπ’ όψιν; Δεν ξέρει ο γαλλικός λαός ότι έχει μπουκώσει η Γαλλία και από λαθρομετανάστες, αλλά και από άλλους λαούς που τους έχουν φέρει από τις αποικίες που είχαν; Ο Σολτς δεν κατάλαβε; Πώς είδε την άνοδο του δήθεν -όπως το ονοματίζει αυτός- ακροδεξιού κόμματος AFD; Γιατί και αυτός τα ίδια έκανε. Και αυτός έλεγε ότι θα κάνει επιστράτευση εννιακοσίων χιλιάδων Γερμανών στρατιωτών, να τους ετοιμάσει για την Ουκρανία, θα στείλει όπλα κ.λπ., θα φτιάξει βέβαια και τον μεγάλο ευρωστρατό. Νομίζετε οι Γερμανοί πολίτες δεν κατάλαβαν τι συμβαίνει ή δεν κατάλαβαν πως οδηγούν την Ευρωπαϊκή Ένωση στην καταστροφή; Να θυμίσω την εποχή των αγροτικών κινητοποιήσεων ψήφισε η Ευρωπαϊκή Ένωση να δώσει 50 δισεκατομμύρια στην Ουκρανία και οι άλλοι είχαν βγει στον δρόμο να ζητήσουν λίγο ψωμί, πώς να σας το πω.

Και αν θέλουμε να μιλήσουμε για σοβαρές κυβερνήσεις, που βεβαίως δεν υπέστησαν ήττα στις Ευρωεκλογές ήταν η Μελόνι και ο Σαλβίνι. Σταθερή αξία. Είναι δύο πολιτικοί που ενδιαφέρονται για τη χώρα και τον λαό τους. Βεβαίως, όπως είπαμε και πριν υπάρχουν και οι δημοκράτες, σαν τον Σολτς, που ονοματίζουν ως ακροδεξιά τα εθνικά κόμματα στην Ευρώπη. Εάν είσαι ακραίος, γιατί θέλεις ελεύθερη τη χώρα σου, καλώς και είσαι ακραίος και ακροδεξιός. Εάν θέλεις τις παραδόσεις σου και τα χρηστά ήθη, καλώς και είσαι ακροδεξιός. Εάν δεν θέλεις ούτε να δεις τους λαθροεισβολείς που έρχονται κατά χιλιάδες από παντού, καλώς και είσαι ακροδεξιός. Εάν θέλεις την ομαλότητα αλλά όχι την ανωμαλία, καλώς και είσαι ακροδεξιός. Νισάφι πια, βαρεθήκαμε. Μόνο ταμπέλες ξέρετε να κολλάτε.

Αλλά το ίδιο, βεβαίως, γίνεται και εδώ στην πατρίδα μας. Οι ανίκανοι, προδότες, ομοφυλόφιλοι, ανώμαλοι, οι ενδοτικοί, οι προσκυνημένοι να αποκαλούν εμάς, τους Σπαρτιάτες, ακροδεξιούς; Προτιμούμε χίλιες φορές, κύριοι συνάδελφοι, εμείς οι Σπαρτιάτες να μη βλάψουμε ποτέ την πατρίδα μας και να μας λένε ακραίους, παρά να είμαστε προδότες και δημοκράτες! Τον όρο «ακροδεξιά» χρησιμοποιεί πολύ και γνωστός δημοσιογράφος και για τα δεξιά κόμματα στην Ευρώπη, αλλά και στην Ελλάδα. Αν θέλετε να το πάρουμε και λίγο διαφορετικά κρατάμε αυτή την ταμπέλα και πέστε μας και ακροδεξιούς, δεν πειράζει. Είναι τιμή μας σε τελική ανάλυση. Τη λεγόμενη χουντοδημοκρατία τη χαρίζουμε σε όλα τα κόμματα που τολμούν να αυτοπροσδιορίζονται ότι ανήκουν στο δημοκρατικό τόξο. Και συνέχισε, βεβαίως, ο μεγάλος δημοσιογράφος στο παραλήρημά του, λέγοντας ότι οι ψηφοφόροι των Σπαρτιατών μεταφέρθηκαν στον Εμφιετζόγλου και σε κάποιον εκλεκτό. Η παραπληροφόρηση στα καλύτερά της, γιατί το συγκεκριμένο πρόσωπο πήρε μόνο τριάντα μία χιλιάδες ψήφους. Οι υπόλοιποι διακόσιες χιλιάδες πού πήγαν; Γιατί το σύνολο των Σπαρτιατών πέρυσι πήραμε διακόσιες πενήντα χιλιάδες. Μήπως πήγαν στην παραλία για μπάνιο; Και τώρα λένε ό,τι τους κατέβει για να τραβήξουν την προσοχή του κόσμου από το ναυάγιο του Τιτανικού της Νέας Δημοκρατίας και του εμμονικού καπετάνιου που έχει όνομα Κυριάκος Μητσοτάκης. Μόνο ο συγκεκριμένος θα μπορούσε να το καταφέρει αυτό. Μόλις σε έναν χρόνο κατάφερε να χάσει το κόμμα του δεκατρείς ποσοστιαίες μονάδες και ένα εκατομμύριο ψηφοφόρους, από το 41% στο 28%. Και αν δεν είχε συμπεριφερθεί περίεργα πετώντας έξω τους Σπαρτιάτες, που είναι το μόνο εθνικό κόμμα στην Ελλάδα αυτή τη στιγμή, τότε η συντριβή σας, κύριοι της Νέας Δημοκρατίας, θα ήταν ακόμα μεγαλύτερη. Αλλά και ο ελληνικός λαός που έχει εξαπατηθεί και έχει προδοθεί πολλές φορές έχει όμως και μνήμη και κρίση.

Ήδη η κατηφόρα σας τελειωμό δεν έχει. Όπως έχω πει και παλαιότερα, θα κάνετε παρέα στον ΣΥΡΙΖΑ και στο ΠΑΣΟΚ, εκεί, στη Β΄ Εθνική και σε ποσοστά 12% με 15%. Όπως έχω πει πολλές φορές, ήρθε η ώρα. Το ΠΑΣΟΚ έχει αρχίσει και ψάχνει για νέο πρόεδρο, γιατί ο κ. Ανδρουλάκης το μόνο που ήξερε να κάνει ως Πρόεδρος του ΠΑΣΟΚ είναι να κλαίει γοερά από το πρωί μέχρι το βράδυ, ακόμα και τα Σαββατοκύριακα, για τις υποκλοπές και το μόνο για το οποίο νοιαζόταν ήταν για το πώς θα κόψει τη χρηματοδότηση των Σπαρτιατών και παράλληλα για το πώς θα στείλει υπομνήματα και ανακρίβειες στον Άρειο Πάγο.

Όσο για τον άλλο Πρόεδρο, του ΣΥΡΙΖΑ, είναι από μόνος του σεναριογράφος και ηθοποιός για επιθεώρηση. Έτσι είναι, αγαπητοί συνάδελφοι. Κρίμα που δεν ζει ο αξιαγάπητος Χάρυ Κλιν. Θα είχε πολύ υλικό για τις παραστάσεις του.

Και αφού ο κ. Κασσελάκης έλυσε όλα τα εσωκομματικά προβλήματα και θέματα -για τη «σφαλιάρα» βέβαια για τις ευρωεκλογές δεν είπε τίποτα, ούτε κουβέντα, άλλα αντ’ άλλων- και αφού έδωσε και λύσεις στους ταλαιπωρημένους Έλληνες πολίτες, τώρα λέει, άκουσον-άκουσον, να ετοιμάσει ένα ίδρυμα κατά της ακροδεξιάς στην Ελλάδα, το οποίο βεβαίως θα έχει παράρτημα και «στο Αμέρικα», στη Νέα Υόρκη. Πώς μπορεί να εξηγήσει κάποιος αυτό το πράγμα από έναν πολιτικό Αρχηγό; Το ίδρυμα αυτό λέει τα εξής: Η δράση του θα είναι εστιασμένη σε προοδευτική κατεύθυνση, ενώ καταλυτικό προς την ενεργοποίηση του ιδρύματος υπήρξε το εκλογικό αποτέλεσμα των ευρωεκλογών λόγω της ανόδου της ακροδεξιάς.

Είπα και πριν τι σημαίνει ακροδεξιά για τους Έλληνες και τους Ευρωπαίους πολίτες και τι σημαίνει ακροδεξιά για τους δημοκράτες εδώ μέσα. Και συνεχίζει για την άνοδο της ακροδεξιάς. Είχε πει πριν από μήνες, άλλωστε, και είχε προειδοποιήσει ο πρώην Πρωθυπουργός και Πρόεδρος του ΣΥΡΙΖΑ κ. Αλέξης Τσίπρας προβάλλοντας ως ανάχωμα σε αυτό τη συνεργασία των προοδευτικών δυνάμεων.

Αφού τα «έκανε ρόιδο!», όπως λέμε και στο χωριό μου, ο κ. Τσίπρας θέλει να γίνει τώρα και παγκόσμιος ηγέτης και να φτιάξει κι αυτός ιδρύματα.

Αυτά είναι αστειότητες, κυρίες και κύριοι συνάδελφοι.

Και, βεβαία, ο τρίτος της παρέας που θα μείνει άνεργος θα είναι ο σημερινός Πρωθυπουργός μετά το Βατερλό που υπέστη, αλλά παρ’ όλα αυτά δείχνει αμετανόητος. Στην πρώτη του συνέντευξη μετά τις εκλογές -και προφανώς δεν μπορεί να εξηγηθεί αλλιώς, έχει το ακαταλόγιστο- είπε επί λέξει: «Δεν με αφορά καθόλου η συζήτηση περί δήθεν δεξιάς στροφής της Νέας Δημοκρατίας».

Εμάς ποσώς μας ενδιαφέρει, κύριε Μητσοτάκη. Συνέχισε να οδηγείς στο κέντρο μαζί με τους «πασόκους» και τους συμβούλους με τα ειδικά γούστα που γέμισαν το Μέγαρο Μαξίμου και θα δεις σύντομα τον γκρεμό. Δεν μας ενδιαφέρει ο γκρεμός της Νέας Δημοκρατίας, μας ενδιαφέρει ο γκρεμός της χώρας.

Παράλληλα, υπήρξε μια βαρυσήμαντη δήλωση από τον Σκέρτσο, τον παντογνώστη σύμβουλό σας, κύριε Μητσοτάκη, που δείχνει ότι στη Νέα Δημοκρατία δεν πρόκειται ποτέ να βάλετε μυαλό. Είπε: «Αν είναι να υπάρχει πολιτικό κόστος για τέτοιες κατακτήσεις σε επίπεδο κοινωνικών δικαιωμάτων, ας είναι αυτό». Και εννοεί τον νόμο των ομοφυλοφίλων που με τόση θέρμη έφερε εδώ και παραβίασε όλους τους κανόνες της ηθικής και της λογικής και έγινε νόμος του κράτους.

Για τη φτώχεια, την πείνα, την εξαθλίωση, την υπογεννητικότητα, την υγεία, την παιδεία και χίλια ακόμα προβλήματα που έχει η χώρα μας θα κάνετε κάτι, κύριε Σκέρτσο, ή όχι; Ή αυτό είναι το μόνο μέλημά σας; Όμως, όταν έρθει η ώρα θα είναι πολύ αργά. Όχι για εσάς, αλλά μαζί σας θα παρασύρετε και τη χώρα. Και πρόκειται για τη χώρα που γέννησε τη δημοκρατία.

Ο σύμβουλος όμως του Μαξίμου συνέχισε τις προκλητικές δηλώσεις και λέει: Συγκρίνοντας την κάλπη του 2023 για τα κόμματα που είναι δεξιότερα της Νέας Δημοκρατίας με αυτή του 2024 δεν υπάρχει καμμία διαφοροποίηση σε απόλυτους αριθμούς. Πέρυσι οι Σπαρτιάτες, η Ελληνική Λύση και η Νίκη συγκέντρωσαν εξακόσιες εβδομήντα χιλιάδες ψήφους. Φέτος η Ελληνική Λύση, η Νίκη και η Φωνή Λογικής -προέκυψε κι αυτό τώρα- έχουν συγκεντρώσει, λέει, εξακόσιες εξήντα δύο χιλιάδες ψήφους. Εγώ ερωτώ τους δημοκράτες με τις παράνομες μεθοδεύσεις και τις παράνομες ιδέες: Οι Σπαρτιάτες πού είναι; Γι’ αυτό λέω ότι θα ήταν διαφορετικά τα αποτελέσματα και δεν θα χαιρόντουσαν μερικοί-μερικοί.

Συνεχίζοντας ο κ. Μητσοτάκης στη συνέντευξή του είπε: «Υπήρχαν πολίτες που δεν ψήφισαν, επειδή δεν τους πείσαμε ότι οι κάλπες ήταν σημαντικές, αλλά και πολίτες που ήθελαν να μας στείλουν ένα μήνυμα. Μιλούσα ήδη πριν την κάλπη για την ακρίβεια και το πώς η ανάπτυξη πρέπει να φτάσει σε όλους για τις παθογένειες του βαθέως κράτους». Και το κρατάω αυτό. Το «βαθύ κράτος» του κ. Μητσοτάκη τώρα το ανακάλυψε; Ή μήπως είναι ο εμπνευστής; Αυτός δεν δημιούργησε το «Predator»; Αυτός δεν προΐσταται της ΕΥΠ και στις υποκλοπές; Αυτός δεν κατήργησε το κράτος δικαίου; Αυτός δεν χειραγωγεί τα ΜΜΕ; Το βαθύ κράτος φταίει;

Και συνέχισε αμετανόητος: «Δεν κάνουμε πίσω στους ελεύθερους επαγγελματίες». Είπε: «Δεν νομίζω ότι κάποιος θέλει να ζει με 5.000, 7.000 ή 8.000 ευρώ εισόδημα τον χρόνο. Αυτή είναι η προσδοκία μιας ανάπτυξης, να κερδίζουν πολύ παραπάνω από το τεκμαρτό και στη συνέχεια να φορολογούνται γι’ αυτό που δηλώνουν».

Και πώς θα γίνει αυτό, κύριε Μητσοτάκη; Ποιος δεν θέλει να βγάζει χρήματα; Ποιος δεν θέλει να καλυτερεύσει τη ζωή τη δική του και των παιδιών του; Μήπως υπάρχει σωστό φορολογικό περιβάλλον και δεν το ξέρουμε; Υπάρχουν υποδομές σε αυτή τη χώρα, έτσι όπως την καταντήσατε; Οι ελεύθεροι επαγγελματίες έχουν πρόσβαση στις τράπεζες; Γιατί αυτό που ξέρω είναι ότι όλοι είμαστε καταχρεωμένοι.

Και, βεβαίως, είπε και το εξής αμίμητο: «Εάν κάποιου δεν του αρέσουν τα τεκμαρτά εισοδήματα, μπορεί να κάνει ένσταση». Και έρχεται ο φορολογικός μπαμπούλας του κ. Χατζηδάκη και λέει: «Θα σας ψάξουμε βεβαίως σε βάθος πενταετίας, αλλά αφού πρώτα πληρώσετε αυτά που σας λέμε εμείς να πληρώσετε».

Η αλαζονεία του Πρωθυπουργού, βέβαια, συνεχίζεται, δεν το συζητάμε. Δεν έχει καταλάβει τι έγινε. Και λέει ότι δεν μειώνεται ο ΦΠΑ στα τρόφιμα. Προφανώς θα ξανάρθει εδώ και θα πει ότι η φέτα έχει 6 ευρώ το μισό κιλό. Καταλάβατε; Μετά, μπορεί να ξανάρθει, να του γυρίσει το μυαλό και να πει ότι η φέτα έχει 3 ευρώ τα 200 γραμμάρια και πάει λέγοντας.

Σε άλλη συνέντευξή του είχε πει με μελοδραματικό ύφος: «Κατανοώ τα προβλήματα του κόσμου, ειδικά για την ακρίβεια». Κύριε Μητσοτάκη, ο κόσμος και οι Έλληνες δεν θέλουν κανέναν να κατανοεί τα προβλήματά τους. Θέλουν να λύνει τα προβλήματά τους. Αυτό θέλει ο κόσμος, λύσεις για τα τεράστια προβλήματα που έχει.

Εν κατακλείδι, παρά την εκλογική ήττα που υπέστη το κυβερνών κόμμα μαζί με τα υπόλοιπα κόμματα του δημοκρατικού τόξου, συνεχίζουν αμετανόητοι την καταστροφική τους πορεία και την ανθελληνική τους δράση, αλλά θα πρέπει άμεσα να τους σταματήσουμε πριν να είναι αργά για την ένδοξη χώρα μας. Προτίμησαν ως συνωμότες να πετάξουν έξω τους Σπαρτιάτες, ένα απόλυτα δημοκρατικό και εθνικό κόμμα και να αφήσουν μέσα στην εκλογική διαδικασία το φιλοτουρκικό ΚΙΕΦ να αλωνίζει στη Θράκη μαζί με τη Νέα Αριστερά. Γιατί είδαμε και μάθαμε ότι οι Βουλευτές της Νέας Αριστεράς έκαναν προεκλογικό αγώνα για το ΚΙΕΦ.

Και, βεβαίως, είμαι σίγουρος, και το έχω ξαναπεί κι άλλη φορά, ότι εντολές παίρνουν από τη ΜΙΤ και από το τουρκικό προξενείο. Είναι χαρακτηριστική η δήλωση της προέδρου του φιλοτουρκικού κόμματος Τσιγδέμ Ασάφογλου που είπε ότι κάθε μειονοτικός που πήγε στην κάλπη και ψήφισε το ΚΙΕΦ ότι είναι Τούρκος.

Και ερωτώ εγώ τώρα: Δεν υπάρχει ένας εισαγγελέας σε αυτήν τη χώρα; Το Υπουργείο Εξωτερικών τι κάνει; Κοιμάται; Το μόνο που μπόρεσε και είπε ο κ. Γεραπετρίτης είναι ότι σε τρία χρόνια θα έχουμε τουρκικό κόμμα εδώ, μέσα στο ελληνικό Κοινοβούλιο. Και να πω εγώ ότι σε άλλα τρία, πιθανόν τέσσερα χρόνια θα έχουμε και πακιστανικό κόμμα εδώ μέσα στη Βουλή, όπως και αλβανικό κόμμα και όλοι αυτοί, βεβαίως, θα είναι υπέρ των συμφερόντων της πατρίδας τους. Δεν θα πολεμήσουν για την Ελλάδα.

Και, επίσης, ξανακοιμήθηκε το Υπουργείο Εξωτερικών και δεν πήρε χαμπάρι τι έκαναν οι Γκρίζοι Λύκοι της Ολλανδίας που ήρθαν παραμονές των εκλογών και έδωσαν δωρεάν, λέει, στους Τούρκους της δυτικής Θράκης εκατόν τριάντα ηλεκτρικά αυτοκίνητα και αμαξίδια. Και ο εγκάθετος Δήμαρχος Αρριανών και το τουρκικό παρακράτος, όμως, προέβησαν σε μια κίνηση αμφισβήτησης της ελληνικής έννομης τάξης, όπως είπαμε, παραμονές των ευρωεκλογών.

Σύμφωνα με την περιγραφή αυτής της δράσης -και κλείνω- λέει ότι πρόκειται για ένα έργο αφαίρεσης εμποδίων στην Κομοτηνή, με στόχο να εμπλουτίσει τη ζωή των Τούρκων πολιτών μας με αναπηρία στην Κομοτηνή. Αυτά τα βγάζουν σε φυλλάδια, έχουν μεγάλο θράσος. Το έργο μας στοχεύει στην άρση των εμποδίων στην εκπαίδευση, την επιχειρηματική και κοινωνική ζωή των ατόμων με αναπηρία.

Και εγώ ερωτώ ως Έλληνας: Θα βάλουμε ποτέ μυαλό; Το είχα πει πάρα πολλές φορές από αυτό εδώ το Βήμα, το έχω ξαναπεί, τι χρειάζεται το τουρκικό προξενείο στη Θράκη, όταν εκεί είναι αναγνωρισμένη και με τη Συνθήκη της Λωζάνης η μουσουλμανική μειονότητα. Γιατί γίνεται αυτό, κυρίες και κύριοι συνάδελφοι; Πότε θα σταματήσει το θέατρο του παραλόγου; Πότε θα σταματήσουμε να είμαστε ενδοτικοί, να είμαστε προσκυνημένοι;

Πρέπει, επιτέλους, να καταλάβουμε ότι είμαστε Έλληνες και μπροστά στους Έλληνες όλοι κάθονται προσοχή! Επιτέλους!

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχειο Βουλευτής του ΣΥΡΙΖΑ κ. Θεόφιλος Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ, κυρία Πρόεδρε.

Είναι η πρώτη συνεδρίαση της Εθνικής Αντιπροσωπείας μετά τις ευρωεκλογές και πρέπει να πούμε -και φαντάζομαι να συμφωνήσουμε τουλάχιστον η μεγάλη πλειοψηφία των κοινοβουλευτικών κομμάτων- ότι ο μεγάλος νικητής αυτής της διαδικασίας υπήρξε η αποχή.

Πρόκειται για μια αποχή που άγγιξε το 60% και που ουσιαστικά απονομιμοποιεί την πολιτική στη συνείδηση ενός μεγάλου τμήματος του ελληνικού λαού. Και χρειάζεται να εγκύψουμε με πολλή σοβαρότητα, περίσκεψη και σωφροσύνη στο πρόβλημα, για να δούμε γιατί δεν αφορά τους πολίτες η πολιτική, γιατί δεν αφορούν τους πολίτες οι αποφάσεις που παίρνονται σε βάρος ή υπέρ της ζωής τους και γιατί το πολιτικό σύστημα είναι τόσο απονομιμοποιημένο στη συνείδηση.

Γιατί το πλήγμα δεν το δέχεται το πολιτικό σύστημα μόνο, ουσιαστικά το δημοκρατικό πολίτευμα αποδυναμώνεται από την απουσία των πολιτών από την εκλογική διαδικασία. Και τουλάχιστον ως ΣΥΡΙΖΑ στο μέτρο που μας αφορά θα κάνουμε κάθε προσπάθεια, έτσι ώστε να αποκαταστήσουμε την φερεγγυότητα, την εγκυρότητα και κυρίως, τη σημασία της πολιτικής και για την κοινωνία και για τους πολίτες.

Και εάν ο μεγάλος νικητής ήταν η αποχή είναι επίσης αυτονόητο ότι ο μεγάλος ηττημένος είναι η Κυβέρνηση του Κυριάκου Μητσοτάκη, η οποία με οποιοδήποτε κριτήριο ποσοτικό είτε των εκλογών του ’23 είτε των προηγούμενων εκλογών απέτυχε. Και, βεβαίως, απέτυχε, γιατί έρχεται ως νέμεσις αυτό που συμβαίνει πάντα στη Μεταπολίτευση η δεύτερη θητεία μιας κυβέρνησης είναι πολύ χειρότερη από την πρώτη και επιταχύνει την πτώση της.

Το ζητούμενο είναι, λοιπόν, να υπάρξει μια αντιπαραθετική πολιτική στην Κυβέρνηση Μητσοτάκη. Η θέση του ΣΥΡΙΖΑ ως Αξιωματική Αντιπολίτευση επιβεβαιώθηκε. Ο ΣΥΡΙΖΑ, λοιπόν, έχει την ευθύνη την κυρία να αναλάβει μια πρωτοβουλία, έτσι ώστε να δημιουργηθεί το πολιτικό κλίμα που θα αποτελέσει το αντίπαλο δέος στις πολιτικές της Κυβέρνησης Μητσοτάκη, θα αποτελέσει τον συνεκτικό ιστό για να εκπονηθεί μια προοδευτική πολιτική πρόταση και θα αποτελέσει και τη βάση επάνω στην οποία θα ακουμπήσουν λαϊκές ελπίδες, οι ελπίδες της μεγάλης πλειοψηφίας της κοινωνίας για να υπάρξει αλλαγή του πολιτικού σκηνικού.

Σε ό,τι αφορά τώρα αυτό καθαυτό το νομοσχέδιο ο εισηγητής της Πλειοψηφίας κ. Μακάριος Λαζαρίδης ως Βουλευτής Καβάλας ανέπτυξε την επιχειρηματολογία της Κυβέρνησης. Ελπίζω, κύριε συνάδελφε, να μην επικαλεστείτε, παραφράζοντας τον Εγγονόπουλο: Βουλευτή, τι γύρευες εσύ Δραμινός να μιλάς για τον Λιμένα Καβάλας «Φίλιππος»;

**ΚΩΝΣΤΑΝΤΙΝΟΣ ΤΣΙΑΡΑΣ:** Λόγω ομόρου νομού.

**ΘΕΟΦΙΛΟΣ ΞΑΝΘΟΠΟΥΛΟΣ:** Ακριβώς. Λόγω ομόρου νομού, όμως και ελλείψεως Βουλευτή του ΣΥΡΙΖΑ στην Καβάλα έτσι κάνω "εισπήδηση", κατά την εκκλησιαστική ορολογία, στον διπλανό νομό και θέλω να πω ορισμένα πράγματα.

Κατ’ αρχάς πρόκειται για μια διαδικασία η οποία δεν έχει σχέση με αυτή που ακολουθήθηκε στην περίπτωση των λιμανιών της Ηγουμενίτσας, του Ηρακλείου και του Βόλου, όπου πωλήθηκε ή πρόκειται να πουληθεί η πλειοψηφία των μετοχών. Εδώ έχουμε μία υποπαραχώρηση του Λιμένα «Φίλιππος Β΄» που αποτελεί μία από τις τέσσερις λιμενικές εγκαταστάσεις του Οργανισμού Λιμένος Καβάλας και αυτές οι εγκαταστάσεις διαχειρίζονται από τον οργανισμό και έχουν παραχωρηθεί με σύμβαση από το ελληνικό δημόσιο.

Εμείς ως κυβέρνηση του ΣΥΡΙΖΑ είχαμε πετύχει σε συνεργασία με τους θεσμούς να σταματήσουν οι πωλήσεις των λιμανιών και η αξιοποίηση ιδιωτικών κεφαλαίων να γίνεται με τη μέθοδο των υποπαραχωρήσεων, κάτι το οποίο καταγράφηκε στον ν.4597, όπου και αν υπάρχει η σχετική ανάγκη και, βεβαίως, η υπηρεσία δεν έχει στοιχεία δημόσιου αγαθού, παραδείγματος χάριν, ναυσιπλοΐα. Αυτό το καθεστώς αφορά το λιμάνι της Αλεξανδρούπολης και τη λιμενική εγκατάσταση «Φίλιππος» Καβάλας. Η Κυβέρνηση εξέδωσε πρόσκληση υποβολής εκδήλωσης ενδιαφέροντος για το τμήμα του «Φίλιππος» Καβάλας και έχουμε μία παραχώρηση σαράντα χρόνια θα έλεγα, μάλλον, με συμβολικό μίσθωμα.

Κατ’ αρχάς αυτή η διαδικασία είναι προβληματική, γιατί δεν αναλήφθηκαν καθόλου οι ανάγκες της τοπικής οικονομίας ούτε έγινε διαβούλευση. Κατατέθηκε μόνο μία δεσμευτική προσφορά, στοιχείο ιδιαίτερα προβληματικό για το αδιάβλητο της διαδικασίας, αλλά και για το γεγονός ότι ο επενδυτής πλέον γνώριζε ότι στη συνέχεια των διαπραγματεύσεων θα ήταν μόνος και σε ισχυρή θέση απέναντι στην Κυβέρνηση. Καλείται να υλοποιήσει ο επενδυτής επενδύσεις της τάξης των 36 εκατομμυρίων ευρώ, δηλαδή κάτι λιγότερο από ένα εκατομμύριο τον χρόνο συμπεριλαμβανομένων και δαπανών βαριάς συντήρησης. Αλήθεια είναι όμως ότι το αντίτιμο είναι εξαιρετικά χαμηλό και τα πραγματικά ποσά των πραγματικών επενδύσεων είναι πολύ πιο χαμηλά.

Θέλω να κάνω μια αναφορά, επίσης, στο γεγονός ότι μολονότι υπήρχε σχεδιασμός για σιδηροδρομική σύνδεση του λιμανιού με τους Τοξότες της Ξάνθης και στη συνέχεια με την Κομοτηνή και Αλεξανδρούπολη αυτή η παράμετρος δεν τέθηκε εξαρχής στη διαπραγμάτευση με αποτέλεσμα να μην ληφθεί υπ’ όψιν καθόλου μια παράμετρος, η οποία και θα ανεβάσει αρκετά σημαντικά το επιδιωκόμενο τίμημα.

Κλείνω λέγοντας το εξής. Είναι μισή δουλειά αυτή που γίνεται ακριβώς διότι αν το Λιμάνι «Φίλιππος» Καβάλας δεν συνδεθεί με τη Δράμα και η Νέα Εγνατία δεν περάσει από τις Σέρρες και τη Δράμα, αλλά ακολουθήσει τη χάραξη που έχει αποφασιστεί από την Πιέρια κοιλάδα ουσιαστικά ο Λιμένας «Φίλιππος Β΄» αποκόπτεται από τη βαλκανική ενδοχώρα, στην οποία θα είχε πρόσβαση εάν είχε διασυνδεθεί με το σιδηροδρομικό σταθμό της Δράμας, των Σερρών και εκεί θα έμπαινε στη Βουλγαρία.

Άρα και ο σχεδιασμός είναι λάθος και η διαδικασία είναι λάθος και το τίμημα εξαιρετικά μικρό. Με αυτή την έννοια, λοιπόν, είναι επιβεβαιωμένο και από τα στοιχεία και από την επιχειρηματολογία μας για ποιον λόγο καταψηφίζουμε τη συγκεκριμένη σύμβαση.

Σας ευχαριστώ πολύ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Νίκος Παππάς.

**ΝΙΚΟΛΑΟΣ ΠΑΠΠΑΣ:** Ευχαριστώ, κυρία Πρόεδρε.

Πρώτη συνεδρίαση της Βουλής μετά τις ευρωεκλογές και πρέπει να ομολογήσω ότι και εμείς είχαμε μία αβεβαιότητα σε σχέση με το ποιον Υπουργό θα δούμε στο κυβερνητικό έδρανο, διότι οι διαρροές από την κυβερνητική πλειοψηφία, κύριε Στυλιανίδη, ήταν ότι επίκειται ανασχηματισμός. Και, βέβαια, αν κρίνουμε κι από τη δική σας θητεία και τα αποτελέσματα της θητείας του διαδόχου σας, είναι σαφές ότι η Νέα Δημοκρατία «δεν έχει πάγκο».

Όμως, το μείζον ζήτημα δεν είναι αυτό. Το μείζον ζήτημα είναι ότι ο κ. Μητσοτάκης είπε ότι έλαβε το μήνυμα. Και πώς το ερμήνευσε; Να συνεχίσετε, λέει, ακόμα πιο επιτακτικά, ακόμα πιο επίμονα στην ίδια πορεία.

Αυτό δεν σημαίνει «έλαβα το μήνυμα». Αυτό σημαίνει ή ότι είστε μία πολιτική δύναμη εξαιρετικής κουφότητας ή ότι κάνετε πως δεν ακούσατε. Διότι έχετε πέσει στους μικρομεσαίους από το 52%, που το καταγράψατε προ δωδεκαμήνου, στο 28%. Και αυτό είναι το σημειακό. Ποιο είναι το γενικό; Ότι χάσατε ένα εκατομμύριο διακόσιες χιλιάδες ψήφους. Δεν έχει υπάρξει γρηγορότερη κατάρρευση εκλογική στη σύγχρονη ελληνική πολιτική ιστορία. Ούτε στα μνημόνια ούτε μεταξύ 2009 και 2012. Διότι εκεί μεσολάβησε μια τριετία για να γίνει η κατάρρευση.

Και πλανάστε πλάνην οικτράν, αν νομίζετε ότι το 28% είναι κατοχυρωμένο, διότι κοιτάξτε τη σύγχρονη πολιτική ιστορία και δείτε τις δημοσκοπήσεις που βλέπουν το φως της δημοσιότητας μετά από γενικές εκλογές είτε εθνικές είτε ευρωεκλογές. Κόμματα που έχουν σχετικά μεγάλη επιρροή καταγράφουν στις δημοσκοπήσεις χαμηλότερα ποσοστά από το εκλογικό που καταγράψαμε προσφάτως.

Συνεπώς, πρέπει να ετοιμάζεστε κι εμείς να ετοιμαζόμαστε για ενδεχόμενες εκπλήξεις. Το πολιτικό σκηνικό που είχαμε πριν την Κυριακή των ευρωεκλογών αποτελεί παρελθόν. Δεν ακούω πλέον πουθενά ούτε στα τηλεοπτικά πάνελ ούτε πουθενά το 41%. Κι αυτό είναι νομίζω μια θετική καταγραφή.

Λάβατε το μήνυμα; Κανένα μήνυμα δεν λάβατε, κανένα μήνυμα δεν αξιολογήσατε. Διότι «έλαβα το μήνυμα» σημαίνει έλαβα το μήνυμα-ακυρώνω την τεκμαρτή φορολόγηση των επαγγελματιών που σας τιμώρησαν, έλαβα το μήνυμα-μειώνω τους έμμεσους φόρους, διότι επείσθη η κοινή γνώμη ότι οι έμμεσοι φόροι είναι στη ρίζα του προβλήματος της ακρίβειας παρατηρώντας τι γίνεται και διεθνώς. Έλαβα το μήνυμα, τέλος, σημαίνει ότι θα αρθεί η ασυλία και του κ. Καραμανλή και του κ. Τριαντόπουλου και του κ. Παπαδόπουλου για να πάνε στη δικαιοσύνη και να μάθουμε τι έγινε με τα Τέμπη.

Κανένα μήνυμα λοιπόν δεν έχετε αξιολογήσει. Επιμένετε στην ίδια πορεία και θα επιμείνουν στην ίδια πορεία και οι εκλογικές τάσεις οι οποίες καταγράφηκαν.

Το ίδιο και ακόμα πιο ελπιδοφόρο είναι ότι χάσατε ξανά, επανήλθε αυτό που προσδοκά η προοδευτική παράταξη: η πρωτιά του ΣΥΡΙΖΑ στις νέες ηλικίες. Όχι, δεν έχουμε εμείς ένα αποτέλεσμα για το οποίο μπορούμε να πανηγυρίζουμε. Λάβαμε κι εμείς μήνυμα και το μήνυμα που λάβαμε εμείς είναι ότι πρέπει να μπει ένα τέρμα στον κατακερματισμό και στον εμφύλιο μεταξύ των προοδευτικών δυνάμεων. Και θα το αξιολογήσουμε και θα το δείτε και εσείς ανησυχούντες και ο ελληνικός λαός και ο προοδευτικός κόσμος με τις προσδοκίες του για λύσεις.

Υπάρχουν λύσεις. Υπάρχουν λύσεις και δεν θα προχωρήσετε σε αυτές. Σας έχουμε ζητήσει να μειώσετε τους έμμεσους φόρους και σας προκαλούμε. Πάμε μαζί στο Γενικό Λογιστήριο του Κράτους να δούμε πού έχει πάει η κουβέντα περί κοστολόγησης. Διότι σας διέσυρε το Γενικό Λογιστήριο του Κράτους με την ανακοίνωσή του, όπου πέσανε οι φωστήρες, οι πρυτάνεις των κοστολογήσεων που κάθονται στο Μαξίμου ένα δισεκατομμύριο έξω! Αν συγκρίνετε τα χαρτιά, το Γενικό Λογιστήριο σάς έχει πετάξει ένα δισεκατομμύριο έξω, «οφσάιντ», κατά το κοινώς λεγόμενο, σε σχέση με την κοστολόγηση του ΣΥΡΙΖΑ για την οποία είχατε πραγματικά μεγάλη πρεμούρα να την προχωρήσετε.

Λάβατε το μήνυμα. Τι σημαίνει «λάβατε το μήνυμα»; Δεν θα προχωρήσετε στις περικοπές των συντάξεων χηρείας; Δεν θα προχωρήσετε στη μείωση του επιδόματος ανεργίας; Ποιο μήνυμα λάβατε; Τι μήνυμα λάβατε; Τι καταλάβατε; Ότι σας είπαν να συνεχίσετε να διαλύετε τα δημόσια νοσοκομεία; Αυτό καταλάβατε από το αποτέλεσμα των εκλογών; Δεν σας απασχολεί που η χώρα μας είναι τελευταία στις επενδύσεις ως ποσοστό του ΑΕΠ; Δεν σας απασχολεί που οι επενδύσεις αυτές είναι κυρίως αλλαγές χαρτοφυλακίων και εξαγορές ακινήτων; Δεν έχετε μπροστά σας τα δομικά προβλήματα τα οποία χρήζουν αντιμετώπισης;

Και έρχεται και το συγκεκριμένο νομοσχέδιο. Ήταν και ο Θεόφιλος Ξανθόπουλος πριν αναλυτικός και βεβαίως ο εισηγητής μας, ο Χάρης Μαμουλάκης. Καταγράφουμε τις ενστάσεις μας και για το πώς έγινε ο διαγωνισμός που είχε μόνο έναν συμμετέχοντα και για τα αντισταθμιστικά ωφελήματα που έπρεπε να έχει η τοπική κοινωνία και η τοπική οικονομία και δεν τα έχει και για τη χαμηλή ετήσια αμοιβή και για την πιθανότατη εμπλοκή του δημοσίου στις επενδύσεις, επειδή οι προβλεπόμενες δαπάνες από τον ιδιώτη δεν είναι αρκετές.

Ο λαός, κατά τη γνώμη μας, όπως σας είπα, σας έχει στείλει ένα συντριπτικό μήνυμα, το οποίο αρνείστε να διαβάσετε. Βεβαίως αυτή τη στιγμή έχετε το ύστατο επιχείρημα ότι δεν υπάρχει απέναντι μία αξιοπιστία ισχύος που να προβάλλει ως άμεσο το ενδεχόμενο της πολιτικής αλλαγής. Σας καλούμε να μην βιάζεστε, διότι οι εξελίξεις οι πολιτικές θα είναι πυκνές.

Στη Γαλλία, τις προηγούμενες μέρες και στη βάση του αποτελέσματος των ευρωεκλογών, ο Πρόεδρος της Γαλλικής Δημοκρατίας προκήρυξε βουλευτικές εκλογές. Σε λίγα εικοσιτετράωρα μέσα, σοσιαλιστές, κομμουνιστές, πράσινοι και το κόμμα του Μελανσόν ανακοίνωσαν ότι θα κατέβουν μαζί στις βουλευτικές εκλογές, ανακοίνωσαν κοινά ψηφοδέλτια. Αυτός είναι ο εφιάλτης σας, αυτό φοβάστε: τη συσπείρωση των προοδευτικών δυνάμεων, η οποία θα είναι και η άμεση απάντηση στη συνέχιση αυτής της πολιτικής.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Θα ζήσετε τον γαλλικό εφιάλτη!

Εμείς τι έχουμε να πούμε; Άντε και στα δικά μας! Να είστε καλά.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο Βουλευτής του ΣΥΡΙΖΑ κ. Χρήστος Γιαννούλης.

(Θόρυβος στην Αίθουσα)

Άρχισε έντονος διάλογος μεταξύ των δύο παρατάξεων;

**ΧΡΗΣΤΟΣ ΓΙΑΝΝΟΥΛΗΣ:** Ο διάλογος θα αρχίσει, κυρία Πρόεδρε, και θα είναι και δημιουργικός και αποτελεσματικός.

Κύριε Στυλιανίδη, την κατανόησή μου για την ποινή που εκτίετε αυτές τις ώρες, σε αυτή την Αίθουσα, χωρίς να έχετε άμεση ευθύνη.

Πριν ανέβω στο Βήμα, για να είμαι επίκαιρος, προσπάθησα να ρίξω μια ματιά σε παροπλισμένα στελέχη του ΠΑΣΟΚ κυρίως από τη διακυβέρνηση Σημίτη, που προφανώς αυτή την ώρα προετοιμάζονται να ορκιστούν στη νέα Κυβέρνηση Μητσοτάκη, στην κυβέρνηση των επαγγελματιών του κέντρου. Βρήκα πολλά ονόματα παροπλισμένα από την εποχή Σημίτη και ΠΑΣΟΚ. Εύχομαι να μην είναι κάποιο από αυτά που θα σας αντικαταστήσει σε αυτό τον επαπειλούμενο ανασχηματισμό μιας κυβέρνησης, που –όπως είπε και ο Νίκος Παππάς- τρέμει το αφήγημα το βοναπαρτικό ότι αν επανέλθει στη διακυβέρνηση της χώρας η Αριστερά, θα περπατούν ελέφαντες και δεινόσαυροι στην Πανεπιστημίου. Όπως είδατε από το αποτέλεσμα των εκλογών, ο φόβος πλέον δεν αποτελεί αξιόπιστο εργαλείο για τη χειραγώγηση των Ελλήνων πολιτών.

Θέλω να δώσω και μια απάντηση, πριν πάμε στα άλλα. Πριν από λίγο ο κ. Μπουκώρος υπαινίχθηκε για τις πολιτικές ευθύνες της διακυβέρνησης ΣΥΡΙΖΑ για τα δεκατέσσερα αεροδρόμια της «FRAPORT», την ίδια ώρα που συντελείται το δημοσιονομικό και οικονομικό έγκλημα με το αεροδρόμιο του Ηρακλείου στην Κρήτη, την ίδια ώρα που στη δική σας πολιτική αντίληψη, εξέλιξη, ανάπτυξη και αποκρατικοποίηση είναι το ξεπούλημα του «Ελευθέριος Βενιζέλος» με ετήσια πρόσοδο 650 εκατομμυρίων τον χρόνο για τα ελληνικά δημόσια οικονομικά και την οποία εκχωρήσατε στους Καναδούς συνταξιούχους πριν λίγες εβδομάδες, χωρίς ίχνος ντροπής, ευθύνης και ενσυναίσθησης.

Το σύνολο των απωλειών από το «Ελευθέριος Βενιζέλος» σε σχέση με αυτό που περιγράφετε με τα αεροδρόμια της «FRAPORT» είναι δυσανάλογο. Αλλά, ξέρετε κάτι; Αυτό είναι και το πρόβλημα το πολιτικό που οδήγησε σε έναν διάλογο, και στις ευρωεκλογές, αλλά και γενικότερα στην κοινοβουλευτική διαδικασία, όπου είχατε έναν και μόνο στοιχείο. Είχατε άρνηση! Είχατε άρνηση! Δεν είχατε μόνο αλαζονεία. Δεν ήταν μόνο το 41%. Είχατε άρνηση να παραδεχτείτε αδιαμφισβήτητες αλήθειες.

Σε ό,τι αφορά την ακρίβεια, σε ό,τι αφορά την ενέργεια, σε ό,τι αφορά τα καύσιμα, δεν έχετε δώσει μία απάντηση και μας κουνάτε το δάχτυλο περί κινδύνου για το πολίτευμα, για την αποσταθεροποίηση της Κυβέρνησης. Δεν είχατε το θάρρος να δώσετε μια απάντηση γιατί δεν φορολογήσατε τα υπερκέρδη του 2023, που είναι καταγεγραμμένα. Γιατί τα εξαιρέσατε; Προς το συμφέρον ποιου τα εξαιρέσατε από τη φορολόγηση; Πάντως σίγουρα όχι των πολλών.

Απαντώντας και για το αεροδρόμιο «Ελευθέριος Βενιζέλος», είναι πολλά που συνθέτουν μία κυβερνητική εξαετία κατά την οποία απαξιώσατε κάθε δημιουργική πρόταση που ήρθε και από τον ΣΥΡΙΖΑ - Προοδευτική Συμμαχία και από το ΠΑΣΟΚ - Κίνημα Αλλαγής, από φωνές της Αντιπολίτευσης που, αν τις υιοθετούσατε, θα είχαν άμεση επίπτωση στην καθημερινότητα των πολλών που απείχαν και στέλνουν ένα μήνυμα σε εμάς «κάντε κάτι». Το μήνυμα που στέλνουν σε εσάς είναι «σταματήστε να μην κάνετε τίποτε».

Αυτό, ξέρετε, έρχεται να πιστοποιηθεί και με τραγικές εικόνες, με απαξιωτικές εικόνες, όχι μόνο γιατί φοβάστε την ανασύσταση ενός προοδευτικού αριστερού μετώπου που θα σας βάλει στο χρονοντούλαπο της ιστορίας, για να θυμηθώ μια πασοκική έκφραση πιο αυθεντική από τα υπολείμματα των κυβερνήσεων Σημίτη που αναμένεται να υπουργοποιηθούν σε λίγες ώρες.

Είναι απαξιωτική η εικόνα για τη σύγχρονη ελληνική κοινωνία που θέλει να πλησιάσει πιο κοντά στην Ευρώπη οι γονείς να μεταφέρουν ανεμιστήρες σε συνθήκες καύσωνα για να γράψουν τα παιδιά μας εξετάσεις. Και δεν είμαι ούτε μαξιμαλιστής ούτε βερμπαλιστής, όπου ξαφνικά έπρεπε να προβλεφθεί ότι σε όλες τις σχολικές αίθουσες θα υπήρχε κλιματισμός, δεν θα υπήρχαν box και αλουμινένια κουτιά που θα υποκαθιστούν τις σχολικές αίθουσες. Αλλά, τα απότοκα της κλιματικής αλλαγής και την άνοδο της θερμοκρασίας τα διαχειριζόμαστε ως δημόσια κουβέντα εδώ και πάρα πολλά χρόνια.

Εάν εσείς πιστεύετε -βλέπω και την κ. Δεληκάρη εδώ, γιατί το ίδιο ισχύει και στις φοιτητικές υποδομές- ότι δεν είχαμε τον χρόνο πέντε χρόνια τώρα να προλάβουμε το πώς θα διασφαλίσουμε τη λειτουργία των εκπαιδευτικών ιδρυμάτων όλων των βαθμίδων ακόμα και στις κλιματικές συνθήκες όπως αυτές διαμορφώνονται, με συγχωρείτε πάρα πολύ, αλλά η πολιτική δεν είναι μόνο να συλλέγω ψήφους, χειροκροτήματα, τεχνητές επευφημίες και να νιώθει κάποιος ότι «είμαι ο αναντικατάστατος και μετά από μένα το χάος». Πολιτική είναι προσφορά και ευθύνη. Και αυτή την ευθύνη η Νέα Δημοκρατία δεν φαίνεται ότι θέλει να την αναλάβει στα σοβαρά.

Σε ό,τι αφορά τα φορολογικά μέτρα, τα μέτρα που έχουμε προτείνει για την οικονομία, τι είναι αυτό που σας κάνει να φοβάστε για μία άμεση, ευθεία, γενναία, ειλικρινή και δημόσια σύγκριση, χωρίς τους παράλληλους μονολόγους που εκ των πραγμάτων υποστηρίζουμε στο εθνικό Κοινοβούλιο ή σε οποιοδήποτε άλλο φόρουμ, και να υπάρξει μια δημόσια ενώπιον των πολιτών και στη δημόσια συζήτηση σύγκριση;

Ο κ. Μητσοτάκης, μεταξύ όλων των άλλων, έχει δυσανεξία και στις τηλεοπτικές αναμετρήσεις με τους αντιπάλους του. Του πέφτουν «λίγοι» για να μπορέσει να τους αναγνωρίσει ως ισότιμους συνομιλητές. Άλλο δείγμα της αλαζονείας!

Εδώ είναι ο υπεύθυνος οικονομικών του ΣΥΡΙΖΑ - Προοδευτική Συμμαχία, ο κ. Παππάς. Έχετε Υπουργό Οικονομικών τον αμετακίνητο κ. Χατζηδάκη, τον εθνικό καταστροφέα - μεταρρυθμιστή δημοσίων αγαθών και υπηρεσιών, ο οποίος υπερασπίζεται αυτό το χυδαίο πλέον επιχείρημα περί «λεφτόδεντρων», το οποίο δημιουργεί φόβο στον κόσμο, αλλά μας αναγκάζει να καταφύγουμε στην πιο λογική απάντηση ότι τα «λεφτόδεντρα» έχουν πολύ μικρότερη πολιτική σημασία να εκτοξεύονται ως κατηγορία όταν έχεις σπείρει σε όλη τη χώρα «κλεφτόδεντρα». Αυτό είναι πιο ισχυρό και πιο επιζήμιο και για την κοινωνία και για την καθημερινότητα και για την πολιτική.

Θέλω να κλείσω κάνοντας μία έκκληση, γιατί πολλές φορές οι γενικές δημόσιες τοποθετήσεις αποσύρουν το ενδιαφέρον από τα μικρά, αλλά τα πολύ σημαντικά.

Θέλω να κάνω μία έκκληση στον κ. Στυλιανίδη, στον άνθρωπο που υπηρέτησε και στην πολιτική προστασία, μετά τη μεταγραφή του από την Κύπρο. Και εύχομαι να παραμείνετε στην Ελλάδα με την υπουργική σας ιδιότητα. Υπάρχουν συνάδελφοί σας που έχουν μεγαλύτερο απόθεμα κακών επιλογών και εφαρμογών στη διακυβέρνηση Μητσοτάκη.

Έχετε διατελέσει ο έχων την ευθύνη της πολιτικής προστασίας. Δεν είμαστε κοντά στην Ευρώπη, δεν είμαστε δείγμα κράτους δικαίου και ευνομούμενης πολιτείας, όταν πριν από λίγη ώρα με παρέμβαση της δικαιοσύνης στο δάσος του Σέιχ Σου διακόπηκε η κοπή πενήντα δέντρων. Με παρέμβαση της δικαιοσύνης και της Αστυνομίας διεκόπη η κοπή πενήντα δέντρων στο Σέιχ Σου. Δεν ολοκληρώθηκε δυστυχώς, αλλά ξεκίνησε. Και οι υπεύθυνοι των εργολαβικών συμφερόντων που επιλέχθηκαν σε ένα βράδυ από τον κ. Μητσοτάκη για να γίνει το φαραωνικό Flyover που έχει βυθίσει την πόλη σε αδιέξοδο βρίσκονται στην Αστυνομία. Αυτά σε ένα κράτος δικαίου θεωρούνται μηνύματα που δεν στέλνονται μόνο μέσω των εκλογών, στέλνονται και μέσω της καθημερινότητας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής του ΣΥΡΙΖΑ κ. Διονύσης Καλαματιανός.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, είμαστε λίγες μέρες μετά τις ευρωεκλογές. Ο ελληνικός λαός έστειλε πολλαπλά μηνύματα, κυρίως προς την Κυβέρνηση, με την εκτεταμένη αποδοκιμασία των πολιτικών σας. Ένα εκατομμύριο λιγότεροι ψηφοφόροι μέσα σε έναν χρόνο, ιστορικό χαμηλό για τη Νέα Δημοκρατία στη Μεταπολίτευση!

Είναι προφανές ότι οι πολίτες αποδοκίμασαν τα αποτελέσματα των κυβερνητικών επιλογών. Και γίνομαι συγκεκριμένος. Υπάρχει καλύτερο επιχείρημα και απόδειξη για τα αποτελέσματα των κυβερνητικών επιλογών από το γεγονός ότι η Ελλάδα δυστυχώς έπεσε στην τέταρτη χειρότερη θέση στις είκοσι επτά χώρες της Ευρωζώνης στον κίνδυνο φτώχειας και κοινωνικού αποκλεισμού; Η EUROSTAT ανακοίνωσε τα αποτελέσματα χθες. Τέταρτη χειρότερη θέση για την Ελλάδα στους δείκτες κινδύνου, φτώχειας και κοινωνικού αποκλεισμού!

Και πώς να μην είναι έτσι όταν η ακρίβεια και η αισχροκέρδεια σαρώνουν τα πάντα, εξανεμίζουν τα εισοδήματα, η στεγαστική κρίση είναι εδώ παρούσα, τα προβλήματα στα δημόσια νοσοκομεία γνωστά; Υπονόμευση και κατάρρευση των δημοσίων νοσοκομείων! Ψάχνουν οι ασθενείς να βρουν έναν γιατρό και δεν βρίσκουν ή αναγκάζονται να πληρώσουν ένα και δύο χιλιάρικα για να κάνουν μια επέμβαση, ένα χειρουργείο. Σε απογευματινό χειρουργείο βέβαια, αλλιώς θα πρέπει να περιμένουν δύο με τρία χρόνια έως ότου να βρουν να χειρουργηθούν.

Όσον αφορά τα σχολεία μας –αναφέρθηκε προηγουμένως και ο συνάδελφος-, έχετε αναλογιστεί ότι αυτή τη στιγμή τα παιδιά μας δίνουν τις πιο κρίσιμες εξετάσεις για τη ζωή τους σε συνθήκες απάνθρωπες; Καμίνια οι σχολικές τάξεις που δίνουν τις πανελλαδικές εξετάσεις τα παιδιά για να περάσουν σε ένα δημόσιο πανεπιστήμιο! Σε βασανιστήρια τα βάζουμε τα παιδιά. Και είδαμε τις εικόνες με τους γονείς να παίρνουν έναν ανεμιστήρα από το σπίτι τους, μήπως και κάνουν λίγο καλύτερες τις συνθήκες. Αυτή είναι η κατάντια της Ελλάδας! Έτσι φερόμαστε στα νέα τα παιδιά που αγωνίζονται –ξαναλέω- για να εισέλθουν σε ένα δημόσιο πανεπιστήμιο, μια δημόσια σχολή, ένα δημόσιο τμήμα πανεπιστημίου.

Πού είναι η μέριμνα της πολιτείας; Γιατί αφήνουμε απροστάτευτα τα παιδιά μας; Προφανώς δεν λάβατε το μήνυμα, κυρίες και κύριοι της Κυβέρνησης αλλά και κυρίες και κύριοι συνάδελφοι της Πλειοψηφίας. Γιατί αν το είχατε λάβει πραγματικά, ο Πρωθυπουργός δεν θα μιλούσε μόνο για αλλαγή προσώπων. Δεν είναι το πρόβλημα μόνο η αλλαγή προσώπων. Δεν είναι ότι οποιοσδήποτε Υπουργός είναι καλύτερος από τον άλλον και αν πάει κάποιος άλλος θα κάνει κάτι καλύτερο. Το ζήτημα είναι αλλαγή πολιτικής σε όλα αυτά που αναφέρουμε, στην ακρίβεια, στην αισχροκέρδεια, στην ενίσχυση των δημόσιων νοσοκομείων, της δημόσιας παιδείας. Εκεί χρειάζονται παρεμβάσεις. Και δεν είστε διατεθειμένοι να το κάνετε. Άρα μην περιμένετε ανάκαμψη με αλλαγή προσώπων σαν τις μουσικές καρέκλες που αλλάζουν τα παιδιά όταν παίζουν αυτό το παιχνίδι. Δεν είναι αυτό το ζήτημα. Αλλαγή πολιτικής τώρα! Προφανώς όμως δεν είστε διατεθειμένοι να την κάνετε.

Και έρχομαι και στο νομοσχέδιο. Υπάρχει θωράκιση του δημοσίου συμφέροντος στη συγκεκριμένη σύμβαση παραχώρησης; Προφανώς όχι. Ξεκινήσατε με μία λανθασμένη διαγωνιστική διαδικασία. Πού υπήρξε η διαβούλευση με τις τοπικές κοινωνίες; Πού υπήρξε η διάθεση και η σχέση με την τοπική κοινωνία, ώστε να δείξετε ότι σας ακούμε και θέλουμε να κάνουμε κάτι καλό για τον τόπο, την τοπική κοινωνία; Δεν υπήρξε καμμία τέτοια διαβούλευση. Δεν ανακοινώθηκαν ούτε καν οι δεσμεύσεις των υποψήφιων επενδυτών. Και ανακοινώσατε ότι το οικονομικό αντάλλαγμα της σύμβασης είναι 33,9 εκατομμύρια ευρώ και οι επενδύσεις που υποχρεούται να κάνει ο ανάδοχος είναι στα 36 εκατομμύρια ευρώ, στα οποία βεβαίως περιλαμβάνονται και οι δαπάνες βαριάς συντήρησης, που είναι υποχρεωμένος να κάνει αυτές τις δαπάνες αυτός που θα εκτελέσει τη σύμβαση. Μιλάμε για μερικές δεκάδες εκατομμύρια δηλαδή, που είναι πολύ χαμηλά για την αξία του λιμένα.

Και επίσης όσον αφορά τη διάρκεια της σύμβασης, συνηθίζεται να δίνεται έως σαράντα χρόνια η διάρκεια της σύμβασης όταν πρόκειται για εκατοντάδες εκατομμύρια, για πολύ μεγάλη επένδυση. Εδώ για μερικές δεκάδες εκατομμύρια, πάλι σαράντα χρόνια είναι η διάρκεια της σύμβασης. Επίσης το αντάλλαγμα είναι πολύ χαμηλό. Το είπα και προηγουμένως. Και δεν έχετε βάλει στην προκήρυξη το γεγονός ότι προβλέπεται η σύνδεση του λιμανιού με το σιδηροδρομικό δίκτυο. Δεν το έχετε συμπεριλάβει. Γιατί δεν το βάλατε; Αυτό θα αύξανε προφανώς το αντίτιμο, γιατί, θα υπάρχουν μελλοντικές προβολές και αναπτυξιακές οδοί προς όφελος του επενδυτή. Γιατί δεν μπήκε αυτή η πρόβλεψη; Πουθενά δεν αναφέρεται.

Ξαναλέω: Φροντίζετε για το δημόσιο συμφέρον με αυτές τις ενέργειες; Προφανώς όχι. Και για τη χρηματοδότηση επίσης είναι φανερή η αδυναμία κάλυψης από την πλευρά των επενδυτών του χρηματοδοτικού πλάνου, γιατί προβλέπεται και η ενεργός συμμετοχή του δημοσίου για να προβλέψει και να διευκολυνθεί η δανειοδότηση των ιδιωτών. Και πείτε μου, πού έχετε δει να προβλέπεται ότι την εκπόνηση του αναπτυξιακού σχεδίου, θα την έχει ο ιδιώτης; Όταν γίνεται μια τέτοια σύμβαση, το δημόσιο διαμορφώνει το αναπτυξιακό σχέδιο για να δει και τις συνεπαγωγές που έχει αυτή η επένδυση για την οικονομία και όχι ο ιδιώτης. Ο ιδιώτης θα εξυπηρετεί τα συμφέροντά του. Το δημόσιο όμως πρέπει να κάνει το αναπτυξιακό σχέδιο με βάση την ευρύτερη οικονομική αντανάκλαση υποχρεωτικές επενδύσεις.

Το είπα και προηγουμένως. Υπάρχει γενική αναφορά σε κτήρια χωρίς να αναφέρονται κόστη. Έτσι διασφαλίζετε το δημόσιο συμφέρον με γενικές περιγραφές κτηρίων και μέσα και οι βαριές συντηρήσεις σε υποχρεωτικές επενδύσεις;

Όσον αφορά τους δείκτες απόδοσης, που βάλατε κάποιο όριο για ελάχιστα επίπεδα διακίνησης εμπορευματοκιβωτίων; Στη Θεσσαλονίκη και στον Πειραιά εμείς, η δική μας Κυβέρνηση προέβλεψε. Γιατί; Γιατί δεν θέλουμε να επιτρέψουμε στον επενδυτή για να εξυπηρετήσει άλλα επιχειρηματικά του συμφέροντα, να υποβαθμίσει τη λειτουργία του λιμανιού. Δεν το θέλαμε αυτό. Γι’ αυτό και βάλαμε ελάχιστο όριο. Εσείς καμμία τέτοια πρόβλεψη δεν κάνατε.

Προβλέπεται 20% τουλάχιστον οι εταιρείες που συμμετέχουν να έχουν εμπειρία στα λιμάνια. Δεν προβλέπεται από κάπου. Τα ζητάμε, ρωτάμε για αυτά.

Και τέλος για τα εργασιακά δικαιώματα ποια είναι η πρόβλεψη; Ποια είναι η προστασία των εργαζομένων; Καμμία τέτοια προστασία. Και στη Θεσσαλονίκη και στον Πειραιά η δική μας κυβέρνηση είχε σε προτεραιότητα την προστασία των εργασιακών δικαιωμάτων. Εσείς καμμία πρόβλεψη. Δεν ενδιαφέρεστε για τον Έλληνα εργαζόμενο, γι’ αυτόν που δουλεύει εκεί. Και προφανώς ανοίγετε τον δρόμο για να έρθουν εργαζόμενοι από το εξωτερικό και πιο φτηνοί ίσως για τον επενδυτή. Καμμία πρόβλεψη!

Θέλω να πω λοιπόν κλείνοντας ότι αυτή η σύμβαση είναι έξω από τα δεδομένα και δεν υπάρχει καμμία προάσπιση, καμμία θωράκιση του δημοσίου συμφέροντος. Η κριτική είναι μεγάλη. Υπάρχει δίκιο στην κριτική. Ακούστε την. Δυστυχώς όμως δεν βλέπουμε καμμία διάθεση να αλλάξετε ρότα.

Σας ευχαριστώ.

(Χειροκροτήματα)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο κ. Τσιάρας.

**ΚΩΝΣΤΑΝΤΙΝΟΣ ΤΣΙΑΡΑΣ:** Σας ευχαριστώ πολύ κυρία Πρόεδρε.

(Θόρυβος στην Αίθουσα)

**ΠΡΟΕΔΡΕΥΟΥΣΑ (Όλγα Γεροβασίλη):** Είναι ο διάλογος που λέγαμε, κύριε Τσιάρα. Λίγο ζωηρά ξεκίνησε.

**ΚΩΝΣΤΑΝΤΙΝΟΣ ΤΣΙΑΡΑΣ:** Δεν υπάρχει πρόβλημα. Μην ανησυχείτε. Αντιλαμβάνομαι ότι μετά το αποτέλεσμα των ευρωεκλογών υπάρχει και χώρος και διάθεση τέτοιου είδους συζητήσεων μεταξύ σας. Οπότε είναι όλα θεμιτά και όλα είναι λογικά.

Κυρίες και κύριοι συνάδελφοι, είναι λογικό ότι η πρώτη συνεδρίαση της Εθνικής Αντιπροσωπείας μετά την Κυριακή των ευρωεκλογών προφανώς θα δημιουργούσε πολύ μεγάλο ενδιαφέρον για μια συζήτηση σχετικά με το αποτέλεσμα και την ανάλυση του. Και είναι αλήθεια ότι σχεδόν όλοι όσοι συνάδελφοι βρέθηκαν σε αυτό το Βήμα έκαναν μια συγκεκριμένη αναφορά. Προφανώς οι αξιότιμοι Κοινοβουλευτικοί Εκπρόσωποι των δύο μεγαλύτερων κομμάτων της Αντιπολίτευσης έκαναν πολύ πιο εκτενή αναφορά, προτρέποντας μάλιστα την Κυβέρνηση να πάρει το μήνυμα μιας και κατά την άποψή τους δεν πήρε το μήνυμα, αλλά μην κάνοντας καμμία απολύτως αυτοκριτική σε ό,τι αφορά το αποτέλεσμα που πέτυχαν τα δικά τους κόμματα.

Και το λέω αυτό διότι αν πρέπει κανείς να μιλήσει ειλικρινά για το αποτέλεσμα των ευρωεκλογών και να επιχειρήσει την εξαγωγή κάποιων συγκεκριμένων συμπερασμάτων, είναι βέβαιο ότι πρέπει να σταθεί τουλάχιστον σε κάποιες αυτονόητες παραδοχές πριν πει οτιδήποτε άλλο.

Πρώτη λοιπόν παραδοχή: Μια εκλογική διαδικασία στην οποία η αποχή που κατεγράφη, είναι η μεγαλύτερη αποχή που κατεγράφη σε εκλογική διαδικασία στην πατρίδα μας.

Παραδοχή δεύτερη: Είναι γεγονός ότι οι ευρωεκλογές -το έχουμε δει διαχρονικά, το έχουμε διαπιστώσει, το έχουμε παρατηρήσει, το έχουμε καταγράψει- ως εκλογική διαδικασία προσφέρονται και για χαλαρή ψήφο αλλά και για ψήφο διαμαρτυρίας. Νομίζω ότι ειδικά οι συνάδελφοι του ΠΑΣΟΚ καίτοι νεότεροι όλοι, το ξέρουν πολύ καλά από το παρελθόν. Για τον ΣΥΡΙΖΑ η εμπειρία είναι μάλλον ανάμεικτη, μιας και υπήρξαν πολλά πράγματα που ακόμη και μια εκλογική διαδικασία ευρωεκλογών τελικά οδήγησε σε σχετικά πρόωρες εθνικές εκλογές μιας και υπήρχε ανατροπή του πολιτικού σκηνικού.

Παρατήρηση τρίτη: Έχετε διαπιστώσει, κυρίες και κύριοι συνάδελφοι, τι έχει συμβεί στις περισσότερες ευρωπαϊκές χώρες; Έχετε δει τι έχει συμβεί στη Γαλλία, στη Γερμανία, στο Βέλγιο, όπου υπήρξαν αποτελέσματα κυριολεκτικά ανατροπών των παρατάξεων που κατά βάσιν βρισκόντουσαν στην κυβέρνηση των συγκεκριμένων χωρών; Μέσα σε όλο αυτό λοιπόν το σκηνικό έχουμε ένα εκλογικό αποτέλεσμα που οι πολίτες που αποφάσισαν να πάνε να ψηφίσουν, αυτό το 40% και κάτι, επέλεξαν πλειοψηφικά πάλι να δώσουν το μεγάλο ποσοστό στην κυβερνητική παράταξη, τη Νέα Δημοκρατία και όχι στα κόμματα της Αντιπολίτευσης.

Το λέω αυτό διότι όταν ερχόταν ο Αρχηγός της Αξιωματικής Αντιπολίτευσης -πέρα από τους πήχεις που μπορεί να ετέθησαν που κάποιος θα έβαζε πήχη ευρωεκλογών, κάποιος θα έβαζε πήχη εθνικών εκλογών, όλα αυτά είναι θέματα συζήτησης ενδεχομένως που θα κάνουμε σε άλλο στάδιο και σε άλλο επίπεδο κάπως αργότερα ή και συντομότερα- ο κ. Κασσελάκης και έθετε ως ζήτημα δημοψηφίσματος τις συγκεκριμένες ευρωεκλογές και να μαζευτεί όλος αυτός ο κόσμος ο οποίος έχει αντίδραση προς την κυβερνητική παράταξη και την Κυβέρνηση και να διαδηλώσει λέγοντας ότι δεν μπορεί να συνεχιστεί αυτό και να δώσουν μεγάλα ποσοστά στα κόμματα της Κεντροαριστεράς, τελικά εσείς πού συναντηθήκατε με την πραγματικότητα; Για να είμαστε και ειλικρινείς με τον εαυτό μας.

Το λέω αυτό διότι βεβαίως για την Κυβέρνηση είναι ένα μήνυμα, το έχει παραδεχτεί ο ίδιος ο Πρωθυπουργός, ο Κυριάκος Μητσοτάκης, και στο διάγγελμά του, και στη συνέντευξη την τηλεοπτική που έδωσε. Και βεβαίως υπάρχουν θέματα και ζητήματα τα οποία αναγνωρίζουμε ότι απασχολούν τους Έλληνες πολίτες και την ελληνική κοινωνία. Είναι ένα μεγάλο στοίχημα για την Κυβέρνηση να μπορέσει να τα αντιμετωπίσει.

Και το λέω αυτό, κυρίες και κύριοι συνάδελφοι, διότι προφανώς από το 2019 μέχρι το 2023, που έγιναν εθνικές εκλογές, κάτι καλό έκανε η Κυβέρνηση και ξανά έτυχε της εμπιστοσύνης της ελληνικής κοινωνίας και των Ελλήνων πολιτών. Κάτι έκανε καλύτερο και κάποιοι άλλοι θυμούνται ότι δεν το έκανε καλά η προηγούμενη κυβέρνηση.

Βεβαίως υπάρχουν ζητήματα τα οποία επαναλαμβάνω, κύριε Παππά, ξέρουμε καλά ότι απασχολούν την ελληνική κοινωνία. Αν κάποιος κρυφτεί πίσω από το δάχτυλό του και δεν πει ότι η ακρίβεια είναι το μεγαλύτερο πρόβλημα που αντιμετωπίζουν τα ελληνικά νοικοκυριά και οι Έλληνες πολίτες, δεν θα έχει καμμία σχέση με αυτό που πρέπει να λέει και με αυτό που πρέπει να κάνει. Και αν πιστεύει κανείς, επειδή το συζητήσατε και εκτενώς και αυτό το ζήτημα και ήρθατε και κάνατε και προτάσεις διαφορετικές και εσείς και ο κ. Κατρίνης, αν πιστεύει λοιπόν κανείς ότι υπάρχει ένα μαγικό ραβδί, μια μαγική συνταγή, για να αντιμετωπιστεί αυτό το πρόβλημα, το οποίο ειρήσθω εν παρόδω αντιμετωπίζουν πάρα πολλές ευρωπαϊκές οικονομίες, είμαστε εδώ να το ακούσουμε.

Μέτρα όπως «μειώστε τον ΦΠΑ», «χαμηλώστε τον φόρο», κάντε το ένα, κάντε το άλλο, τα οποία σε έναν πολύ μεγάλο βαθμό τίθενται σε αμφισβήτηση για την αποτελεσματικότητά τους προφανώς δεν μπορεί να υιοθετηθούν από μια κυβέρνηση η οποία έκανε τεράστιο κόπο να δημιουργήσει αξιοπιστία για την εθνική της οικονομία μετά από πολλά χρόνια. Μήπως ξεχάσατε τι έχουμε περάσει; Μήπως ξεχάσατε ότι όλες αυτές οι ανέξοδες υποσχέσεις τελικά μας οδήγησαν όχι μόνο στην εποχή των μνημονίων, αλλά και σε μια παρατεταμένη περίοδο οικονομικής κρίσης για όλη την ελληνική κοινωνία και τους Έλληνες πολίτες;

Εμείς είμαστε αποφασισμένοι να συνεχίσουμε σε έναν δρόμο σταθερότητας, σε έναν δρόμο ευθύνης, σε έναν δρόμο σοβαρότητας, απέναντι σε όλες αυτές τις φωνές που με μεγάλη ευκολία μπορεί να ακούγονται ευχάριστα στους Έλληνες πολίτες, πλην όμως δεν προοιωνίζουν σε καμμία περίπτωση το θετικό δικό τους μέλλον. Και το λέμε γιατί, όπως καταλαβαίνετε, αυτού του είδους οι ανέξοδες υποσχέσεις «τα λέμε, αλλά δεν τα κάνουμε» -δεν χρειάζεται να σας θυμίσω τα προγράμματα Θεσσαλονίκης, τα «σκίζουμε τα μνημόνια», αυτά είναι θέματα και ζητήματα τα οποία συζητήσαμε πολλές φορές- μας φέρνουν αντιμέτωπους και με το γεγονός ότι η υιοθέτηση ενός μέτρου τελικά μπορεί να κλονίσει την αξιοπιστία της εθνικής οικονομίας. Φαντάζομαι να γνωρίζετε ότι με βάση τη συνέντευξη που έδωσε ο Πρωθυπουργός θα αποπληρωθούν νωρίτερα και άλλα δάνεια της ελληνικής οικονομίας. Αυτά είναι γνωστά. Αλλά πρέπει να ξέρετε ότι απέναντι στην υιοθέτηση τέτοιου είδους μέτρων, που μπορεί να βάλουν σε σοβαρή διακινδύνευση την πορεία της εθνικής οικονομίας, πρέπει με σοβαρότητα και ευθύνη να κάνουμε συγκεκριμένες επιλογές. Το να λέει κανείς με ευκολία ότι με το «α» είτε με το «β» μέτρο θα μπορέσουμε να αντιμετωπίσουμε αυτό το πρόβλημα δεν συνιστά ούτε υπεύθυνη πολιτική ούτε σοβαρή πολιτική και το ξέρετε πάρα πολύ καλά.

Το αν επιχειρείται αυτή τη στιγμή από την Κυβέρνηση να αυξηθεί το πραγματικό εισόδημα, να εντατικοποιηθούν οι έλεγχοι, να υπάρξει βοήθεια στους οικονομικά ασθενέστερους, να υπάρχει μια καμπάνια σε ευρωπαϊκό επίπεδο ώστε οι πολυεθνικές να μην έχουν διαφορετικές τιμές ανά χώρα αναφοράς μεταξύ των χωρών κρατών της Ευρωπαϊκής Ένωσης, είναι όλες πρωτοβουλίες οι οποίες ανάγονται σε αυτή την Κυβέρνηση και στον συγκεκριμένο Πρωθυπουργό, τον Κυριάκο Μητσοτάκη, και το ξέρουμε πάρα πολύ καλά αυτό.

Την όποια προσπάθεια γίνεται εγώ την κατανοώ. Όταν τα κόμματα βρίσκονται σε ένα αδιέξοδο, μιας και η ελληνική κοινωνία δεν ανταποκρίνεται στις δικές τους προτάσεις και τις δικές τους προκλήσεις, η προσπάθεια είναι μέσα από μια προσέγγιση αν θέλετε υφέρποντος λαϊκισμού να πούμε πράγματα τα οποία είναι αρεστά χωρίς πολλές φορές ή τις περισσότερες φορές ή και πάντα να συναντώνται με την πραγματικότητα. Αυτό είναι ένα ζήτημα του πολιτικού μας συστήματος. Εδώ είναι και ο λόγος για τον οποίο είδαμε την ακροδεξιά να μεγαλώνει τα ποσοστά της σε αυτές τις ευρωεκλογές και εδώ αν θέλετε είναι και η πραγματική συζήτηση στην οποία πρέπει να σταθεί το πολιτικό σύστημα την επόμενη μέρα όχι για λόγους που αφορούν σε οτιδήποτε άλλο, αλλά για λόγους που αφορούν στην ίδια την ουσία της δημοκρατίας, η οποία έχει σαν προϋπόθεση τη συμμετοχή των πολιτών, έχει σαν προϋπόθεση την ενεργό παρουσία και τον ενεργό ρόλο των πολιτών και όχι βεβαίως την τεράστια αποχή, την οποία είδαμε και καταγράψαμε στις ευρωεκλογές της προηγούμενης Κυριακής.

Αντί λοιπόν να σας προβληματίσουν όλα αυτά -και εγώ περίμενα ότι ειδικά τα κόμματα της Κεντροαριστεράς έχουν μια μεγαλύτερη ευαισθησία σε αυτά τα ζητήματα- το μοναδικό θέμα το οποίο θέσατε εδώ ήταν αν έλαβε ή δεν έλαβε η Κυβέρνηση το μήνυμα. Σας διαβεβαιώνω ότι το έλαβε και θα το δείτε, κυρίες και κύριοι συνάδελφοι, το επόμενο χρονικό διάστημα. Θα δείτε πώς θα κλιμακωθούν και μέτρα και πολιτικές ούτως ώστε να αντιμετωπίσουμε όλα αυτά που απασχολούν τους πολίτες και βεβαίως τους δημιουργούν έναν γενικότερο προβληματισμό.

Από εκεί και πέρα, γιατί πρέπει να πούμε και δύο αν θέλετε σκέψεις για το συγκεκριμένο νομοσχέδιο, είναι εντυπωσιακή η προσέγγισή σας και σε αυτό το νομοσχέδιο. Το λέω αυτό γιατί το να προτείνει σήμερα ο Υπουργός Ναυτιλίας μαζί με τον Υφυπουργό, ο κ. Στυλιανίδης και ο κ. Παππάς, ένα αυτονόητο με βάση την κοινή λογική νομοσχέδιο, το οποίο αφορά σε μια σύμβαση υποπαραχώρησης μεταξύ δημοσίου, ΤΑΙΠΕΔ και Οργανισμού Λιμένος Καβάλας για να υπάρχει μια θετική εξέλιξη στην αξιοποίηση ενός λιμανιού, αλλά βεβαίως και στην αναπτυξιακή προοπτική της χώρας, και αυτό να αμφισβητείται τουλάχιστον από τη βάση του, από την αρχή του, δεν συνιστά απλά και μόνο μια «αρνητική» στάση, αλλά και μια ανακολουθία. Δεν κάνατε το ίδιο με το λιμάνι του Πειραιά; Κάνατε κάτι διαφορετικό εσείς όταν ήσασταν στην κυβέρνηση; Δεν είδατε ποια ήταν τα αποτελέσματα με την αξιοποίηση του λιμανιού της Θεσσαλονίκης;

Κυρίες και κύριοι συνάδελφοι, η χώρα έχει μια γεωπολιτική θέση τέτοια που οι αναπτυξιακές της δυνατότητες είναι πραγματικά τεράστιες και μας δίνουν την ευκαιρία τα επόμενα χρόνια να αναπτυχθούμε με τέτοιο τρόπο και βεβαίως να δημιουργήσουμε, και αναπτυξιακή προοπτική, και καλύτερους δείκτες για την εθνική οικονομία, και προφανώς καλύτερο εισόδημα για τους Έλληνες πολίτες μόνο αν καταφέρουμε να αξιοποιήσουμε αυτά τα συγκριτικά μας πλεονεκτήματα.

Ποιος αλήθεια πιστεύει ότι, αν δεν αξιοποιηθούν με σωστό τρόπο τα λιμάνια της Ηγουμενίτσας, της Αλεξανδρούπολης, της Καβάλας, του Βόλου, τα περιφερειακά λιμάνια, και τα άλλα έξι, αν θυμάμαι καλά, δεν θα μπορέσει η πατρίδα μας να κάνει ένα σημαντικό βήμα στον τομέα της ανάπτυξης όταν θα γίνει ένα κέντρο που θα μπορούν να διακινούνται προϊόντα, όταν θα γίνει ένα κέντρο που θα συνδέει τη βόρεια Ευρώπη, ενδεχομένως την Ιταλία μέσω της Ελλάδας με τη Μέση Ανατολή ακόμη και τις αφρικανικές χώρες, και όταν μέσα από αυτή την προοπτική η πατρίδα μας αφ’ ενός μεν δυναμώνει τη γεωπολιτική της θέση αφ’ ετέρου δε δυναμώνει την οικονομική της πραγματικότητα και την οικονομική της κατάσταση. Και πού οδηγούν όλα αυτά σαν σκέψη στην κοινή λογική; Εγώ αυτό δεν μπορώ να κατανοήσω σε αυτή τη συζήτηση την οποία κάνουμε εδώ σήμερα.

Νομίζω ότι τα πράγματα είναι πάρα πολύ απλά κι αν κάποια στιγμή δεν μπορέσουμε να ξεπεράσουμε τον εαυτό μας τουλάχιστον σε βασικές και αυτονόητες παραδοχές -για αυτές με τις οποίες ξεκίνησα να μιλάω νωρίτερα- δεν θα καταφέρουμε ούτε τους πολίτες να πείσουμε πολύ δε περισσότερο -και απευθύνομαι στους αξιότιμους εκπροσώπους των κομμάτων της Αντιπολίτευσης- εσείς δεν θα καταφέρετε να έχετε πειστικό λόγο.

Απέναντι σε αυτή την σταθερά αρνητική θέση, χωρίς λογικά επιχειρήματα, η Κυβέρνηση επιχειρεί να συνεχίσει τον δικό της δρόμο. Ο δρόμος της Κυβέρνησης της Νέας Δημοκρατίας και του Κυριάκου Μητσοτάκη είναι ο δρόμος της ανάπτυξης της πατρίδας μας, είναι ο δρόμος της καλύτερης οικονομίας, είναι ο δρόμος που δίνει σιγά-σιγά πίσω στους Έλληνες πολίτες όλα αυτά που δικαιούνται.

Σας διαβεβαιώνω ότι στο τέλος της ημέρας όποτε κι αν είναι αυτό οι Έλληνες πολίτες, απαντώντας και στον αγαπητό Πρόεδρο κ. Βελόπουλο, είναι αυτοί που αποφασίζουν. Δεν αποφασίζει κανείς από εμάς εδώ. Οι Έλληνες πολίτες που μας παρακολουθούν, μας κρίνουν, μας βλέπουν, έχουν τη δυνατότητα και να επιλέξουν, αλλά κυρίως να δείξουν με τη δική τους επιλογή τον δρόμο που πρέπει να ακολουθήσει η πατρίδα μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Πρόεδρος της Πλεύσης Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Πάλι σε μία άδεια Βουλή, που ανοίγει μετά από τρεις εβδομάδες, η Πλεύση Ελευθερίας είναι παρούσα, όπως υποσχέθηκε, και είναι παρούσα και στη Βουλή και στην Ευρωβουλή. Ήθελα από το Βήμα της Βουλής των Ελλήνων και των Ελληνίδων να ευχαριστήσω όλες και όλους εκείνους τους συμπολίτες μας που επέλεξαν την Πλεύση Ελευθερίας, που μας έδωσαν ψήφο εμπιστοσύνης και που ενίσχυσαν το κίνημά μας, ώστε να δίνει φωνή στους πολίτες και στην κοινωνία όχι μόνο εδώ, στη Βουλή, αλλά και στην Ευρωβουλή.

Η δική μας θέση και στάση απέναντι στα πράγματα είναι αυτή που αποτυπώνεται από τη δράση μας, από την πράξη μας, από την παρουσία μας, από τη διαρκή παρέμβασή μας, από τη διαρκή ύπαρξή μας και πρωτοβουλία μας μέσα στην κοινωνία.

Οι δυνάμεις που θέλουν τίποτε να μην αλλάζει μέσα στην κοινωνία είναι οι ίδιες δυνάμεις που δεν άλλαξαν τίποτε και σήμερα. Απόντες οι Υπουργοί από τα υπουργικά έδρανα, απόντες οι Βουλευτές της κοινοβουλευτικής Πλειοψηφίας από τα βουλευτικά έδρανα -τρεις Βουλευτές είναι εδώ της Νέας Δημοκρατίας του 41% του 2023 και του 27% του 2024. Απόντες συνολικά και απούσες από την εκπροσώπηση της κοινωνίας και από την εκπλήρωση των καθηκόντων.

Σήμερα έδωσα την πρώτη μου μετεκλογική συνέντευξη και επέλεξα αυτή η πρώτη μετεκλογική συνέντευξη, μετά την είσοδο της Πλεύσης Ελευθερίας και στην Ευρωβουλή, να γίνει στο Πάντειο Πανεπιστήμιο σε έναν φοιτητή, τον Δημήτρη Μυρογιάννη, που είναι πρωτοετής φοιτητής στις πολιτικές επιστήμες, σε ένα ανεξάρτητο φοιτητικό ραδιόφωνο, το «Ράδιο Πάντειον», με ελεύθερη ατζέντα, με ελεύθερες ερωτήσεις και απαντήσεις, με ερωτήσεις των φοιτητών και των ακροατών, σε μία ένδειξη του τι εμείς πρεσβεύουμε και τι εμείς θα υπηρετήσουμε και στην Ευρωβουλή και στη Βουλή και στην κοινωνία. Είναι αυτό το οποίο το πολιτικό σύστημα, δυστυχώς, ούτε επιθυμεί ούτε αντέχει.

Ο κύριος Πρωθυπουργός σε όλη την προεκλογική περίοδο έδινε προστατευμένες συνεντεύξεις σε όλα τα μέσα ενημέρωσης που καθημερινά φιλοξενούσαν τις δράσεις του Πρωθυπουργού, ακόμα και αν δεν υπήρχαν, τα δελτία ειδήσεων παρουσίαζαν διαφημιστικό υλικό της Κυβέρνησης και η δική μας φωνή σε πολύ μεγάλο βαθμό ήταν αποκλεισμένη. Υπήρξαν τηλεοπτικοί σταθμοί που δεν φιλοξένησαν καθόλου εμένα ως επικεφαλής της Πλεύσης Ελευθερίας, ενώ φιλοξένησαν άλλα κόμματα που δεν έφτασαν, βέβαια, να μπουν στην Ευρωβουλή, παρ’ όλη την προβολή. Υπήρξαν τηλεοπτικοί σταθμοί που φιλοξένησαν ελάχιστα την Πλεύση Ελευθερίας. Και βέβαια η μεγάλη πληγή, η ΕΡΤ, που ενώ θα έπρεπε να είναι ο πομπός της δημόσιας τηλεόρασης και της ενημέρωσης της κοινωνίας -γι’ αυτό άλλωστε αγωνιστήκαμε κάποιοι και πολλοί εργαζόμενοι και εγώ προσωπικά πριν από έντεκα χρόνια, όταν έκλεισε βίαια την ΕΡΤ η τότε κυβέρνηση Σαμαρά-Βενιζέλου- δυστυχώς η ΕΡΤ σήμερα έχει μετατραπεί σε ένα ελεγχόμενο απολύτως πεδίο υπό την πρωθυπουργική μέγγενη, υπό τον πρωθυπουργικό έλεγχο.

Η Πλεύση Ελευθερίας φυσικά και δεν πρόκειται να ανασχέσει τη δράση της, επειδή συναντά αυτό το παραπέτασμα έλλειψης ενημέρωσης και άρνησης ενημέρωσης της κοινής γνώμης. Θέλω, όμως, από αυτήν εδώ τη θέση και από το Βήμα της Βουλής να καλέσω τους πολίτες να μας παρακολουθούν στη Βουλή, στην κοινωνία, στα μέσα κοινωνικής δικτύωσης, να μην περιορίζονται στη συστημική ενημέρωση του μιντιακού τοπίου και πεδίου και να δράσουν μαζί μας, ώστε κάποτε -σύντομα ελπίζω- να απελευθερωθεί και η ενημέρωση στη χώρα μας.

Εμείς επιμένουμε να δίνουμε ζωή και στη Βουλή και στην Ευρωβουλή. Είμαστε πολύ περήφανοι που πια θα έχουμε Βουλευτή μας στην Ευρωβουλή, μία γυναίκα που έχει καταγράψει τη δική της αγωνιστική διαδρομή και ως εργαζόμενη και ως άνθρωπος των κινημάτων και ως δρώσα ύπαρξη για το περιβάλλον.

Είμαστε περήφανοι που μέσα από συλλογική δουλειά καταφέραμε να ενισχύσουμε τη δύναμη της Πλεύσης Ελευθερίας, την ώρα που είχαμε πολύ μεγάλο, υπόγειο και αφανή πόλεμο.

Είμαστε περήφανοι και χαρούμενοι, διότι η Πλεύση Ελευθερίας στερεώθηκε και εδραιώθηκε στο πολιτικό στερέωμα και στο ευρωπαϊκό επίπεδο. Αυτό το οποίο θα χτίσουμε από εδώ και μπρος είναι ένα άλλο, ένα διαφορετικό υπόδειγμα δράσης και παρουσίας και στο Ευρωκοινοβούλιο. Αυτό το υπόδειγμα θα έχουν τη δυνατότητα να το δουν και να το εκτιμήσουν οι πολίτες πάρα πολύ σύντομα με την έναρξη των εργασιών του Ευρωκοινοβουλίου, που θα γίνει στα μέσα Ιουλίου. Ήδη βρισκόμαστε σε διαδικασίες διερεύνησης για τη συγκρότηση μιας νέας ευρωκοινοβουλευτικής ομάδας. Και για αυτά θα ενημερώνουμε τους πολίτες. Ήδη, επίσης, βρισκόμαστε στη διαδικασία -τα λέω αυτά εδώ μέσα, από τη Βουλή όπου πρέπει να καταγραφούν και θέλουμε να καταγράφονται- σε διαδικασίες, λοιπόν, συγκρότησης των ομάδων εργασίας μας που θα παρεμβαίνουν σε όλα τα επίπεδα.

Θέλω να κάνω μία ξεχωριστή αναφορά στη Θεσσαλία. Πηγαίνοντας στα Φάρσαλα και στη Λάρισα πριν από δυόμισι εβδομάδες είπα ότι από τη Θεσσαλία θα ξεκινήσει η ανατροπή και νομίζω ότι αυτό είναι απολύτως ορατό. Στα Φάρσαλα, όπου είχαμε τον αγρότη υποψήφιό μας, τον Σωκράτη Αλειφτήρα, η Πλεύση Ελευθερίας κατέγραψε ποσοστό περίπου 18%. Ήρθε δεύτερη δύναμη, αφήνοντας παρασάγγας πίσω της παραδοσιακά κόμματα του συστήματος εξουσίας και έδωσε ένα μήνυμα ότι η δυναμική που καταγράφουμε και η δύναμη που έχουμε είναι μέσα στην κοινωνία.

(Χειροκροτήματα από την πτέρυγα της Πλεύσης Ελευθερίας)

Συνολικά στη Θεσσαλία καταγράψαμε πολύ διακριτή ενίσχυση των δυνάμεών μας και θα επισκεφθώ τα Φάρσαλα τη Δευτέρα το απόγευμα και θα ευχαριστήσω προσωπικά τους πολίτες των Φαρσάλων, όπως έχω σκοπό να επισκεφθώ και κάθε γωνιά της πατρίδας μας και να ευχαριστήσω τους πολίτες που μας έδωσαν ψήφο εμπιστοσύνης, να είμαστε εμείς η ανερχόμενη Αντιπολίτευση. Θα ευχαριστήσω προσωπικά τους πολίτες εκείνους και εκείνες που μας δώσανε τη δύναμη και έκαναν την αγάπη δύναμη, για να μπορέσει η Πλεύση Ελευθερίας να έχει ακόμα ένα βήμα παρουσίας και εκπροσώπησης των πολιτών.

Η δική μας παρακαταθήκη και η δική μας δράση είναι οι πράξεις μας και με πράξεις συνεχίζουμε, την ώρα που το κοινοβουλευτικό έργο παραπαίει, διότι προφανώς βρίσκεται προ των πυλών ανασχηματισμός, την ώρα που συζητείται ένα νομοσχέδιο που είχε ξεμείνει από πριν το κλείσιμο της Βουλής, την ώρα που ο Πρόεδρος της Βουλής ανακοινώνει ότι και την άλλη εβδομάδα δεν θα πολυέχουμε κοινοβουλευτικές εργασίες, διότι προφανώς βρίσκεται προ των πυλών ανασχηματισμός. Δεν ξέρω, κύριε Υπουργέ, αν έχετε εσείς πληροφόρηση αν θα παραμείνετε ή όχι ή γενικότερα ποια είναι η ψυχολογία των Υπουργών και των Βουλευτών. Φαντάζομαι υπάρχουν Βουλευτές που ονειρεύονται Υπουργεία, Υπουργοί που επιθυμούν να παραμείνουν στα Υπουργεία τους. Παρακολουθούμε όλη αυτή τη διεκδίκηση και την ανάγκη της εξουσίας.

Η Βουλή δεν ανήκει ούτε στους Βουλευτές ούτε στους Υπουργούς, ανήκει στους πολίτες.

Εχθές, κατέθεσα άλλες τέσσερις επίκαιρες ερωτήσεις στον Πρωθυπουργό και πληροφορούμαι ότι ούτε αυτές θα έρθει να τις απαντήσει. Εξήντα τέσσερις συνολικά επίκαιρες ερωτήσεις έχω καταθέσει στον κ. Μητσοτάκη, είκοσι συνολικά επίκαιρες ερωτήσεις για το μείζον θέμα των γυναικοκτονιών και της ποινικοποίησης της γυναικοκτονίας ως αυτοτελούς κακουργήματος. Φτάσαμε να έχουμε ακραία ειδεχθή εγκλήματα, φτάσαμε στη δολοφονία ενός εντεκάχρονου κοριτσιού με έμφυλο κίνητρο και ο κ. Μητσοτάκης δεν έχει δεήσει να έρθει να μιλήσουμε για το θέμα αυτό. Προεκλογικά απέφυγε το ντιμπέιτ, σε όλη αυτή την περίοδο αποφεύγει την κατά πρόσωπο αντιπαράσταση και αντιπαράθεση, προσπαθεί όσο το δυνατόν να αυτοπροστατευθεί. Το ζήτημα, όμως, κύριε Μητσοτάκη δεν είναι να αυτοπροστατεύεστε. Το ζήτημα είναι να προστατευθεί η κοινωνία και να προστατευθούν τα θύματα.

Ως η μοναδική γυναίκα πολιτική Αρχηγός εδώ μέσα στο Κοινοβούλιο, σας επαναλαμβάνω την πρόσκληση προς την Κυβέρνηση, να λάβει μέτρα για την έμφυλη βία, για την ποινικοποίηση της γυναικοκτονίας, για την προστασία των θυμάτων. Δεν αρκούν τα διαφημιστικά τρικ, δεν αρκούν οι κορώνες περί δήθεν ενίσχυσης των τμημάτων της Αστυνομίας, αυτό το οποίο κρίνεται είναι αν πράγματι προστατεύετε τα θύματα και δυστυχώς, εμπράκτως, αφήνετε συνειδητά και κατ’ επιλογήν σας τα θύματα απροστάτευτα.

Κατέθεσα επίκαιρη ερώτηση για το κράτος δικαίου για δέκατη τρίτη φορά.

Κύριοι Υπουργοί, σας ενδιαφέρει πιστεύω! Αυτό που έχετε να πείτε, θα το πείτε μετά. Ή μήπως είναι για το κράτος δικαίου;

Κατέθεσα επίκαιρη ερώτηση για τη γενοκτονία σε βάρος των Παλαιστινίων, ένα ακόμη θέμα, στο οποίο η Κυβέρνηση παίρνει μηδέν, μηδέν σε επίπεδο διεθνούς πρωτοβουλίας, σε επίπεδο υπεράσπισης της ειρήνης, σε επίπεδο υπεράσπισης των θυμάτων, σε επίπεδο καταδίκης των εγκλημάτων, που και αυτά τα εγκλήματα δεν θέλετε να τα κατονομάζετε ως εγκλήματα και τα αποκαλείτε τραγικές απώλειες, συμφορές, καταστροφές όπως και το έγκλημα των Τεμπών.

Εμείς θα συγκροτήσουμε μια εντελώς διαφορετική στάση και δράση και στο Ευρωκοινοβούλιο και στις πρωτοβουλίες που θα πάρουμε. Είναι οι πρωτοβουλίες για το κράτος δικαίου, για την δικαιοσύνη, είναι οι πρωτοβουλίες για το έγκλημα των Τεμπών.

Διαβιβάστηκε στη Βουλή -αφού έπαιξε καθυστερήσεις, ανεπίτρεπτες, η Εισαγγελία του Αρείου Πάγου- δικογραφία μία μέρα πριν κλείσετε τη Βουλή. Και διαβιβάστηκε και νέα δικογραφία εν μέσω της περιόδου που η Βουλή δεν συνεδρίαζε.

Δεν επιτρέπεται ο κ. Καραμανλής να συνεχίσει να περιβάλλεται με αυτή την αντισυνταγματική και προκλητική για την κοινωνία προστασία.

Δεν επιτρέπεται ο κ. Μητσοτάκης να συνεχίσει να αποφεύγει τον έλεγχο.

Δεν επιτρέπεται εν ενεργεία και πρώην Υπουργοί της Κυβέρνησής σας να παραμένουν στο απυρόβλητο. Και ξέρω πως όταν θα έρθει η ώρα για την συγκρότηση προανακριτικής επιτροπής, που ξεκαθαρίζω ότι εμείς, η Πλεύση Ελευθερίας, θα υπογράψουμε και θα συνυπογράψουμε με κάθε δύναμη που επιθυμεί να γίνει επιτέλους απόδοση ευθυνών, όπως κάναμε και στο παρελθόν, όπου στηρίξαμε προτάσεις προερχόμενες από τρία διαφορετικά κόμματα και υποστηρίξαμε τη λογοδοσία. Δεν επιτρέπεται να συνεχίσετε να κρύβεστε. Δεν επιτρέπεται να γεμίσουν τα έδρανά σας, για να χειροκροτήσετε τους κρυπτόμενους υπουργούς, Πρωθυπουργό και πρώην Υπουργούς, δεν επιτρέπεται να παραταθεί άλλο η ατιμωρησία η δική σας και των συνυπαίτιων του εγκλήματος των Τεμπών.

Η Πλεύση Ελευθερίας θα βρίσκεται στην πρώτη γραμμή για τη λογοδοσία. Είμαστε εκείνοι που θα επιμείνουμε να ζητάμε δικαιοσύνη και είμαστε εκείνοι που υπενθυμίζουμε και βάζουμε στον διάλογο για τη συνταγματική Αναθεώρηση, εάν ο κ. Μητσοτάκης δεν διαλύσει νωρίτερα τη Βουλή, σε συνεργασία με την κ. Σακελλαροπούλου. Είμαστε εκείνοι που βάζουμε το ζήτημα της αναθεώρησης των συνταγματικών διατάξεων και της κατάργησης της βουλευτικής ασυλίας, της κατάργησης της υπουργικής ασυλίας, της κατάργησης του διορισμού της ηγεσίας της δικαιοσύνης από την Κυβέρνηση και την πολιτική εξουσία.

Αυτά τα τρία θέματα τα βάζουμε από την πρώτη στιγμή, είναι προτάσεις της Πλεύσης Ελευθερίας επίσημες, ήδη από την προεκλογική περίοδο του 2019. Τα αποφεύγετε, ήρθε η ώρα να σταματήσετε να τα αποφεύγετε.

Θα ήθελα στο σημείο αυτό, να αναφερθώ με έμφαση στο ότι προσπαθήσατε με κάθε τρόπο να αποθαρρύνετε τους πολίτες από την ελπίδα και από τη συμμετοχή. Αυτή η εικόνα σας, αυτή η άδεια Βουλή είναι το πρότυπο της αποχής. Τι να πιστέψει ο κόσμος, όταν σας ψήφισε και απουσιάζατε, όταν σας εμπιστεύθηκε και τον απαξιώνετε;

Εμείς, όμως, δίνουμε την απάντηση: Να πιστέψει σε εμάς. Να πιστέψει στην Πλεύση Ελευθερίας που είναι εδώ και θα συνεχίσει να είναι εδώ. Να εμπιστευθεί την Πλεύση Ελευθερίας, γιατί η Πλεύση Ελευθερίας εμπιστεύεται τους πολίτες και θα συνεχίσει να απευθύνεται στους πολίτες και θα συνεχίσει να απευθύνεται στους πολίτες με αλήθεια και όχι με σενάρια. Με πράξεις δράσεις, παρεμβάσεις και όχι με επικοινωνιακά κόλπα, χωρίς ποτέ να φοβάται την αλήθεια της και χωρίς ποτέ να κρύβει την πραγματικότητα.

Έρχομαι στο νομοσχέδιο που σήμερα συζητιέται …

**ΣΤΑΥΡΟΣ ΜΙΧΑΗΛΙΔΗΣ:** Πάλι καλά!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πώς είπατε;

**ΣΤΑΥΡΟΣ ΜΙΧΑΗΛΙΔΗΣ:** Πάλι καλά λέω που περάσατε τον χρόνο σας ...

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ!

Κυρία Πρόεδρε, συνεχίστε.

**ΣΤΑΥΡΟΣ ΜΙΧΑΗΛΙΔΗΣ:** Κυρία Πρόεδρε, με συγχωρείτε, μου απηύθυνε …

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, δεν έχετε τον λόγο να μιλήσετε τώρα. Δεν θα κάνετε παρατηρήσεις …

**ΣΤΑΥΡΟΣ ΜΙΧΑΗΛΙΔΗΣ:** Κάθε φορά που ανεβαίνετε στο Βήμα, τρέμουμε…

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε συνάδελφε, προεδρεύω εγώ αυτήν την ώρα, δεν προεδρεύετε εσείς!

**ΣΤΑΥΡΟΣ ΜΙΧΑΗΛΙΔΗΣ:** Μου απηύθυνε τον λόγο. Πείτε στην …

**ΠΡΟΕΔΡΕΥΟΥΣΑ (Όλγα Γεροβασίλη):** Προεδρεύω εγώ και παρακαλώ σταματήστε. Σταματήστε!

Κυρία Πρόεδρε, συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτόν τον τσαμπουκά τον ασκείτε εκ μέρους του ΠΑΣΟΚ που είστε ο μόνος Βουλευτής παρών εδώ ή εκπροσωπείτε τους τρεις της Νέας Δημοκρατίας;

**ΣΤΑΥΡΟΣ ΜΙΧΑΗΛΙΔΗΣ:** Αφήστε τα αυτά!

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, σταματήστε!

Κυρία Πρόεδρε, συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας χαρακτηρίζει κύριε ο τρόπος σας.

**ΣΤΑΥΡΟΣ ΜΙΧΑΗΛΙΔΗΣ:** Κι εσάς!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ αναλαμβάνω την ευθύνη και της παρουσίας μου …

**ΣΤΑΥΡΟΣ ΜΙΧΑΗΛΙΔΗΣ:** … (Δεν ακούστηκε).

**ΠΡΟΕΔΡΕΥΟΥΣΑ (Όλγα Γεροβασίλη):** Σταματήστε τώρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, δυστυχώς, αυτό είναι το ύφος και το ήθος κάποιων και είναι το ύφος και το ήθος του συγκεκριμένου προσώπου, το οποίο και διακόπτει και προσβάλλει και ασκεί τσαμπουκά και ασκεί κοινοβουλευτικό bullying και είναι μόνος του αυτή τη στιγμή στα έδρανα του κόμματός του και διαμαρτύρεται, διότι κάποιος άλλος μιλάει.

Ξέρετε, στη δημοκρατία, που αποκαταστάθηκε πριν από πενήντα χρόνια, κορυφαίο στοιχείο είναι ο διάλογος.

**ΣΤΑΥΡΟΣ ΜΙΧΑΗΛΙΔΗΣ:** Μη μου κάνετε μαθήματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και είναι το να ξέρεις να ακούς. Και είναι το να μπορείς να ακούς.

Δεν θα μιλήσω, δεν θα ασχοληθώ άλλο. Ούτε θα ασχοληθώ άλλο μαζί σας.

**ΣΤΑΥΡΟΣ ΜΙΧΑΗΛΙΔΗΣ:** Υπάρχουν και κανόνες.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε συνάδελφε, θα περάσουμε σε άλλη κατηγορία, αν συνεχίσετε.

**ΣΤΑΥΡΟΣ ΜΙΧΑΗΛΙΔΗΣ:** Τι να κάνω; Μου απευθύνει τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Μην συνεχίζετε. Δεν έχετε το δικαίωμα.

**ΣΤΑΥΡΟΣ ΜΙΧΑΗΛΙΔΗΣ:** Έχει εκείνη το δικαίωμα να μιλάει έτσι;

**ΠΡΟΕΔΡΕΥΟΥΣΑ (Όλγα Γεροβασίλη):** Το δικαίωμα το δίνω εγώ. Όχι εσείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επειδή είστε και εσείς, κυρία Πρόεδρε, γυναίκα δεν σας το αναγνωρίζει αυτό το δικαίωμα και θέλει να το επιβάλλει αλλιώς. Θα συνεχίσω όμως. Δεν θα ασχοληθώ άλλο με αυτό που είναι ανάξιο ενασχόλησης.

Θα ασχοληθώ όμως με αυτό που αξίζει να υπογραμμιστεί και είναι ότι το νομοσχέδιο το οποίο φέρνετε, κύριε Υπουργέ, είναι άλλο ένα νομοσχέδιο ιδιωτικοποίησης στρατηγικών εργαλείων της χώρας. Άλλο ένα νομοσχέδιο εκχώρησης στρατηγικών τομέων της χώρας. Άλλο ένα νομοσχέδιο το οποίο φέρνει και αυτή την Κυβέρνηση, όπως και τις προηγούμενες, υπόλογη για την διαρκή υπονόμευση των στρατηγικών μας εργαλείων, των λιμανιών, των αεροδρομίων, του δημοσίου πλούτου, της δημόσιας περιουσίας.

Ήμουν εκείνη που το 2015 αντιτάχθηκα σε αυτή την ακραία ιδιωτικοποίηση και σύληση του δημοσίου τομέα. Ήμουν εκείνη που κατέβηκα από την έδρα της Προέδρου της Βουλής αρνούμενη να νομιμοποιήσω το Υπερταμείο, το ΤΑΙΠΕΔ και όλες αυτές τις συμβάσεις εκχώρησης. Ήμουν εκείνη που αντιτάχθηκα σθεναρά στην ιδιωτικοποίηση του ΟΣΕ. Είμαι και θα είμαι εκείνη και είναι η Πλεύση Ελευθερίας η δύναμη εκείνη που θα συνεχίζει να υπενθυμίζει την υποχρέωση της πολιτείας να διαφυλάσσει, να αναδεικνύει και να μεριμνά για τον δημόσιο πλούτο, την υποχρέωση της πολιτείας να χρηματοδοτεί τα στρατηγικά μας εργαλεία και την παραβίαση του Συντάγματος όταν αυτά τα στρατηγικά εργαλεία και τα λιμάνια εκχωρούνται. Καμμία από αυτές τις ιδιωτικοποιήσεις που απεργαστήκατε και υλοποιήσατε, εσείς, η προηγούμενη και η παραπροηγούμενη Κυβέρνηση, δεν απέβη επ’ ωφελεία της ελληνικής κοινωνίας. Και κάποιες από αυτές τις ενέργειες απέβησαν δολοφονικές για τους πολίτες, όπως με τον πιο κρυστάλλινο τρόπο αναδείχθηκε με το έγκλημα των Τεμπών. Μία από τις επίκαιρες ερωτήσεις που επανέρχεται εκ μέρους μου και αποφεύγει να απαντήσει ο κ. Μητσοτάκης είναι και η κατάσταση στις αερομεταφορές της χώρας. Αντίστοιχες ερωτήσεις θα πρέπει να υποβάλλουμε συνολικότερα για την υπονόμευση της ασφάλειας στη χώρα.

(Στο σημείο αυτό την Προεδρική Έδρα καταλαμβάνει o H΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Σε αυτήν την πρώτη συνεδρίαση της Βουλής μετά τις ευρωεκλογές, ως επικεφαλής της Πλεύσης Ελευθερίας και ως άνθρωπος που θεωρώ πολύ σημαντικό να μένουμε συνεπείς με τις πράξεις μας στα λόγια μας, αλλά και οι πράξεις μας να χαρακτηρίζονται από συνέπεια, θέλω να ευχαριστήσω ξανά τους πολίτες που μας εμπιστεύθηκαν και μας ενίσχυσαν, τους νέους και τις νέες που μας δίνουν μια πολύ δυναμική ώθηση και το κίνητρο να τους προσκαλούμε και να τους εκπροσωπούμε. Εμείς θα είμαστε εδώ. Σας βλέπω να φυλλοροείτε και θέλω να σας πω ότι θα είμαστε και θα συνεχίσουμε να είμαστε εδώ με δουλειά, με παρουσία, επιμένοντας να φέρουμε και την Κυβέρνηση στα έδρανα της και την κοινοβουλευτική Πλειοψηφία και την Αντιπολίτευση στα έδρανά της. Αλλά επιμένοντας, επίσης, να φέρνουμε καθημερινά όχι απλώς ζωή στη Βουλή και στην Ευρωβουλή, αλλά την κοινωνία στη Βουλή.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Επόμενος ομιλητής είναι ο κ. Ευάγγελος Αποστολάκης, Βουλευτής του ΣΥΡΙΖΑ.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, επανερχόμαστε επιτέλους μετά από αρκετό χρονικό διάστημα στο κοινοβουλευτικό μας έργο.

Ξεκινώντας επιτρέψτε μου μια σύντομη αναφορά και από του Βήματος της Βουλής σε δύο ζητήματα που παρακολουθώ στενά και που αφορούν στην πατρίδα μου το Ρέθυμνο. Περιμένω και εγώ, όπως όλοι μας, να δούμε σε τι διορθωτικές κινήσεις θα προβεί η Κυβέρνηση μετά τα αποτελέσματα των εκλογών. Πρώτα θέλω άλλη μια φορά να τονίσω την ανάγκη το Υπουργείο Υγείας και οι συν αυτό αρμόδιοι φορείς να στρέψουν τα βλέμματα τους επιτέλους στα θέματα της υγείας, ιδιαίτερα στο Γενικό Νοσοκομείο Ρεθύμνου το οποίο βρίσκεται σε μεγάλη ανάγκη λόγω της σοβαρής υποστελέχωσής του. Το προσωπικό, ιατρικό και νοσηλευτικό και η τοπική κοινωνία έχουν φτάσει στα όριά τους. Είχα δε προειδοποιήσει με σχετική ερώτηση που είχα υποβάλλει ότι η κατάσταση του νοσοκομείου της πόλης θα συμπαρασύρει και την πρωτοβάθμια παροχή υγείας στον υπόλοιπο νομό. Έτσι ακριβώς κι έγινε, με την πρόσφατη μετακίνηση γιατρών από τα κέντρα υγείας του νομού Ρεθύμνου προς το Γενικό Νοσοκομείο για να καλυφθούν οι ανάγκες του. Είναι άμεση η ανάγκη να παρέμβει η πολιτεία και να αποδείξει ότι νοιάζεται για όλους τους πολίτες.

Έτερο ζήτημα. Θα είμαι σύντομος αλλά πρέπει και οι ανάγκες των πολιτών να ακούγονται στο Κοινοβούλιο. Ξέρετε πολύ καλά το φαράγγι του Κοτσυφού. Είναι το σημείο από το οποίο επικοινωνεί το βόρειο με το νότιο κομμάτι του νομού Ρεθύμνου. Έχει υποστεί σοβαρές ζημιές από κατολίσθηση και παραμένει κλειστό από τα μέσα του περασμένου Μαρτίου. Στην αρχή της εβδομάδας ξεκίνησαν κάποιες εργασίες με χρηματοδότηση από την περιφέρεια που, όπως γίνεται αντιληπτό, δεν επαρκούν για την πλήρη αποκατάσταση των ζημιών. Είναι ανάγκη να επιλυθεί ο κεντρικός κρατικός μηχανισμός και να πάψει αυτός ο ιδιότυπος αποκλεισμός των πολιτών του νότιου μέρους του νομού μας. Οι κάτοικοι, οι επιχειρηματίες και οι παραγωγοί έχουν υποστεί και υφίστανται ακόμα βαρύτατες συνέπειες τόσο από τον ίδιο τον αποκλεισμό όσο και από την ολιγωρία της πολιτείας. Και προς τούτο θα πρέπει να αποζημιωθούν. Επιπλέον θα ήθελα να υπενθυμίσω σε όλους ότι οι άμαχοι νεκροί έχουν φτάσει στη Γάζα τους τριάντα επτά χιλιάδες εκατόν εξήντα τέσσερις, με το 70% των αμάχων να είναι γυναίκες και παιδιά.

Έρχομαι τώρα στο υπό συζήτηση θέμα, την κύρωση, δηλαδή, της σύμβασης υποπαραχώρησης του δικαιώματος χρήσης, συντήρησης, λειτουργίας και εκμετάλλευσης του λιμένα «Φίλιππος» της Καβάλας. Για το εμπορικό λιμάνι της πόλης, δηλαδή, καλούμαστε να συζητήσουμε και να τοποθετηθούμε κατά πόσο μια τέτοια σύμβαση εξυπηρετεί κατά το μέγιστο δυνατό το δημόσιο συμφέρον. Πρώτα όμως θέλω να σημειώσω ότι ο ΣΥΡΙΖΑ- Προοδευτική Συμμαχία δεν είναι αντίθετος στη δημιουργική συνεργασία του δημοσίου με τον ιδιωτικό τομέα. Όμως για να επιδοκιμάσω μια τέτοια σύμπραξη θα πρέπει να υπάρχει και το αντίστοιχο όφελος για το δημόσιο, να εξυπηρετείται πρώτα και κύρια το δημόσιο συμφέρον. Φυσικά και ο συμβαλλόμενος ιδιώτης θα έχει την επιδιωκόμενη απόδοση κεφαλαίου υπό το πρίσμα όμως του δημόσιου συμφέροντος. Εξ ου και η νομοθετική πρωτοβουλία κατά τη διακυβέρνησή μας για τη διαδικασία της υποπαραχώρησης και όχι εκποίησης της δημόσιας περιουσίας.

Στην προκειμένη περίπτωση είναι πολλά τα σημεία στα οποία πρέπει να σταθούμε ξεκινώντας από τη χρονική διάρκεια της σύμβασης που είναι σαράντα έτη. Εδώ είναι αναγκαίο να σημειωθεί ότι επιλέχθηκε η μέγιστη επιτρεπτή χρονική διάρκεια. Το γεγονός αυτό από μόνο του δεν συνεπάγεται απαραίτητα κάτι αρνητικό. Εάν όμως το συνδυάσουμε, όπως οφείλουμε, με το συμβατικό ποσό των επενδύσεων καταλήγουμε ότι η αναλογία της χρονικής διάρκειας και των επενδυτικών κεφαλαίων δεν είναι ισόρροπα μεγέθη.

Η χρονική διάρκεια των σαράντα ετών επιλέγεται συνήθως για επενδύσεις πολλών εκατομμυρίων ευρώ. Εδώ ακριβώς έχουμε ένα εφάπαξ τίμημα αγοραστικής αξίας ύψους 33,9 εκατομμυρίων ευρώ και έχουμε και επενδύσεις ύψους 36 εκατομμυρίων ευρώ και αυτά για μια απόφαση υπο-παραχώρησης στρατηγικής σημασίας, δεδομένης της θέσης του λιμένα «Φίλιππος Β΄», αλλά και δεδομένων των ευρύτερων γεωπολιτικών και γεωστρατηγικών μεταβολών στην ευρύτερη περιοχή, που σίγουρα δεν πρέπει να μείνουν έξω από την εξίσωση.

Στην ερώτηση αν και κατά πόσο εξυπηρετεί το δημόσιο συμφέρον, θα πρέπει να συνυπολογίσουμε και τι ακριβώς είναι αυτό που παραχωρούμε έναντι αυτού του τιμήματος. Ο λιμένας αυτός διαθέτει αυτή τη στιγμή κρηπιδώματα μήκους εννιακοσίων μέτρων και βάθους μέσου δώδεκα μέτρων. Διαθέτει δε και χώρο διαχείρισης, αλλά και αποθήκευσης φορτίων, διακοσίων ογδόντα δύο χιλιάδων τετραγωνικών μέτρων. Αυτό είναι που καλούμαστε να υποπαραχωρήσουμε, χωρίς μάλιστα να γνωρίζουμε το πόρισμα για το τίμημα που προσδιόρισε ο ανεξάρτητος εκτιμητής. Δεν έχει ληφθεί υπ’ όψιν και η σιδηροδρομική σύνδεση του λιμανιού.

Δεν θέλω να μακρηγορήσω, όμως δεν μπορώ να μην αναφερθώ ότι στη σύμβαση που καλούμαστε να κυρώσουμε δεν υπάρχουν προβλέψεις για την προστασία των εργαζομένων, παρά τα σχετικά αιτήματα των συνδικαλιστικών φορέων, κυρίως δε παρά την ανάγκη στήριξης της τοπικής κοινωνίας της Καβάλας. Η Περιφέρεια της Ανατολικής Μακεδονίας-Θράκης είναι πολύπαθη και πρέπει να τη στηρίξουμε με όποιον τρόπο μπορούμε. Ένας από τους τρόπους είναι η εξασφάλιση των υφιστάμενων θέσεων εργασίας, που εδώ είναι ανύπαρκτη.

Τέλος, θέλω να τονίσω τα εξής: Γίνεται εύκολα αντιληπτό ότι η συγκεκριμένη επένδυση δεν έχει επάρκεια ποιότητας. Αυτό διαφαίνεται ενδεικτικά και από άλλα δύο σημεία της σύμβασης. Πρώτα και κύρια, στο άρθρο 14 όπου προβλέπεται ότι το ποσό της δεσμευτικής επένδυσης ύψους 19.677.000 χιλιάδων ευρώ θα γίνει σε ποσοστό τουλάχιστον 30% υπό τη μορφή μετοχικού κεφαλαίου. Το υπόλοιπο, δηλαδή 70%, θα γίνει μέσω δευτερογενούς χρέους, το οποίο θα το εγγυηθεί το ελληνικό δημόσιο. Δεύτερον, βλέπουμε ότι το αναπτυξιακό πρόγραμμα έχει γίνει από τον ιδιώτη.

Είναι δυνατόν, λοιπόν, να μιλάμε για μια σύμβαση που εξυπηρετεί το δημόσιο συμφέρον χωρίς ύπαρξη σχετικού αναπτυξιακού προγράμματος; Στην περίπτωση του λιμένα Θεσσαλονίκης, είχε πρώτα καταρτιστεί το απαραίτητο αναπτυξιακό πρόγραμμα και έπειτα έγινε η διαδικασία παραχώρησης.

Από τα όσα πολύ επιγραμματικά αναφέρθηκαν δεν προκύπτει ότι η συγκεκριμένη σύμβαση εξυπηρετεί το ζητούμενο, που δεν μπορεί να είναι άλλο από το δημόσιο συμφέρον.

Ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Αποστολάκη.

Καλείται στο Βήμα η κ. Καραγεωργοπούλου, Κοινοβουλευτική Εκπρόσωπος της Πλεύσης Ελευθερίας.

Ορίστε, κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Πρώτη μέρα σήμερα συνεδρίασης στην Ολομέλεια και πραγματικά είναι αποκαρδιωτικό να είμαστε τόσοι λίγοι Βουλευτές εδώ, σε μια Ευρώπη παρακμής, με τις πολιτικές ηγεσίες να ανταγωνίζονται την αλαζονεία των επιχειρηματικών κύκλων, γίναμε, δυστυχώς, θεατές του φαινομένου της ακροδεξιάς επικράτησης.

Αυτή η «κανιβαλική» Ένωση, με τις φτωχότερες χώρες της να «αιμοδοτούν» τις πλουσιότερες χώρες του βορρά, διαπιστώθηκε σε επίρρωση των χειρότερων φόβων μας ότι διαφθείρει και διαφθείρεται εκκινώντας το νέο της στοίχημα πολιτικής συνύπαρξης από την μισαλλοδοξία, τον ρατσισμό, την εκμετάλλευση των αδύναμων οικονομικά, την επιβολή των κρατούντων. Σε μια Ευρώπη όπου η Ευρωπαϊκή Κεντρική Τράπεζα καταλήγει ο ρυθμιστής της ζωής των δικαιωμάτων στην αξιοπρεπή διαβίωση, στη στέγη, στην ιδιοκτησία, σε μια ήπειρο που οι κυβερνήσεις υπακούουν στο μέτρημα του ευρωπαϊκού χρόνου για τη μείωση των εξοντωτικών επιτοκίων, με την ενορχήστρωση της αμερικανικής επιρροής της κ. Λαγκάρντ, η ανάλυση των μακροοικονομικών δεδομένων σχεδόν μοιάζει αδιάφορη. Η ανεργία, ο πληθωρισμός, ο απολογισμός του Ταμείου Εγγύησης Καταθέσεων και Επενδύσεων στην Ελλάδα για το έτος 2023, δεν θα αναβαθμίσουν την κρατική πιστοληπτική αξιολόγηση της Ελλάδας ούτε θα βελτιώσουν τα βασικά χρηματοοικονομικά μεγέθη της χώρας στον βαθμό που οι γεωπολιτικές εντάσεις δίνουν άλλοθι στη δικαιολογία των ελληνικών τραπεζών να εμφανίζουν αυξημένα καθαρά έσοδα, που παραμένουν αφορολόγητα, ενώ οι πολίτες της χώρας μας στενάζουν από την ακρίβεια, την αστεγία, την απώλεια ιδιοκτησίας από την παράνομη διαδικασία των ηλεκτρονικών πλειστηριασμών.

Η αίσθηση ότι το περιβάλλον της Ευρώπης εμπνέει αβεβαιότητα και αστάθεια με τα εκλογικά αποτελέσματα γίνεται εντονότερη και προκαλεί τη μέγιστη ανησυχία για την επόμενη μέρα. Εκεί που πραγματικά πέτυχε η Ακροδεξιά τόσο σε επίπεδο εντυπώσεων όσο και ουσίας είναι στην αποσταθεροποίηση μιας σειράς κυβερνήσεων με προεξάρχουσα τη Γαλλία. Η μεγάλη νίκη του κόμματος της Μαρίν Λεπέν έναντι εκείνου του Προέδρου Μακρόν, στο δεύτερο μεγαλύτερο κράτος της Ευρωπαϊκής Ένωσης, έφερε έναν πολιτικό σεισμό και οδήγησε στην πρόωρη προσφυγή στις κάλπες.

Η ίδια συζήτηση, βεβαίως, έχει ξεκινήσει και στη Γερμανία, εκεί όπου το κυβερνών σοσιαλιστικό κόμμα βρέθηκε στην τρίτη θέση, πίσω τόσο από την κεντροδεξιά όσο και από το ακροδεξιό AFD.

Στη χώρα μας, μια χώρα που μέσα σε λιγότερο από δεκαπέντε χρόνια κατάντησε να γίνει η δεύτερη φτωχότερη χώρα της Ευρώπης μετά τη Βουλγαρία, όπου τρεις στους δέκα κατοίκους δεν μπορούν να καλύψουν βασικές βιοτικές τους ανάγκες και άλλοι τρεις στους δέκα δυσκολεύονται να ανταπεξέλθουν στις καθημερινές ανάγκες τους για επιβίωση -όχι για ζωή, αλλά για επιβίωση- και 6,33 δισεκατομμύρια φτάνουν να είναι οι ρυθμίσεις οφειλών μέσω εξωδικαστικού μηχανισμού. Σε μια χώρα με δυο, τρεις υδροκέφαλες δυστοπικές πόλεις, με μηδαμινή πρωτογενή παραγωγή, όπως ανάπτυξη θεωρείται η υφαρπαγή των ευρωπαϊκών κονδυλίων για την εκτέλεση, με απευθείας αναθέσεις τις περισσότερες φορές σε ημέτερους- φαραωνικών αναπτυξιακών έργων, τη μετατροπή του πολεοδομικού ιστού σε τόπους ημιδιαμονής, με καθημερινή καταστροφή του φυσικού της πλούτου, με αντικατάσταση της υποχρέωσης του κράτους προς εξασφάλιση της υγείας, περιουσίας και ασφάλειας των πολιτών με μηνύματα από το 112, με συρρίκνωση έως εξαφάνιση των υπηρεσιών του δημοσίου στην υγεία, στην παιδεία, ακόμη και στον τομέα της διοίκησης, η οποία θεσμοθετεί πλατφόρμες καταγγελίας, επιβάλλει ασφυκτική εργασιακή πίεση όχι μόνο στους επαγγελματίες αλλά και στους πολίτες, με την επιβολή βίαιης ψηφιοποίησης, με την αντισυνταγματική καθιέρωση ιδιωτικών πανεπιστημίων, την πλήρη ιδιωτικοποίηση της υγείας, την αναμόρφωση - παραμόρφωση του Ποινικού Κώδικα, τον αντισυνταγματικό τεκμαρτό υπολογισμό κερδών για τους μικρούς μικρομεσαίους τους οποίους η Κυβέρνηση θεωρεί, προφανώς, εμπόδιο της ανάπτυξης. Σε μία χώρα όπου στόχος του οικονομικού επιτελείου της κυβερνώσας πολιτείας είναι η συρρίκνωση της αγοράς και η συγκέντρωση πλούτου και κερδοφορίας στα χέρια λίγων, δημιουργώντας συνθήκες καρτέλ σε όλη την οικονομία και κατ’ επέκταση στην κοινωνία, στη χώρα η οποία φιλοδοξεί μεν να ανήκει στην Ευρώπη της Αναγέννησης, του Διαφωτισμού, των μεγάλων επαναστάσεων, όμως, δεν αποδέχεται τη σφοδρή κριτική της Ευρώπης στο εκφυλισθέν κράτος δικαίου της Ελλάδας, τα πορίσματα για οικονομικά εγκλήματα, τα συντελεσθέντα από την ελληνική Κυβέρνηση σε βάρος της Ευρώπης, μόνον αρέσκεται να υφαρπάζει ευρωπαϊκά κονδύλια που ενθυλακώνουν ατιμωρητί οι ημέτεροι και να συντελεί στη διαμόρφωση όχι μιας Ευρώπης, που εξασφαλίζει την ποιότητα ζωής όλων των κατοίκων της, αλλά στη γιγάντωση μιας Ευρώπης - Ιεράς Συμμαχίας, μιας Ευρώπης του Μέττερνιχ, μιας Ευρώπης της εποχής του 1938.

Σε μια χώρα, στη χώρα μας, που αντιμετωπίζει όχι απλώς το φάσμα της φτώχειας, αλλά αυτής της ίδιας της υπόστασής της, ιδού τα αποτελέσματα στις πρόσφατες ευρωεκλογές. Έξι στους δέκα δεν αφιέρωσαν έστω μία ώρα την Κυριακή για να ψηφίσουν. Και η Κυβέρνηση επιδοκιμάζεται μόνο από έντεκα πολίτες στους εκατό. Από μία πρόχειρη αποτίμηση των αποτελεσμάτων σε ευρύτερη κλίμακα προκύπτει ότι σε όποιες χώρες η συμμετοχή ήταν ικανοποιητική, η ψήφος των πολιτών μεταφράστηκε στην κάλπη ως διαμαρτυρία στα κόμματα εξουσίας, με την Ακροδεξιά να συσπειρώνεται και να παίρνει υψηλά ποσοστά. Αντίθετα, σε κάποιες χώρες όπως η Ελλάδα, όπου παραδείγματος χάριν οι ψηφοφόροι αποδοκίμασαν το κυβερνών κόμμα είτε κατόπιν συνειδητής πολιτικής απόφασης είτε ενστερνιζόμενοι μια απολιτίκ στάση διά της αποχής.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα χρειαστώ άλλα τρία λεπτά ακόμα. Ευχαριστώ πολύ.

Σε αμφότερες τις περιπτώσεις το συμπέρασμα είναι τραγικό. Η πολιτική όμως ασκείται σε μια κοινωνία στην οποία υπεβλήθη και αυτή συγκατένευσε, η εικόνα αντί της πραγματικότητας, το ψευδές αντί του ήθους, η ευκολία αντί της παίδευσης. Αυτή η πολιτική που πριμοδοτεί τη στιγμιαία ατομική ευτυχία αντί της διηνεκούς συλλογικής ευδαιμονίας είναι αυτή που έχει νικήσει προς στιγμήν.

Ο πολίτης πρέπει να κατανοήσει, και οφείλουμε να τον συνδράμουμε σε αυτό εάν είμαστε ικανοί προς τούτο, πως δεν υπάρχει διαχωρισμός του πολιτικού από το προσωπικό. Σε έναν χώρο όπου συμβιώνουν άνθρωποι, καθετί προσωπικό είναι και πολιτικό, η παραμικρή κίνησή μας, κάθε νεύμα μας, κάθε πράξη μας, κάθε παράλειψή μας είναι πολιτική πράξη. Από το υλικό του πώς φερόμαστε στον ξένο, στο αδέσποτο σκυλί, στον αδύναμο, στον άρχοντα, στον υπάλληλο, στα δέντρα της γειτονιάς μας, στους γέροντες, στα παιδιά -σε όλα τα παιδιά, όχι μόνο στα δικά μας- από αυτό το υλικό είναι πλασμένη η πολιτική. Είναι η ύψιστη τέχνη της αρμονικής συμβίωσης και ανέλιξης του έμψυχου και του άψυχου, του ανόργανου και του οργανικού. Οφείλουμε με όσες δυνατότητες διαθέτουμε να συνθέσουμε τις μοναχικές διαδρομές ατόμων σε μια συλλογική συνειδητή πορεία προσώπων όπου η ευημερία όλων θα είναι η ικανή και αναγκαία συνθήκη της ευημερίας του ενός.

Το συγκεκριμένο νομοσχέδιο, λοιπόν, στον απόηχο της μετεκλογικής αντιπαράθεσης έρχεται για να μας θυμίσει ότι οι παραχωρήσεις και οι ιδιωτικοποιήσεις λιμανιών και αεροδρομίων δεν έχουν παρά έναν κοινό παρανομαστή, οικονομικά συμφέροντα στο όνομα της βιώσιμης ανάπτυξης και των επενδύσεων που αγνοούν την πραγματική ανάγκη της τοπικής κοινωνίας, την έννοια της δίκαιης οικονομικής εκμετάλλευσης, την ανταποδοτική σε οφέλη επένδυση σε βάρος των Ελλήνων πολιτών της χώρας και της ευημερίας όλων μας, καθώς η ασκούμενη πολιτική μετατρέπει το έλλειμμα των υποδομών σε λόγο ανταλλαγής επιχειρηματικών και αλλοδαπών συμφερόντων μετατρέποντας τη δημόσια περιουσία σε αρένα αθέμιτων συναλλαγών υπό το μανδύα της κακώς εννοούμενης ανάπτυξης και αξιοποίησης.

Δεν είναι η πρώτη φορά. Είναι μια πρακτική στην οποία αντιλέγουμε έχοντας ως όραμα την αξιοποίηση του δημόσιου πλούτου σε όφελος της κοινωνίας που θα αποτελεί μέρος του σχεδίου, μέρος μιας υγιούς ανάπτυξης μέσα από περιβαλλοντικό πρίσμα και όχι απλώς εξωτερικός παράγοντας αρνητικής επιρροής.

Οι άνθρωποι και τα σύνολα των κοινωνιών προδιαγράφουν τις ανάγκες που στη δική σας αντίληψη υπαγορεύονται από αλλότρια συμφέροντα πολύ μακριά από το συμφέρον του ελληνικού λαού που αφαιμάζεται με όλους τους τρόπους.

Η Πλεύση Ελευθερίας είναι εδώ για να διατυμπανίζει, ως μοναδική δύναμη γνήσιας αντιπολίτευσης, ότι αντιστρατευόμαστε κάθε τέτοια επιβουλή στη δημόσια περιουσία και στην αξιοπρεπή διαβίωση όλων μας. Γι’ αυτό και καταψηφίζουμε το εν λόγω νομοσχέδιο.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Καραγεωργοπούλου.

Καλείται στο Βήμα η κ. Αγγελική Δεληκάρη, Βουλευτής της Νέας Δημοκρατίας. Μετά θα ακολουθήσει ο Υπουργός και στη συνέχεια ο κ. Δελβερούδης και ο κ. Καραθανασόπουλος.

**ΑΓΓΕΛΙΚΗ ΔΕΛΗΚΑΡΗ:** Σας ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, συζητάμε σήμερα στην Ολομέλεια του Κοινοβουλίου την κύρωση της σύμβασης υποπαραχώρησης του λιμανιού «Φίλιππος Β΄» της Καβάλας.

Πρόκειται για μια σύμβαση που με ενδιαφέρει προσωπικά επειδή αφορά την περιφέρεια από την οποία προέρχομαι. Δεν θα ήθελα να σταθώ σε όλες τις τεχνικές λεπτομέρειες της σύμβασης. Άλλωστε, τις έχει αναδείξει και αναπτύξει εξαιρετικά ο φίλος και συνάδελφος Μακάριος Λαζαρίδης, εισηγητής της Νέας Δημοκρατίας τόσο κατά τη διεξοδική συζήτηση που προηγήθηκε στην επιτροπή, όσο και σήμερα κατά την ομιλία του νωρίτερα.

Κυρίες και κύριοι συνάδελφοι, η αξιοποίηση των λιμενικών εγκαταστάσεων του «Φίλιππος Β΄» είναι μια κίνηση προς τη σωστή κατεύθυνση. Η πόλη της Καβάλας, με τη στρατηγική θέση της στην ανατολική Μακεδονία, μπορεί και πρέπει να καταστεί εμπορικός και συγκοινωνιακός κόμβος όχι μόνο σε εθνικό επίπεδο αλλά και σε περιφερειακό στο πλαίσιο της Νοτιοανατολικής Ευρώπης και των Βαλκανίων.

Θέλουμε και χρειαζόμαστε λιμενικές εγκαταστάσεις σύγχρονες που να λειτουργούν με υψηλά ποιοτικά πρότυπα λαμβάνοντας υπ’ όψιν την υιοθέτηση πράσινων τεχνολογιών, με ένα master plan μακρόπνοο το οποίο θα διασφαλίζει τη βιωσιμότητα της επένδυσης, μιας επένδυσης που θα δώσει νέα πνοή τόσο στην Καβάλα, όσο και στην ανατολική Μακεδονία και τη Θράκη ταυτόχρονα, θα βοηθήσει την τοπική κοινωνία πολλαπλώς, ενισχύοντας την οικονομική ζωή του τόπου, νέες θέσεις εργασίας θα δημιουργηθούν, και αυτό είναι πολύ σημαντικό καθώς είναι πάγια πρόθεση και στρατηγική της Κυβέρνησης της Νέας Δημοκρατίας, μέσα από την προσέλκυση επενδύσεων τόσο από το εξωτερικό, όσο και από το εσωτερικό, να αυξάνεται η απασχόληση με εργαζόμενους καλά αμειβόμενους.

Αυτό θα συμβεί και με το εμπορικό λιμάνι «Φίλιππος Β΄», καθώς η αναβάθμιση των υπηρεσιών του απαιτεί και την αξιοποίηση καταρτισμένου ανθρώπινου δυναμικού. Οι θετικές προβλέψεις της σύμβασης είναι πολλές έχουν ήδη αναφερθεί και συζητηθεί. Θα σταθώ μόνο σε πολύ λίγα σημεία που θεωρώ σημαντικά.

Ο παραχωρησιούχος αναλαμβάνει μια σειρά υποχρεώσεων, όπως η αναβάθμιση των υποδομών του «Φίλιππος Β΄» με εργασίες που θα δίνουν στις υπηρεσίες του λιμανιού περισσότερες δυνατότητες. Για παράδειγμα ο εκτελωνισμός των προϊόντων θα γίνεται πλέον μέσα στον χώρο του λιμένος μειώνοντας, επομένως, τον συγκοινωνιακό φόρτο της πόλης της Καβάλας, αφού σήμερα η ίδια διαδικασία έπρεπε να γίνει μέσα στον αστικό ιστό επιβαρύνοντας τις μετακινήσεις των πολιτών.

Ο παραχωρησιούχος θα έχει την επιβάρυνση για ζητήματα που άπτονται της συμμόρφωσης με τα οικολογικά πρότυπα, με την εκτέλεση ερευνών που σχετίζονται με την ενάλια αρχαιολογία, ενώ, τέλος, αναλαμβάνει την αναδάσωση της περιοχής των Άσπρων Χωμάτων.

Κυρίες και κύριοι συνάδελφοι, η πόλη της Καβάλας και το εμπορικό της λιμάνι καθίστανται μια ανταγωνιστική και άκρως ελκυστική πύλη εισόδου αλλά και εξόδου εμπορευμάτων από και προς τον ευρωπαϊκό χώρο. Με τις πολύ σημαντικές επενδύσεις που θα γίνουν στο χρονικό εύρος της σύμβασης, αναμφίβολα το «Φίλιππος Β΄» και ευρύτερα η Περιφέρεια της Ανατολικής Μακεδονίας και Θράκης θα μπορέσουν να αξιοποιήσουν κατά τον βέλτιστο δυνατό τρόπο τις πολύ μεγάλες προοπτικές και συγκριτικά πλεονεκτήματα που διαθέτουν.

Η προώθηση της αναπτυξιακής δυναμικής τόσο της Καβάλας, όσο και της ευρύτερης περιοχής είναι μονόδρομος. Είναι στρατηγική επιλογή της Κυβέρνησης κι αυτό θεωρώ πως έχει ήδη καταστεί σαφές. Η ελληνική περιφέρεια καθίσταται περισσότερο ελκυστική μέσα από μια σειρά έργων που αλλάζουν τα δεδομένα. Ειδικότερα για την Καβάλα η σιδηροδρομική σύνδεση του εμπορικού λιμένα «Φίλιππος Β΄» με τους Τοξότες είναι μια κίνηση που θα επιτρέψει την ταχύτερη μεταφορά φορτίων προς την ελληνική, βαλκανική και ευρωπαϊκή ενδοχώρα. Σε συνεργασία με την τοπική κοινωνία, για την τοπική κοινωνία, για το καλό του τόπου μας, για τις μελλοντικές γενιές.

Αφουγκράζομαι καθημερινά τις αγωνίες των πολιτών της Καβάλας, την προσμονή για τα μεγάλα έργα, για την αναπτυξιακή στρατηγική που θα δώσει νέες δυνατότητες στον τόπο τους. Η σύμβαση υποπαραχώρησης του εμπορικού λιμένα «Φίλιππος Β΄» είναι μια απτή απόδειξη πως το κράτος δεν μένει αδρανές, δεν επιλέγει τη στασιμότητα, αλλά προχωρά σε αξιοποίηση της περιουσίας του, σε συνδυασμό με την ιδιωτική πρωτοβουλία, ώστε να αναβαθμίσει τις υποδομές του.

Έχοντας μελετήσει τους όρους της υπό κύρωση συμφωνίας, έχοντας παρακολουθήσει τη συζήτηση που προηγήθηκε στην επιτροπή και, τέλος, έχοντας συζητήσει λεπτομερώς με την τοπική κοινωνία, αντιλαμβάνομαι το πόσο σημαντική είναι η ψήφισή της. Η ελληνική περιφέρεια, η ανατολική Μακεδονία και Θράκη και η πόλη της Καβάλας έχουν ανάγκη από επενδύσεις, από αναπτυξιακή στρατηγική με το βλέμμα στραμμένο στο μέλλον. Σήμερα κάνουμε ένα ακόμη βήμα προς αυτή την κατεύθυνση και γι’ αυτόν τον λόγο χαιρετίζω την ψήφιση και την κύρωση της σύμβασης υποπαραχώρησης του «Φίλιππος Β΄».

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Δεληκάρη.

Καλείται στο Βήμα ο κ. Χρήστος Στυλιανίδης, Υπουργός Ναυτιλίας και Νησιωτικής Πολιτικής.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κυρίες και κύριοι συνάδελφοι, ενώ προσωπικά -όπως ξέρετε- έχω μια αυτοδέσμευση σε ό,τι αφορά στο να εστιάζω αποκλειστικά και μόνο στο θέμα για το οποίο έρχομαι στη Βουλή και στη συγκεκριμένη περίπτωση μιλάμε για την κύρωση της υποπαραχώρησης, εντούτοις σήμερα θα παραβώ την αυτοδέσμευσή μου γιατί έχουμε μπροστά μας ένα μείζον πολιτικό γεγονός, τις ευρωεκλογές, και δεν θέλω να θεωρηθεί ότι υπεκφεύγω να πω δυο λόγια γι’ αυτό το πράγμα το οποίο είναι όντως πάρα πολύ σημαντικό.

Διετέλεσα Ευρωβουλευτής και γνωρίζω καλά το Ευρωπαϊκό Κοινοβούλιο και από τη θητεία μου ως Επίτροπος και ξέρω και την αξία και τη σημασία αυτού του πολιτικού οργάνου. Πιστεύω ότι οι ευρωεκλογές αυτές έστειλαν όντως πολλαπλά μηνύματα σε όλους μας, όχι μόνο στην Ελλάδα αλλά σε όλη την Ευρώπη και πρέπει να τα αποκωδικοποιήσουμε ακριβώς για να μπορέσουμε με μια σωστή προσαρμογή να κρατήσουμε την Ευρώπη στην κατεύθυνση που τη χρειαζόμαστε και, κυρίως, να δούμε την Ευρώπη όντως να είναι ο πυλώνας σύγκλισης των εθνικών συμφερόντων όλων των ευρωπαϊκών λαών. Αυτό είναι το πρώτο που ήθελα να καταγράψω.

Το δεύτερο αφορά την Κυβέρνηση, το κόμμα με το οποίο εκλέγηκα ως Βουλευτής Επικρατείας, αλλά και τον ίδιο τον Πρωθυπουργό μας, τον κ. Μητσοτάκη. Όντως το αποτέλεσμα -όπως ειπώθηκε- δεν ήταν αυτό που περιμέναμε. Δημιουργεί έναν προβληματισμό, αλλά αυτό που ως πρώτη εκτίμηση πρέπει να λάβουμε σοβαρά υπ’ όψιν είναι ότι -και μας το δίνει το αποτέλεσμα των εκλογών σε συνάρτηση με τα αποτελέσματα των υπόλοιπων κομμάτων- οι πολίτες έστειλαν μήνυμα «σας εμπιστευόμαστε, θέλουμε να γίνετε καλύτεροι και να πάτε πιο γρήγορα». Νομίζω αυτή η διατύπωση αποτυπώνει ακριβώς το μήνυμα που αφορά τουλάχιστον τη Νέα Δημοκρατία και την Κυβέρνηση.

Το τρίτο σημείο που θέλω να θίξω είναι ένα σημείο που πιστεύω ότι πρέπει ως πολιτική κουλτούρα να αρχίσει να εμπεδώνεται και στην Ελλάδα, ότι οι κυβερνήσεις έχουν τετραετή θητεία. Είναι μια θεσμική αντίληψη των πραγμάτων. Ο Πρωθυπουργός το απέδειξε στην προηγούμενη τετραετία. Η Κυβέρνηση έχει ισχυρή πλειοψηφία, έχει ισχυρή εντολή τετραετίας και οι εκλογές, όπως είπε και ο Πρωθυπουργός, θα γίνουν το 2027. Αυτό δεν είναι δόγμα, είναι η λογική ακριβώς σεβασμού των θεσμών και είναι η λογική μιας δημοκρατίας που σε τέτοιες γεωπολιτικές ανακατατάξεις και αναταραχές μπορεί όχι απλώς να επιβιώσει αλλά να δώσει αναπτυξιακή προοπτική σε κάθε χώρα και ειδικά στην Ελλάδα.

Θα σημειώσω κάτι που αφορά γενικά τα ευρωπαϊκά αποτελέσματα. Ο Κοινοβουλευτικός Εκπρόσωπος μας, ο Κώστας Τσιάρας, επισήμανε κάτι πολύ σωστό. Η Κυβέρνηση της Νέας Δημοκρατίας αν κοιτάξετε ευρωπαϊκά μέσα ενημέρωσης και αναλύσεις ειδικών πολιτικών αναλυτών με βάση τις ευρωπαϊκές εκλογές θεωρείται μετά το αποτέλεσμα ως μια από τις πιο ανθεκτικές κυβερνήσεις. Γιατί θεωρείται τόσο ανθεκτική Κυβέρνηση; Γιατί η κυβέρνηση του Μακρόν πέρασε αυτήν την τρομακτική δυσκολία και οδηγείται σε εκλογές, η κυβέρνηση του συνασπισμού στη Γερμανία, ο Σολτς, είδαν τα αποτελέσματά τους και οι Πράσινοι και οι Φιλελεύθεροι και οι Σοσιαλδημοκράτες όντως να έχουν μια πολύ μεγάλη πτώση και στο Βέλγιο φτάσαμε στο σημείο να ανατραπούν τα πάντα. Η Κυβέρνηση της Νέας Δημοκρατίας όντως θεωρείται ανθεκτική, διότι κατάφερε μέσα σε τόσο μεγάλες δυσκολίες παγκόσμιου και ευρωπαϊκού χαρακτήρα, ένας πληθωρισμός που αναμφισβήτητα δεν είναι τοπικός και εθνικός πληθωρισμός, γεωπολιτικές ανακατατάξεις, τρεις πόλεμοι στην περιοχή, όλα αυτά συνιστούν ένα τόσο τρομακτικό περιβάλλον που ο πολίτης βρίσκεται αντιμέτωπος με πρωτόγνωρα αισθήματα και γι’ αυτό οδηγείται πολλές φορές σε μια πολιτική συμπεριφορά αντιδραστική προς το κυβερνών κόμμα. Νομίζω αυτή είναι μια σωστή ανάλυση που δεν τη λέω εγώ. Την επικαλούμαι από αναλύσεις που έχουν γίνει σε πολύ έγκυρα ευρωπαϊκά μέσα που αποδεικνύει ότι ακόμη και η μείωση των ποσοστών της Νέας Δημοκρατίας επιμένει να λέει ότι αυτή η Κυβέρνηση είναι ανθεκτική και ακόμη διατηρεί την εγκυρότητά της και την έγκριση του ελληνικού λαού. Με αυτό που λέω δεν υποτιμώ τα μηνύματα που πρέπει να λάβουμε, να τα αποκωδικοποιήσουμε, όπως είπα, για να μπορέσουμε, ακριβώς, να κάνουμε μια νέα αρχή προς τη σωστή κατεύθυνση.

Τελειώνω με τις ευρωεκλογές και μπαίνω στο νομοσχέδιο που έχουμε μπροστά μας, ένα νομοσχέδιο που έχει συζητηθεί. Είμαστε εδώ από τις 10.00΄ το πρωί, ακούσαμε την κριτική, ακούσαμε τις συζητήσεις, τις απόψεις ιδεολογικού πολιτικού χαρακτήρα. Δεν έχω να κάνω συγκεκριμένη κριτική σε κάποιους. Έτσι και αλλιώς δεν το πιστεύω ότι έτσι διεξάγεται ο πολιτικός διάλογος. Θα μείνω, όμως, σε μερικές συγκεκριμένες απόψεις που αφορούν την ίδια τη σύμβαση.

Η σύμβαση αυτή κατ’ αρχάς -γιατί ειπώθηκαν κάποια πράγματα που νομίζω ότι πρέπει να τα αποκαταστήσω- έγινε με διαγωνιστική διαδικασία δύο φάσεων και πραγματοποιήθηκε κι έτυχε της σχετικής έγκρισης από το Ελεγκτικό Συνέδριο, που σημαίνει ότι δεν τίθεται κάποιο θέμα αμφισβήτησης της διαδικασίας, αφού έτυχε της έγκρισης του ανώτατου οργάνου του κράτους ελέγχου, που είναι το Ελεγκτικό Συνέδριο.

Το δεύτερο σημείο που θέλω να θίξω είναι ότι η εταιρεία που κέρδισε τον διαγωνισμό δεν αποκτά δικαιώματα κυριότητας κανενός είδους. Είναι αποκλειστικά δικαίωμα χρήσης, λειτουργίας, συντήρησης και εκμετάλλευσης ενός σταθμού πολλαπλών χρήσεων του λιμένα που σημαίνει ότι η κυριότητα παραμένει στο κράτος. Το τονίζω αυτό για να μην υπάρχουν παρερμηνείες. Αυτό σημαίνει ότι δεν υπάρχει απεμπόληση δικαιωμάτων του ελληνικού κράτους, ούτε βέβαια, όπως ειπώθηκε, και κάποια υπονόμευση των στρατηγικών πλεονεκτημάτων της περιοχής.

Εδώ, βέβαια, μπορεί κάποιος να δεχτεί ότι από πλευράς κομμάτων της Αντιπολίτευσης γίνεται μια συζήτηση ποιος είναι ο ρόλος του κράτους που περιορίζεται σε αυτές τις περιπτώσεις, έστω και αν γίνεται αποδεκτή η λογική της συνεργασίας δημόσιου ιδιωτικού. Εδώ όντως υπάρχουν διαφορές. Στην περίπτωσή μας εμείς δεν πιστεύουμε σε ένα κράτος το οποίο θα είναι επιχειρηματίας, δεν πιστεύουμε σε ένα κράτος το οποίο, ουσιαστικά, θα βρίσκεται σε μια κατάσταση σύγκρουσης με την ίδια την αγορά. Δυστυχώς αυτά τα μοντέλα -ή ευτυχώς θα έλεγα εγώ- έχουν δοκιμαστεί, έχουν αποτύχει και γι’ αυτό μετά την πτώση των συστημάτων του κομμουνισμού τη δεκαετία του ΄80, τέλος της δεκαετίας του ’90, έχει πλέον επικυρωθεί απ’ όλους ότι η ελεύθερη αγορά είναι το σύστημα το οποίο υπάρχει σε ό,τι αφορά τις δοσοληψίες, την οικονομία και από την άλλη το κράτος συζητούμε ποια είναι τα όρια του σε σχέση με την ιδιωτική πρωτοβουλία.

Σε αυτή την περίπτωση θεωρώ ότι πολύ σωστά έκρινε η Κυβέρνηση της Νέας Δημοκρατίας και προχώρησε σε αυτή τη σύμβαση με τις κανονικές διαδικασίες, διότι εάν δεν προχωρούσε ενδεχομένως αυτό το τμήμα του λιμανιού -το τέταρτο από τα τέσσερα, διότι τα υπόλοιπα τρία παραμένουν εις τον Οργανισμό Λιμένος Καβάλας- μπορούσε να μη γίνει ποτέ οποιαδήποτε επένδυση.

Γνωρίζουν όλοι και σας λέω από τη μικρή μου εμπειρία στο Υπουργείο Ναυτιλίας, πως οι λιμενικές υποδομές στη χώρα είναι, δυστυχώς, πάρα πολύ υποβαθμισμένες σε πολλά νησιά. Χρειάζονται δισεκατομμύρια για να μπορέσουμε να φτάσουμε στο επίπεδο που θέλουμε σε ό,τι αφορά την ασφάλεια, το safety, αλλά και σε ό,τι αφορά ακόμα και την εξυπηρέτηση των πολιτών. Αυτό γιατί δεν έγινε από όλες τις κυβερνήσεις, ΠΑΣΟΚ, ΣΥΡΙΖΑ, Νέα Δημοκρατία; Δεν έγινε, διότι δεν ήθελαν οι κυβερνήσεις ή διότι δεν είχαν προτεραιότητα; Όχι, δεν έγινε διότι υπήρχαν τα λεφτά. Γι’ αυτό τίθεται πάντα ένα ερώτημα μεταξύ ευκταίου και εφικτού. Είναι κάτι που ταλανίζει τον Ελληνισμό ιστορικά. Πρέπει να αποφασίσουμε ότι πρέπει να κινούμαστε με έναν ρεαλισμό. Τι μπορεί να κάνει το κράτος, πόσα μπορεί να κάνει και εκεί που δεν μπορεί να τα κάνει και δεν τα έκανε τόσα χρόνια, διότι δεν υπήρχαν τα λεφτά -και θα σας πω τι κάνουμε αυτή τη στιγμή για λιμενικές υποδομές- αναγκαστικά και επειδή ο ιδιωτικός τομέας μπορεί να λειτουργήσει καλύτερα σε τέτοιες περιπτώσεις, γίνεται η συνεργασία και η σύμπραξη δημόσιου-ιδιωτικού τομέα, όπως έγινε σε αυτή την περίπτωση, και πιστεύω ότι θα αποβεί προς όφελος και της περιοχής των στρατηγικών πλεονεκτημάτων της χώρας, όπως είπε πολύ σωστά ο συνάδελφος Μακάριος Λαζαρίδης, η κ. Δεληκάρη, ο Κοινοβουλευτικός Εκπρόσωπος, ο Υφυπουργός στις επιτροπές. Δεν είμαστε δογματικοί ή αφελείς να πιστεύουμε ότι με αυτό που προχωρούμε, το κάναμε στο βαθμό που θα θέλαμε. Απλώς σας λέω ότι και αν ακόμη μπαίναμε σε μια διαδικασία, σε αυτή τη διαγωνιστική διαδικασία, και την περιμέναμε τρία και πέντε χρόνια δεν είμαι σίγουρος εάν θα φτάναμε σε άλλο αποτέλεσμα από αυτό που φτάσαμε. Η αγορά είναι σκληρή. Δεν είναι εύκολο να πείσεις κάποιον ιδιώτη να μπει και να πάρει τέτοιο ρίσκο αν δεν είναι σίγουρος. Και να πούμε την αλήθεια, όσοι ξέρουν την περιοχή ξέρουν πως το ρίσκο υπάρχει σε αυτή την περίπτωση. Χρειάζονται πάρα πολλά να γίνουν για να μπορέσει αυτό το λιμάνι όντως να αξιοποιηθεί στο βαθμό που θα θέλαμε όλοι μας.

Και πάω στα διευρωπαϊκά δίκτυα που τα ξέρω καλά. Όντως υπάρχει μια τέτοια χρηματοδότηση για να γίνουν διευρωπαϊκά δίκτυα, να περάσουν από τα Βαλκάνια. Μάλιστα στην Ευρωπαϊκή Επιτροπή συζητείται επειδή θα καθυστερήσει η ένταξη χωρών των Δυτικών Βαλκανίων πώς θα χρηματοδοτηθούν πολλές δράσεις με κράτη-μέλη, όπως η Ελλάδα, η Βουλγαρία, η Ρουμανία, για να μπορέσουν να ευεργετηθούν αυτά τα κράτη και να μη χάσουν την ευρωπαϊκή τους αισιοδοξία, την ευρωπαϊκή τους φιλοδοξία. Αν δεν τελειώναμε αυτόν το διαγωνισμό και αφηνόμασταν στο πότε το κράτος θα έβρισκε λεφτά για να κάνει αυτό που θα κάνει, αν πήγαινε κάποιος σε αυτήν την περιοχή του λιμανιού και έβλεπε πώς ήταν θα τον έπιανε κατάθλιψη. Δεν είναι έτσι, κύριε Λαζαρίδη; Πέρασα κι εγώ και το είδα. Πώς θα γινόταν αυτό το πράγμα; Έπρεπε να γίνει μια σύμπραξη δημόσιου-ιδιωτικού. Αυτή η σύμπραξη βασιζόταν πάνω στη λογική του εφικτού, όχι το ευκταίο. Δεν υπάρχει διαπραγμάτευση που τα κερδίζεις όλα. Η διαπραγμάτευση σημαίνει ότι κάνεις έναν συμβιβασμό και αυτός ο συμβιβασμός κατέληξε σε αυτό το πράγμα. Η κριτική σε ό,τι αφορά το ευκταίο μπορεί να γίνεται με πολύ εύκολα λόγια, κατά την άποψή μου. Σημαίνει ότι φτάσαμε σε αυτό το αποτέλεσμα, είναι ένα γεγονός πλέον και με βάση αυτό το γεγονός εμείς θα επιδιώξουμε πάση θυσία η σύμβαση να εφαρμοστεί πλήρως. Το κράτος δεν χάνει τη δυνατότητα ούτε του ελέγχου ούτε της παρέμβασης κατηγορηματικά. Επειδή άκουσα και συζητήσεις «γιατί δεν υπήρχε αυτό…», σε μια σύμβαση δεν μπορούν να μπουν όλα. Και στο κάτω-κάτω δεν καταργούνται οι γενικές αρχές του τρόπου με τον οποίο το κράτος λειτουργεί σε σχέση με τις συμπράξεις. Ακόμη και οι ευρωπαϊκές οδηγίες.

Νομίζω ότι ήταν το εφικτό που επετεύχθη, δίνει δυνατότητα στην περιοχή της Καβάλας αλλά και σε όλη την περιοχή της ανατολικής Μακεδονίας και Θράκης σε συνδυασμό με την Αλεξανδρούπολη για να μπορέσει ακριβώς να αποκτήσει το στρατηγικό πλεονέκτημα και να μπορέσει να αξιοποιήσει τα διευρωπαϊκά δίκτυα αλλά και οτιδήποτε άλλο ήθελε προκύψει μέσα από το στρατηγικό πλεονέκτημα που έχει η χώρα.

Δεν θέλω να πάρω άλλο χρόνο. Πιστεύω στα λίγα και καλά.

Πιστεύω ότι πρέπει να υπερψηφιστεί παρ’ όλες τις μικρές διαφωνίες. Βλέπω όμως ότι οι πλείστοι έχετε αποφασίσει την καταψήφιση του. Σεβαστή η άποψή σας. Θεωρώ όμως ότι μπορούμε με αυτό το εφαλτήριο να δούμε με περισσότερη αισιοδοξία την ανάπτυξη στην περιοχή της Μακεδονίας και Θράκης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Καλείτε στο Βήμα ο Κοινοβουλευτικός Εκπρόσωπος της Νίκης, κ. Κομνηνός Δελβερούδης, θα ακολουθήσει ο κ. Καραθανασόπουλος και μετά η κ. Λινού.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πρώτη συνεδρίαση σήμερα της Ολομέλειας του Κοινοβουλίου λίγες μόλις ημέρες μετά τις ευρωεκλογές της 9ης Ιουνίου, εκλογές με νικητή την τεράστια αποχή. Εκλογές μέσα από τις οποίες ο ελληνικός λαός έδωσε ένα ηχηρό ράπισμα στην Κυβέρνηση του κ. Μητσοτάκη η οποία με μόλις ένα εκατομμύριο εκατό χιλιάδες ψήφους χαίρει της εκτίμησης μόλις του 11% του εκλογικού Σώματος.

Παρά την αδιαμφισβήτητη εκλογική πανωλεθρία ο Πρωθυπουργός και οι Υπουργοί του εξακολουθούν να μένουν πιστοί στην αλαζονεία της εξουσίας, αδυνατώντας να κατανοήσουν αυτό που τους βροντοφώναξε ο ελληνικός λαός καθώς έχουν χάσει από καιρό την επαφή μαζί του. Μπορεί, βέβαια, ο κ. Μητσοτάκης να ισχυρίζεται ότι το μήνυμα ελήφθη, αλλά είναι βέβαιο ότι είτε έχει λάβει λάθος μήνυμα είτε δεν ερμηνεύει σωστά τα μηνύματα του.

Ακούσαμε, λοιπόν, από τα χείλη του να ισχυρίζεται ότι το μήνυμα του ελληνικού λαού είναι να τρέξει πιο γρήγορα τις μεταρρυθμίσεις που ξεκίνησε. Δεν ξέρω τι σημαίνει αυτό, η αύξηση της ταχύτητας δηλαδή. Όχι, κύριε Μητσοτάκη. Τα μηνύματα της κάλπης είναι να σταματήσετε αμέσως αυτές τις δήθεν μεταρρυθμίσεις και να κάνετε στροφή 180ο στις πολιτικές σας. Το εκλογικό μήνυμα σάς καλεί να πάρετε εδώ και τώρα δραστικά μέτρα για την ακρίβεια, για την αισχροκέρδεια, τη στιγμή που εσείς δείχνετε στους Έλληνες την αλληλογραφία με την κ. Φον Ντερ Λάιεν.

Εκατομμύρια Έλληνες ενώνουν τη φωνή τους με τους συγγενείς των θυμάτων και τις τεράστιες ευθύνες και την κυβερνητική συγκάλυψη στο έγκλημα των Τεμπών, ενώ εσείς με τη γνωστή τακτική του πολιτικού πλυντηρίου μιλάτε ακόμη για αντικειμενικές πολιτικές ευθύνες. Πάντως εδώ οφείλω να σας αναγνωρίσω πως η σχέση σας με τις διαβιβάσεις των δικογραφιών, σχετικά με το νόμο περί ευθύνης Υπουργών σας, έρχονται στη Βουλή σε νεκρό πολιτικά χρόνο για την Κυβέρνησή σας.

Κλείνοντας την μικρή αναφορά μου στα μηνύματα των ευρωεκλογών, θα ήθελα να τονίσω τη στάση των μέσων μαζικής ενημέρωσης απέναντι στη Νίκη μέχρι τις ευρωεκλογές. Το κίνημά μας με μόλις ένα έτος κοινοβουλευτικής παρουσίας βίωσε και βιώνει έναν ιδιότυπο αποκλεισμό από τα συστημικά κανάλια, με ελάχιστες εξαιρέσεις, αντιμετωπίζοντας πολλές φορές τη συκοφάντηση, τον πόλεμο και την παραπληροφόρηση. Παρ’ όλα αυτά η Νίκη άντεξε στο στοχευμένο αποκλεισμό και τη λάσπη επιτυγχάνοντας μέσα σε αυτό το τοξικό περιβάλλον να αυξήσει τα ποσοστά της σε όλες τις εκλογικές περιφέρειες και να βάλει έναν Ευρωβουλευτή στο Ευρωπαϊκό Κοινοβούλιο.

Όσον αφορά τώρα στην υπό συζήτηση κύρωση της από 23 Νοεμβρίου του 2023 σύμβασης υπό παραχώρηση που αφορά τον λιμένα «Φίλιππος Β΄» του Οργανισμού Λιμένος Καβάλας η οποία έχει ήδη υπογραφεί είναι ολοφάνερο ότι η Κυβέρνηση της Νέας Δημοκρατίας χαρίζει κυριολεκτικά την εκμετάλλευση του λιμένος στην κοινοπραξία με την επωνυμία «ΣΑΡΙΣΑ Υπο-Παραχώρηση Λιμένος Καβάλας Φίλιππος ΙΙ Ανώνυμη Εταιρεία». Στην ουσία η Κυβέρνηση της Νέας Δημοκρατίας συνεχίζει το ξήλωμα του πουλόβερ του δημοσίου χαρακτήρα των οργανισμών λιμένων, αυτή τη φορά υπό τη μορφή μιας μακροχρόνιας σύμβασης παραχώρησης για σαράντα έτη, η οποία οδηγεί ξεκάθαρα στην ιδιωτικοποίηση του συγκεκριμένου λιμανιού της Καβάλας. Μετά, λοιπόν, από την ιδιωτικοποίηση των λιμανιών της Ηγουμενίτσας, του Ηρακλείου, του Βόλου σειρά έχουν πάρει τα λιμάνια του Λαυρίου, της Ραφήνας, της Πάτρας, της Κέρκυρας και ποιος ξέρει ποια άλλα θα προκύψουν στην πορεία, αλλά και τι θα γίνει με το λιμάνι της Αλεξανδρούπολης. Φυσικά δεν ξεχνάει κανείς το πρόσφατο ξεπούλημα του αεροδρομίου «Ελευθέριος Βενιζέλος».

Το μεγάλο δυστύχημα είναι ότι για την Κυβέρνηση του κ. Μητσοτάκη το ξεπούλημα του ελληνικού δημοσίου λέγεται ανάπτυξη.

Αναρωτιέμαι, όμως, πώς γίνεται να υπάρχει ανάπτυξη με τόση ακρίβεια παντού και με τον πληθωρισμό να παραμένει στα ύψη, παρά την όποια μικρή υποχώρηση που σημειώθηκε τον τελευταίο μήνα, αφού τα τελευταία χρόνια της Κυβέρνησης της Νέας Δημοκρατίας ο μέσος δείκτης τιμών καταναλωτή παρουσιάζει τεράστιες αυξήσεις;

Και συγκεκριμένα, το δωδεκάμηνο του Ιουνίου του 2023 με τον Μάιο του 2024 σε σύγκριση με τον αντίστοιχο δείκτη του δωδεκαμήνου του Ιουνίου του 2022 με τον Μάιο του 2023 παρουσίασε αύξηση 3,1%, ενώ η αύξηση που σημειώθηκε κατά την αντίστοιχη σύγκριση του δωδεκαμήνου του Ιουνίου του 2022 με τον Μάιο του 2023 με το δωδεκάμηνο του Ιουνίου του 2021 με τον Μάιο του 2022 ήταν 8,2%. Όπως και να έχουν όμως οι δείκτες, σημασία έχει ότι η τσέπη του Έλληνα καταναλωτή δεν αντέχει. Η αγοραστική του δύναμη είναι στον πάτο.

Καλούμαστε, λοιπόν, σήμερα να ψηφίσουμε για την κύρωση της συγκεκριμένης σύμβασης υποπαραχώρησης, επειδή έτσι αποφάσισε το ΤΑΙΠΕΔ με το οποίο έχει άριστη συνεργασία η Κυβέρνηση και το οποίο ανακήρυξε ως προτιμητέο επενδυτή το κοινοπρακτικό αυτό σχήμα «ΣΑΡΙΣΑ». Μας έφεραν μια ελλιπή σύμβαση με παραρτήματα που δεν υπάρχουν και με μια αρίθμηση αλαλούμ, η όποια σύμβαση, όπως είπα, έχει ήδη υπογραφεί χωρίς ωστόσο να υπάρχει ούτε επιχειρησιακό σχέδιο -το master plan- από την υποπαραχωρησιούχο και χωρίς να υπάρχει απόφαση έγκρισης της περιβαλλοντικής μελέτης και στρατηγική μελέτη περιβαλλοντικών επιπτώσεων.

Τι προβλέπεται, λοιπόν, σε αυτή τη σύμβαση που έχει ήδη υπογραφεί; Λέει ότι πέραν του ότι οι μετοχές είναι ελεύθερα μεταβιβάσιμες -με έναν αστείο περιορισμό για πέντε έτη- το 70% του αρχικού μετόχου, προβλέπεται επίσης και η δυνατότητα ανάθεσης της διαχείρισης του λιμανιού σε τρίτο μέρος σύμφωνα με τον όρο 19.2 της σύμβασης. Δηλαδή, η μετοχική σύνθεση μπορεί να αλλάξει οποτεδήποτε ή και να εμφανιστούν ξαφνικά άλλοι, άσχετοι, τρίτοι, στους οποίους θα έχει, λέει, υπο-υποπαραχωρηθεί, δηλαδή δύο φορές η εκμετάλλευση του λιμανιού.

Μα είμαστε σοβαροί; Με αυτούς τους όρους μπορούν να διασφαλιστούν τα συμφέροντα της Ελλάδος, όταν μιλάμε για ένα λιμάνι με σημαντική γεωπολιτική θέση και οικονομικά αλλά και για την ασφάλεια της χώρας μας;

Πάμε τώρα στη σύνθεση της κοινοπραξίας, η οποία αποτελείται από μετόχους εταιρείες, άσχετες με το αντικείμενο διαχείρισης λιμένων. Συγκεκριμένα, οι μέτοχοι είναι η αμερικανική εταιρεία «Blacksummit Financial Group», η οποία έχει ως αντικείμενο την παροχή χρηματοοικονομικών συμβουλών, ενώ από ελληνικής πλευράς συμμετέχουν η ΓΕΚ ΤΕΡΝΑ ο γνωστός κατασκευαστικός όμιλος και η «EFA Ventures», η οποία ανήκει στον όμιλο η EFA Group, έναν όμιλο εταιρειών αμυντικού εξοπλισμού υψηλής τεχνολογίας και ασφάλειας.

Και αναρωτιέμαι, με ποια γνώση και εμπειρία θα διαχειριστούν τον λιμένα; Προφανώς, αυτό δεν έχει σημασία για την Κυβέρνηση διότι προέχει το οικονομικό συμφέρον της χώρας μάς λένε. Μα, ποιο οικονομικό συμφέρον; Τα περίπου 20 εκατομμύρια ευρώ που θα λάβει το κράτος σε βάθος χρόνου σαράντα ετών; Ή το ανταποδοτικό τέλος στον Οργανισμό Λιμένος Καβάλας το οποίο βάσει της συμφωνίας αυτής δεν θα υπερβαίνει τις 200.000 ευρώ την τριετία; Δηλαδή, η μέγιστη ανταποδοτικότητα για τον Οργανισμό Λιμένος Καβάλας θα ανέρχεται περίπου στις 65.000 ευρώ ετησίως τη στιγμή που σύμφωνα και με την έκθεση του Γενικού Λογιστηρίου του Κράτους τα έσοδα του οργανισμού ήταν 800.000 ευρώ ετησίως.

Και τέλος πάντων θα έρθει, δηλαδή, αυτή η κοινοπραξία που συστάθηκε ακριβώς γι’ αυτόν τον σκοπό πριν δύο χρόνια για να επενδύσει σε ένα έργο με έσοδα μόλις 800.000 ευρώ ετησίως; Και όχι μόνο αυτό, αλλά δεν υπάρχει και καμμία πρόβλεψη για τους εργαζόμενους που εργάζονται μέχρι και σήμερα στο λιμάνι, οι οποίοι προφανέστατα με την εμπειρία που διαθέτουν είναι απολύτως απαραίτητοι για τη βιωσιμότητα του λιμανιού.

Αντίθετα, έχετε συμφωνήσει η υποπαραχωρησιούχος εταιρεία να μην έχει καμμία υποχρέωση να συνάπτεται με το προσωπικό του Οργανισμού Λιμένος Καβάλας, αλλά αντιθέτως να μπορεί να προσλαμβάνει ελεύθερα προσωπικό μέσω υπεργολάβων ή και παρόχων προσωπικού, δηλαδή να συνάπτει ελεύθερα συμβάσεις ακόμα και με προσωπικό εκτός της χώρας μας όπως αναφέρεται στη σύμβαση. Αυτό σημαίνει προσωπικό απ’ έξω, με χαμηλούς μισθούς και κατ’ επέκταση χαμηλό κόστος για την κοινοπραξία. Ίσως, βέβαια, να μη χρειαστεί να αναζητήσουν προσωπικό από πολύ μακριά αφού έχει φροντίσει και γι’ αυτό η Κυβέρνηση της Νέας Δημοκρατίας με τη νομιμοποίηση των τριάντα χιλιάδων παράνομων μεταναστών που έφερε -να το θυμίσουμε και αυτό- μέσα στη νύχτα με τροπολογία ο κύριος Υπουργός Μετανάστευσης. Κάπως έτσι κουμπώνουν όλα.

Αποστομωτική ήταν και η απάντηση στην τελευταία επιτροπή συζήτησης από τον εισηγητή της Πλειοψηφίας ότι η Κυβέρνηση επιδεικνύει ιδιαίτερες ευαισθησίες και προβλέψεις για τους εργαζόμενους, αυξάνοντας τους μισθούς, αυξάνοντας τις συντάξεις και ότι ο ένας εργαζόμενος που δουλεύει στον Οργανισμό Λιμένος Καβάλας μπορεί να διατηρήσει τη θέση του, αλλά υπάρχουν και άλλοι δεκαπέντε με είκοσι εργαζόμενοι που έχουν σχέση και συμβάσεις εργασίας με τις εταιρείες και τα πλοία που κάνουν τις φορτοεκφορτώσεις. Μάλιστα, ο διευθύνων σύμβουλος του οργανισμού λιμένος είπε ότι σε κάθε περίπτωση οι άνθρωποι αυτοί έχουν ελεύθερη σχέση εργασίας.

Συνεπώς, γι’ αυτούς τους σκληρά εργαζόμενους ανθρώπους το μήνυμα είναι ξεκάθαρο από την Κυβέρνηση ότι δεν πρόκειται να κάνουν τίποτα. Το λυπηρό είναι ότι μιλάμε για τριάντα δύο ή τριάντα πέντε άτομα λιμενεργάτες καθώς και πέντε χειριστές πιστοποιημένους, όπως μας αναφέρει ο Πρόεδρος του Διοικητικού Συμβουλίου της Ομοσπονδίας Φορτοεκφορτωτών Ελλάδος και ο εκπρόσωπος του Συλλόγου Υπαλλήλων του Οργανισμού Λιμένος Καβάλας. Ο παραλογισμός, βέβαια, δεν περιορίζεται μόνο σε αυτά γιατί η Κυβέρνηση προχώρησε στην υπογραφή της σύμβασης και ζητά την κύρωσή της με νόμο χωρίς να υπάρχει καν επιχειρησιακό σχέδιο από την υποπαραχωρησιούχο, χωρίς, δηλαδή, να ξέρουμε τι θα γίνει τελικά στο λιμάνι που παραχωρείται. Στη σύμβαση έχει συμφωνηθεί ότι η υποπαραχωρησιούχος θα καταθέσει το πρώτο αναπτυξιακό πρόγραμμα εντός έξι μηνών από την ένταξη της υποπαραχώρησης μαζί με τη στρατηγική μελέτη περιβαλλοντικών επιπτώσεων τα οποία θα εγκριθούν μεταγενέστερα. Το ίδιο ισχύει και για την απόφαση έγκρισης περιβαλλοντικών όρων, η οποία θα εκδοθεί.

Την ίδια στιγμή στη σύμβαση εμφανίζεται το παράρτημα 15 με τον φερόμενο τίτλο: «Οικονομικό μοντέλο», αλλά εν τέλει παραλείπεται και δεν προσκομίζεται πουθενά, με τον κύριο Υφυπουργό να μας λέει κατά τη συζήτηση στις επιτροπές ότι πρόκειται για το business plan της επιχείρησης και ότι κάποια πράγματα έχουν μια μυστικότητα. Είμαστε σοβαροί, για ποια μυστικότητα μιλάτε;

Μας καλεί, λέει, η Κυβέρνηση της Νέας Δημοκρατίας για την κύρωση της συμφωνίας χωρίς να γνωρίζουμε το περιεχόμενό της; Χωρίς, δηλαδή, να γνωρίζουμε το επιχειρησιακό σχέδιο της εταιρείας και τις περιβαλλοντικές επιπτώσεις αυτού η Κυβέρνηση παραχωρεί το δικαίωμα χρήσης και εκμετάλλευσης του λιμανιού, παρ’ όλο που η υποβολή μελέτης και η έγκριση των περιβαλλοντικών όρων θα έπρεπε να έχει γίνει πριν την έναρξη της πραγματοποίησης του έργου, δεδομένου ότι ως έναρξη νοείται κάθε σχετική προπαρασκευαστική πράξη υλική και μη.

Εμείς στη Νίκη σαφώς και καταψηφίζουμε αυτό το σχέδιο νόμου, αφού ούτε με ποιόν τελικά υπογράφει τη σύμβαση γνωρίζουμε ούτε το επιχειρησιακό σχέδιο γνωρίζουμε ούτε τις περιβαλλοντικές επιπτώσεις γνωρίζουμε, και την ίδια στιγμή δεν διασφαλίζεται και το εργασιακό καθεστώς των εργαζομένων. Το μόνο αντιληπτό από τη σύμβαση αυτή, όπως και από τις άλλες συμβάσεις ξεπουλήματος των λιμανιών και των αεροδρομίων, είναι ότι τίποτα δεν γίνεται προς όφελος του ελληνικού δημοσίου. Είναι πάγια τακτική της Κυβέρνησης Μητσοτάκη, η οποία καταδικάστηκε από τον ελληνικό λαό με το εκλογικό ράπισμα που έλαβε την παρελθούσα Κυριακή με δεκατρείς μονάδες κάτω από το ποσοστό του 41% και με πέντε μονάδες κάτω από τον στόχο της και η συνέχεια έπεται.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελβερούδη.

Επόμενος ομιλητής είναι ο κ. Νικόλαος Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδος. Μετά ακολουθεί η κ. Λινού, ο κ. Δημητριάδης, δευτερολογίες, και θα κλείσει ο Υφυπουργός ο κ. Παππάς. Φυσικά.

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Έγινε φιλότιμη προσπάθεια από τους εκπροσώπους των υπολοίπων κομμάτων να παρουσιαστεί η ερμηνεία του αποτελέσματος, μια πολλαπλή ερμηνεία, γιατί είναι προφανής η αγωνία τους να συγκαλύψουν την πραγματικότητα, αλλά και να την εξωραΐσουν.

Ποια είναι τα βασικά χαρακτηριστικά του εκλογικού αποτελέσματος;

Πρώτον, η αποδοκιμασία της αντιλαϊκής πολιτικής της Κυβέρνησης, της πολιτικής της Ευρωπαϊκής Ένωσης αλλά και της ίδιας της Ευρωπαϊκής Ένωσης ως αντιδραστικού θεσμού. Γι’ αυτό ακριβώς και πλατιά λαϊκά στρώματα γύρισαν την πλάτη και στα κόμματα που εξωραΐζουν την Ευρωπαϊκή Ένωση όπως ο ΣΥΡΙΖΑ, το ΠΑΣΟΚ, η Νέα Αριστερά και άλλοι.

Καταγράφεται μια ακόμη άνοδος του ΚΚΕ σε ένα συνολικά αρνητικό πολιτικό συσχετισμό δυνάμεων, μια άνοδος η οποία δεν είναι συγκυριακή ούτε ευκαιριακή. Γιατί το Κομμουνιστικό Κόμμα Ελλάδας έβαλε στο επίκεντρο της πολιτικής εκλογικής δουλειάς το σύνολο των προβλημάτων και των πολιτικών της Ευρωπαϊκής Ένωσης. Είναι το μόνο κόμμα που εξέφρασε καθαρά την αντίθεσή του στην Ευρωπαϊκή Ένωση και μάλιστα πρόβαλε τον στόχο του, της αποδέσμευσης από την Ευρωπαϊκή Ένωση με την εργατική τάξη στην εξουσία.

Ακριβώς αυτό αποτυπώνει και την ισχυροποίηση του ρεύματος αμφισβήτησης της κυρίαρχης πολιτικής. Αποτυπώνει μια ακόμη πιο ευρύτερη επιρροή που καταγράφει το ΚΚΕ στην κοινωνία και εξαιτίας του ρόλου του ως οργανωτή και εμψυχωτή της λαϊκής πάλης.

Και τρίτον η επόμενη μέρα, η επόμενη μέρα με νέα βάρη στις πλάτες του λαού, με το σύμφωνο δημοσιονομικής πειθαρχίας να επικρέμεται ως δαμόκλειος σπάθη που θα σηματοδοτήσει τη νέα φοροεπιδρομή σε βάρος των λαϊκών στρωμάτων αλλά και την ταυτόχρονη μείωση των κοινωνικών δαπανών για να επιτευχθούν τα ματωμένα πρωτογενή πλεονάσματα, τα αντιλαϊκά προαπαιτούμενα του Ταμείου Ανάκαμψης που αποτελεί πανευρωπαϊκό μνημόνιο για όλους τους λαούς, την ακρίβεια που είναι αποτέλεσμα των αντιλαϊκών πολιτικών που εφαρμόστηκαν όλα αυτά τα χρόνια και, βεβαίως, τη μετατροπή της οικονομίας της Ευρωπαϊκής Ένωσης σε πολεμική οικονομία η οποία αποτελεί πλέον και πρώτη προτεραιότητα των επιτελείων των Βρυξελλών.

Γι’ αυτόν ακριβώς τον λόγο και δεν είναι τυχαίο ότι την τελευταία τετραετία διπλασιάστηκαν οι πολεμικές δαπάνες στην Ευρωπαϊκή Ένωση, δημιουργήθηκε το Ευρωπαϊκό Ταμείο Άμυνας με 5,5 δισεκατομμύρια ευρώ σε ετήσια βάση. Υπάρχει ένα μαμούθ εξοπλιστικό πρόγραμμα της Γερμανίας ύψους 45 δισεκατομμυρίων ευρώ. Συζητείται η έκδοση ευρωομολόγου για τις εξοπλιστικές ανάγκες της Ευρωπαϊκής Ένωσης, όπως επίσης και η πρόταση –μεταξύ των άλλων και του κ. Μητσοτάκη- για τη δημιουργία κοινού ευρωπαϊκού προστατευτικού θόλου. Τι αναδεικνύουν όλα αυτά; Τον κίνδυνο γενίκευσης των πολεμικών συγκρούσεων στην Ευρώπη.

Και μια και είναι εδώ το αρμόδιο Υπουργείο, σήμερα δημοσιοποιήθηκε, κύριοι Υπουργοί, ότι οι Χούθι χτύπησαν ένα ελληνόκτητο πλοίο και μάλιστα υπάρχει και ένας νεκρός ναυτεργάτης. Αλήθεια, το Υπουργείο τι κάνει; Η ελληνική Κυβέρνηση έχει μετατρέψει σε πολεμική ζώνη την Ερυθρά Θάλασσα και στέλνει τις φρεγάτες για να προστατέψουν τα συμφέροντα των εφοπλιστών. Το Υπουργείο Εμπορικής Ναυτιλίας και η Κυβέρνηση δεν μιλάει για πολεμική ζώνη για τους εφοπλιστές. Γιατί; Αφήνει απροστάτευτους τους ναυτεργάτες από αυτό το μακελειό που συντελείται στην περιοχή.

Είναι ένα τεράστιο πρόβλημα, κύριοι της Κυβέρνησης, και πρέπει να πάρετε μέτρα να κηρυχθεί για τους εφοπλιστές πολεμική ζώνη η Ερυθρά Θάλασσα. Έτσι μόνο μπορεί να προστατευτεί ως έναν βαθμό η ζωή των ναυτεργατών και όχι με την αποστολή φρεγατών που βάζει σε κίνδυνο τις ίδιες τις ζωές των στρατευσίμων της χώρας μας.

Από αυτή την άποψη είναι πολύ θετική η αγωνία, οι αντιθέσεις που εκφράζει ένα ευρύτερο τμήμα των Ενόπλων Δυνάμεων στην εμπλοκή της χώρας μας σε αυτούς τους ιμπεριαλιστικούς πολέμους γιατί είναι ξένοι με τα ζητήματα της προστασίας της εδαφικής ακεραιότητας και των συνόρων της χώρας μας, και απ’ αυτή την άποψη, αν κάτι χρειάζεται εξαιτίας και του κινδύνου γενικότερων πολεμικών συγκρούσεων, είναι ακόμη πιο επιτακτικό ο λαός μας να επιβάλλει με την πάλη του την απεμπλοκή της χώρας μας από τους ιμπεριαλιστικούς σχεδιασμούς και τις ιμπεριαλιστικές συγκρούσεις.

Βεβαίως είναι φανερό ότι μετά τις εκλογές η Κυβέρνηση –και ανεξάρτητα από τα μασκαρέματα που θα κάνει με εναλλαγές προσώπων- θα συνεχίσει με ακόμη μεγαλύτερη επιμονή να υλοποιεί τον αντιλαϊκό μονόδρομο της Ευρωπαϊκής Ένωσης και απέναντι σε αυτή την κλιμάκωση της αντιλαϊκής επίθεσης η απάντηση δεν μπορεί να δοθεί ούτε από την προσπάθεια ανασύνθεσης της αμαρτωλής σοσιαλδημοκρατίας.

Οι δυνάμεις που συζητάνε γι’ αυτά –ο ΣΥΡΙΖΑ, το ΠΑΣΟΚ και η Νέα Αριστερά- είναι δυνάμεις δοκιμασμένες στην εφαρμογή της αντιλαϊκής πολιτικής. Συμφωνούν με την πολιτική της Ευρωπαϊκής Ένωσης και τον ευρωμονόδρομο. Και επί της ουσίας όλη αυτή η προσπάθεια ανασύνταξης της αμαρτωλής σοσιαλδημοκρατίας δεν είναι τίποτε άλλο παρά μια προσπάθεια να εγκλωβίσουν τη λαϊκή δυσαρέσκεια και να παρεμποδίσουν τη χειραφέτηση ευρύτερων λαϊκών δυνάμεων.

Ούτε, βεβαίως, μπορούν να αποτελέσουν απάντηση οι ατέρμονες ομιλίες στη Βουλή και το εμπόριο ελπίδας από διάφορους επίδοξους σωτήρες, που κάποιοι μπορεί να εμφανίζονται και ως δήθεν αντισυστημικοί. Γιατί τον όποιο αντισυστημισμό τους τον περιορίζουν σε ορισμένες επιμέρους πτυχές της σημερινής βαρβαρότητας του συστήματος αυτού, όπως για παράδειγμα τη διαφθορά, τη διαπλοκή, την ολιγαρχία. Όλα αυτά όμως δεν αποτελούν εξαιρέσεις αλλά αποτελούν συστατικά στοιχεία του συστήματος το οποίο κάνουν αγωνιώδεις προσπάθειες να το εξωραΐσουν και να καλλιεργήσουν αυταπάτες, όλα αυτά τα τάχα μου δήθεν αντισυστημικά κόμματα.

Από αυτή την άποψη ακόμη και η επίκληση του μπαμπούλα της ακροδεξιάς, η οποία εμφανίζεται και φουντώνει πάλι στην Ευρωπαϊκή Ένωση, είναι προσπάθεια τρομοκράτησης της λαϊκής συνείδησης. Γιατί ποιος είναι αυτός ο μπαμπούλας; Είναι αυτός ο οποίος όταν αναλαμβάνει τη διαχείριση την κυβερνητική μετατρέπεται σε οικόσιτο ζωάκι συντροφιάς του συστήματος, όπως για παράδειγμα η Τζόρτζια Μελόνι.

Ας πούμε και ορισμένα πράγματα για το σημερινό νομοσχέδιο, γιατί δεν είναι τόσο απλό ούτε σχετίζεται απλά και μόνο με μια προσπάθεια παραχώρησης ενός λιμανιού. Η πολιτική των υπόλοιπων κομμάτων τι είναι; Είναι πολύ βολική στην Κυβέρνηση, λέμε εμείς. Εξυπηρετεί τους κυβερνητικούς σχεδιασμούς. Γιατί πού επικεντρώνεται; Επικεντρώνεται στο αν το τίμημα είναι υψηλό, αν το ενοίκιο που θα δίνουν είναι πολλά λεφτά, αν θα υλοποιηθούν τα επενδυτικά σχέδια και το master plan ή οι διάφορες κρυφές πτυχές που υπάρχουν στη σύμβαση.

Αλήθεια, αυτά είναι τα ουσιαστικά; Σοβαρολογείτε; Ή είναι αυτά που είπε ο Κοινοβουλευτικός Εκπρόσωπος του ΠΑΣΟΚ ότι η Νέα Δημοκρατία δεν έχει εθνικό σχέδιο για την αξιοποίηση των λιμανιών; Σε ποιον τα λέτε αυτά; Δεν υπάρχει εθνικό σχέδιο, αστικό σχέδιο για τα λιμάνια, ευρωπαϊκό σχέδιο για τις λιμενικές υποδομές; Τι είναι αυτά που λέτε; Και ιδιαίτερα μετά την εκδήλωση των ιμπεριαλιστικών συγκρούσεων στην Ουκρανία, αυτά τα ευρωπαϊκά και αστικά σχέδια έχουν αναμορφωθεί και να μην το κρύβετε. Γιατί, βεβαίως, τα λιμάνια αποτελούν στρατηγικής σημασίας υποδομές για την εκδήλωση και την εξυπηρέτηση των ιμπεριαλιστικών σχεδιασμών.

Από αυτή την άποψη είναι φανερό ότι το σύνολο των λιμενικών υποδομών της χώρας μας εντάχθηκε όλο και πιο πολύ στον προσανατολισμό της αστικής τάξης της χώρας μας για τη λεγόμενη γεωπολιτική της αναβάθμιση μέσα από την ανάδειξή της σε ενεργειακό, οικονομικό και μεταφορικό κόμβο στην περιοχή.

Είναι τυχαίο γεγονός οι σφοδροί ανταγωνισμοί που υπάρχουν για τον έλεγχο των λιμανιών στη χώρα μας ανάμεσα σε μεγάλα ιμπεριαλιστικά κέντρα; Γι’ αυτόν ακριβώς τον λόγο και λόγω της εκδήλωσης του ιμπεριαλιστικού πολέμου στην Ουκρανία αποκτούν αναβαθμισμένο ρόλο μια σειρά υποδομές στη βόρειο Ελλάδα μεταφορικές, λιμενικές αλλά και ενεργειακές και όλα αυτά είναι ένας συνδυασμός, όπως για παράδειγμα είναι ο πλωτός σταθμός αποθήκευσης LNG στο λιμάνι της Αλεξανδρούπολης, η υποθαλάσσια αποθήκη φυσικού αερίου στη νότια Καβάλα –απέναντι από το λιμάνι που θέλετε να παραχωρήσετε- και ο διασυνδετήριος αγωγός Ελλάδας - Βουλγαρίας.

Αυτό το σχέδιο είναι που στηρίζουν οι Αμερικάνοι στην περιοχή. Σε αυτό το σχέδιο εμπλέκονται άμεσα αμερικανικά μονοπώλια τα οποία χρηματοδοτούνται απευθείας από το αμερικανικό κράτος και με την άρχουσα τάξη της χώρας μας να παίζει το σημαιοφόρο του ΝΑΤΟ στην περιοχή.

Γι’ αυτόν ακριβώς τον λόγο και ο κίνδυνος της αναβάθμισης του βόρειου άξονα των λιμανιών, αυτό που έχει ονομαστεί «Εγνατία των λιμανιών», και η επιλογή τους από τον ευρωατλαντικό σχεδιασμό τι εξυπηρετεί; Εξυπηρετεί αφ’ ενός τη διευκόλυνση για τη μεταφορά των νατοϊκών στρατευμάτων στην Ανατολική Ευρώπη, αλλά πέρα απ’ όλα εξυπηρετεί τη δημιουργία μιας εναλλακτικής διαδρομής προς τη Μαύρη Θάλασσα και τις χώρες της Κεντρικής και Ανατολικής Ευρώπης για μεταφορά εμπορευμάτων και ενέργειας, παρακάμπτοντας τη ναυτική οδό των στενών του Βοσπόρου.

Θα πάρω και λίγο από τη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Έτσι, λοιπόν, στον σχεδιασμό της αστικής τάξης οι λιμενικές εγκαταστάσεις αποτελούν αναπόσπαστο συμπλήρωμα του εκτεταμένου δικτύου στρατιωτικών βάσεων των Ηνωμένων Πολιτειών και του ΝΑΤΟ στη χώρα μας, που με αποφάσεις όλων των διαδοχικών κυβερνήσεων καλύπτουν απ’ άκρο ως άκρο τη χώρα μας και μετατρέπουν και τη χώρα μας αλλά και τον λαό της σε στόχο στρατιωτικών αντιποίνων από τα ανταγωνιστικά ιμπεριαλιστικά κέντρα.

Σε αυτή την κατάσταση έχει προσαρμοστεί και η πολιτική της Ευρωπαϊκής Ένωσης για τα λιμάνια. Πού στοχεύει, λοιπόν, η Ευρωπαϊκή Ένωση στο πλαίσιο των διασυνδεδεμένων δικτύων μεταφοράς; Στοχεύει πρώτον, όσον αφορά τα λιμάνια, στον διάδρομο Μαύρης Θάλασσας – Αιγαίου Πελάγους και δεύτερον, στον διάδρομο Δυτικά Βαλκάνια, για να μπορέσει να αποσπάσει τα Δυτικά Βαλκάνια από τη ρωσική επιρροή. Και μέσα σε αυτό εμπλέκεται και η «Εγνατία των λιμανιών», το αμερικανο-νατοϊκό σχέδιο.

Αυτή η αναβάθμιση της σημασίας των λιμανιών του βόρειου άξονα είναι σε άμεση συνάρτηση με τον εκσυγχρονισμό, την ενίσχυση των ίδιων των λιμενικών υποδομών -στο πλαίσιο αυτά εντάσσεται η παραχώρηση του λιμανιού της Καβάλας- όσο και με την ενίσχυση της διασύνδεσής τους με οδικές και κυρίως με σιδηροδρομικές υποδομές, ούτως ώστε να διαδραματίσουν σημαντικό ρόλο τόσο ως εμπορευματική πύλη προς τη βαλκανική, την Κεντρική και Ανατολική Ευρώπη όσο και να στηρίξουν τους νατοϊκούς σχεδιασμούς στην περιοχή.

Γι’ αυτό άλλωστε προτεραιότητα στα σχέδια είναι οι νέες σιδηροδρομικές και οδικές υποδομές στη βόρειο Ελλάδα. Και αυτά, βεβαίως, μόνο ο εισηγητής του ΚΚΕ τα ανέδειξε. Όλα τα άλλα κόμματα, μηδενός εξαιρουμένου, κατάπιαν τη γλώσσα τους ενώ είναι γνωστά πράγματα. Αλλά αυτό τι σημαίνει; Αναδεικνύει τι; Το να μην αναδείξουμε τον πραγματικό εχθρό και να καλλιεργούμε αυταπάτες στον κόσμο ότι δεν είναι τόσο καλή η Κυβέρνηση στο πώς τα διαχειρίζεται.

Από αυτή την άποψη, βεβαίως, –ολοκληρώνω, κύριε Πρόεδρε- την απάντηση για τη λύση του συνόλου των μεγάλων προβλημάτων της εργατικής τάξης και των λαϊκών στρωμάτων σε όλες τις πτυχές της ζωής τους δεν μπορεί να τη δώσουν ούτε η πράσινη ανάπτυξη ούτε μια καλύτερη διαχείριση ούτε η εξωστρέφεια ούτε η μετατροπή της χώρας μας σε κόμβο μεταφορών και ενέργειας. Αντίθετα όλες αυτές οι εξελίξεις, καθώς εντάσσονται στον σχεδιασμό που υπηρετούν την κερδοφορία του κεφαλαίου, θα επιδεινώσουν την κατάσταση της ζωής της εργατικής τάξης και του λαού.

Η μόνη απάντηση για τον λαό και την εργατική τάξη είναι ο σοσιαλισμός. Τότε μπορούν τα λιμάνια να γίνουν μοχλός ανάπτυξης και ευημερίας για τους εργαζόμενους και τον λαό. Και αυτό μπορεί να πραγματοποιηθεί μόνο όταν περάσουν στα χέρια τους και γίνουν κοινωνική περιουσία.

Μόνο με την εργατική τάξη στην εξουσία οι παραγωγικές δυνάμεις με κεντρικό σχεδιασμό μπορούν να τεθούν στην υπηρεσία της ικανοποίησης των κοινωνικών αναγκών. Μόνο έτσι οι λιμενικές υποδομές μπορούν να συμβάλλουν στη στήριξη της κοινωνικοποιημένης βιομηχανίας, στην εξυπηρέτηση του μεγάλου νησιωτικού συμπλέγματος της χώρας μας, στην κάλυψη των λαϊκών αναγκών όσον αφορά τη μετακίνηση και την αναψυχή, που τώρα είναι πανάκριβες και με τεράστιες ελλείψεις, όπως επίσης και στην αξιοποίησή τους με άλλες χώρες και λαούς στη βάση των σχέσεων αμοιβαίου οφέλους και φιλίας.

Από αυτή την άποψη, κύριε Πρόεδρε, η συγκεκριμένη σύμβαση κρίνεται από το ΚΚΕ ως επικίνδυνη σύμβαση γιατί εμπλέκει όλο και πιο βαθιά τη χώρα μας στο κουβάρι των ιμπεριαλιστικών ανταγωνισμών, φέρνοντας όλο και πιο κοντά τον κίνδυνο πολεμικών αντιποίνων στη χώρα μας. Είναι σε βάρος των αναγκών, λοιπόν, του λαού, σε βάρος των αναγκών των εργαζομένων στα λιμάνια και γι’ αυτό την καταψηφίζουμε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καραθανασόπουλο.

Καλείται στο Βήμα η κ. Αθηνά Λινού Βουλευτής του ΣΥΡΙΖΑ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και μετά, κύριε Πρόεδρε, μία παρέμβαση. Μετά την κ. Λινού.

**ΠΡΟΕΔΡΕΥΩΝ (Βασίλειος Βιλιάρδος):** Μετά την κ. Λινού, ναι.

Κυρία Λινού, έχετε τον λόγο.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Κύριοι Υπουργοί, κύριοι συνάδελφοι, αναμφισβήτητα σήμερα είναι ίσως η δυσκολότερη μέρα για τους εργαζόμενους και ιδιαίτερα τους εργαζόμενους στο ύπαιθρο.

Εμείς συζητάμε την παραχώρηση ενός ακόμα λιμανιού, του λιμανιού της Καβάλας, σε κάποιες εταιρείες.

Αναρωτιέμαι ποιοι είναι οι άνθρωποι που θα επηρεαστούν απ’ αυτή την παραχώρηση και πώς αυτό θα μπορούσε να συνδυαστεί με τη γενική έκκληση του Παγκόσμιου Οργανισμού Υγείας, που ισχύει τα τελευταία δέκα χρόνια στη χώρα μας, που καλεί όλες τις χώρες του κόσμου να λαμβάνουν υπ’ όψη τους την υγεία στην εφαρμογή κάθε πολιτικής. Είναι το γνωστό «health in all policies».

Με αυτή τη λογική -είναι αυτό που λέμε «παλιά μου τέχνη κόσκινο», μιλάω πάντα για υγεία και παιδεία- σκέφτηκα ποιοι είναι αυτοί που κυρίως επηρεάζονται από αυτό το γεγονός, από αυτή την παραχώρηση στον πληθυσμό της Καβάλας. Και σκέφτηκα να μιλήσω για τα παιδιά, για τους εργαζόμενους και για το περιβάλλον.

Ποια είναι τα παιδιά της Καβάλας; Ελάχιστα ξέρουμε γι’ αυτά. Εγώ ξέρω ότι δεκαεπτά σχολεία –τα έχω στα χέρια μου- ζήτησαν στην αρχή της χρονιάς σίτιση. Στα δεκαεπτά σχολεία φοιτούν χίλια εξακόσια με χίλια επτακόσια παιδιά. Έντεκα από τα σχολεία είναι δημοτικά. Τα άλλα είναι άλλου επιπέδου. Από τα έντεκα δημοτικά η χώρα μας -το επίσημο πρόγραμμα της διατροφής- παρέχει φαγητό στα τρία δημοτικά.

Επομένως, αυτά τα παιδιά πώς θα σιτιστούν; Πιθανόν θα προσληφθούν κάποιοι από τους γονείς, που κυρίως όμως είναι αγρότες. Επίσης, στην ίδια πόλη κατοικούν περίπου χίλιοι Ρομά και άλλοι τόσοι μετανάστες σε κάποια υποδομή. Θα πάρουν αυτοί δουλειά και θα βελτιωθούν οι συνθήκες τους; Και τι θα συμβεί με την υγεία τους;

Δεν υπάρχει, απ’ ό,τι ξέρω, μόνιμος γιατρός εργασίας στην περιοχή, δεν υπάρχει δομή στο λιμάνι που να παρέχει υπηρεσίες σε περίπτωση ατυχήματος. Δεν υπάρχει κάτι αντίστοιχο με αυτό που έχουμε στο Θριάσιο και που δημιουργήθηκε με δωρεά του Ιδρύματος Λάτση, που υπάρχει υποδομή, υπάρχουν εντατικές, υπάρχει το κέντρο εγκαυμάτων, υπάρχει μονάδα στην οποία υπηρετούν τουλάχιστον τρεις μόνιμοι γιατροί εργασίας, υπάρχει μια υποδομή δηλαδή για ένα ατύχημα που είναι πιθανό και εφικτό να συμβεί και κατά τη διάρκεια της ανάπτυξης του λιμανιού και κατά τη διάρκεια της λειτουργίας του.

Τι συμβαίνει με το περιβάλλον; Έμαθα ότι πολύ κοντά στο λιμάνι υπάρχει μια βιομηχανία οργανοφωσφορικών λιπασμάτων τα οποία αν διαρρεύσουν στον υδροφόρο ορίζοντα, θα βάλουν σε ιδιαίτερο κίνδυνο, κυρίως, τα νεογνά και αργότερα και άλλες ηλικίες.

Υπάρχει πρόβλεψη για το αν τα οργανοφωσφορικά θα μεταφέρονται από αυτό το λιμάνι; Υπάρχει πρόβλεψη για προστασία; Απ’ ό,τι ξέρω όχι πολλά. Άλλωστε, με τη νομοθεσία που υπήρξε και μπόρεσαν μη ειδικευμένοι γιατροί εργασίας, αλλά άλλοι γιατροί, να υπηρετούν στον ρόλο της ιατρικής της εργασίας, έχουν αυξηθεί δραματικά τα εργατικά ατυχήματα. Δεν μειώθηκαν.

Τι μπορούμε να κάνουμε, λοιπόν, προς αυτή την κατεύθυνση; Εγώ θα ζητούσα τουλάχιστον να ζητήσουμε στα αντισταθμιστικά μέτρα κάποια από αυτά τα πράγματα να καλυφθούν από τις εταιρείες. Και είναι θετικό το ότι περιλαμβάνονται και ελληνικές εταιρείες σε αυτή την προσπάθεια και είναι πιθανόν να υπάρξει ανάπτυξη. Αλλά να καλύψουν τις δομές υγείας που είναι απαραίτητες, να ταΐσουν μερικά από τα παιδιά που ακόμα πεινάνε, να φτιάξουν ένα πρόγραμμα εκεί πέρα και να πάρουν σοβαρά μέτρα για την προστασία του περιβάλλοντος, γιατί θα υπάρχουν και πολλοί -ενδεικτικά ανέφερα τα οργανοφωσφορικά- άλλοι κίνδυνοι και πολλές άλλες διαδικασίες για το περιβάλλον στο λιμάνι.

Δεν θέλω να ξοδέψω τον χρόνο σας λέγοντας πράγματα που πολλοί θα θεωρήσουν ότι είναι και εκτός θέματος. Αλλά, βέβαια, και ο κ. Μαμουλάκης από το κόμμα μας και πολλοί άλλοι εκλεκτοί συνάδελφοι ανέφεραν καλύτερα από ότι θα μπορούσα να κάνω εγώ τα οικονομικά και τα πολιτικά θέματα που εμπλέκονται σε αυτή την απόφαση. Γι’ αυτό θα ήθελα, τουλάχιστον, να ξανασκεφτούμε τον τρόπο της διατύπωσης και να ζητήσουμε περισσότερα οφέλη για το λαό της Καβάλας και έμμεσα για όλο τον ελληνικό λαό.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Λινού.

Έχει ζητήσει τον λόγο για μια παρέμβαση η Πρόεδρος της Πλεύσης Ελευθερίας, η κ. Κωνσταντοπούλου.

Ορίστε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Ζήτησα τον λόγο γιατί θέλω να ανακοινώσω στη Βουλή μια σημερινή εξέλιξη που θεωρώ εξαιρετικά σημαντική για τη δημοκρατία και για τη δικαιοσύνη στη χώρα μας και εξαιρετικά σοβαρή σε σχέση με μια συνολική αποτίμηση και αξιολόγηση του πώς ενεργεί η δικαστική εξουσία στη χώρα μας.

Πριν από λίγη ώρα ενημερώθηκα ότι αναιρέθηκε για δεύτερη φορά η απόφαση αναγνώρισης ελαφρυντικού στον δολοφόνο του Αλέξανδρου Γρηγορόπουλου, στον Επαμεινώνδα Κορκονέα, πράγμα που σημαίνει ότι για δεύτερη φορά αναβιώνει η ποινή ισόβιας κάθειρξης και εξαφανίζεται από το νομικό στερέωμα η αναγνώριση του ελαφρυντικού που οδήγησε για δεύτερη φορά στη σκανδαλώδη αποφυλάκιση του δολοφόνου.

Ως άνθρωπος που υπηρετώ από τη θέση της δικηγόρου τη δικαιοσύνη, ως συνήγορος της οικογένειας του Αλέξανδρου Γρηγορόπουλου σε μία δίκη η οποία όλα αυτά τα χρόνια από το 2010, που με τον Νίκο Κωνσταντόπουλο υπερασπιζόμαστε την οικογένεια του Αλέξανδρου, μέχρι σήμερα η διαδικασία έχει χαρακτηρισθεί από παρεμβάσεις μηχανισμών εξουσίας προκειμένου κάθε φορά να διευκολύνονται και να πέφτουν στα μαλακά οι δύο κατηγορούμενοι, εξαρχής, και εμπλεκόμενοι και ο ένας πλέον καταδικασμένος, θέλω να υπογραμμίσω ότι η δικαιοσύνη και η απόδοση δικαίου είναι υπόθεση αγωνιστικής διεκδίκησης και είναι υπόθεση αντίστασης στους σκοτεινούς μηχανισμούς της εξουσίας και της παραεξουσίας του κράτους και του παρακράτους που σε αυτήν την υπόθεση ήθελαν την ατιμωρησία.

Όταν το 2019 καταγγείλαμε μαζί με τον Νίκο Κωνσταντόπουλο τους μηχανισμούς εκείνους μέσα στο δικαστικό σύστημα που οδήγησαν στην πρώτη σκανδαλώδη αναγνώριση ελαφρυντικού και αποφυλάκιση του Κορκονέα, πολλοί αντέδρασαν. Υπήρξε όμως η ενεργοποίηση με δικές μας ενέργειες και με την κοινωνία παλλόμενη, του εισαγγελέως του Αρείου Πάγου τότε, που έκανε αναίρεση και μετά από πάρα πολλά κύματα αναιρέθηκε η απόφαση επί του ελαφρυντικού.

Ξανακινήθηκε η διαδικασία και ξανακινήθηκαν οι σκοτεινοί μηχανισμοί της εξουσίας και της παραεξουσίας του κράτους και του παρακράτους και για δεύτερη φορά το 2022 αναγνωρίστηκε ελαφρυντικό και αποφυλακίστηκε μετά από ελάχιστη νέα φυλάκιση ο Κορκονέας. Όταν ξανά καταγγείλαμε αυτούς τους μηχανισμούς, βρήκαμε απέναντί μας εκτός από τα παράκεντρα της εξουσίας και την Ένωση Δικαστών και Εισαγγελέων που εξανέστη τότε, διότι τολμούσαν δύο δικηγόροι, o Νίκος Κωνσταντόπουλος και η Ζωή Κωνσταντοπούλου, να καταγγέλλουν την παραδικαστική λειτουργία που οδήγησε στη δεύτερη αποφυλάκιση του δολοφόνου του δεκαπεντάχρονου παιδιού.

Δεν λύγισα, δεν λυγίσαμε, η μητέρα του Αλέξανδρου δεν κάμφθηκε και δεν υπαναχωρήσαμε ποτέ στη διεκδίκηση δικαιοσύνης. Σήμερα είμαστε για άλλη μία φορά δικαιωμένοι και για άλλη μία φορά είναι έκθετες εκείνες οι εξουσίες που θάλπουν και υποθάλπουν ακόμα και αστυνομικούς δολοφόνους παιδιών.

Την ώρα που υπάρχουν και εκφράζονται αντιδράσεις ακόμα και για το γεγονός ότι καλούνται σε λογοδοσία εκείνοι οι δικαστές οι οποίοι έδωσαν τη δυνατότητα να κυκλοφορεί ελεύθερος ο σημερινός καθ’ ομολογίαν του δολοφόνος ενός εντεκάχρονου κοριτσιού, εκείνοι που αντιδρούν γενικά όταν κρίνονται οι κρίνοντες και όταν αξιολογούνται οι δικαστικές αποφάσεις, θα πρέπει να θυμούνται ότι η δικαιοσύνη απονέμεται και λειτουργεί στο όνομα του ελληνικού λαού, στο όνομα των πολιτών, στο όνομα της κυρίαρχης κοινωνίας.

Προσωπικά μετά από αυτήν τη δικαίωση, που έρχεται μετά από πάρα πολλή προσπάθεια και πολύ μεγάλη επιμονή, την ώρα που όλοι θα έλεγαν «Μην το προσπαθείτε άλλο, μην παλεύετε άλλο, αφήστε το. Είμαστε πια δεκαέξι σχεδόν, δεκαπεντέμισι χρόνια μετά τη δολοφονία του Αλέξανδρου. Αφήστε το. Η δικαιοσύνη δεν λειτούργησε», σε πείσμα αυτού του αντανακλαστικού, δεν το αφήσαμε. Σε πείσμα αυτής της παρότρυνσης δεν υπαναχωρήσαμε.

Στη δική μου συνείδηση και στη συνείδηση των ανθρώπων που μαζί δίνουμε τη μάχη στην Πλεύση Ελευθερίας είναι εκείνο το σύνθημα που ακούστηκε για πρώτη φορά το 2008 μετά τη δολοφονία του Αλέξανδρου: «Στις τράπεζες λεφτά, στη νεολαία σφαίρες. Ήρθε η ώρα για τις δικές μας μέρες». Η νεολαία του τότε εξακολουθεί να μάχεται και παρά το γεγονός ότι οι εξουσίες και οι δικές σας εξουσίες χάιδεψαν και τον Κορκονέα και άλλους δράστες. Ο πρώτος που υπερασπίστηκε τον κ. Κορκονέα ήταν ο Υπουργός σας, ο κ. Άδωνις Γεωργιάδης. Εκείνοι οι οποίοι έσπευσαν να αποκρύψουν τη συμμετοχή Κορκονέα στη Χρυσή Αυγή ήταν άνθρωποι που σας στηρίζουν και τώρα. Εκείνοι οι οποίοι παρίσταναν ότι δεν καταλαβαίνουν ποια είναι η δράση εκείνων των θυλάκων του κράτους και του παρακράτους, που θρέφουν και θρέφονται από την ακροδεξιά και τον φασισμό, εκείνοι είναι σήμερα υπόλογοι.

Η ελληνική πολιτεία έχει να κάνει πολλά, πολλά, πολλά ακόμα για να αποκαταστήσει, για να εγκαταστήσει το κράτος δικαίου στη χώρα μας. Από πλευράς μας, κάθε θύμα είναι μία απόδειξη της αποτυχίας της πολιτείας να δράσει. Όταν το 2022 καταγγέλλαμε παραδικαστική λειτουργία στη Λαμία, μάς κατήγγειλε η Ένωση Δικαστών και Εισαγγελέων και πριν από ενάμιση μήνα έπεσαν όλοι από τα σύννεφα που με βούλευμα του Συμβουλίου της Λαμίας αποφυλακίστηκε ο Μιχαλολιάκος.

Έχω, λοιπόν, να πω -σε αυτή την παρέμβαση που δεν είχα προγραμματίσει να κάνω αφού δεν είχα προβλέψει ότι θα έχουμε αυτή την εξέλιξη σήμερα- ότι έχει έρθει το τέλος της υποκρισίας και μαζί με το τέλος της υποκρισίας εμείς θα έρθουμε εδώ και θα παλέψουμε, για να έρθει και το τέλος της ατιμωρησίας. Tης ατιμωρησίας και των δραστών και εκείνων οι οποίοι όλα αυτά τα χρόνια θάλπουν και υποθάλπουν τους δράστες. Θα συμφωνήσω με αυτό που ακούστηκε, ότι δηλαδή η ακροδεξιά είναι ο χρήσιμος σύμμαχος των κομμάτων του συστήματος και της εξουσίας.

Θα υπογραμμίσω ότι το βλέπουμε ήδη αυτό να συμβαίνει εδώ μέσα στη Βουλή με τη στάση που επιλέγεται από τους διάφορους αμφισβητούμενους εκπροσώπους που λίγο-λίγο έρχονται πιο κοντά σε εσάς και το αποδέχεστε, κύριοι της Νέας Δημοκρατίας, θα πω, όμως, τελικά ότι αυτό στο οποίο δεν θα συμφωνήσω είναι ότι δεν μπορούμε να κάνουμε αυτά τα οποία μας αναλογούν ως κοινωνία, ώστε να χτίσουμε απέναντι στο φασισμό, απέναντι στις δολοφονικές πρακτικές και απέναντι στην παρείσφρησή τους μέσα στο κράτος, με επιμονή εκείνες τις άμυνες που θα αποκλείσουν στο μέλλον έναν αστυνομικό να σηκώνει το όπλο και να πυροβολεί δύο φορές προς ένα δεκαπεντάχρονο παιδί και έναν εισαγγελέα λίγο αργότερα επίλεκτο και εκλεκτό των εξουσιών σας, τον κ. Ζεμιανίτη, να έρχεται και να λέει ότι αυτό -το να πυροβολήσεις, δηλαδή, στην ευθεία, σε στάση ευθείας βολής ένα δεκαπεντάχρονο παιδί- είναι ανθρωποκτονία με ενδεχόμενο δόλο. Είναι αποδοχή απλώς του ενδεχομένου να δολοφονήσεις και όχι δολοφονία με πρόθεση.

Παλέψαμε για τον ορθό νομικό χαρακτηρισμό, παλέψαμε και κερδίσαμε και αυτήν τη μάχη του αυτονόητου, ότι η δολοφονία είναι δολοφονία και δεν είναι δολοφονία με ενδεχόμενο δόλο, θα παλέψουμε για κάθε μάχη του αυτονόητου και, βεβαίως, όσος χρόνος και αν χρειαστεί, όση προσπάθεια κι αν χρειαστεί, όσα τείχη και αν ορθωθούν απέναντί μας και όσοι -δήθεν- εκπρόσωποι των θεσμών και αν αντιδράσουν, θα συνεχίσουμε να παλεύουμε για δικαιοσύνη και για αυτήν την απολύτως επιβεβλημένη δικαίωση των θυμάτων του εγκλήματος των Τεμπών που είναι θύματα δικά σας.

Θα παλέψουμε γι’ αυτήν την αυτονόητη ποινική δίωξη για τα εγκλήματα που διαπράχθηκαν σε βάρος απλών ανθρώπων, θα παλέψουμε για την αυτονόητη τιμωρία και λογοδοσία των υπαιτίων που εσείς τους λέτε συναδέλφους σας, που εσείς τους χειροκροτάτε, που εσείς τους προστατεύετε, θα παλέψουμε γι’ αυτή την αυτονόητη απονομή δικαιοσύνης. Όσους δικαστές και αν διορίσετε και όσες εξουσίες και αν επηρεάσετε, θα παλέψουμε και στο τέλος, θα νικήσει το δίκαιο.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Καλείται στο Βήμα ο κ. Πέτρος Δημητριάδης, Κοινοβουλευτικός Εκπρόσωπος των Σπαρτιατών.

Μετά θα κλείσει τη διαδικασία ο κύριος Υφυπουργός και θα συνεχίσουμε με τις βαθμολογίες αντίστροφα ξεκινώντας από την Πλεύση Ελευθερίας.

Ορίστε, κύριε Δημητριάδη, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ κύριε Πρόεδρε.

Κύριε Υπουργέ, κυρίες και κύριοι συνάδελφοι Βουλευτές, θα ξεκινήσω και εγώ φυσικά με τις ευρωεκλογές, σχολιάζοντας το αποτέλεσμα.

Επί ένα έτος, το βασικό επιχείρημα του Πρωθυπουργού αλλά και όλων των στελεχών της Κυβέρνησης, όταν δέχονταν κριτική η Κυβέρνηση για την πολιτική της, ήταν: πήραμε 41% στις εκλογές, μη μας κάνετε κριτική.

Αυτό, λοιπόν, το επιχείρημα πριν από λίγες μέρες κατερρίφθη. Το 41% έγινε 28% και μάλιστα το κυβερνών κόμμα ιστορικά πήρε το χαμηλότερο ποσοστό ψήφων στην ιστορία της, ακόμα χαμηλότερο και από το Μάιο του 2012. Βέβαια τους έσωσε η αποχή, διότι, δυστυχώς, ήταν πάρα πολύ μεγάλη. Εάν πήγαιναν, δυστυχώς, οι πολίτες να ψηφίσουν σε μεγαλύτερο αριθμό, το ποσοστό θα ήταν ακόμα μικρότερο.

Γιατί έγινε αυτό εδώ; Διότι ο ελληνικός λαός τιμώρησε την αλαζονεία του κυβερνώντος κόμματος το οποίο επί ένα έτος σημείωνε παταγώδεις αποτυχίες τόσο στην αντιμετώπιση της ακρίβειας, στη διαχείριση και στην αντιμετώπιση των φυσικών καταστροφών -θυμόμαστε στον Έβρο και τη Θεσσαλία τι συνέβη- βλέποντας μία Κυβέρνηση να μην κάνει τίποτα για να βελτιώσει τη ζωή των πολιτών οι οποίοι στοχοποιούνται συνεχώς, οι οποίοι πλήττονται από τα πολύ υψηλά ενοίκια από την ακρίβεια, βλέποντας την υγεία να είναι σε πολύ άθλια κατάσταση. Να σας πω ότι εγώ κάθε βδομάδα δέχομαι φωτογραφίες από εικόνες νοσοκομείων που είτε δεν έχουν γιατρούς είτε είναι οι ασθενείς σε ράντζα είτε είναι άχρηστες οι κτηριακές υποδομές γενικώς. Η Ελλάδα, δυστυχώς, δεν είναι μια χώρα που δείχνει μια σύγχρονη χώρα του εικοστού πρώτου αιώνα. Οι εικόνες που έχουν από πάρα πολλά μέρη είναι μιας χώρας πλέον τριτοκοσμικής. Και αυτό δεν το λέω καθ’ υπερβολή. Είναι μια πραγματικότητα την οποία αντιμετωπίζω.

Επίσης, να πω ότι ο λαός την τιμώρησε για το γεγονός ότι η Νέα Δημοκρατία είχε υποσχεθεί προεκλογικά ότι δε θα επιβάλλει νέους φόρους και στη συνέχεια ήρθε και επέβαλε ένα εντελώς άδικο τεκμήριο στους ελεύθερους επαγγελματίες. Όπως, επίσης, ενώ προεκλογικά δεν το είχε πει, ξαφνικά ήρθε και μας έφερε ένα νομοσχέδιο με το οποίο ουσιαστικά προσκύνησε την woke ατζέντα. Αναφέρομαι στον γάμο των ομοφυλοφίλων. Όλα αυτά εδώ, λοιπόν, αυτός συνδυασμός μαζί με την αλαζονική νοοτροπία και τις αλαζονικές δηλώσεις πάρα πολλών στελεχών της Κυβέρνησης -να θυμίσω ότι ακόμα και στα Τέμπη μας έλεγαν ότι το θέμα πλέον κρίθηκε στα Τέμπη, διότι πήραμε 41%- τιμωρήθηκαν από τον ελληνικό λαό. Πιστεύω και βλέπω ότι η Νέα Δημοκρατία δεν θα αλλάξει άποψη. Μάλιστα άκουσα και τον Πρωθυπουργό ξαφνικά να συνειδητοποιεί πως κάποιοι Υπουργοί, λέει, καβάλησαν καλάμια. Μα καλά δεν το βλέπετε τόσο καιρό; Ξαφνικά συνειδητοποίησε πως κάποιοι βλέπανε τον κόσμο από ψηλά, από το 41%; Μα δεν το είχε καταλάβει τόσο καιρό ότι υπήρχε αλαζονεία; Τώρα το συνειδητοποίησε; Έπρεπε να έρθει το 28% για να καταλάβει ότι κάτι πάει στραβά στην Ελλάδα;

Επίσης, να πω ότι ένα άλλο ψεύδος της Κυβέρνησης ήταν η δήθεν μεγάλη ανάπτυξη που έχει η Ελλάδα η οποία πιο πολύ βασίζεται σε πωλήσεις σε funds, σε ξεπούλημα της εθνικής περιουσίας και, κυρίως, σε κάποιες κτηματομεσιτικές συναλλαγές και όχι στην πραγματική ανάπτυξη. Ο μέσος Έλληνας φτωχοποιείται συνεχώς. Οι νέοι μας, δυστυχώς, φεύγουν στο εξωτερικό κι αυτά ξέρετε δεν τα διορθώνει κανένα 41%. Αυτά αν δεν σκύψεις να τα αντιμετωπίσεις και αν δεν έχεις αποφασιστικές πολιτικές δεν πρόκειται ποτέ να τα λύσεις. Και όσο τα κρύβεις κάτω απ’ το χαλί και κάτω από το αποτέλεσμα των εθνικών ή των ευρωεκλογών συνεχώς θα βγαίνουν μπροστά σου ολοένα και χειρότερα.

Μάλιστα θα ήθελα να πω και μια πτυχή των ευρωεκλογών την οποία έδειξε και πριν ο Πρόεδρός μας. Θα την πω κι εγώ. Σε όλη την Ελλάδα η Νέα Δημοκρατία βγήκε πρώτη έστω και με χαμηλά ποσοστά. Ωστόσο, υπήρξαν δύο περιοχές στη Θράκη, η Ξάνθη και η Ροδόπη, στις οποίες δεν βγήκε πρώτη η Νέα Δημοκρατία αλλά ένα κόμμα που λέγεται ΚΙΕΦ ή DEB. Ένα κόμμα του οποίου η επικεφαλής δήλωσε πως όσοι το ψηφίζουν είναι Τούρκοι και πως μιλάνε για τουρκική μειονότητα. Και μάλιστα να πω ότι είναι μεγάλη μου απορία πως όλα τα κόμματα που στρέφονταν εναντίον μας και μάλιστα το ΠΑΣΟΚ και η Νέα Δημοκρατία που έκαναν υπομνήματα στο Α1, δεν πρόσεξαν πως αυτό το κόμμα όχι μόνο βλάπτει τα εθνικά συμφέροντα αλλά παραβιάζει και μία διεθνή συνθήκη, τη Συνθήκη της Λωζάνης που μιλάει για Έλληνες μουσουλμάνους. Μου κάνει μεγάλη εντύπωση. Την ώρα, λοιπόν, που κάποιοι κυνηγούσατε τους ακροδεξιούς, αυτή τη στιγμή κάποιοι αλωνίζουν ανενόχλητοι στη Θράκη μας.

Μάλιστα ήθελα να πω ότι είχα κάνει και μια επίκαιρη ερώτηση τον Οκτώβριο του 2023 όταν το ΚΙΕΦ μαζί με κάποιους άλλους είχαν πάει σε ένα συνέδριο σε ένα ξενοδοχείο στη Θεσσαλονίκη για τα ανθρώπινα δικαιώματα και ο τότε Υπουργός Προστασίας του Πολίτη, ο κ. Οικονόμου, μου είχε πει πως είναι κάποιοι περιθωριακοί, κάποιοι που δεν πρέπει να ασχολούμαστε και κάποιοι οι οποίοι δεν πρέπει να μας απασχολούν. Δυστυχώς αυτοί οι κάποιοι τώρα κέρδισαν την πρώτη θέση σε δύο περιφέρειες. Προσέξτε μην έχουμε χειρότερα.

Τελειώνοντας θα ήθελα να πω ότι κάποιοι μιλάνε για την επέλαση της ακροδεξιάς στην Ευρώπη. Δεν είναι η ακροδεξιά. Είναι οι πατριωτικές εθνικές δυνάμεις οι οποίες εκπροσωπούν τον Ευρωπαίο ο οποίος έχει απαυδήσει τόσο με την παράνομη μετανάστευση.

**ΜΑΚΑΡΙΟΣ ΛΑΖΑΡΙΔΗΣ:** Είναι το AfD πατριωτική δύναμη;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ, μη διακόπτετε.

**ΠΕΤΡΟΣ ΔΗΜΗΤΡΙΑΔΗΣ:** Εγώ τους θεωρώ πατριώτες.

Αυτοί πάντως δεν θέλουν παράνομους μετανάστες και δεν θέλουν να στέλνουν όπλα στην Ουκρανία ούτε χρήματα, την ώρα που οι αγρότες σε όλες τις ευρωπαϊκές χώρες κινητοποιούνται. Ας φροντίσουμε πρώτα τους αγρότες, τις παραγωγικές δυνάμεις και να μην ξοδεύουμε όπλα στο καθεστώς του Ζελένσκι. Ας ξεκινήσουμε από εκεί.

Εγώ, λοιπόν, πιστεύω ότι πατριώτης είναι όποιος βοηθάει την πατρίδα του, η οποία πατρίδα μας -για να μιλήσω για την Ελλάδα- αυτή τη στιγμή είναι υποθηκευμένη. Και ξέρετε εμένα δεν με ανησυχεί η άνοδος κάποιων κομμάτων στην Ευρώπη. Εμένα με ανησυχεί ότι στην Ελλάδα αυτή τη στιγμή είμαστε υποθηκευμένοι, ότι ξεπουλάμε τη δική μας περιουσία έναντι πινακίου φακής, ότι πάρα πολύ νέοι μας φεύγουν στο εξωτερικό και δεν θέλουν να γυρίσουν και ότι έχουμε ένα τεράστιο δημογραφικό πρόβλημα και ότι αντιμετωπίζουμε πληθυσμιακή συρρίκνωση. Για όσους δεν το ξέρουν, η Ελλάδα το 2050 θα έχει κατά δύο εκατομμύρια μειωμένο πληθυσμό. Εμένα αυτά με απασχολούν, ξέρετε. Εμένα με ενδιαφέρει το ελληνικό έθνος, θέλω την επιβίωση της Ελλάδας και του ελληνικού έθνους. Από εκεί και πέρα, το πώς θα με χαρακτηρίσουν, εμένα προσωπικά δεν με ενδιαφέρει. Όταν εμένα η χώρα μου κινδυνεύει και όταν πάμε προς τον γκρεμό, δηλαδή έχουμε σοβαρό πρόβλημα, το τελευταίο που με απασχολεί είναι οι χαρακτηρισμοί.

Ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δημητριάδη.

Καλείται στο Βήμα ο κ. Ιωάννης Παππάς, Υφυπουργός Ναυτιλίας και Νησιωτικής Πολιτικής.

**ΙΩΑΝΝΗΣ ΠΑΠΠΑΣ (Υφυπουργός Ναυτιλίας και Νησιωτικής Πολιτικής):** Ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, η σημερινή συζήτηση στη Βουλή συμπίπτει με μία συγκεκριμένη πολιτική συγκυρία: τη διενέργεια των πρόσφατων ευρωεκλογών. Στον ναό, λοιπόν, της δημοκρατίας, στην Εθνική μας Αντιπροσωπεία, οφείλουμε να συζητάμε για όσα απασχολούν την κοινωνία. Να προβληματιζόμαστε, να εκθέτουμε τις απόψεις μας και τις προτάσεις μας με ειλικρίνεια και να μην κρυβόμαστε. Οφείλουμε, όμως, και κάτι ακόμα: Να μη λαϊκίζουμε, να μη λέμε ψέματα στους πολίτες και να αποδεικνύουμε με πράξεις ότι αυτό που μας ενδιαφέρει είναι η πρόοδος και το καλό του τόπου μας και κυρίως των ανθρώπων του.

Ακούω με ενδιαφέρον την κουβέντα για τις ευρωεκλογές από το βράδυ της περασμένης Κυριακής μέχρι και σήμερα. Είδα και τα αποτελέσματα. Και ξέρετε κάτι; Σε περίπτωση που κάποιος δεν τα είδε και παρακολουθεί στη δημόσια συζήτηση την κουβέντα που γίνεται μεταξύ στελεχών της Αντιπολίτευσης, θα πιστέψει κάτι εντελώς διαφορετικό. Επειδή, μάλλον, κάτι δεν έχετε αντιληφθεί, η Νέα Δημοκρατία ήταν, είναι και θα παραμένει η πολιτική παράταξη που εμπιστεύονται οι Ελληνίδες και οι Έλληνες. Είναι πρώτη με διαφορά, είναι πρώτο κόμμα. Η διαφορά με το δεύτερο είναι τεράστια και επίσης είναι μια ισχυρή πολιτική δύναμη στην Ευρώπη. Είναι η παράταξη από την οποία οι πολίτες περιμένουν υπεύθυνες λύσεις και προοπτική για το μέλλον.

Ναι, σημειώθηκαν απώλειες, αλλά ξεχνάτε κάτι. Οι πολίτες δεν παρασύρθηκαν από τον λαϊκισμό και τις απλουστευμένες προτάσεις τις δικές σας, που διατυμπανίζατε επί δύο μήνες, όσο κρατούσε η προεκλογική περίοδος.

Θα ήθελα στο σημείο αυτό να ευχαριστήσω και τους πολίτες της Δωδεκανήσου, που έδωσαν για μια ακόμη φορά ένα μεγάλο ποσοστό στη Νέα Δημοκρατία στη Δωδεκάνησο και την έφεραν ξανά πρώτη δύναμη.

Το μήνυμα των πολιτών που επέλεξαν την αποχή έχει ληφθεί από την Κυβέρνηση. Και αν το προηγούμενο διάστημα τα προβλήματα των πολιτών ήταν μία φορά ο αντίπαλός μας, σήμερα -πιστέψτε με- είναι δύο φορές και έχει μεγάλη σημασία και αξία αυτό για εμάς.

Κυρίες και κύριοι συνάδελφοι, στην πολιτική υπάρχουν δύο ειδών άνθρωποι, εκείνοι που βάζουν τον πήχη των προσδοκιών ψηλά για να προσπαθήσουν να τον περάσουν, ακόμα και αν δυσκολευτούν -και εμείς τον βάζουμε ακόμα ψηλότερα-, και εκείνοι που βάζουν πολύ χαμηλά τον πήχη για να υποκρίνονται ότι τον ξεπέρασαν άνετα. Εμείς ανήκουμε στην πρώτη ομάδα. Στην Κυβέρνηση του Κυριάκου Μητσοτάκη και της Νέας Δημοκρατίας ο πήχης των προσδοκιών ήταν και θα είναι πάντα ψηλά και είμαστε αποφασισμένοι να αναμετρηθούμε με τα προβλήματα και τις χρόνιες παθογένειες, αυτή τη φορά ακόμα πιο γρήγορα, ακόμα πιο τολμηρά, όσα εμπόδια και αν προκύπτουν.

Δεν υπάρχει κανένα μέλος της Κυβέρνησης που θα ισχυριστεί ότι δεν έχουν γίνει παραλείψεις όλα αυτά τα χρόνια. Δεν παριστάνουμε ούτε τους αλάνθαστους ούτε τους παντογνώστες. Έχουμε αποδείξει, όμως, ότι εργαζόμαστε και όποιος εργάζεται κάνει και λάθη. Να ξέρετε τα αναγνωρίζουμε, τα διορθώνουμε και συνεχίζουμε. Αυτή είναι η τεράστια αξία και η διαφορά μας.

Υπάρχει, όμως, και κάτι που με μεγάλη απογοήτευση έχω διαπιστώσει. Μιλάω για το φαινόμενο της αποχής. Πρόκειται για ένα φαινόμενο της εποχής που αποτελεί έναν από τους μεγαλύτερους κινδύνους για τη δημοκρατία μας, μαζί με τον λαϊκισμό. Και ξέρετε κάτι; Η απογοήτευση δεν αφορά μόνο την αποχή. Αφορά και τα συμπεράσματα που εξάγουν οι πολιτικές δυνάμεις της Αντιπολίτευσης όταν καλούνται να την αναλύσουν και να την αντιμετωπίσουν.

Δηλαδή, να σας ρωτήσω ειλικρινά; Αυτά που υποστηρίζετε όλες αυτές τις ημέρες ότι έχετε καταλάβει ως αιτία της αποχής, θεωρείτε ότι με τον τρόπο που ενεργείτε παρακινείτε τους πολίτες να προσέρχονται στις εκλογές και να ασχολούνται με την πολιτική; Βλέπω τους εκπροσώπους των κομμάτων της Αντιπολίτευσης να ερίζουν για το ποιος θα εκφράσει είτε την Κεντροαριστερά είτε -σήμερα το ακούσαμε- ποιος θα εκφράσει και την άκρα Δεξιά, ποιος θα ηγηθεί σχηματισμών και ποιος θα αμφισβητήσει τον πρόεδρό του.

Υπάρχει κάποιος ανάμεσά σας που κρίνει ότι το μέλημα της κοινωνίας και ο λόγος που απείχε από τις ευρωεκλογές ο λαός και οι πολίτες είναι επειδή δεν του αρέσει ο Αρχηγός, για παράδειγμα, της Αντιπολίτευσης; Από την αποχή χάνει η δημοκρατία, χάνει το πολίτευμά μας, χάνουμε όλοι, κυρίως ως πολίτες. Η αποστροφή στην πολιτική και τις εκλογές είναι αποστροφή στη λύση των προβλημάτων και αυτό είναι το πρόβλημα που πρέπει να λύσουμε όλοι μαζί.

Η σημερινή διαδικασία για το λιμάνι της Καβάλας αποτελεί ένα αντιπροσωπευτικό παράδειγμα. Κυρίες και κύριοι συνάδελφοι, καλούμαστε σήμερα, λοιπόν, να υπερψηφίσουμε ή όχι την παραχώρηση του «Φιλίππου Β΄» μετά από την επεξεργασία που έγινε στις αρμόδιες επιτροπές της Βουλής. Μέσα από αυτή τη διαδικασία αντιληφθήκαμε ότι η συντριπτική πλειοψηφία των φορέων της τοπικής κοινωνίας, της τοπικής αυτοδιοίκησης, αλλά και οι κοινωνικοί φορείς τάσσονται υπέρ της συγκεκριμένης παραχώρησης. Το αντιληφθήκατε ή το αξιολόγησε κανείς από εσάς από την Αντιπολίτευση; Αμφιβάλλω, γιατί στις επιτροπές ενώ ήσασταν όλοι με επιφύλαξη, σήμερα δείχνετε ότι δεν έλαβε κανείς από εσάς το μήνυμα της κοινωνίας και των πολιτών, γιατί θα έπρεπε να έρθετε σήμερα να στηρίξετε αυτή την απόφαση και αυτή την κύρωση. Η υποπαραχώρηση του «Φιλίππου Β΄» σε ιδιώτη επενδυτή γίνεται στη βάση του νόμου που είχε υπογράψει η προηγούμενη κυβέρνηση του ΣΥΡΙΖΑ.

Να σημειώσουμε στο σημείο αυτό και να ξεκαθαρίσουμε κάτι. Το δημόσιο δεν χάνει καμμία κυριότητα. Το είπαμε πάρα πολλές φορές. Επίσης είπαμε ότι το παράρτημα 15 ήταν κατατεθειμένο στον ειδικό γραμματέα για όποιον ήθελε να δει τις ειδικές συμφωνίες που υπήρχαν στην αγοραπωλησία. Επίσης, είπαμε ότι οι εργαζόμενοι που υπάρχουν στον «Φίλιππο Β΄» είναι ένας εργαζόμενος. Όσο για τους φορτοεκφορτωτές, αυτοί είναι καταγεγραμμένοι στο ειδικό μητρώο, είναι πιστοποιημένοι και θα συνεχίσουν να εργάζονται και ο ένας εργαζόμενος για τον οποίο όλοι ξαφνικά σήμερα τοποθετηθήκατε ότι δεν υπήρχε ενδιαφέρον για τους εργαζόμενους, έχει δηλωθεί ότι, αν δεν θέλει ο ίδιος να συμμετέχει στο νέο σχήμα, θα μπορεί να πάει στον Οργανισμό Λιμένος Καβάλας, ο οποίος συνεχίζει να υπάρχει και να λειτουργεί.

Ο ιδιώτης επενδυτής αναλαμβάνει σαφείς υποχρεώσεις και δεσμεύσεις, εκτός του αντιτίμου που καλείται να καταβάλλει, τόσο στον Οργανισμό Λιμένος Καβάλας όσο και στο ΤΑΙΠΕΔ. Μέσα στις υποχρεώσεις του επενδυτή συμπεριλαμβάνονται η δημιουργία τελωνείου και λιμεναρχείου αλλά και η αναδάσωση σε Άσπρα Χώματα ή Άσπρη Άμμο, όπως τη λένε τοπικά. Αντιλαμβανόμαστε, λοιπόν, όλοι πόσο σημαντικό είναι να δημιουργηθούν οι υποδομές του τελωνείου και του λιμεναρχείου στην περιοχή αλλά και τα πολλαπλά οφέλη για την πόλη της Καβάλας, αφού θα αποσυμφορηθεί από το κυκλοφοριακό πρόβλημα ως κόστος πόλης. Τα οχήματα πλέον θα μπορέσουν να φεύγουν κατευθείαν μέσω της Εγνατίας Οδού προς τις βαλκανικές χώρες και την Ευρώπη.

Το παραπάνω δεδομένο αφορά την τοπική κοινωνία και αν κάποιος από την Καβάλα παρακολούθησε σήμερα όλη τη συζήτηση θα είδε ότι αυτό δεν αφορά καθόλου την Αντιπολίτευση, δηλαδή δεν αφορά κανέναν από εσάς το μέλλον και η καλυτέρευση και η βελτίωση της κανονικότητας και της ζωής των ανθρώπων στην Καβάλα. Ο «Φίλιππος Β΄» είναι το μόνο εμπορικό λιμάνι το οποίο συνδέεται απευθείας με την Εγνατία Οδό και από το οποίο γίνεται μεταφορά εμπορευμάτων, σιτηρών, μαρμάρων και διαφόρων υλικών. Η επένδυση που θα γίνει στον «Φίλιππο Β΄», όπως είπε και ο Υπουργός μας, δεν αναβαθμίζει μόνο την πόλη της Καβάλας, αλλά συνολικά την περιοχή της ανατολικής Μακεδονίας και Θράκης.

Όταν συζητάμε τέτοιες συμφωνίες οφείλουμε να συνυπολογίσουμε και κάτι ακόμα, τις διεθνείς εξελίξεις, τις γεωπολιτικές αλλαγές στην περιοχή μας, σε συνδυασμό με το λιμάνι της Αλεξανδρούπολης από τη μια πλευρά και το λιμάνι της Θεσσαλονίκης από την άλλη και δεν υπάρχει ένα παπούτσι δεξί και ένα παπούτσι αριστερό. Αυτό, δηλαδή, είναι απίστευτο που ακούσαμε σήμερα από δύο διαφορετικούς χώρους και από την Ελληνική Λύση και από το ΚΚΕ. Ακούσαμε για τα παπούτσια. Να θυμίσω ότι το λιμάνι της Αλεξανδρούπολης δεν έχει ιδιωτικοποιηθεί, παραμένει στο ελληνικό κράτος και το λιμάνι της Καβάλας, ένα κομμάτι, ο «Φίλιππος Β΄», παραχωρείται.

Δημιουργείται, λοιπόν, η Εγνατία των λιμανιών και διαμορφώνονται πολύ ευνοϊκές συνθήκες, ώστε η Μακεδονία και η βόρεια Ελλάδα συνολικά να μετατραπούν σε ένα διαμετακομιστικό κέντρο και εμπορικό κέντρο, τόσο για τα Βαλκάνια όσο και μεταξύ Ανατολής και Δύσης.

Οι πολίτες, είτε μας ψήφισαν είτε μας καταψήφισαν είτε επέλεξαν την αποχή, βλέπουν προσεκτικά και κρίνουν. Δεν σταμάτησαν και ούτε θα σταματήσουν, πιστέψτε με. Οφείλουμε, λοιπόν, σε ένα νομοσχέδιο όπως το συγκεκριμένο για την παραχώρηση του «Φιλίππου Β΄» να είμαστε και σοβαροί και υπεύθυνοι, χωρίς εμμονές, χωρίς ιδεολογικά κομματικά γυαλιά. Πρέπει να προασπίσουμε το δημόσιο συμφέρον, να ακολουθήσουμε και να εφαρμόσουμε αναπτυξιακές πολιτικές, μέσω των οποίων δεν θα λύνουμε απλά καθημερινά προβλήματα, αλλά θα βελτιώνουμε και την καθημερινότητα των πολιτών.

Ένα από τα βασικά μηνύματα που μας έστειλαν οι πολίτες πριν λίγες μέρες προς όλο το πολιτικό σύστημα ήταν η εντολή τους να κινηθούμε πιο γρήγορα, πιο υπεύθυνα, με μεγαλύτερη ωριμότητα, δίνοντας άμεσες λύσεις στα καθημερινά προβλήματα που αντιμετωπίζουν. Σε αυτή τη λογική στοχεύουμε να εργαστούμε και τα επόμενα χρόνια, χωρίς πολλά λόγια, αλλά με πράξεις και έργα.

Κυρίες και κύριοι συνάδελφοι, οφείλουμε να σταθούμε στο ύψος της περίστασης, να αντιληφθούμε τα μηνύματα που έστειλαν οι πολίτες και να πράξουμε όλοι μας αναλόγως. Στη μάχη με τα προβλήματα δεν περισσεύει κανείς και δεν πρέπει να υπάρχουν χαμένοι. Μόνο νικητές και πρέπει όλοι μαζί να κερδίσουμε για το καλό των Ελλήνων πολιτών, όπως έγραψε και ο μεγαλύτερος Έλληνας φιλόσοφος, ο Αριστοτέλης: «Με την αλήθεια όλα τα δεδομένα βρίσκονται σε αρμονική συμφωνία, ενώ με το ψεύδος γρήγορα έρχεται σε διαφωνία και σύγκρουση το αληθές». Είναι, λοιπόν, υποχρέωσή μας να λέμε μόνο αλήθειες στους πολίτες.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υφυπουργό κ. Παππά.

Η συνεδρίαση θα ολοκληρωθεί με τις δευτερολογίες των ειδικών αγορητών και εισηγητών. Θα ξεκινήσουμε, όπως πάντα, αντίστροφα.

Τον λόγο έχει ο κ. Αλέξανδρος Καζαμίας, ειδικός αγορητής της Πλεύσης Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, ακούσαμε νωρίτερα τον Υπουργό Ναυτιλίας, τον κ. Στυλιανίδη, να μας παρουσιάζει τη σύμβαση η οποία έχει έρθει στη Βουλή προς κύρωση ως μία σύμβαση η οποία αιτιολογείται -μας είπε- από το γεγονός ότι υπάρχουν δύο μοντέλα για τη διαχείριση των περιουσιακών στοιχείων της χώρας.

Το ένα μοντέλο, το οποίο παρουσίασε ως το μοντέλο που ενστερνίζεται, είναι εκείνο της σύμβασης με ιδιωτική επιχείρηση, της σύμπραξης -είπε- δημοσίου - ιδιωτικού, που στην πραγματικότητα σημαίνει παραχώρηση ή υποπαραχώρηση, που είναι αυτό που συμβαίνει με τον λιμένα Καβάλας, σε μία σύμπραξη του ιδιωτικού τομέα. Το άλλο μοντέλο μάς είπε, το οποίο απορρίπτει η Κυβέρνηση, είναι εκείνο του κράτους-επιχειρηματία.

Η πρώτη παρατήρησή μας σε αυτό είναι ότι δεν ήρθαμε εδώ με αυτό το νομοσχέδιο για να κάνουμε μία έκθεση ιδεών, να μιλάμε για μοντέλα αφηρημένα. Αυτό που έχουμε μπροστά μας είναι μία de facto ιδιωτικοποίηση, όχι de jure, όχι στην πραγματικότητα, διότι οι μετοχές ανήκουν στο δημόσιο. Αλλά υπάρχει παραχώρηση, υποπαραχώρηση, του λιμένα σε μία ιδιωτική σύμπραξη για μια περίοδο σαράντα ετών, η οποία είναι πάρα πολύ ζημιογόνα και κακή για τα συμφέροντα του δημοσίου.

Με άλλα λόγια αυτό που προσπάθησε να κάνει ο κύριος Υπουργός είναι να μας πει λίγο-πολύ ότι, ακόμη κι αν νομίζει κανείς ότι είναι κακή η παραχώρηση αυτή στον ιδιωτικό τομέα, το μοντέλο είναι καλό, αυτό που υιοθετεί η Κυβέρνηση. Συνεπώς θα πρέπει να τη στηρίξετε. Αυτού του είδους η λογική είναι ακριβώς η λογική εκείνη η οποία υποστηρίζει, κάτω από τον μανδύα ενός δήθεν αναπτυξιακού μοντέλου, την πώληση περιουσιακών στοιχείων του δημοσίου, που ανήκουν στον ελληνικό λαό, μεγάλης αξίας ή την παραχώρησή τους για εκμετάλλευση, για ψίχουλα, τα οποία βεβαίως αποβαίνουν εις βάρος των συμφερόντων του ελληνικού λαού.

Το δεύτερο είναι ότι η επιχείρηση αυτή, όπως υφίσταται μέχρι τώρα, είναι μια κερδοφόρα επιχείρηση. Δεν είναι ότι το λιμάνι Καβάλας υπήρξε ζημιογόνο. Είναι κερδοφόρο και τα οφέλη, συνεπώς, από την παραχώρησή του στην ιδιωτική σύμπραξη δεν είναι καθόλου βέβαιο ότι θα αυξήσουν τα έσοδα για το δημόσιο. Δεν είναι ότι έχουμε μια «προβληματική», ζημιογόνα επιχείρηση, την οποία τώρα η Κυβέρνηση με τη σοφία της έρχεται να παραχωρήσει στον ιδιωτικό τομέα, για να πάψει να είναι προβληματική. Δεν είναι προβληματική.

Με άλλα λόγια, εδώ υπάρχει μια κερδοφόρα επιχείρηση, την οποία, αντί να την εκμεταλλεύεται το δημόσιο για το συμφέρον του λαού, την παραχωρεί έτοιμη σε μία ιδιωτική σύμπραξη, για να μπορεί εκείνη να απολαμβάνει τα αγαθά της εκμετάλλευσής της για σαράντα χρόνια και μάλιστα, όπως είδαμε, με πάρα πολύ χαμηλή αμοιβή.

Όταν, λοιπόν, συζητούμε τέτοια ζητήματα, είναι απαραίτητο να τα βάζουμε στο πραγματικό τους πλαίσιο και όχι σε ένα δήθεν ιδεολογικό πλαίσιο σύγκρουσης μοντέλων και προτίμησης του ενός καλύτερου μοντέλου εις βάρος ενός άλλου. Αυτή η προσέγγιση του κυρίου Υπουργού δείχνει ακριβώς ότι γνωρίζετε πως είναι κακή η παραχώρηση και μόνον έτσι μπορείτε να την αιτιολογήσετε.

Έρχομαι τώρα στα συγκεκριμένα σημεία, τα οποία θέσαμε και εγώ στην πρωτολογία μου αλλά και η Κοινοβουλευτική μας Εκπρόσωπος και η Επικεφαλής της Πλεύσης Ελευθερίας, αναφορικά με τη σύμβαση – και που είναι οι λόγοι για τους οποίους η Πλεύση Ελευθερίας καταψηφίζει αυτό το νομοσχέδιο.

Πρώτον, το κείμενο της ίδιας της σύμβασης δεν είναι πλήρες. Η Βουλή καλείται να κυρώσει μία σύμβαση την οποία δεν μπορεί να δει στο σύνολό της. Αυτό θέτει ένα κεντρικό ζήτημα αναφορικά με τη νομιμότητα της διαδικασίας και τον δημοκρατικό έλεγχο.

Ένα δεύτερο ζήτημα αφορά το γεγονός ότι αυτή η σύμβαση μπορεί, με βάση τους δικούς της όρους, να αλλάξει μελλοντικά, αρκεί να υπάρχει συμφωνία ανάμεσα στην Κυβέρνηση και στη σύμπραξη η οποία την αναλαμβάνει.

Και σας υπενθυμίζω -ή μάλλον επισημαίνω σε όσους δεν το έχουν δει- ότι αύριο στην επιτροπή συζητούμε ένα άλλο νομοσχέδιο, στο οποίο υπάρχει ένα άρθρο τριών γραμμών, στα ψιλά γράμματα, το άρθρο 60, που και αυτό επεκτείνει την παραχώρηση του λιμένα Κέρκυρας, ο οποίος παραχωρήθηκε σε μία ιδιωτική σύμπραξη το 2003 για σαράντα χρόνια και την επεκτείνει με τρεις γραμμές για εξήντα επτά χρόνια από την έναρξη της σύμβασης.

Δηλαδή, μιλάμε για δυνατότητες ή παράθυρα που αφήνει αυτή η ρήτρα, η σχετική με το νομοσχέδιο που συζητάμε, επέκτασης και αλλαγής -αλλοίωσης- αυτών που συζητούμε εδώ, και συμφωνούμε με έναν τρόπο, ο οποίος μπορεί να είναι δεσμευτικός για πάρα πολύ μεγάλο χρονικό διάστημα και αυτό θέτει ζήτημα νομιμότητας.

Επίσης, η Πλεύση Ελευθερίας ξεκαθάρισε προηγουμένως ότι είμαστε ενάντιοι και για άλλους λόγους. Θεωρούμε ότι η αμοιβή που θα εισπράττει το δημόσιο είναι μηδαμινή σε σχέση με τη δυνατότητα του λιμανιού αυτού να συμβάλλει στο εμπόριο και να παρέχει έσοδα στο ελληνικό δημόσιο. Ο κύριος Υπουργός μάς είπε ότι «είναι σκληρή η αγορά», γι’ αυτό τα δίνουμε όσο-όσο δηλαδή. Εμείς θεωρούμε ότι δεν είναι.

Επίσης, το ρυθμιστικό πλαίσιο μέσα από το οποίο το δημόσιο θα ελέγχει -και πρέπει να ελέγχει σε μία υγιή ιδιωτικοποίηση ή παραχώρηση τι κάνει αυτή η ιδιωτική σύμπραξη- είναι τρομερά χαλαρό και δεν θα εφαρμόζεται -φοβόμαστε- έτσι όπως είναι διατυπωμένο στο νομοσχέδιο. Το αναπτυξιακό μοντέλο, το οποίο υποτίθεται ότι η σύμπραξη αυτή εισήγαγε και είναι το μεγάλο επίτευγμα της Κυβέρνησης, δεν μπορούμε να το δούμε. Βλέπουμε θραύσματά του και καλούμαστε από την Κυβέρνηση να το στηρίξουμε. Θα στηρίξουμε κάτι που δεν το βλέπουμε;

Και, τέλος, πρέπει να πω ότι υπάρχει σοβαρό ζήτημα όσον αφορά τη ρύθμιση των εργασιακών -και αναφέρθηκα σε δηλώσεις των εκπροσώπων των εργαζομένων κατά τη διάρκεια της επιτροπής και της ακρόασης φορέων- καθώς και την ανεπαρκή μέριμνα του νομοσχεδίου και της σύμβασης για την προστασία του περιβάλλοντος γύρω από τον λιμένα Καβάλας.

Γι’ αυτούς, λοιπόν, τους λόγους η Πλεύση Ελευθερίας είναι αντίθετη προς το νομοσχέδιο.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Τον λόγο έχει ο ειδικός αγορητής της Νίκης, ο κ. Νικόλαος Βρεττός.

**ΝΙΚΟΛΑΟΣ ΒΡΕΤΤΟΣ:** Κύριε Πρόεδρε, κυρίες και κύριοι συνάδελφοι, προφανώς μετά τη ροή της σημερινής συζήτησης είναι αδιάφορο σε ένα νομοσχέδιο αγγαρείας, έτσι όπως εξελίχθηκε, να εκφράσεις σημαντικά επιχειρήματα άρνησης συναίνεσης στο ξεπούλημα δημόσιας περιουσίας αλλά, κυρίως, γκριζαρίσματος ως ελεύθερης εμπορικής ζώνης ή ως ειδικής οικονομικής ζώνης σε συνδυασμό με το λιμάνι Αλεξανδρούπολης, ηπειρωτικής χώρας ευαίσθητου σημείου για την εθνική κυριαρχία.

Όχι γιατί δεν υπάρχουν επιχειρήματα, που ήδη αναφέραμε στις επιτροπές, αλλά γιατί είμαστε σε μια χώρα που απονομιμοποιείται το πολιτικό της σύστημα μετά την τεράστια αποχή των ευρωεκλογών, σε μια χώρα όπου η κοινωνία αποσυντίθεται, με βιαστές να κυκλοφορούν ελεύθεροι και να γίνονται δολοφόνοι ανήλικων κοριτσιών, νεαρών γυναικών, με μια δικαιοσύνη που τελικά φαίνεται ανίκανη -βάσει των νόμων, της αδυναμίας, ας αιτιολογηθεί και ας απολογηθεί- να προστατεύσει την κοινωνία με τις αποφάσεις της.

Συγχρόνως, βλέπουμε τη δικαιοσύνη -τυχαία να πω;- να διαβιβάζει τις δικογραφίες για τη διερεύνηση ποινικών πολιτικών ευθυνών για το έγκλημα των Τεμπών -συμπτωματικά, ελπίζω, και να το ήθελα, δεν μπορώ- σε περιόδους που δεν επηρεάζουν πολιτικά την Κυβέρνηση, είτε μια μέρα προτού κλείσει η Βουλή για τις εκλογές είτε τρεις μέρες αμέσως μετά τις ευρωεκλογές.

Επίσης, δεν σχολιάζω τεκμηριωμένα αλλά και καθόλου την αντιαναπτυξιακή εθνικά υποπαραχώρηση του λιμένος «Φίλιππος Β΄» όχι γιατί δεν αξίζει, αλλά γιατί αποτελεί παρωνυχίδα μπροστά στη γρήγορα και σταθερά περαιτέρω φτωχοποίηση του ελληνικού λαού. Δεν σχολιάζω την υποπαραχώρηση του λιμένος «Φίλιππος Β΄» όχι γιατί δεν αξίζει, αλλά για έναν ακόμα λόγο: Αποτελεί επίσης παρωνυχίδα μπροστά στις σταθερά, εντατικά και απεριόριστα συνεχιζόμενες κατασχέσεις των ιδιωτικών και ατομικών υπηρεσιών, απέναντι στις συνεχιζόμενες, απεριόριστες χρηματοδοτήσεις των πολυεθνικών οικονομικών ομίλων και αποκλείοντας βέβαια παράλληλα, κάθετα, σταθερά και απόλυτα κάθε είδους χρηματοδότησης τιμής και δωρεάν επιδότησης στη μικρή και μικρομεσαία επιχειρηματικότητα.

Μα αυτή η Κυβέρνηση τα κάνει όλα στραβά; Όχι βέβαια, κατά δήλωσή της. Επαίρεται η ίδια ότι είναι εγγυητής της -εντός εισαγωγικών- «σοβαρής» δημοκρατικής διακυβέρνησης, απέναντι σε μια επιδρομή μιας κατασκευασμένης, ντεμέκ, όπως η ίδια της αρέσει να επικαλείται, κατά τα χαρακτηριστικά ντεμέκ, και ελεγχόμενης κατά την πορεία της από τα μνημονιακά κόμματα ακροδεξιάς, μιας ακροδεξιάς άθλιας μεν, που την έστησε δε και τη χειραγώγησε μεταπολιτευτικά ένα σύστημα αστικών κομμάτων αυτόνομα ή συνεργατικά, ένα σύστημα αστικών κομμάτων που εξέθρεψαν την πολιτική διαφθορά, οδήγησαν στα αποτρόπαια, εγκληματικά κοινωνικά μνημόνια και που κάθε φορά την ξαναδημιουργούν τεχνικά ως φόβητρο, για να συγκαλύψουν τη μεταμνημονιακή δουλεία και τη συνεχιζόμενη εθνική απομείωση κυριαρχικών δικαιωμάτων.

Δεν είναι τυχαίο που τα μνημονιακά κόμματα κάθε φορά που αύξαναν τα χρέη των κομμάτων τους -χωρίς καμμία συνέπεια, έχουν τους τραπεζίτες εγγύηση- αλλά κυρίως το δημόσιο χρέος, υφαρπάζοντας παράλληλα μέσω των τραπεζών-funds κάθε δημόσια και ιδιωτική περιουσία, εμπλουτίζονταν από κομματικά στελέχη που είχαν αναπτυχθεί στα υβριδικά, ελεγχόμενα, ακροδεξιά θερμοκήπια, θερμοκήπια που έχουν στελεχώσει στα ανώτερα κυβερνητικά κλιμάκια όλες τις μνημονιακές δεξιές, φιλελεύθερες, σοσιαλιστικές και αριστερές κυβερνήσεις.

Γιατί τι πιο λογικό για μια μνημονιακή ή αντιμνημονιακή κυβέρνηση να συνεργάζεται με υπουργούς, πρώην τσεκουράτους, πρώην αρχαιολάτρες των αρετών του γένους, πρώην αντισημίτες, πρώην μεγαλωμένους σε ναζιστικά και χουντικά πολιτικά περιβάλλοντα;

Βεβαίως, όμως, μιλούν για μεταμελημένους χρήστες ακροδεξιάς, «ψεκασμένης» ρητορικής και, αντίστοιχα, πολιτικής πρακτικής, άρα γόνιμους και παραγωγικούς συνεργάτες των μνημονιακών και μεταμνημονιακών κυβερνήσεων, όπως τη σημερινή, που δηλώνει πως θα συνεχίζει ανερυθρίαστα, σταθερά και γρήγορα την ίδια πολιτική υπέρ των συμφερόντων βεβαίως όχι του λαού.

Διότι η Κυβέρνηση αυτό κατάλαβε. Αυτή η πολιτική δυστοπία, που, μετά τη μεγάλη αποχή του 60% στις ευρωεκλογές, δεν νομιμοποιεί κανένα κυβερνητικό αφήγημα περί λαϊκής εντολής για συνέχιση του κυβερνητικού της έργου, οπότε δεν νομιμοποιείται και η παραχώρηση του συγκεκριμένου λιμένος Καβάλας με τους συγκεκριμένους όρους και γι’ αυτό το Δημοκρατικό Πατριωτικό Κίνημα την καταψηφίζει.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βρεττό.

Τον λόγο έχει ο κ. Στυλιανός Φωτόπουλος, ο ειδικός αγορητής της Ελληνικής Λύσης.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε. Δεν θα μακρηγορήσω, οπότε δεν θα ανέβω στο Βήμα.

Όπως είπε και ο Υπουργός ο κ. Στυλιανίδης, ο οποίος απουσιάζει, έτσι και εγώ προσπαθώ να δείχνω αυτοσυγκράτηση και να ασχολούμαι αυστηρά με το νομοσχέδιο για το οποίο γίνεται η συζήτηση στη Βουλή.

Παρ’ όλα αυτά, θα μπω στον κόπο να σχολιάσω αυτό το οποίο μάς είπε ο κ. Στυλιανίδης, αφού και ο ίδιος μπήκε στον πειρασμό. Τι μας είπε; Μας είπε ότι θα πρέπει να εκπαιδευτούμε κάποια στιγμή στην Ελλάδα και όταν ψηφίζουμε κυβερνήσεις να περιμένουμε να εξαντλήσουν την τετραετία τους.

Θα πρέπει ο κ. Στυλιανίδης να λάβει υπ’ όψιν του το εξής: Κανένας ούτε στη Βουλή ούτε οι πολιτικοί Αρχηγοί δεν έθεσε θέμα κυβερνητικής σταθερότητας από το αποτέλεσμα των ευρωεκλογών. Ο μόνος άνθρωπος ο οποίος ακούστηκε στον δημόσιο διάλογο να θέτει αυτό το ζήτημα ήταν ο Πρωθυπουργός, ο κ. Μητσοτάκης. Άρα τις παραινέσεις, τις εκπαιδεύσεις και τις νουθεσίες ο κ. Στυλιανίδης ας τις μεταφέρει στον κ. Μητσοτάκη.

Δεύτερο σχόλιο το οποίο θέλω να κάνω είναι σε αυτό το οποίο είπε πάλι ο απών, ο Υφυπουργός, ο κ. Παππάς, ότι δεν σχολιάσαμε την τεράστια αποχή. Φυσικά και τη σχολιάσαμε. Φυσικά, για όποιον ασχολείται με τα κοινά, για την αποχή την οποία είχαμε στις ευρωεκλογές εμείς έχουμε μια αμφιβολία. Υπό ποια έννοια; Όταν έχεις εξακόσιες χιλιάδες νεκρούς ή υπερήλικες άνω των ενενήντα-εκατό ετών στους εκλογικούς καταλόγους, εννοείται πως τα αποτελέσματα της αποχής δεν μπορεί να είναι αυτά τα οποία παρουσιάζονται. Όμως και πάλι, σε κάθε περίπτωση, η αποχή ήταν τεράστια.

Αυτά τα οποία, όμως, εμείς, ως Ελληνική Λύση, θα θέλαμε να πούμε είναι δύο. Πρώτον, δεν έχουμε όλοι την ίδια ευθύνη. Αν είχαμε εμείς την εκλογική επιρροή της Νέας Δημοκρατίας, ναι, θα είχαμε την ίδια ευθύνη με τη Νέα Δημοκρατία για το αποτέλεσμα, ότι δεν πείσαμε τον ελληνικό λαό να πάει να ψηφίσει. Άρα η μεγαλύτερη ευθύνη είναι σε αυτόν ο οποίος έχει τη μεγάλη εκλογική επιρροή και φυσικά την έκθεση στα μέσα επικοινωνίας, όπως την έχει η Νέα Δημοκρατία.

Ένα δεύτερο θέμα που αφορά στην αποχή και δεν άκουσα εδώ να γίνεται συζήτηση είναι το αποτέλεσμα των Ελλήνων του εξωτερικού οι οποίοι δεν πήγαν να ψηφίσουν με την επιστολική ψήφο. Μιλάμε για άλλη μια Ελλάδα, η οποία βρίσκεται εκτός συνόρων, και από αυτά τα εκατομμύρια Έλληνες πήγαν τελικά και ενεγράφησαν στους καταλόγους για να ψηφίσουν με επιστολική ψήφο γύρω στις τριάντα, σαράντα, πενήντα χιλιάδες. Αυτό είναι ένα χειροπιαστό αποτέλεσμα της αποτυχίας της επιστολικής ψήφου και, φυσικά, της Κυβέρνησης, η οποία δεν κατάφερε να παρακινήσει αυτούς τους Έλληνες, να τους δώσει ένα κίνητρο να ασχοληθούν με τα κοινά και να ψηφίσουν για τις ευρωεκλογές.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φωτόπουλο.

Κυρία Πέρκα, παρακαλώ, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κύριε Υπουργέ, το μήνυμα σίγουρα δεν το πήρατε και θα πω γιατί, θα το εξηγήσω πολύ αναλυτικά. Όμως, σε ό,τι αφορά την αποχή, εσείς είστε οι τελευταίοι που θα έπρεπε να μιλάτε. Έρχεται ο ίδιος ο Πρωθυπουργός και λέει στους Βουλευτές του για τον γάμο των ομοφύλων «μπορείτε να απόσχετε». Δικαίως και ο λαός παίρνει και ένα μήνυμα, οι ψηφοφόροι σας. Εν πάση περιπτώσει, το μήνυμα δεν το πήρατε.

Θα πω δυο λόγια για το νομοσχέδιο πρώτα. Σαράντα έτη παραχώρησης ενός σοβαρού asset του δημοσίου αγαθού αντί πινακίου φακής, χωρίς δεσμεύσεις για θέσεις εργασίας και εργασιακές συνθήκες, παντελώς απούσα η περιβαλλοντική συνιστώσα σε γενικές γραμμές. Καμμία πρόβλεψη για ανάπτυξη, όπου θα μπορούσε να ενισχυθεί η γεωπολιτική θέση.

Δυο-τρία σημεία πολύ σοβαρά. Δάνεια εμπειρία, προφανώς σε κάποιες εταιρείες. Καμμία πρόβλεψη ότι αυτή η εταιρεία δεν μπορεί να αποχωρήσει. Ανέφερα και στην πρωτολογία μου το παράδειγμα της Σύμβασης 717, που εμπλέκεται στο έγκλημα των Τεμπών. Δηλαδή, μπορεί κάποιος να δώσει δάνεια εμπειρία ότι έχει μια εξειδίκευση σε ανάπτυξη λιμένος, σε αντίστοιχα έργα, σε αντίστοιχες επιχειρήσεις και μετά να αποχωρήσει. Και, βεβαίως, αυτό γίνεται χειρότερο, γιατί μετά μπορεί να το παραχωρήσει σε τρίτο. Δηλαδή, δεν θα ξέρουμε ποτέ ποιος διαχειρίζεται το λιμάνι και αυτό γίνεται ακόμα πιο σοβαρό, γιατί δεν υπάρχει και πουθενά ένας μηχανισμός ελέγχου του δημοσίου πάνω στη σύμβαση παραχώρησης. Βεβαίως, αυτό είναι η πάγια τακτική μιας κυβέρνησης που απεχθάνεται τον δημόσιο έλεγχο, ειδικά όταν αφορά εταιρείες αγαπημένες.

Ελάχιστο τίμημα. Προβλέπονται υποχρεωτικές επενδύσεις με 36 εκατομμύρια για δύο κτήρια και μια βαριά συντήρηση, που είναι υποχρέωση του αναδόχου, του παραχωρησιούχου, προκειμένου να παραδώσει ποιοτικές υπηρεσίες.

Τα εργασιακά τα είπαμε.

Βεβαίως, είναι και το θέμα του περιβάλλοντος, γιατί συζητούσαμε σήμερα σε άλλη επιτροπή με πολύ καλό επιστημονικό επιτελείο, κυβερνητικοί παράγοντες και όλοι συμφωνήσαμε για τη Σύμβαση της Βιέννης, της Βασιλείας, τη Σύμβαση της Στοκχόλμης. Τίποτα από όλα αυτά δεν τηρείται. Δεν υπάρχει στη σύμβαση παραχώρησης μια αναφορά σε μια περιβαλλοντική προσαρμογή που πρέπει να υπάρχει σε περίοδο κλιματικής κρίσης.

Και φυσικά -πάλι τακτικό και κλασικό για την Κυβέρνηση αυτό- χωρίς συμμετοχή ούτε η στρατηγική μελέτη περιβαλλοντικών επιπτώσεων -η τοπική αυτοδιοίκηση δεν έχει ιδέα- και χωρίς κανέναν μηχανισμό.

Μας είπε ο Υπουργός -έχω σημειώσει τι είπε- ότι το Ελεγκτικό Συνέδριο την ενέκρινε και τι άλλο μπορούσαμε να κάνουμε.

Μα, εδώ και τέσσερα χρόνια το ΤΑΙΠΕΔ ετοιμάζει έναν διαγωνισμό και στο τέλος πάει μία προσφορά και -ω, ποια μεγάλη έκπληξη!- είναι η «ΓΕΚ ΤΕΡΝΑ» μέσα στο σχήμα. Δεν νομίζω να έχει εκπλαγεί.

Είτε είναι οι ΑΠΕ είτε είναι οι σταθμοί είτε είναι οτιδήποτε, έχουμε δύο- τρεις εταιρείες, κύριε Λαζαρίδη, που παίρνουν τα έργα. Είναι πολύ άξιοι!

Λοιπόν, μας είπε μερικά πράγματα -γι’ αυτό λέω ότι δεν πήρατε το μήνυμα- ότι εμείς δεν είμαστε με το κράτος-επιχειρηματία, γιατί αυτό έχει καταρρεύσει ούτε είμαστε σε σύγκρουση με την αγορά. «Ελεύθερη Αγορά». Με κεφάλαια το έχω σημειώσει.

Την ελεύθερη αγορά και όλη αυτή την ιδεοληψία την πλήρωσε η χώρα μας πιο ακριβά, αλλά και όλη η Ευρώπη στην πρόσφατη οικονομική κρίση. Σήμερα, αυτή η ελεύθερη αγορά, που δεν αυτορυθμίζεται τελικά -από ό,τι αποδείχτηκε- και έχει χάσει την αξιοπιστία της -παρόλο που ακόμα έχει πολιτική επιρροή, αλλά είναι θέμα χρόνου, λέμε εμείς- ευθύνεται σε πολύ μεγάλο βαθμό -βεβαίως και σε συνδυασμό με τη δική σας ανοχή στο να μην κάνετε ελέγχους, όπως είπαμε- για την ακρίβεια που βιώνουν οι πολίτες. Ευθύνεται για τις σαράντα, πενήντα εισηγμένες που έχουν κέρδη 5,5% του ΑΕΠ, αφού το 2019 είχαν 1% του ΑΕΠ -φαντάζεστε, δηλαδή, τι έχει γίνει!-, τα σουπερμάρκετ και όλα αυτά που πληρώνει ο Έλληνας πολίτης.

Γι’ αυτό είπαμε ότι δεν έχετε πάρει το μήνυμα. Δεν αλλάζετε πολιτική. Το κράτος, λέει, δεν έχει λεφτά. Γι’ αυτό κάνουμε συμβάσεις παραχώρησης. Αλήθεια; Λέτε ότι παίρνει το ρίσκο ο ιδιώτης. Μα, έχουμε εμπειρία πια από τις συμβάσεις παραχώρησης. Τι κάνουν; Υποθηκεύουν τους μελλοντικούς προϋπολογισμούς, γιατί αυτά κάποτε τα παίρνουν -έτσι;-, δεν είναι ευεργέτες. Πιστέψτε μας, δεν είναι ευεργέτες. Με δημόσιο χρήμα ή με εγγύηση του δημοσίου κάνουν δανεισμό και επίσης χρησιμοποιούν υποδομές που έχουν πληρωθεί με δημόσιο χρήμα, κρηπιδώματα ή μερικά έργα, η Εγνατία Οδός, η σιδηροδρομική σύνδεση, που είναι του ΣΕΘ, γιατί το ευρωπαϊκό χρήμα είναι δημόσιο χρήμα.

Αφού, λοιπόν, γίνουν όλα αυτά τα έργα υποδομής πληρωμένα, αφού πάρουν τα δάνειά τους, τι ρίσκο έχουν; Το Ταμείο Ανάκαμψης και Ανθεκτικότητας -και ελέγχεται η Κυβέρνηση και από την Επιτροπή Ανταγωνισμού, αλλά και από την Ευρώπη- έδωσε 2,5 δισεκατομμύρια σε δέκα εταιρείες. Ελέγχεται. Θα τα μάθουμε αυτά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα τελειώσω, κύριε Πρόεδρε, γιατί αυτό δεν τελειώνει. Απλώς είναι, πραγματικά, η ιδεοληψία και η πολιτική για την οποία σάς απάντησε ο ελληνικός λαός πάνω σε αυτά ακριβώς. Δεν μπορεί να επιβιώσει η ελληνική οικογένεια και, αντί να κοιτάξετε πώς θα αναπτύξετε και την τοπική και την περιφερειακή ανάπτυξη, δίνουμε ξανά στις περιβόητες εταιρείες, με όλους αυτούς τους όρους που προανέφερα, ένα δημόσιο αγαθό.

Άρα δεν πήρατε το μήνυμα. Και γενικώς έχετε απέχθεια σε οποιαδήποτε μορφή ελέγχου των εταιρειών, ειδικά αυτών που αγαπάτε, όπως και σε κάθε τι δημόσιο. Έτσι δεν πάει μπροστά η χώρα. Όμως, εμείς θα το παλέψουμε. Θα το παλέψουμε μέσα και έξω από τη Βουλή.

Τα δημόσια αγαθά, η οικονομία, το οικονομικό μοντέλο και το αναπτυξιακό μοντέλο πρέπει να αλλάξουν εν μέσω κλιματικής κρίσης. Στη μία αίθουσα λέμε για τη διάβρωση των ακτών και λέμε τι ωραία που τα λέει η επιστήμη, προχθές ψηφίσαμε το νομοσχέδιο για τον αιγιαλό, όπου καταργήσαμε τα εκατό μέτρα -εκατό μέτρα δεν είχαμε ποτέ εμείς, επειδή υπήρχε η Σύμβαση της Βαρκελώνης- και εδώ ξεχνάμε την περιβαλλοντική κρίση. Ξεχνάμε. Θα τα ζήσουμε πάλι όμως. Εμείς θα τα ζήσουμε και οι πιο ευάλωτοι θα τα πληρώσουν.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πέρκα.

Τον λόγο έχει ο ειδικός αγορητής του ΠΑΣΟΚ, ο κ. Σταύρος Μιχαηλίδης.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, επειδή και εσείς από τα εννέα λεπτά της ομιλίας σας τα μισά και πάνω τα αφιερώσατε στο μείζον πολιτικό θέμα των ημερών, θα κάνω και εγώ δυο σχόλια επ’ αυτού, πριν περάσω στο θέμα της συμβάσεως.

Θα πω και εγώ το συνηθισμένο, ότι δεν πήραμε το μήνυμα. Δεν πήραμε το μήνυμα όλοι γενικώς, αλλά κυρίως η Κυβέρνηση, διότι συνήθως οι κυβερνήσεις έχουν το πιο μεγάλο μερίδιο της κριτικής. Το 60% των συμπολιτών μας πήγε παραλία. Και από το 40% που πήγε στις κάλπες το 62% σάς καταψήφισε. Δεν μπορείτε να στρουθοκαμηλίζετε ότι δεν τρέχει τίποτα και ότι αυτό το φαινόμενο που αυξάνει δεν πρέπει να το εξετάσουμε σε βάθος, διότι είναι πάρα πολύ σοβαρό.

Γιατί μας γύρισαν την πλάτη οι συμπολίτες μας; Όχι τόσο επειδή λέτε ότι το λεφτόδεντρο είναι ισχνό -βρήκαμε και αυτή την πατέντα- παρόλο που έχετε και πέντε χρόνια και δεν έχετε καταφέρει να το κάνετε εύρωστο, ούτε γιατί ο Πρωθυπουργός παρότρυνε μια γιαγιά να πάει στο φιλόπτωχο ταμείο της εκκλησίας.

Εγώ θα έλεγα ότι γύρισε την πλάτη ο κόσμος, επειδή πραγματικά έχει απαυδήσει από την αλαζονεία που δείχνουν κάποιοι, όπως αυτή που επέδειξε η Κυβέρνηση στον μεγάλο πόνο των Ελλήνων στα Τέμπη, με ό,τι έπραξε και με ό,τι δεν έπραξε. Και θα έρθει η ώρα, όταν θα κουβεντιάσουμε εδώ για τις ευθύνες, να τα πούμε εκτενώς.

Επίσης, γύρισε την πλάτη ο κόσμος επειδή στα πέντε χρόνια που κυβερνάτε δεν καταφέρατε να βάλετε σε έναν σωστό βηματισμό το θέμα της απονομής δικαιοσύνης, που συνδέεται και με τα Τέμπη και συνδέεται και με αυτό που έγινε εχθές, που δεν μπορεί να αποδοθεί από μια χώρα της Ευρώπης στην ώρα της και καθώς πρέπει η δικαιοσύνη και κυκλοφορούν οι εγκληματίες και σκοτώνουν εντεκάχρονα κοριτσάκια.

Γι’ αυτό, λοιπόν, τον λόγο κυρίως γύρισε την πλάτη ο κόσμος αλλά και για το γεγονός ότι -για να μην κρυβόμαστε πίσω από το δάκτυλό μας- αυτή η Αίθουσα δεν έχει καταφέρει να προασπίσει το κύρος του πολιτικού κόσμου. Ήταν επίκαιρη και η κουβέντα στην οποία αναλώθηκε ο πολίτης για την άθλια διαδικασία γραφειοκρατικά του «πόθεν έσχες», που νομίζουμε ότι αν κρυφτούμε πίσω από μια συμπλήρωση «πόθεν έσχες» το σύστημα είναι εξαγνισμένο.

Αυτά τα τρικ -για να μην κάνω πιο σκληρό χαρακτηρισμό- ο κόσμος τα αντιλαμβάνεται και γυρίζει την πλάτη. Πρέπει, λοιπόν, να δούμε τι θα κάνουμε προς αυτή την κατεύθυνση, για να ξαναβρεί το κύρος που πρέπει ο πολιτικός κόσμος.

Πάμε τώρα στα λιμάνια. Κύριε Υπουργέ, πρέπει να καταλάβετε ότι έχουμε μπροστά μας μια σύμβαση η οποία και στη δομή της γενικά δεν ικανοποιεί τον πολιτικό κόσμο αυτής της Αίθουσας και στο τίμημα, για το οποίο ο Υπουργός είπε: «Τι να κάνουμε τώρα; Αυτά μπορέσαμε να καταφέρουμε, αυτά καταφέραμε». Αλλά δεν είναι ακριβώς έτσι, διότι με αυτή τη λογική το δημόσιο θα αρχίσει να χαρίζει τα φιλέτα του στους επιχειρηματίες επ’ ελπίδι ότι η ανάπτυξη που θα δημιουργηθεί θα ικανοποιήσει τη χώρα.

Είπε και ο κ. Καζαμίας ότι έχουμε τριάντα παραρτήματα και ότι ήρθαν δεκατέσσερα κουτσουρεμένα. Αλλά να σας πω και το πιο σοβαρό. Εγώ δεν μπορώ να καταλάβω τι ρόλο παίζει πια αυτή η Αίθουσα στην προάσπιση του δημοσίου συμφέροντος, όταν λέμε ότι είναι απόρρητο αυτό που συμφωνήθηκε, όσον αφορά το τι σκοπεύει να κάνει μια εταιρεία που παίρνει με ένα μικρό τίμημα έναν τέτοιο σπουδαίο και σημαντικό δημόσιο πόρο, όμως η Βουλή δεν μπορεί να το δει και είναι κρυφό; Τι νόημα έχει, λοιπόν, να κουβεντιάζουμε σε αυτή την Αίθουσα για κύρωση συμβάσεων και τα λοιπά;

Μετά έβαλε και η κ. Λινού ένα πάρα πολύ σοβαρό θέμα. Εμένα μου άρεσε η τοποθέτησή της. Ακόμα και η πιο μικρή εταιρεία, ιδιωτική εταιρεία, στο πλαίσιο της κοινωνικής εταιρικής ευθύνης κάτι προσφέρει στον τόπο που δουλεύει. Αν, λοιπόν, γινόταν η διαβούλευση κατά πώς έπρεπε -που δεν έγινε καθόλου για αυτό το θέμα της υποπαραχώρησης- ενδεχομένως και αν ακούγατε έγκαιρα αυτό που πρότεινε και η κ. Λινού, θα μπορούσαμε να το έχουμε συμπεριλάβει.

Τελειώνω, κύριε Υπουργέ, με αυτό που είπε ο κ. Υπουργός, ότι και οι πόροι δεν είναι ανεξάντλητοι. Θέλετε να σας δώσω το παράδειγμα του τόπου του δικού μου; Το 2001 κατατέθηκε πρώτη φορά σχέδιο master plan για τη Χίο, γιατί, όπως ξέρετε, άμα δεν υπάρχει το λεγόμενο «σχέδιο στρατηγικής ανάπτυξης» ενός λιμανιού δεν μπαίνει ούτε τούβλο. Αυτό έγινε το 2001. Έχουμε 2024. Έχουν ξοδευτεί πάνω από 400.000 ευρώ. Έρχεται το ένα, ανατίθεται ξανά άλλο, πάμε σε δεύτερο, σε τρίτο και σε τέταρτο. Το Υπουργείο, δηλαδή, τι κάνει; Αυτός είναι ο ρόλος του Υπουργείου όταν υπάρχουν άνθρωποι οι οποίοι για λόγους ευνόητους -να μην τα λέμε σε αυτή την Αίθουσα- αναθέτουν και ξανά αναθέτουν και τελειωμό δεν έχει να τελειώνουν τα master plan και να πάει μπροστά ο τόπος. Να πού πάνε τα λεφτά. Να γιατί το λεφτόδεντρο είναι ισχνό.

Και τελειώνω, κύριε Πρόεδρε, με το εξής. Για όλα αυτά που ανέφερα και για ό,τι είπαν οι συνάδελφοι της Αντιπολίτευσης, εμείς δεν έχουμε πειστεί ότι έγινε μια πραγματικά πολύ σοβαρή δουλειά και ιδιαίτερα για τα διευρωπαϊκά θέματα, στα οποία σταθήκαμε πολύ εμείς σαν ΠΑΣΟΚ και για τον ρόλο που θα παίξουν και για τον ρόλο των λιμανιών αλλά και για το μέλλον του ελληνικού λιμενικού συστήματος. Δεν έχουμε πειστεί και καταψηφίζουμε.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μιχαηλίδη.

Τον λόγο έχει ο εισηγητής του ΣΥΡΙΖΑ, ο κ. Χαράλαμπος Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, βρισκόμαστε στο καταληκτικό σκέλος της συζήτησης για την κύρωση της υποπαραχώρησης του λιμένος Καβάλας, του «Φίλιππος Β΄».

Θα κάνω ένα σχόλιο όσον αφορά τα θέματα της τρέχουσας επικαιρότητας. Κατ’ αρχάς, νομίζω ότι είναι σημαντικό που σήμερα εδώ στην πρώτη συνεδρίαση μετά τις ευρωεκλογές της Κυριακής με χαρά είδαμε ότι το 65% των ομιλητών ήταν από πλευράς του ΣΥΡΙΖΑ - Προοδευτική Συμμαχία. Και πραγματικά μου προκαλεί απορία το γεγονός ότι απουσίαζαν εκκωφαντικά οι Βουλευτές του κυβερνώντος κόμματος. Δεν ξέρω αν αυτό είναι ένα μούδιασμα, μια δυσανεξία για τα κοινοβουλευτικά δρώμενα, αλλά, αν μη τι άλλο, είναι καινοφανές. Και πραγματικά με έναν ομιλητή από το κυβερνών κόμμα δεν υπάρχει προηγούμενο σε συζήτηση νομοσχεδίου.

Ένα δεύτερο ζήτημα είναι αυτό το οποίο και ο Πρόεδρος του ΣΥΡΙΖΑ, ο Στέφανος ο Κασσελάκης, αλλά και το σύνολο της Κοινοβουλευτικής Ομάδας και στελέχη μας ζητάμε επιτακτικά από το κυβερνών κόμμα και δεν είναι άλλο από το να έχουμε μια αξιόπιστη, διακριτή και τεκμηριωμένη σύγκριση σε επίπεδο στοιχείων δημοσιονομικών, εν είδει συγκρίσεως των προγραμμάτων. Διότι πράγματι το Γενικό Λογιστήριο του Κράτους είναι ο καθ’ ύλην αρμόδιος φορέας ο οποίος μπορεί να εγκρίνει. Και να θυμίσω ότι το Γενικό Λογιστήριο του Κράτους διέψευσε το ίδιο το Υπουργείο Οικονομικών, που είχε σπεύσει να κοστολογήσει με υπερβάλλοντα ζήλο τις δικές μας προτάσεις.

Έτσι, λοιπόν, τι λέμε; Και ζητάμε μια απάντηση από τα κυβερνητικά στελέχη και εν προκειμένω από τον κ. Παππά, που βρίσκεται στα υπουργικά έδρανα.

Θα έλθετε, κύριε Παππά, στο Γενικό Λογιστήριο του Κράτους να συζητήσουμε, να συγκρίνουμε, να κοστολογήσουμε τις προτάσεις μας, να δούμε αν τα 45 δισεκατομμύρια που αναφέρει ο κ. Μητσοτάκης είναι ένα επίπλαστο δικό του ποσό, ένα άλμα σκέψης και ποια είναι τελικά η πραγματικότητα; Είναι κάτι που το θέτουμε στη δημόσια σφαίρα και στο Κοινοβούλιο.

Ένα άλλο ζήτημα -και υπεισέρχομαι στο θέμα της κυρώσεως- είναι τι συμβαίνει τελικά, κύριοι της Κυβέρνησης; Τι θα γίνει με τα 498,7 εκατομμύρια ευρώ που χρωστάτε στις τράπεζες; Εξυπηρετούνται; Εμείς λέμε ότι δεν εξυπηρετούνται. Τρανή απόδειξη των λεγομένων μας είναι ότι συνεχώς, έτος με έτος, το ποσό αυξάνεται. Ούτε στοιχειωδώς δεν τα εξυπηρετείτε. Ελάτε, λοιπόν, άμεσα. Σας καλούμε και σας εγκαλούμε συνάμα να καταθέσετε όλα τα στοιχεία που αποδεικνύουν ότι το δάνειό σας του μισού δισεκατομμυρίου εξυπηρετείται. Ειδάλλως, μάλλον εξαπατάτε τον ελληνικό λαό.

Πάμε τώρα στα της κυρώσεως. Μια αποικιοκρατικού χαρακτήρα κύρωση επιχειρείται αυτή τη στιγμή εδώ. Στην Αμερική και στο εξωτερικό και στη Βρετανία το λένε OPM investment, Other People’s Money investment, δηλαδή με άλλου τα λεφτά, κοινώς ελληνιστί: κρατικοδίαιτες επενδύσεις.

Και εξηγούμαι: Πρώτον, έρχεται το δημόσιο το προηγούμενο διάστημα και προχωρά σε εργασίες εκατοντάδων εκατομμυρίων ευρώ: εκβάθυνση λιμένα, κατασκευή νέου κρηπιδώματος, κτηριακές εγκαταστάσεις, σιδηροδρομική σύνδεση, που έλαβε χώρα μεταγενέστερα του 2020 και, άρα, άλλαξε άρδην και εκ βάθρων τους κανόνες της διαγωνιστικής διαδικασίας. Δεν το ήξεραν οι υπόλοιποι ενδιαφερόμενοι. Βέβαια, ο ενδιαφερόμενος, που εν τέλει κρίνεται και ανάδοχος ή εν πάση περιπτώσει παραχωρησιούχος, είναι και ο εκλεκτός σας σε πάσης φύσεως εκφάνσεις στα δημόσια έργα, τώρα και στα λιμενικά, με δάνεια εμπειρία από αεροδιαστημική εταιρεία. Θα το δούμε στην πορεία τι θα συμβεί.

Και έρχεται, λοιπόν, το δημόσιο και δαπανά πολλούς πόρους για αυτή την υποδομή του λιμανιού της Καβάλας και, εν προκειμένω, του «Φιλίππου Β΄» και τι κάνει ο ιδιώτης; Πρώτον, επιχειρεί με δανειοδότηση, που εμείς οι Έλληνες φορολογούμενοι, το ελληνικό δημόσιο εγγυάται. Έτσι γίνεται ο καθένας επενδυτής. Δεύτερον, έχει χαμηλό ποσό εφάπαξ από το αρχικά συμφωνηθέν των 36 εκατομμυρίων ευρώ, ήτοι 1,9 εκατομμύριο ευρώ. Είναι δυσθεώρητο νούμερο για ένα λιμάνι στρατηγικής εμβέλειας, όπως είναι ο «Φίλιππος Β΄». Τρίτον, υπάρχει αδιευκρίνιστος σχεδιασμός επενδύσεων χωρίς κατατεθειμένο master plan, χωρίς -αν είναι δυνατόν!- έγκριση μελέτης στρατηγικών περιβαλλοντικών όρων, δηλαδή χωρίς ΜΠΕ, χωρίς master plan, χωρίς σχέδιο δράσης και χωρίς καμμία δέσμευση για το τι θα κατασκευάσει, πέραν των δύο κτηρίων, που κοστολογούνται 600-700.000 ευρώ. Πού είναι τα υπόλοιπα 36 εκατομμύρια ευρώ; Ποια είναι η δέσμευση; Με ποιον τρόπο και πώς θα κατασκευάσει ό,τι κατασκευάσει ο ιδιώτης;

Αναφέρω και κάτι άλλο, το εξευτελιστικό ποσό που θα οδηγηθεί στον Οργανισμό Λιμένος Καβάλας, 65.000 ευρώ τον χρόνο. Αλήθεια τώρα, πιστεύετε ότι είναι βιώσιμος ένας Οργανισμός Λιμένος Καβάλας με εργαζόμενους, με προσωπικό, με υποδομές, με έσοδα με 65.000 ευρώ ετησίως; Εμείς σαν ΣΥΡΙΖΑ είχαμε μια γενναία χρηματοδότηση στους οργανισμούς λιμένος. Δείτε ως παράδειγμα της Ηγουμενίτσας. Όμως, όπως είπαμε, είναι θέμα προτεραιοτήτων.

Και έτσι λοιπόν -δεν θέλω να καταχραστώ τον χρόνο, κύριε Πρόεδρε- καταλήγω ως εξής: Η αξιοποίηση διαφέρει από την εκμετάλλευση. Είναι στρατηγική επένδυση, που εμείς δεν έχουμε δογματισμούς. Προφανώς στις υποδομές μπορεί να συνδράμει ο ιδιώτης, αλλά με δίκαιους όρους και με το δημόσιο συμφέρον προμετωπίδα και όχι το δημόσιο ιπποκόμο στα συμφέροντα του εκάστοτε ιδιώτη εκλεκτού της Κυβέρνησης.

Αυτή, κυρίες και κύριοι συνάδελφοι, είναι η ειδοποιός διαφορά του ΣΥΡΙΖΑ - Προοδευτική Συμμαχία, που έχει πεπραγμένα για τη διαχείριση των δημόσιων χρημάτων, των δημόσιων πόρων στο παρελθόν και με τη δική σας. Για αυτό ο ΣΥΡΙΖΑ πήρε μια χώρα κατεστραμμένη και τη νοικοκύρεψε δημοσιονομικά, την έβγαλε από τα μνημόνια, ρύθμισε το χρέος και πολλά άλλα. Και εσείς την έχετε χρεοκοπήσει εις διπλούν την πατρίδα μας και έχετε χρεοκοπήσει και το κόμμα σας, οφείλοντας μισό δισεκατομμύριο. Αυτή είναι η διαφορά μας. Είμαστε δύο κόσμοι διαφορετικοί, όσο κι αν θέλετε να συμπαρασύρετε στη λογική, στο υποσυνείδητο του κόσμου ότι όλοι είναι ίδιοι. Δεν είναι ίδιοι.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μαμουλάκη.

Θα κλείσουμε τη συνεδρίαση με τον κ. Μακάριο Λαζαρίδη, εισηγητή της Νέας Δημοκρατίας.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στο τέλος αυτής της διαδικασίας θέλω, έτσι, πολύ γρήγορα, δυο-τρία σχόλια να κάνω σε ό,τι αφορά το ζήτημα της κυρώσεως και αυτό το οποίο άκουσα κυρίως από την πλευρά του ΣΥΡΙΖΑ.

Είπατε, κύριε Μαμουλάκη, στην ομιλία σας, στην πρωτολογία σας, ότι σχεδιάσαμε αυτή την υποπαραχώρηση με βάση το 41%. Όχι, δεν το σχεδιάσαμε με το 41%. Πατήσαμε πάνω σε αυτά τα οποία είχατε ξεκινήσει εσείς ως κυβέρνηση ακριβώς. Άρα το ένα καταρρίπτεται.

Άκουσα, επίσης, με πολύ μεγάλο ενδιαφέρον από αρκετούς ομιλητές σας να λένε ότι η Νέα Δημοκρατία δεν ενδιαφέρεται για το δημόσιο συμφέρον. Μιλάτε εσείς; Μιλάτε εσείς στον ΣΥΡΙΖΑ για δημόσιο συμφέρον, όταν με τον ν.4389/2016 πουλήσατε και εκχωρήσατε χρυσαφικά και ασημικά του κράτους στο Υπερταμείο για ενενήντα εννιά χρόνια; Αυτό είναι πολιτικό θράσος.

Ήρθατε και εκχωρήσατε εβδομήντα δύο χιλιάδες ακίνητα το 2016 και μέσα σε μια νύχτα το 2018, κύριε Υπουργέ, άλλα δέκα χιλιάδες εκατόν δεκαεννέα.

Μη μας κουνάτε το δάχτυλο για αυτά τα ζητήματα, γιατί, ξέρετε, οι πολίτες δεν έχουν κοντή μνήμη.

Και επειδή, επίσης, άκουσα και τον κ. Μαμουλάκη να μιλάει για οικονομικά προγράμματα, δεν είναι στο asset σας τα οικονομικά. Το έχει παραδεχτεί άλλωστε και ο πρώην Πρόεδρός σας, ο κ. Τσίπρας, ο οποίος τι είπε; Ότι είχε αυταπάτες.

Μας είπατε τώρα και ήρθε προεκλογικά ο κ. Κασσελάκης, ο οποίος έχει μπερδέψει τους προϋπολογισμούς, να μας πει ότι «θα δώσω 45 δισεκατομμύρια ευρώ και θα σωθεί η χώρα». Αυτό είπε. Ξέρουμε από τα προγράμματά σας. Ξέρουμε το Πρόγραμμα Θεσσαλονίκης, 11 δισεκατομμύρια, το οποίο είδαμε πού οδήγησε. Οδήγησε σε capital control, σε κλειστές τράπεζες, σε διάλυση οικονομίας και της ραχοκοκαλιάς των Ελλήνων πολιτών.

Θεωρώ, κλείνοντας το ζήτημα της υποπαραχώρησης, ότι ανοίγει μια προοπτική ευρύτερη και για την εκλογική μου περιφέρεια, την Καβάλα, και βεβαίως συνολικά για την Περιφέρεια Ανατολικής Μακεδονίας και Θράκης. Και επειδή είδα ότι υπήρξε και μια προσέγγιση -και σωστά, θα έλεγα- για τις θέσεις εργασίας, θέλω να πω ότι οι θέσεις εργασίας είναι μία. Μία είναι ούτως ή άλλως. Μας το είπε και ο Διευθύνων Σύμβουλος του Οργανισμού Λιμένος Καβάλας, ο κ. Άγγελος Βλάχος. Είναι μία θέση εργασίας η οποία διασφαλίζεται απόλυτα και είμαι πεπεισμένος ότι μέσα από τις επενδύσεις θα δημιουργηθούν νέες θέσεις εργασίας και, προπαντός, καλά αμειβόμενες.

Πριν κλείσω τη δευτερολογία μου, θέλω και εγώ δυο-τρία βασικά σχόλια σχετικά με το αποτέλεσμα των ευρωεκλογών, γιατί άκουσα πάρα πολλά πράγματα από όλα τα κόμματα, αλλά πρωτίστως από τον ΣΥΡΙΖΑ και το ΠΑΣΟΚ.

Κοιτάξτε, κυρίες και κύριοι συνάδελφοι της Αντιπολίτευσης, ναι, το έχουμε πει, το είπε και ο Πρωθυπουργός, ότι δεν ήταν το αποτέλεσμα το οποίο αναμέναμε. Αυτή είναι η πραγματικότητα. Όμως, δεν πρέπει να ξεχνάτε ότι παραμένουμε η κυρίαρχη πολιτική δύναμη και το ποσοστό του 28%, το οποίο μας έδωσε ο ελληνικός λαός, το άθροισμα των δύο κομμάτων, του ΠΑΣΟΚ και του ΣΥΡΙΖΑ, είναι κάτω από αυτό το ποσοστό. Και, επίσης, πρέπει να δούμε -το είπε και ο Υπουργός- πού βρέθηκαν κόμματα σε μεγάλες ευρωπαϊκές χώρες, όπως η Γερμανία, η Γαλλία, το Βέλγιο.

Δεύτερο θέμα είναι η αποχή. Θα πρέπει, νομίζω, οριζόντια τα κόμματα του δημοκρατικού τόξου να τα προβληματίσουν και να καθίσουμε σοβαρά να δούμε τι ακριβώς συμβαίνει. Είναι μόνον η κόπωση από τις πέντε εκλογικές αναμετρήσεις; Είναι γιατί το αποτέλεσμα λίγο-πολύ ήταν δεδομένο; Δεν απειλείτο η κυβερνητική σταθερότητα της χώρας;

Και αυτό αντιλαμβάνομαι ότι ως μήνυμα δεν το περάσαμε, κύριε Υπουργέ.

Θα πρέπει, λοιπόν, όλοι μαζί, γιατί νομίζω σε αυτό το κομμάτι μάς ενώνουν πολύ περισσότερα ως πολιτικό σύστημα απ’ ό,τι μας χωρίζουν, θα πρέπει πολύ σοβαρά να καθίσουμε να δούμε τι φταίει. Φταίει η κόπωση; Φταίει ενδεχομένως ότι δεν έχουμε καταφέρει ακόμα μετά τα χρόνια των μνημονίων να αποκαταστήσουμε τη σχέση εμπιστοσύνης ανάμεσα στους πολίτες και τους πολιτικούς; Πάντως κάτι φταίει και πρέπει να βρούμε τη λύση. Πρέπει οπωσδήποτε να τη βρούμε αυτή τη λύση, γιατί αφορά το μέλλον της πατρίδας μας.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ δυο-τρία λεπτά. Δεν θα σας κουράσω, τελειώνω.

Κοιτάξτε, από εκεί και πέρα, είναι φανερό -το είπα και πριν- ότι υπήρξε ένας βαθμός δυσαρέσκειας των πολιτών απέναντι στην Κυβέρνηση, κυρίως ως προς το κόστος της ζωής, το οποίο πρέπει οπωσδήποτε να το αντιμετωπίσουμε. Άλλωστε, ξέρετε κάτι; Νομίζω ότι είμαστε μια Κυβέρνηση στην οποία και ο Πρωθυπουργός και οι Υπουργοί και εμείς οι Βουλευτές δεν είπαμε ποτέ ότι τα κάνουμε όλα καλά. Δεν είπαμε ότι είναι όλα εντάξει. Προφανώς υπάρχουν και αστοχίες, υπάρχουν και αδυναμίες, υπάρχουν και προβλήματα. Αλλά το προνόμιο αυτής της Κυβερνήσεως, το προνόμιο του Πρωθυπουργού, του Κυριάκου Μητσοτάκη, είναι το γεγονός ότι ακούμε και ερχόμαστε να διορθώσουμε. Και να σας πω και κάτι; Έχουμε μπροστά μας άλλα τρία χρόνια χωρίς εκλογές, οπότε θα κριθούμε συνολικά τότε, με βάση όλες μας τις επιδόσεις. Και επειδή είδα κάποιους να λένε ότι έρχονται εξελίξεις, μην τρέφετε αυταπάτες. Οι εκλογές θα γίνουν το 2027 και θα τις κερδίσει ξανά η Νέα Δημοκρατία.

Οφείλουμε βέβαια να προχωρήσουμε πολύ γρήγορα, πιο αποτελεσματικά, με μεγαλύτερη ένταση τις αλλαγές τις οποίες ζητάνε οι πολίτες. Και νομίζω ότι το επόμενο χρονικό διάστημα οι προτεραιότητες τις οποίες θα δώσει η Κυβέρνηση είναι η περαιτέρω ενίσχυση του πλαισίου για την αντιμετώπιση της ακρίβειας, το νέο πρόγραμμα «ΣΠΙΤΙ ΜΟΥ», το οποίο θα διευρύνει την περίμετρο και την ηλικιακή, η καθημερινότητα του πολίτη, η υγεία, η ασφάλεια, η αύξηση των μισθών, η μείωση της ανεργίας, οι επενδύσεις, η αναθεώρηση της εισοδηματικής πολιτικής.

Κλείνω, κύριε Πρόεδρε, με δυο κουβέντες για την Αντιπολίτευση. Κοιτάξτε, επειδή λέτε ότι στις ευρωεκλογές αποδοκιμάστηκε η Κυβέρνηση, στις ευρωεκλογές αποδοκιμάστηκε και ο ΣΥΡΙΖΑ και το ΠΑΣΟΚ. Κυρίως αποδοκιμάστηκε ο ΣΥΡΙΖΑ, ο οποίος, όπως είπε και ο Πρωθυπουργός προχθές, έταξε λεφτόδεντρα ύψους 45 δισεκατομμυρίων ευρώ. Επίσης, στο ΠΑΣΟΚ είχατε έναν ξεκάθαρο στόχο. Είχατε απέναντί σας έναν άπειρο, έναν νέο Αρχηγό στον ΣΥΡΙΖΑ και είχατε έναν στόχο να είστε δεύτεροι. Δεν τον πιάσατε τον στόχο. Και βλέπω και την εσωστρέφεια η οποία έχει αναπτυχθεί. Νομίζω ότι όλο αυτό θα πρέπει να προβληματίσει οριζόντια τουλάχιστον τα τρία μεγάλα κόμματα. Επίσης, είναι σημαντικό για μένα ότι το βράδυ των εκλογών έπεσαν συνολικά οι τόνοι και αυτό είναι καλό, νομίζω, για όλους.

Από εκεί και πέρα, τελικά ακούγοντάς σας και σήμερα, πιστεύω ότι δεν έχετε πάρει εσείς κανένα μήνυμα. Ο μόνος ο οποίος πήρε το μήνυμα είναι ο Κυριάκος Μητσοτάκης και η Κυβέρνηση της Νέας Δημοκρατίας. Και θα το καταλάβετε αυτό το αμέσως επόμενο χρονικό διάστημα από τις πολιτικές που θα αναπτυχθούν, αλλά κυρίως, κύριε Υπουργέ, μας ενδιαφέρει να το καταλάβουν οι πολίτες, οι οποίοι συνεχίζουν να μας εμπιστεύονται και θα συνεχίσουν να το κάνουν.

Κλείνω, κύριε Πρόεδρε. Άκουσα από τα κόμματα της ακροδεξιάς ασύλληπτα πράγματα για τα εθνικά μας ζητήματα. Κοιτάξτε, κύριοι, πρέπει λίγο να σοβαρευτείτε. Και το λέω αυτό, γιατί αυτή η Κυβέρνηση, αυτός ο Πρωθυπουργός έχει μεγαλώσει τη χώρα. Τη μεγάλωσε. Πώς τη μεγάλωσε; Με την οριοθέτηση των θαλασσίων ζωνών με την Ιταλία και την Αίγυπτο, με την επέκταση των ναυτικών μιλίων στο Ιόνιο Πέλαγος στα δώδεκα μίλια. Διατηρούμε δε την ίδια στιγμή το δικαίωμα να το κάνουμε ανά πάσα στιγμή και στο Αιγαίο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε...

**ΜΑΚΑΡΙΟΣ ΛΑΖΑΡΙΔΗΣ:** Τελειώνω, κύριε Πρόεδρε, τελειώνω. Άλλες φορές δείχνετε ανοχή. Σας παρακαλώ πάρα πολύ, ένα λεπτάκι και τελείωσα. Καταλαβαίνω ότι είμαστε όλοι ενδεχομένως κουρασμένοι.

Θωρακίσαμε τις ελληνικές Ένοπλες Δυνάμεις με σύγχρονα οπλικά συστήματα. Κάναμε την ελληνογαλλική αμυντική συμφωνία με τη ρήτρα αμοιβαίας συνδρομής, που την αναζητούσαμε από το 1974. Άρα σε ζητήματα τα οποία συνδέονται με την εθνική άμυνα, με την εξωτερική πολιτική μαθήματα η Νέα Δημοκρατία από εσάς, κυρίες και κύριοι συνάδελφοι, δεν δεχόμαστε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαζαρίδη.

Θέλετε παρέμβαση, κύριε Υπουργέ;

**ΙΩΑΝΝΗΣ ΠΑΠΠΑΣ (Υφυπουργός Ναυτιλίας και Νησιωτικής Πολιτικής):** Θα ήθελα να κάνω μία μικρή τοποθέτηση.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ.

**ΙΩΑΝΝΗΣ ΠΑΠΠΑΣ (Υφυπουργός Ναυτιλίας και Νησιωτικής Πολιτικής):** Επειδή υπήρξε ένα ενδιαφέρον στο τέλος για την εταιρική κοινωνική ευθύνη, θέλω να πω ότι στην υποπαραχώρηση υπάρχει ήδη η προσπάθεια που θα γίνει από την εταιρεία. Έχει αναλάβει την αναδάσωση στην περιοχή Άσπρα Χώματα ή Άσπρη Άμμο, όπως τη λένε εκεί τοπικά, επίσης την πυροπροστασία της και να προσέχει όλο το περιβάλλον ευρύτερα από το λιμάνι γύρω όσα χρόνια ισχύει η σύμβαση. Αυτό ήθελα να το πω στην τοποθέτηση, γιατί έχει αξία και σημασία να πούμε ότι υπήρχε ήδη το ενδιαφέρον στη σύμβαση που έγινε να υπάρχει εταιρική κοινωνική ευθύνη, όπως το έχει αυτό το ενδιαφέρον η Κυβέρνησή μας και ιδιαίτερα το Υπουργείο Ναυτιλίας και Νησιωτικής Πολιτικής, όπως γνωρίζει και ο εισηγητής του ΠΑΣΟΚ, ο κ. Μιχαηλίδης, το ενδιαφέρον που υπάρχει, τη συνεργασία που υπάρχει και την καλή συνεργασία που υπάρχει, τόσο με τις τοπικές κοινωνίες όσο και με τους εφοπλιστές.

Επίσης, θα ήθελα να ευχαριστήσω τον εισηγητή μας, τον κ. Μακάριο Λαζαρίδη, για την άψογη συνεργασία, για την πολύ καλή κάλυψη και τοποθέτηση της σύμβασης παραχώρησης. Και να πω ότι εδώ νομίζω πως φτάνουμε στο σημείο, είναι η δεύτερη που γίνεται. Ξέρετε πως θα ακολουθήσουν και άλλες. Γι’ αυτόν τον λόγο προσπαθούμε και εμείς από την πλευρά του Υπουργείου Ναυτιλίας να κάνουμε το καλύτερο δυνατό για το ελληνικό κράτος και την ελληνική πολιτεία.

Σας ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κηρύσσεται περαιωμένη η συζήτηση επί της αρχής και επί των άρθρων του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση της από 23 Νοεμβρίου 2023 Σύμβασης Υπο-Παραχώρησης μεταξύ αφενός του Ελληνικού Δημοσίου, της εταιρείας «Ταμείο Αξιοποίησης Ιδιωτικής Περιουσίας του Δημοσίου Α.Ε.» και της εταιρείας «Οργανισμός Λιμένος Καβάλας Α.Ε.», και αφετέρου της εταιρείας «ΣΑΡΙΣΑ Υπο-Παραχώρηση Λιμένος Καβάλας Φίλιππος ΙΙ Ανώνυμη Εταιρεία», της εταιρείας «Blacksummit Financial Group Inc», της εταιρείας «ΓΕΚ ΤΕΡΝΑ Ανώνυμη Εταιρεία Συμμετοχών Ακινήτων Κατασκευών» και της εταιρείας «Ευρωπαϊκές Επενδύσεις και Επιχειρήσεις Αεροδιαστημικής Μονοπρόσωπη Ανώνυμος Εταιρεία»».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, οκτώ άρθρα, το ακροτελεύτιο άρθρο και το σύνολο.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Βασίλειος Βιλιάρδος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της από 23 Νοεμβρίου 2023 Σύμβασης Υπο-Παραχώρησης μεταξύ αφενός του Ελληνικού Δημοσίου, της εταιρείας «Ταμείο Αξιοποίησης Ιδιωτικής Περιουσίας του Δημοσίου Α.Ε.» και της εταιρείας «Οργανισμός Λιμένος Καβάλας Α.Ε.», και αφετέρου της εταιρείας «ΣΑΡΙΣΑ Υπο-Παραχώρηση Λιμένος Καβάλας Φίλιππος ΙΙ Ανώνυμη Εταιρεία», της εταιρείας «Blacksummit Financial Group Inc», της εταιρείας «ΓΕΚ ΤΕΡΝΑ Ανώνυμη Εταιρεία Συμμετοχών Ακινήτων Κατασκευών» και της εταιρείας «Ευρωπαϊκές Επενδύσεις και Επιχειρήσεις Αεροδιαστημικής Μονοπρόσωπη Ανώνυμος Εταιρεία» |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |
| Άρθρο πρώτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |
| Άρθρο δεύτερο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |
| Άρθρο τρίτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Άρθρο τέταρτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Άρθρο πέμπτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Άρθρο έκτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |
| Άρθρο έβδομο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |
| Άρθρο όγδοο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς, μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Ναυτιλίας και Νησιωτικής Πολιτικής: «Κύρωση της από 23 Νοεμβρίου 2023 Σύμβασης Υπο-Παραχώρησης μεταξύ αφενός του Ελληνικού Δημοσίου, της εταιρείας «Ταμείο Αξιοποίησης Ιδιωτικής Περιουσίας του Δημοσίου Α.Ε.» και της εταιρείας «Οργανισμός Λιμένος Καβάλας Α.Ε.», και αφετέρου της εταιρείας «ΣΑΡΙΣΑ Υπο-Παραχώρηση Λιμένος Καβάλας Φίλιππος ΙΙ Ανώνυμη Εταιρεία», της εταιρείας «Blacksummit Financial Group Inc», της εταιρείας «ΓΕΚ ΤΕΡΝΑ Ανώνυμη Εταιρεία Συμμετοχών Ακινήτων Κατασκευών» και της εταιρείας «Ευρωπαϊκές Επενδύσεις και Επιχειρήσεις Αεροδιαστημικής Μονοπρόσωπη Ανώνυμος Εταιρεία» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, να μπει η σελίδα 299α)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 17.41΄ λύεται η συνεδρίαση για αύριο, ημέρα Παρασκευή 14 Ιουνίου 2024 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**